
MIRCEA FLONTA 


REMEMORĂRI 


Iniţiativa colegilor şi prietenilor mei de a pregăti acest volum, 
acum când cariera mea se apropie de sfârşit, am primit-o cu 
sentimente amestecate. Sunt departe de acea supremă stare de 
detaşare şi seninătate care te face insensibil la aprecierile şi 
judecăţile altora. De fapt, nici nu mi-o doresc. Oricine s-a străduit 
să cultive un domeniu de preocupări intelectuale la un nivel 
minim de profesionalitate va trebui să accepte să se vadă pe sine 
cu ochii celorlalţi. Cu deosebire atunci când aceşti ochi sunt cei ai 
unor oameni de a căror seriozitate profesională şi onestitate nu ai 
motive să te îndoieşti. În medii cu o bună tradiţie academică nu 
este prea greu să afli cine eşti şi ce poziţie ocupi într-o anumită 
ierarhie. Vei înregistra dacă îţi sunt citite, menţionate şi discutate 
lucrările, frecvenţa referirilor, larga paletă a evaluărilor şi 
observaţiilor critice. Tăcerea va fi, fără îndoială, semnalul cel mai 
lipsit de echivoc. Au existat şi există la noi medii profesionale în 
care începătorul a beneficiat şi beneficiază de la începuturile 
carierei sale de mesaje destul de clare cu privire la performanţele 
sale sau, eventual, la nereuşitele străduinţelor sale. Nu aşa au stat 
însă lucrurile pentru cei ce au cultivat în România ultimelor 
decenii preocupări cum ar fi cele filosofice, dacă ţinem seama şi 
de faptul că, prin forţa împrejurărilor, ei nu erau integrați în viaţa 
comunităţii academice internaţionale. Şi nu mi se pare lipsit de 
interes să ne întrebăm de ce. 

De vreo jumătate de secol, un număr mai mare de persoane 
decât într-un trecut mai îndepărtat au avut la noi îndatoriri 
profesionale în mod nominal filosofice, atât în învăţământul 
universitar cât şi în instituţii de cercetare. Cu greu s-ar putea însă 
susține că ei au constituit comunităţi profesionale. Prea multe au 

lipsit pentru a se putea ajunge aici: garanţii minime de pregătire, 
înzestrare şi motivaţie în selecţia cercetătorilor şi universitarilor, o 
evaluare doar în funcţie de criterii specifice domeniului, libertate 
de expresie profesională, independență a publicaţiilor şi 
organizaţiilor profesionale în raport cu autorităţile politice, 
libertatea începătorilor de a-şi stabili sfera de interese în funcţie 
de aptitudini şi preferinţe, posibilitatea de afirmare şi de acţiune 
nestânjenită a unor lideri informali, competenţe recunoscute şi 
consacrate instituțional în măsură să confere autoritate anumitor 
preocupări profesionale şi să asigure concentrarea forţelor asupra 
unor teme de cercetare, posibilitatea ca tinerele talente să fie 
formate în centre de excelenţă filosofică din străinătate, contacte 
internaţionale şi, nu în ultimul rând, disponibilitatea de a accepta, 
dincolo de excepţii notabile, că rezultatele activităţii filosofice 
sunt de interes general şi că, prin urmare, consacrarea va fi, în 
primul rând, una internaţională. Asemenea criterii şi, desigur, încă 
multe altele, ne îngăduie să măsurăm distanţa, ce va putea fi greu 
supraapreciată, dintre ambianța activităţii filosofice în România 
ultimelor decenii şi cea caracteristică pentru autentice comunităţi 
academice. Cum stăm, astăzi, din acest punct de vedere, ne-o pot 
arăta destule fapte controlabile. Unul dintre ele ar fi stabilirea 
preocupărilor tematice şi şchimbarea adesea radicală a acestor 
preocupări în funcţie de factori conjuncturali cum ar fi presiuni 
exterioare, solicitări accidentale, influențe ale unor mode de 
moment ş.a.m.d. Dincolo de lucrări cu obiective didactice sau 
adresate unui public mai larg, vom constata că lista publicaţiilor a 
nu puţini dintre cei pentru care cercetarea filosofică a constituit o 
lungă perioadă de timp o obligaţie de serviciu relevă o arie şi o 
împrăştiere tematică de natură să surprindă şi să descumpănească 
pe orice profesionist obişnuit să creadă că nu poţi scrie decât 
despre subiecte cu care te-ai familiarizat temeinic, printr-un 
studiu îndelungat şi sistematic al literaturii de bază. Ce să mai 
spunem despre dezinvoltura cu care s-a migrat şi se migrează 
dintr-un domeniu de preocupări în altul? Fără îndoială că 

reorientarea unor colegi destul de tineri spre domenii cum ar fi 
filosofia politică, filosofia morală sau filosofia religiei, care nu au 
putut fi practicate în mod profesional decenii de-a rândul, este nu 
numai firească, dar şi salutară. Mai greu va fi să găsim explicaţii 
necompromiţătoare pentru tranziţii tematice bruşte ce marchează, 
în portofoliul de publicaţii a unora dintre cei aparţinând 
generaţiilor mai vechi, mutaţiile politice de la epoca modelului 
sovietic la cea naţionalist-comunistă şi apoi la cea de după 
decembrie 1989. Asemenea coincidenţe fac ca explicaţiile ce 
invocă o evoluţie a intereselor profesionale să ne apară drept cu 
totul neplauzibile. Cu greu am putea concepe un certificat mai 
convingător al lipsei de profesionalitate decât cel pe care ni-l pune 
la îndemână o deplasare cum ar fi cea de la preocupări de 
domeniul a ceea ce s-a numit „ateism ştiinţific” la cele de filosofia 
religiei, practicate într-un spirit accentuat apologetic. Un alt 
indiciu semnificativ al distanţei ce ne desparte încă de o 
profesionalitate autentică mi se pare a fi uşurinţa cu care mulţi 
tineri şi-au ales şi îşi aleg mai departe temele tezelor de doctorat, 
fără o familiarizare minimă cu literatura domeniului şi o exersare 
prealabilă a capacităţii de a studia şi de a lucra cât de cât 
independent într-un anumit perimetru tematic. Pentru a nu vorbi 
de incapacitatea, convingător probată în ultimii ani, a multor 
instituţii academice de a cântări delegarea unor răspunderi 
profesionale, bunăoară a conducerilor de doctorate în filosofie, pe 
baza unor examinări exigente a profilului şi calităţii lucrărilor 
candidaţilor. 

Acest excurs prea lung şi, poate, puţin pedant, nu va fi totuşi 
fără rost dacă va fi în măsură să sugereze mai clar de ce, într-un 
domeniu cum este cel în care am lucrat, este o şansă rară să afli, 
fie şi spre sfârşitul carierei, cum îţi receptează şi îţi judecă colegi 
respectaţi unele iniţiative, cu un coeficient mai mare sau mai mic 
de contribuţie personală, din dublul punct de vedere al 
semnificației lor în contextul general al discuţiei filosofice şi în 
mica lume filosofică românească. Sunt bucuros că am putut 

beneficia de o asemenea şansă şi rămân recunoscător celor care 
mi-au oferit-o. Nu pot, totodată, să trec cu vederea faptul că 
această carte este croită după un consacrat model academic 
occidental. Este un Festschrift, adică o scriere cu caracter 
omagial. Asemenea scrieri sunt dedicate de obicei la vârste care 
permit deja un bilanţ, unor personalităţi a căror operă şi acţiune 
profesională au lăsat o urmă uşor de identificat în domeniul pe 
care l-au ilustrat şi l-au cultivat. Fără falsă modestie, nu cred că 
aparţin acestei elite. Şi totuşi, fie şi numai acceptarea ideii 
iniţiatorilor acestui volum, precum şi disponibilitatea de a 
colabora la realizarea lui, ar putea sugera că mă complac în 
reprezentări iluzorii şi agreez gesturi fără acoperire. Nu acesta 
este, totuşi, cazul. Orgoliul mă îndeamnă, desigur, la fel ca şi pe 
mulți semeni, să accept destul de uşor aprecieri favorabile. Nu pot 
însă să uit că dacă nerecunoaşterea unor merite, fie ele şi mai 
modeste, poate [i o sursă de amărăciune, o poză ce nu se susține 
va fi neapărat ridicolă. Am admirat întotdeauna oamenii dispuşi să 
privească realitatea în faţă, fără să se autoiluzioneze şi am 
încercat să le urmez lecţia, atât cât mi-a stat în putinţă. Am crezut 
în sobrietate şi onestitate intelectuală şi nu văd de ce mi-aş 
îngădui, acum, spre sfârşit, ceea ce aş putea suspecta ca fiind o 
notă falsă. Ridicolul veleitarismului, cu deosebire într-o lume în 
care suntem adesea avertizaţi în această privinţă, este printre 
lucrurile pe care doresc mult să le evit. Nu am acceptat, aşadar, 
ideea colegilor drept lucrul cel mai firesc. Dimpotrivă, am avut 
acea reţinere şi ezitare pe care le trăim în situaţii în care trebuie 
să decidem fără a avea o privire clară asupra tuturor 
semnificaţiilor şi implicaţiilor unui gest. Ce m-a făcut, totuşi, să 
trec peste scrupule de felul celor amintite, fără să-mi pot înfrânge 
pe deplin îndoielile şi să câştig liniştea sufletească a celui ce se 
simte la adăpost de orice ironii îndreptăţite? În primul rând, 
tentatia, greu de reprimai, de a mă privi în oglinda pe care mi-o 
oferă observaţiile analitice şi critice ale colegilor, convingerea că 
aceasta este, poale, singura ocazie de a mă confrunta cu ei pe 

terenul unora dintre preocupările mele. Apoi, conştiinţa că nu ar 
trebui să ratez prilejul de a comunica într-un mod neostentativ 
unele dintre experienţele şi reflecţiile pe care mi le-a prilejuit 
prezenţa mea de aproape o jumătate de secol, ca observator, ca 
martor şi ca actor, într-o lume atât de marcată de inedit, aş 
îndrăzni să spun chiar de spectaculos, cum a fost cea a vieţii într-o 
instituţie de învățământ filosofic românesc. Şi nu în ultimul rând, 
sentimentul liniştitor că, dacă mie mi s-ar fi putut toci simţul 
umorului şi vigilenţa critică, am totuşi bune motive să sper că 
aceste însuşiri au rămas intacte la iniţiatorii acestui proiect. 


Îmi pot închipui că mulţi dintre oamenii care simt tentatia 
rememorărilor, cu deosebire cei ce scriu memorii, dacă nu-i 
numărăm pe cei care au fost participanţi şi martori privilegiați ai 
unor evenimente excepţionale, sunt stăpâniţi de sentimentul 
reconfortant că şi-au construit viaţa şi şi-au făurit singuri destinul, 
înfruntând şi învingând obstacole şi adversităţi de tot felul. Îmi 
aduc aminte că un editor de succes din prima jumătate a 
secolului, un om care a pornit foarte de jos, îşi intitula cartea de 
memorii, cu o ostentaţie poate scuzabilă, Cum am cucerit viața. În 
ce mă priveşte, nu mă socotesc câtuşi de puţin un „cuceritor”. 
Când mă gândesc astăzi la începuturile studiilor mele, sentimentul 
care mă stăpâneşte este că am parcurs un drum foarte lung şi am 
ajuns neaşteptat de departe în raport cu propriile mele aşteptări şi, 
fără îndoială, cu cele ale acelora care m-au cunoscut pe atunci. 
Dar nu fiindcă mi-aş fi croit drumul cu siguranţa pe care ţi-o dă 
încrederea în propriile puteri şi conştiinţa relativ timpurie a unei 
vocaţii, ci, în bună măsură, datorită jocului întâmplării. A fost să 
fie într-un fel, deşi putea foarte bine să fie altfel. Au existat nu 
unul, ci mai multe puncte pe acest parcurs în care bifurcaţii întru 

totul posibile m-ar fi îndepărtat iremediabil de la cursul pe care l-a 
luat activitatea mea, cel puţin în ultimii douăzeci şi cinci de ani. 

Hotărârea mea de a studia filosofia nu a fost, este adevărat, 
determinată sau favorizată de împrejurări exterioare. În 1951, anul 
în care am absolvit liceul, a urma o facultate ce continua să se 
numească de filosofie era unul din ultimele lucruri ce ar fi putut fi 
recomandate unui tânăr cu o înzestrare intelectuală dacă nu 
promițătoare, atunci cel puţin normală. Căci un învățământ 
propriu-zis filosofic nu mai exista pe atunci în România. Ceea ce 
mie nu mi-a fost câtuşi de puţin clar ca elev al ultimei clase de 
liceu dintr-un oraş ardelenesc de provincie. Lecturi cu precădere 
literare, făcute fără o bună îndrumare, treziseră în mine un interes 
entuziast pentru „sensurile sau lucrurile ultime”. Credeam că 
există răspunsuri teoretice bine fundamentale la „marile 
probleme”. Şi eram convins că universitatea, prin îndrumarea pro- 
fesorilor ei, cu perspectiva unor ani de lecturi întinse şi 
sistematice, m-ar putea apropia de o lume încă necunoscută, pe 
care o bănuiam fascinantă. Mai naiv decât mulţi alţii de seama 
mea, aşa cum am rămas de altfel şi mai târziu, nici nu-mi trecea 
prin cap în ce măsură poate să [ie stăpânită o instituţie academică 
în toate elementele şi articulațiile ei şi subordonată astfel pe 
deplin unor interese care nu au nimic comun cu menirea ei. Tot 
aşa puţin conştient eram de urmările transformării marxism-leni- 
nismului de tip sovietic într-o doctrină cu poziţie de monopol nu 
numai în viaţa politică, ci şi în teoria socială şi filosofie. Puterea 
de atracţie pe care o exercitau asupra minţii mele idei în mod 
abstract plauzibile nu va putea fi înţeleasă decât de cei care au 
trăit - în tinereţe experienţe asemănătoare şi s-au regăsit, 
bunăoară, în romanele cu părinţi şi copii ale lui Turgheniev. Nici 
măcar discrepanţa bătătoare la ochi dintre teoriile lui Marx, cât le 
cunoşteam pe atunci, şi politica oficială în primii ani ai puterii 
comuniste din România nu mă preocupa în mod deosebit, chiar 
dacă urmările acestei politici le resimţeam deja în familie şi în 
cercul cunoştinţelor. 

Primul pas pe care l-am făcut în cãutarea filosofiei ar fi putut 
însă foarte bine să eşueze din motive cu totul exterioare. Am 
promovat un foarte nesemnificativ examen de admitere la 
Facultatea de Filosofie din Cluj, în toamna anului 195l, şi 
aşteptam cu multă curiozitate începerea cursurilor. Am aflat însă, 
la începutul acelui octombrie, că Facultăţile de Filosofie din Cluj şi 
laşi vor fi desfiinţate şi că o parte din studenţii înmatriculaţi, cei ce 
satisfac anumite condiţii de ordin social şi politic, vor fi transferați 
la Bucureşti, restul urmând să-şi înceapă sau să-şi continue 
studiile la alte facultăţi. Pe lista celor ce urmau să plece la 
Bucureşti, o listă ce a apărut abia după câteva săptămâni, numele 
meu lipsea. Nu am fost surprins. Încadrarea mea socială era 
„Mic-burghez”, adică nici prea rău, dar nici prea bine din punctul 
de vedere al criteriilor oficiale. Mă preocupa alegerea unui nou 
domeniu de studii şi îmi aduc aminte că oscilam între filologie şi 
istorie. Mi se pare că oricare ar fi fost opţiunea mea atunci, 
întâlnirea cu filosofia nu ar mai fi avut loc niciodată. Nu cred că 
sunt unul dintre cei care ar fi avut tăria să o caute mai departe, să 
zicem ca profesor de română sau istorie într-un liceu oarecare. În 
acest moment a survenit însă ceea ce aş numi o tragere la sorţi, 
ceva de felul „cauzele mici produc efecte mari”, prima dintr-o 
suită de întâmplări care mi-au marcat în mod hotărâtor viaţa. 
Nimeni nu bănuia că lista cu cei ce urmau să plece la Bucureşti 
nu va fi şi ultima. Şi totuşi, după câteva zile, a mai apărut una, cu 
oile mai bălţate, pe care figuram şi eu. În acest fel, adică doar prin 
jocul hazardului, am devenit student al Facultăţii de Filosofie din 
Bucureşti. 

Cu greu s-ar putea imagina un contrast mai mare între 
aşteptări şi realitate decât acela pe care l-am trăit la începuturile 
studenţiei. Nu că aş fi avut reprezentări cât de cât clare de 
excelenţă filosofică şi ceea ce ar fi oferit pe atunci facultatea ar fi 
rămas prea mult în urma lor. Realitatea era mult mai dură. 
Filosofia, ca teorie pură, ca încercare de a formula răspunsuri la 
intrebări ce mi se păreau capitale din punct de vedere intelectual, 

era pur şi simplu invizibilă. Ea lipsea cu desăvârşire. Trec peste 
faptul că multe discipline ale planului de învăţământ, după 
reforma de inspiraţie sovietică care tocmai avusese loc, nu erau 
de profil filosofic. (Se predau pe atunci, în afară de marxism-le- 
ninism şi economie politică marxistă, cursuri de istorie universală 
şi istorie a României, istoria literaturii, inclusiv a literaturii ruse, de 
psihologie pavlovistă, de matematică, fizică, chimie şi biologie. 
Cursurile de ştiinţe nu ar fi fost, desigur, nepotrivite dacă ar fi 
abordat profesional problematica fundamentelor acestor disci- 
pline, ceea ce ar fi putut reprezenta pentru studentul receptiv un 
mesaj filosofic implicit, cu totul neconvențional. De fapt ele erau, 
de multe ori, simple completări de normă pentru profesori care 
ocupau poziţii periferice în facultăţile lor de profil.) Aşteptările 
studentului interesat de filosofie - un interes ce nu ar fi trebuit 
totuşi să surprindă într-o facultate ce continua totuşi să se 
numească de filosofie - se îndreptau în mod firesc spre cursurile 
de logică, de istoria filosofiei şi, într-o anumită măsură, spre cele 
de materialism dialectic şi istoric. 

Despre cursul de logică voi spune doar că avea drept obiect 
logica aristotelică, care se predase până cu câţiva ani înainte în 
licee. Materia era, ca atare, neutră din punct de vedere ideologic. 
Este ceea ce părea să-l sperie însă pe titularul cursului care era pe 
atunci, în toamna lui 1951, singurul supravieţuitor din corpul 
profesoral al fostei Facultăţi de Litere şi Filosofie a Universităţii 
din Bucureşti. Referirile repetate la concepţia materialist-dia- 
lectică asupra logicii, cu deosebire la distincţia dintre logica 
formală şi aşa-numita „logică dialectică”, precum şi exemplele 
penibile în care apăreau tot timpul muncitori, membri de partid, 
utemişti etc. nu i se păreau suficiente acestui om ce purta povara 
unui trecut nemarxist şi trăia sub teroarea gândului că-şi va pierde 
postul şi în acest fel pâinea pe care o aducea familiei sale. El 
dorea să dea semne cât mai clare ale disponibilităţii sale de a 
coopera cu noile autorităţi. Aşa că mai multe lecţii la rând a 
prezentat noua scriere a lui Stalin, Marxismul şi problemele 

lingvisticii. Relaţia acesteia cu logica formală părea să scape 
tuturor, inclusiv profesorului! 

Fără îndoială că speranţele începătorului de a se întâlni cu 
filosofia erau legate în primul rând de cursurile de istorie a 
filosofiei. Aici prezentarea şi discuţia ideilor „erorilor gândirii”, de 
la Platon la Hegel, părea de neocolit. Este ceea ce era îndreptăţit 
să creadă doar cel ce ignora istoriografia sovietică a filosofiei. 
Aceasta probase că un asemenea inconvenient putea să fie foarte 
bine evitat. Din perspectiva pe care o presupunea ea, teoriile 
filosofice, ca parte a suprastructurii ideologice, nu erau nimic 
altceva decât o expresie, între altele, a intereselor de clasă şi a 
confruntării acestor interese. Lucrurile păreau surprinzător de 
simple: ideile materialiste şi dialectice exprimau poziţia claselor 
numite „progresiste”, iar cele idealiste şi metafizice (adică 
antidialectice, potrivit sensului dat de Engels termenului 
metafizică) oglindeau interesele forţelor sociale calificate drept 
„reacţionare”. Pentru a înțelege ce se întâmplă în filosofie se 
cerea, aşadar, să fie cunoscută istoria economică, socială şi 
politică, o istorie centrată, bineînţeles, pe teza luptei de clasă. 
Scrisă în acest fel istoria trebuia să ofere cheia pentru înţelegerea 
semnificației fiecărei poziţii filosofice. Era o schemă ce-l punea 
din capul locului pe profesor la adăpost de multe complicaţii. 
Profesorii noştri de atunci o urmau cu stricteţe. Ei consacrau o 
bună parte a lecţiilor expunerii aşa-numitor „condiţii social-isto- 
rice”. Odată făcută această treabă, restul mergea oarecum de la 
sine. Textele filosofilor erau citite în primul rând pentru a 
desprinde elemente de gândire materalistă şi dialectică, respectiv 
idealistă şi metafizică. Era fixată astfel orientarea şi semnificaţia 
unei poziţii filosofice. Pe baza acelui inventar al temelor şi tezelor 
materialismului dialectic şi istoric, pe care-l oferea capitolul 
atribuit lui Stalin din celebra Istorie a Partidului Comunist al 
Uniunii Sovietice, fiecare gânditor primea, pentru a spune aşa, un 
chestionar de întrebări la care trebuia să răspundă, un chestionar 
ce începea întotdeauna cu binecunoscuta „problemă fundamen- 

tală a filosofiei”. Tot ce avea de făcut istoricul filosofiei era să 
identifice răspunsurile şi să facă apoi bilanţul, adunând şi scăzând 
puncte, explicând apoi meritele şi scăderile ce rezultau prin 
poziţia de clasă a filosofului. Că ar exista idei filosofic semnifi- 
cative ce nu pot fi surprinse prin aplicarea acestei scheme era un 
fapt asupra căruia nimeni nu ar fi îndrăznit să atragă atenţia. Căci 
o eroare de ordin filosofic era pe atunci întotdeauna o eroare 
ideologică, unei erori ideologice i se atribuia de obicei o 
semnificaţie politică directă, iar ceea ce era socotit greşit din 
punct de vedere politic era calificat drept „duşmănos” şi trebuia 
sancţionat ca atare. Şi încă ceva. Un „filosof premarxist” se bucura 
de cea mai înaltă apreciere dacă bilanţul evaluării ideilor sale prin 
această grilă conducea la concluzia că el s-a apropiat de 
materialismul dialectic. Aşa-numiţii „democrați revoluționari” din 
secolul al XIX-lea, bineînţeles în primul rând cei ruşi, erau situaţi 
pe cea mai înaltă treaptă a acestei scări. În cursurile pe care le 
urmam li se acorda un spaţiu considerabil mai mare decât lui Kant 
sau lui Hegel! În cazul unui gânditor calificat drept idealist, dar cu 
contribuţii importante la dezvoltarea dialecticii - era cazul lui 
Hegel - intervenea o aritmetică a adunării punctelor pozitive şi a 
scăderii celor negative. Ceea ce nu ni s-a explicat niciodată era 
dacă teoriile acelor filosofi care ieşeau în pierdere pe toată linia la 
capătul acestor evaluări mai meritau a fi discutate şi din alte 
raţiuni decât aceea de a le combate, arătând la ce concluzii 
sociale şi politice nefaste şi condamnabile pot conduce ele. 

Cât priveşte cursurile de materialism dialectic şi istoric, nu 
numai cadrul, dar şi conţinutul lor era pe deplin fixat prin scrierea 
amintită a lui Stalin, socotită pe atunci o culme de nedepăşit a 
gândirii filosofice. Ceea ce crea însă o dificultate pentru profesorii 
ce ne predau diferitele lecţii ale acestui curs nu era banalitatea 
deplină a consideraţiilor pe care le conţinea breviarul filosofic 
stalinist, consideraţii ce nu depăşeau de regulă orizontul gândirii 
comune, ci faptul că textul de referinţă nu depăşea vreo zece 
pagini, în timp ce doar partea de materialism dialectic a cursului 

se întindea pe trei semestre! Componenta pretins teoretică sau 
filosofică a unei lecţii ce urma să fie predată pe durata a patru sau 
şase ore - consideraţii despre conexiunea universală, despre 
mişcare şi dezvoltare, despre materialitatea şi cognoscibilitatea 
lumii - era epuizată în câteva minute. Căci cine ar fi îndrăznit să 
comenteze în mod cât de cât independent formulările lui Stalin! 
Ce rămânea de făcut în restul timpului? Deoarece consideraţii de 
principiu păreau cu totul nerecomandabile, nu rămâneau decât 
ilustrările, exemplele. Se proceda potrivit unui tipic a cărui 
obsedantă repetare nu scăpa în cele din urmă nici studentului 
celui mai puţin isteţ. Se începea cu ilustrări din ştiinţă, urmân- 
du-se şi aici o anumită ordine - matematică, ştiinţe fizico-chimice, 
ştiinţe biologice - şi se continua apoi cu exemple din istorie, cu 
referire îndeosebi la sfera economică şi socială. Propunerea unor 
exemple personale constituia o iniţiativă curajoasă, dar şi riscantă. 
Aşa cum mi-am dat seama mai târziu, foarte puţini erau profesorii 
care şi-o asumau în anii cincizeci. Una din preocupările celor 
prudenţi şi fără veleităţi era să-şi îmbogăţească portofoliul de 
exemple, pe care le culegeau din diferite broşuri şi expuneri 
oficiale. Cea mai mare parte a fiecărei lecţii era consacrată însă 
examinării însemnătăţii tezelor filosofice pentru „elaborarea şi 
fundamentarea teoretică a politicii partidului clasei muncitoare”. 
Se începea cu Partidul Comunist Sovietic. Se continua cu celelalte 
partide numite „frăţeşti”, pentru a se încheia cu referiri la Partidul 
Muncitoresc Român. Naivii mai puteau pe atunci să creadă că 
deciziile politice se iau pornind de la consideraţii de ordin 
principial. Regulile jocului cereau însă ca toată lumea să afirme 
acest lucru. Politica partidelor comuniste se cerea justificată nu 
numai ca salutară, ci şi drept „ştiinţifică”, adică bazată pe 
cunoaşterea unor legi de cel mai înalt nivel de generalitate pe 
care le-ar fi dezvăluit materialismul dialectic şi istoric. Pe durata 
celei mai mari părţi a unei lecţii de filosofie erau prezentate, 
aşadar, documentele politice oficiale, începând cu cele ale 
ultimelor congrese şi ale frecventelor plenare. Parcă îi vedeai pe 

conducătorii politici adânciţi în studiul lucrărilor de căpătâi ale 
filosofiei marxist-leniniste şi al datelor privitoare la realităţile 
sociale pentru a stabili pe această bază orientările şi deciziile 
cuprinse în aceste documente. Impresia ce se cerea transmisă era 
că ei procedează asemenea arhitecţilor şi constructorilor. Erau de 
altfel metafore insistent invocate. Şi cum în analizele şi concluziile 
lor ei păreau să se sprijine, fără discriminare, pe toate tezele 
materialismului dialectic şi istoric, aceleaşi documente politice 
erau reluate, cu unele variaţii şi dozări, lecţie de lecţie! Meniul pe 
care îl ofereau cursurile şi seminariile era completat cu studiul 
unei bibliografii ce trebuia să fie neapărat conspectată. Locul 
principal în această bibliografie îl ocupau lucrările lui Stalin, într-o 
măsură mai mică cele ale lui Lenin, precum şi textele politice ale 
zilei. Scrieri ale lui Engels şi mai ales ale lui Marx erau 
recomandate într-o mai mică măsură şi figurau de multe ori în 
aşa-numita „bibliografie facultativă”. Cei ce dădeau directivele 
erau probabil conştienţi că oameni cu standarde intelectuale 
minime, care au citit ceva din Marx, vor fi mai puţin încântați de 
textele lui Stalin şi de maculatura curentă. Acesta era, aşadar, 
tipul de exerciţii mintale propuse zi de zi studentului unicei 
facultăţi de filosofie din ţară din acei ani. Din punctul de vedere al 
efectelor lor în aplatizarea şi sterilizarea gândirii, asemenea 
exerciţii nu erau departe de cele descrise în utopiile negative ale 
secolului nostru. 

Nu pretind că aş fi văzut tocmai aşa lucrurile pe vremea 
studenţiei mele. Aceste rememorări poartă, desigur, pecetea unui 
fel de a gândi pe care l-am câştigat cu timpul. Sigur este însă că 
eram profund dezamăgit. Cititorul care a fost scutit de asemenea 
experiențe se va întreba, în mod firesc, cum suportam noi, 
studenţii, acest regim. Am încercat mai târziu şi încerc şi astăzi 
să-mi dau seama ce gândeau şi ce simțeau pe atunci colegii mei. 
Prima observaţie ce se impune este că unii dintre ei nu ajunseseră 
în facultate mânaţi de interese de ordin intelectual. Nu puţini erau 
destinaţi pe temeiul datelor personale să formeze coloana 

vertebrală a „noii intelectualități”. Ei fuseseră îndrumați să urmeze 
această facultate şi sperau să facă o carieră politică. Alţii, poate 
cei mai mulţi, tineri lipsiţi de ambiţii intelectuale, preferaseră 
filosofia pur şi simplu datorită accesului facil: locuri multe, 
candidaţi puţini. Presupun că ei, ca şi cei din prima categorie, au 
fost încântați să constate ce uşor şi ce bine se descurcau într-un 
domeniu de preocupări ce deţinea o veche reputaţie de 
obscuritate şi dificultate. Citind textele lui Stalin sau Materialism şi 
empiriocriticism a lui Lenin, ei erau conduşi la concluzia, desigur 
flatantă, că „filosofia” le este cu totul la îndemână. Mai erau în 
facultate, nu aşa de puţini cum s-ar putea crede, şi tineri cu bune 
aptitudini mintale, formaţi într-un liceu încă performant, cu real 
entuziasm pentru lumea ideilor. Oricât de dornici ar fi fost să se 
amăgească, ei trebuiau să recunoască cu timpul că toate 
aşteptările lor au fost înşelate. O rază de speranţă ar fi existat, 
desigur, dacă cel puţin uneori, prin pojghiţa adaptării la un ritual 
pe deplin conformist, ar fi răzbătut şi semne ale unei gândiri vii şi 
ale unei culturi autentice. Ar fi fost tot atâtea îndemnuri de a 
rezista tăvălugului nivelator. În mod firesc, asemenea semne erau 
aşteptate din partea profesorilor. Ele lipseau însă aproape cu 
desăvârşire în anii studiilor mele. Carierişti inteligenţi şi fără 
scrupule, oameni cumsecade, dar fără profil intelectual şi prea 
mulţi din cei lipsiţi de o pregătire elementară, nu numai filosofică, 
ci şi generală, mult sub nivelul studenţilor mai înzestrați, aşadar 
oameni din multe puncte de vedere foarte diferiţi, formau până la 
urmă un front comun. Nu numai că nu încurajau gândirea critică a 
studenţilor, dar căutau de regulă adăpost în formule de autoritate, 
sugerând că nu au obligaţia să întemeieze ceea ce afirmă. Îmi 
aduc aminte că întrebări destul de conformiste, puse asistentului 
ce conducea un seminar de filosofie, primeau răspunsuri pe 
deplin ridicole: „Vă voi răspunde săptămâna viitoare, după ce voi 
cunoaşte punctul de vedere al catedrei”. Ambianţa era, aşadar, 
una din cele mai apăsătoare şi descurajatoare. De ce nu au părăsit 
facultatea cei ce veniseră aici cu speranţa de a fi iniţiaţi în 

filosofie? Dincolo de inerţiile şi ezitările unuia sau ale altuia un 
lucru era clar: puteai fi eliminat din facultate (ceeă ce li s-a şi 
întâmplat multor studenţi în acei ani), dar, atât timp cât erai 
apreciat drept cât de cât capabil de studiu, nu puteai să o 
părăseşti de bună voie fără a te expune unor riscuri greu de 
calculat. Căci a lăsa în mod clar să se înţeleagă că ceea ce oferă 
facultatea nu te satisface reprezenta deja un act cu o semnificaţie 
politică lipsită de echivoc. 


Am ajuns destul de repede la concluzia că nici învăţământul 
oferit în facultate şi nici lecturile filosofice permise în acei ani nu 
îmi pot oferi surprize majore. Cenzura deosebit de strictă a 
gândirii - nu numai ideile, dar şi exprimările trebuiau suprave- 
gheate cu pedanterie talmudică, iar seminariile, consultaţiile 
cvasiobligatorii, pentru a nu mai vorbi de nenumăratele şi 
prelungitele şedinţe ne învățau zi de zi să o facem - era întregită 
de cenuşiul vieţii cotidiene, în cazul meu şi de lipsa unor 
experiențe personale semnificative. Nu am simţit nimic din 
entuziasmul, beţia vieţii şi romantismul vieţii studenţeşti, atât de 
des invocate de cei din alte generaţii. O viaţă de internat aş zice, 
prelungită însă peste vârsta la care ea mai are încă un sens şi 
poate fi relativ uşor suportată. Aşteptam, aşadar, cu nerăbdare ca 
acest episod să se sfârşească. Şi nu fiindcă la capătul lui aş fi 
întrezărit ceva deosebit. Cu datele mele personale, tot ce puteam 
în mod rezonabil spera era o poziţie de profesor secundar cu 
destule îndatoriri neplăcute care erau inseparabile de predarea 
aşa-numitor „discipline sociale”. Nu îmi făceam nici un fel de iluzii 
în această privinţă. Nu mă îndoiesc că aş fi mers acolo unde aş fi 
fost repartizat, chiar şi într-un loc „uitat de Dumnezeu”. Căci nu 
cred că aş fi avut curajul şi încrederea în mine atât de necesare 
pentru a înota împotriva curentului, adică pentru a lua totul de la 

capăt. Trebuie să recunosc că eram foarte timorat. Părăsind 
facultatea speram totuşi să câştig un minimum de independenţă 
materială şi să mă eliberez de un regim de obligaţii pe care, cu 
trecerea timpului, îl resimţeam tot mai constrângător şi mai greu 
de îndurat. În toamna anului 1955 am avut parte poate de cea mai 
mare surpriză a vieţii mele, chiar dacă nu am putut aprecia' atunci 
multe din consecințele a ceea ce s-a întâmplat: am fost repartizat, 
ca preparator, la catedra de filosofie a Universităţii Bucureşti. 
Întâmplarea nu mi-am putut-o explica nici atunci, nici mai târziu. 
Acum câţiva ani, am cunoscut însă o persoană care ocupase în 
acei ani o funcţie însemnată în aparatul de partid, în acel sector 
de care ţinea şi predarea disciplinelor cu caracter ideologic. Îşi 
amintea numele meu şi mi-a relatat că tocmai în acel an venise o 
dispoziţie de la nivelul cel mai înalt în sensul că prioritatea în 
selecţia pentru învăţământul universitar să fie acordată criteriilor 
profesionale. Nici măcar această informaţie nu explica însă totul. 
Avusesem în facultate note bune, dar nu eram printre liderii 
recunoscuţi ai anului. Eram prea timid, lipsit de aplomb, stângaci 
şi rezervat. A fost, prin urmare, din nou o întâmplare. Sigur mi se 
pare însă faptul că o altă repartitie, cea care ar fi fost de aşteptat, 
ar fi însemnat pentru mine anularea perspectivei unei cariere 
profesionale în filosofie. Căci presupun că nu aş fi rezistat 
presiunii unor ambianţe încă mai represive şi ostile oricăror 
aspirații de ordin intelectual şi aş fi fost lipsit de unele oportunităţi 
pe care poziţia nesperată în care am ajuns mi le-a oferit. 

Cum se prezenta viaţa unui începător într-o catedră de 
filosofie mai răsărită, cum era cea a universităţii bucureştene în 
anii cincizeci? Unele lucruri îmi apar retrospectiv drept 
importante. Mai întâi, cei situaţi pe treptele de jos ale ierarhiei 
didactice, cel puţin atâta vreme cât nu se angajau în alte activităţi 
pentru a câştiga bani şi nu erau solicitaţi în mod deosebit de 
obligaţii de ordin politic, aveau mult, foarte mult timp liber. Un 
timp de a cărui folosire nu trebuiau să dea socoteală. Contrastul 
cu regimul vieţii studenţeşti era, din acest punct de vedere, 

deosebit de accentuat. Mai târziu, m-am gândit, adesea, cu regret, 
cum a! fi putut fi folosit acest timp de către un tânăr motivat, care 
ar fi beneficiat de un minimum de pregătire şi orientare 
profesională, de îndrumarea necesară şi de un acces neîngrădit la 
literatura de specialitate. Fără îndoială că toate acestea mi-au 
lipsit. Mai mult, studenţia m-a înzestrat cu proaste deprinderi, mi-a 
îngustat în mod fatal orizontul şi, mai ales, m-a învăţat să mă 
autocenzurez, retezându-mi astfel multe aptitudini virtuale de 
gândire mai independentă. Şi totuşi timpul liber exista şi el 
însemna mult pentru cineva care avea pasiunea studiului şi era, 
mai departe, în căutarea filosofiei. Mi se pare interesant de 
menţionat că, în anii studenţiei mele, singurul contact posibil cu 
textele clasicilor filosofiei era oferit de o colecţie intitulată Texte 
filosofice alese, o colecţie editată de Institutul de filosofie al 
Academiei. (Este o informaţie ce l-ar putea surprinde pe cititorul 
care nu a trăit acele vremuri. În loc de orice explicaţii, voi relata 
doar o experienţă personală. În anul al treilea de studii am putut 
împrumuta, de la o cunoştinţă bucureşteană pe linie de familie, un 
exemplar al primei traduceri româneşti a Criticii rațiunii pure, 
datorată lui Traian Brăileanu. Am adus cartea la cămin. O tineam 
ascunsă şi o arătam doar colegilor pe care-i socoteam demni de 
încredere. Încercările de a citi ceva din ea au luat repede sfârşit. 
Nu înţelegeam nimic.) Reţin titlurile unora din aceste culegeri de 
texte şi păstrez până astăzi câteva dintre ele: Primii materialişti 
greci, Aristotel, Descartes, Bacon-Morus-Hobbes-Locke, Materialiş- 
tii francezi din secolul al XVIII-lea, Feuerbach. Nu comentez grila 
de lectură pe care o ofereau amplele studii introductive la aceste 
volume. În definitiv, erai liber să sari peste ele, o dată ce-ţi dădeai 
seama că mai degrabă te prostesc decât te ajută. Adevărata 
problemă o constituia selecţia textelor. O selecţie făcută în mod 
riguros potrivit principiilor pe care le-am înfăţişat mai sus. Nu era 
vorba doar de alegerea unei anumite lucrări sau a anumitor 
capitole ale unei lucrări. Cititorul trebuia să fie ferit de: tot ce 
putea fi apreciat drept nociv din punctul de vedere al ideologiei 

staliniste, care a continuat să fie în România ideologia oficială 
mulţi ani după moartea lui Stalin, şi chiar în ciuda criticii 
aşa-numitului „cult al personalităţii lui Stalin”. Zelul editorilor 
selecţiilor mergea atât de departe încât autorul era întrerupt chiar 
şi în mijlocul unei fraze. „Textele alese” erau, aşadar, presărate cu 
puncte. Mai încearcă să înţelegi ceva. Noua mea calitate de 
universitar oferea, între altele, un foarte râvnit permis la Biblioteca 
Academiei. Fără îndoială că şi acolo multe titluri erau, în acei ani, 
la „fondul secret”, dar accesul era totuşi incomparabil mai mare. 
Starea mea de deplină dezorientare de atunci, ce mergea, totuşi, 
mână în mână cu interesul pentru studiu, o poate cel mai bine 
ilustra un prim proiect, pe care mi-l amintesc foarte bine. Pe 
deplin conştient că îmi lipsesc elementele de bază ale unei culturi 
filosofice, mi-am propus să-i citesc sistematic pe clasicii filosofiei, 
în ordine istorică. Orizontul de aşteptări al lecturii, oferit de ceea 
ce învăţasem în facultate, era însă deplorabil. Citeam fără o 
minimă familiarizare prealabilă cu mari teme ale filosofiei. Nu 
ştiam cui m-aş putea adresa pentru îndrumare. Cei din jurul meu 
nu mă puteau ajuta, iar pe cei ce aparținuseră lumii filosofice de 
mai înainte nu-i cunoşteam şi nu îndrăzneam să-i caut. Munceam 
mult, dar simţeam că nu înaintez, că nu câştig ceva substanţial în 
ciuda conspectelor cuprinzătoare pe care le făceam pentru a-mi 
amăşi conştiinţa. Îmi aduc aminte că, începând cu grecii, m-am 
împotmolit la Platon. Multe dintre dialogurile lui nu-mi spuneau 
aproape nimic. Nu eram în nici un fel pregătit să le citesc. Am 
încercat apoi, făcând un salt în timp, să studiez Logica lui Hegel 
într-o traducere franceză. Această experienţă a fost încă şi mai 
descurajatoare. Nu găseam nici o trăsătură de unire între putinul 
pe care îl reţineam din text şi reprezentarea pe care mi-o făcusem 
citind lucrări marxiste privitoare la Hegel, de pildă cele ale unor 
marxişti francezi contemporani. Ultima încercare, pe care mi-o 
amintesc bine, a fost cea făcută cu un autor al secolului nostru, 
Henri Bergson. 

Aceste eşecuri deosebit de demoralizatoare nu se datorau - 
aşa cum văd lucrurile astăzi - doar lipsei unei bune introduceri în 
filosofie, a unei îndrumări calificate. Ele exprimau şi consecințele 
catastrofale a ceea ce aş numi o „dublă contabilitate”. Voi încerca 
să vorbesc despre ea fără menajamente. Am înţeles mai târziu că 
nu aveam şansa să citesc cu folos scrieri filosofice reprezentative 
atât timp cât nu mă eliberasem de cele mai proaste prejudecăţi. 
Or, întreaga mea activitate „profesională” de atunci era menită să 
le amplifice şi să le consolideze. Tinerii noi veniţi la catedră erau 
supuşi cu deosebire unui regim de dresaj laborios. Amintesc, mai 
întâi, seminariile cu studenţii, seminarii pregătite şi susţinute pe 
baza unor planuri şi a unei bibliografii impuse, un exerciţiu în care 
rigiditatea lezistă, sărăcia şi platitudinea ideilor erau întrecute 
doar de obligaţia umilitoare de a amesteca gândirea leoretică, 
câtă o fi fost ea, cu propaganda politică. Erau, apoi, discuţiile de 
lecţii în catedră. Nu exista încă, în acei ani, vreun curs tipărit de 
filosofie. (Primul dintre ele, la care îmi amintesc fără mândrie că 
am avut o mică colaborare, a apărut abia la începutul anilor '60.) 
Conducerea catedrei era ţinută să asigure un control strict al 
conţinutului predării. Soluţia găsită era: aceeaşi lecţie pentru toti. 
Profesorii citeau lecţiile aprobate de catedră. Temele acestora 
erau repartizate - înainte de începerea anului universitar - 
profesorilor, conferenţiarilor şi lectorilor, cu termene stricte de 
predare a manuscriselor, erau apoi dactilosrafiate într-un număr 
mai mare de exemplare şi supuse discuţiei în şedinţe de catedră. 
Foarte des, aproape săptămânal, erau programate şedinţe în care 
se discutau manuscrise dactilografiate ale lecţiilor. Ritualul 
prevedea ca la început să fie invitaţi să-şi formuleze aprecierile şi 
observaţiile cei mai mici, în frunte cu preparatorii. Era un exerciţiu 
de dresaj mereu reluat al cărui ţel era obţinerea unei depline 
conformităţi cu anumite scheme. Conta drept principala verificare 
la care eram supuşi şi ne străduiam să obţinem performanţe 
satisfăcătoare. În ce mă priveşte, ştiam că joc un rol, că încerc să 
mă identific cu un personaj străin. Dar forma poate extremă de 

siluire era rezervată în acei ani celor ce doreau să publice în 
domenii cum era cel al filosofiei. Era o lege nescrisă ca 
începătorilor să li se ofere regimul cel mai ingrat. Ei erau victimele 
preferate ale celor mai conformişti redactori ai publicaţiilor şi 
editurilor. Ceea ce îşi doreau aceştia erau texte ce îşi propuneau 
să dea o sancţiune filosofică politicii curente. Eram conştient de 
ceea ce se întâmpla; experienţele unor colegi mai dornici de 
afirmare mă avertizaseră. Am fost, aşadar, rezervat şi am rezistat 
tentaţiei, deosebit de puternică la acea vârstă, de a publica cu 
orice preţ. Nu mă pol lăuda însă că am scăpat nevătămat. Era şi 
greu pe atunci să eviţi acte socotite compromiţătoare într-o lume 
normală, în afară de cazul în care se accepla că eşti incapabil să 
pui pe hârtie câteva rânduri sau ai fi ştiut să mimezi convingător o 
asemenea incapacitate. În anul 1956, apăruse la catedra noastră 
un consilier sovietic. Era unul din acei oameni şterşi, chiar şi în 
lumea activiştilor, a căror singură şansă de supravieţuire şi de 
afirmare o reprezenta conformismul necondiţionat. Instituţional 
era un filosof, unul pe deplin reprezentativ pentru acea categorie 
de „filosofi” a căror viziune asupra problemelor profesionale era 
structurată de ultimele articole de fond ce relevau dimensiunile 
filosofice ale documentelor politice recente. Îndrumătorul nostru 
nu ţinea nici lecţii, nici conferinţe. Constrâns să mimeze o 
oarecare activitate, hotărâse să discute cu fiecare membru al 
catedrei schiţa lucrării sale de cercetare. (Cu rare excepţii, 
persoanele ce populau pe atunci catedrele de filosofie şi alte 
catedre numite de „ştiinţe sociale” erau departe de a avea 
pregătirea necesară pentru a întreprinde o cercetare. Pe de altă 
parte, cercetarea nu era nici posibilă şi nici necesară în domenii 
în care totul era ştiut şi stabilit dinainte. O dată ce obligaţiile de 
cercetare făceau însă parte din norma tuturor universilarilor, 
exista un acord tacit cu privire la necesitatea de a se crea 
impresia că se face cercetare). Mi-a venit şi mie rândul să mă 
înfăţişez în fața consilierului. Este aici momentul să fac o 
precizare. Ca şi alţi tineri din generaţia mea, mă orientasem spre 

ceea ce s-ar numi astăzi filosofie teoretică. O asemenea orientare 
oferea şansa de a te ține mai departe de problematica socială şi 
politică. Alegeam, aşadar, teme cât mai abstracte cu putinţă. În 
profilul tematic al materialismului dialectic, acestea erau cele ale 
teoriei cunoaşterii şi ale categoriilor dialecticii. Nu era o strategie 
cât de cât originală. Mi-am dat seama mai târziu că ea a fost 
practicată în toate ţările blocului sovietic de cei care doreau să-şi 
amenajeze un spaţiu de preocupări pus mai la adăpost de 
consecinţele unei subordonări totale nevoilor propagandei politice 
curente. Probabil că experimentatului nostru consilier această 
strategie îi era bine cunoscută şi fusese învăţat s-o contracareze. 
Cert este că discuţia noastră mi-a prilejuit o experienţă de neuitat. 
Alesesem ca temă categoriile esenţă şi fenomen. M-am sândit că o 
asemenea temă îmi oferea posibilitatea de a mă refugia în 
labirintul abstracţiilor hegeliene şi de a mă cufunda în subtilităţile 
analizelor teoretice din primele capitole ale Capitalului lui Marx, o 
perspectivă pe atunci extrem de atrăgătoare. Am încercal, aşadar, 
să-i prezint mentorului nostru din oficiu, este adevărat, cu ezitări 
şi multă stângăcie, unele consideraţii de acest fel. Nu m-a ascultat 
mult timp, iar replica lui a avut efectul unui duş foarte rece. 
Dialectica esenței şi fenomenului - mi-a spus el — este pe deplin 
clarificată prin formula lui Lenin: „esenţa se fenomenalizează, iar 
fenomenul se esenţializează”. Chestiunile de ordin teoretic au 
fost, prin urmare, rezolvate. Ceea ce mi-ar rămâne de făcut mie ar 
fi să examinez modul cum se exprimă această corelaţie dialectică 
în analizele întreprinse de documentele Congreselor XX, VIII şi 
III (?!). Pentru a se înţelege despre ce era vorba, voi spune că 
eram în anul 1957. Congresul XX era cel al Partidului Sovietic. 
Congresul VIII - al Partidului Comunist Chinez, iar Congresul II - 
al Partidului Muncitoresc Român. Ideea mea, o idee pentru care 
crezusem că mă pot felicita, se dovedise, aşadar, surprinzător de 
proastă. Şi lucrurile nu s-au sfârşit aici. Nu îmi mai amintesc pe ce 
căi, cei din redacţia de filosofie a Editurii Politice au aflat de 
această temă a mea şi mi-au propus să scriu o broşură destinată 

publicului mai larg, o mică lucrare de popularizare a filosofiei 
marxiste, după tiparele de atunci. Nu am bănuit, atunci când am 
acceptat, că rezultatul va fi înfăptuirea, cel puţin în linii mari, a 
intenției perspicacelui nostru consilier. Congresele nu au fost 
poate cele menţionate de el, dar ceea ce a ieşit până la urmă mi 
s-a părut, încă pe atunci, jalnic şi umilitor. Chiar dacă, datorită 
nepriceperii mele evidente, contribuţia redacţiei la comentariul 
politic a fost considerabilă, mi-e ruşine şi astăzi că am semnat 
acel text. După această experienţă, nu am dorit câţiva ani să mai 
public ceva. Inactivitalea mea relativă în această direcţie, în 
perioada care a precedat relaxarea ideologică de după 1965, m-a 
ferit de multe alte rele. Nu pot decât să-i invidiez pe cei care au 
debutat mai târziu, într-un climat incomparabil mai tolerant. 

După începuturi marcate de dezorientare, de tatonări 
nereuşite şi de umilinţe, sfârşitul anilor '50 şi începutul anilor '60 
au fost pentru mine un fragment de viaţă trăit sub semnul apatiei 
şi al descurajării. În anii studenţiei şi în primii ani de activitate la 
catedră, nu avusesem mari probleme cu mine însumi. Speram că 
printr-un efort prelungit de familiarizare cu un domeniu de 
preocupări filosofice, voi reuşi cu timpul nu numai să-i pot învăţa 
ceva pe alţii, dar şi să pot lucra relativ mai independent. Aceste 
speranţe nu se împliniseră. Or, atâta timp cât nu ai atins nivelul la 
care reuşeşti să faci lecturi în lumina unor întrebări, aşteptări şi 
nedumeriri personale, doar ambiția de a le instrui şi de a te forma 
nu te poate susţine la nesfârşit. Eforturi relativ îndelungate şi 
reluate în diferite direcţii ce nu sunt multă vreme răsplătite de 
sentimentul că începi să înţelegi anumite lucruri, că le înţelegi tot 
mai bine, de senzaţia că progresezi, că libertatea proprie de 
mişcare creşte şi iniţiativele personale capălă tot mai mult relief, 
chiar şi atunci când ai bume temeiuri pentru a acuza împrejurări 
exterioare sub multe aspecte nefavorabile, vor duce inevitabil la 
instalarea îndoielii în propriile capacităţi. Şi, pe măsură ce se 
instalează o asemenea îndoială, scade şi motivaţia. Este ceea ce 
mi s-a întâmplat mie. Ajunsesem să trăiesc de la o zi la alta. Îmi 

îndeplineara relativ mecanic obligaţiile şi încercam să-mi atenuez 
insatisfacţia acută şi senzaţia de gol interior citind multă literatură, 
ascultând muzică, frecventând spectacole. La accentuarea acestei 
stări de spirit, de care îmi aduc aminte şi astăzi cu strângere de 
inimă, a contribuit şi transferul nedorit de mine de la Universitate 
la Institutul de Medicină din Bucureşti. Trăiam în felul meu 
alienarea, o temă mult discutată pe atunci în cercurile intelectuale 
marxiste şi neomarxiste din Occident. Căci mă simţeam constrâns 
şi nefericit în activităţile mele profesionale şi bine doar în cele 
cărora le consacram timpul liber. Am început doctoratul (pe 
atunci se numea aspirantură) fără să am în vedere o temă bine 
conturată şi să urmăresc vreo idee anume. Trebuiau promovate, 
mai întâi, un număr de examene, care se deosebeau de cele din 
anii studenţiei mai mult prin întinderea considerabil mai mare a 
materiei. Pregătirea şi susţinerea lor îmi dădea sentimentul 
amăgitor că fac totuşi ceva. După experienţele de până atunci cu 
scrisul, mă gândeam cu neplăcere că va trebui într-o bună zi să 
scriu o teză. 

Eram într-o stare sufletească ce oscila între deprimare şi 
apatie atunci când s-au întrevăzut primele semne ale distanţării 
oficialităților faţă de ortodoxia ideologică de tip sovietic şi ale 
deschiderii spre cultura occidentală. Procesul a început prin 1965 
şi a continuat, cu accentuarea acestor tendinţe, aşa cum am 
resimţit eu lucrurile, până în vara anului 1971. Schimbarea s-a 
făcut repede simțită în mediul în care trăiam. S-a putut observa că 
autorităţile care exercitau controlul ideologic nu mai puneau preţ 
pe grila diamat-ului. Nu mai erau invocate acele scheme ce 
stabileau sfera problemelor filosofice legitime, ierarhia lor şi 
ofereau soluţiile consacrate drept „ştiinţifice”, blocând astfel orice 
mişcare şi iniţiativă. Mesajul de sus era, desigur, vag: condam- 
narea „dogmatismului” şi îndemnul la „elaborarea creatoare a 
teoriei marxiste”. Cine să stabilească însă dacă o iniţiativă sau alta 
era sau nu în spiritul acestor obiective, cel puţin atât timp cât ea 
nu conţinea un mesaj politic evident inacceptabil. Elementele cele 

mai neinstruite şi rău-voitoare din aparatul oficial nu erau în nici 
un fel pregătite să o facă. De îndată ce vechea grilă atât de 
accesibilă nu mai putea fi aplicată, vechii cerberi ideologici nu 
mai ştiau cum să procedeze. Le lipsea linia clară de până atunci, 
erau limoraţi şi stăteau în espectativă. Reprezentanţii fracțiunii 
intelectuale din instituțiile cu răspunderi în îndrumarea 
ideologică, o fracțiune ce se întărise şi prinsese curaj, sprijinea 
desprinderea de vechile scheme fără să se arate preocupată de 
trasarea unor noi graniţe şi criterii. Evoluţiile cele mai rapide, cele 
ce solicitau interesul unei audienţe mai largi, aveau loc în lumea 
literelor şi artelor, iar atenţia oficialităților era îndreptată cu 
precădere în această direcţie. Şi de altfel cine ar fi putut stabili, cu 
deosebire în sfere mai abstracte şi relativ pretenţioase din punct 
de vedere tehnic ale filosofiei, până unde se poate vorbi de o 
dezvoltare a principiilor filosofiei marxiste şi unde începe abaterea 
de la aceste principii sau chiar părăsirea lor? 

Mie mi-a trebuit mai mult timp decât multor altora pentru a 
înţelege noua situaţie care se crease şi posibilităţile pe care le 
oferea. Libertatea de mişcare era esenţială, dar nu şi suficientă. 
Trebuia să prinzi un fir, să găseşti calea pe care ai putea ieşi 
dintr-o lume în care refuzul gândirii autentice începuse să se 
amestece cu năclăiala confuziei. Pentru mine luminita de la 
capătul tunelului a reprezentat-o contactul cu epistemologia 
genetică a lui Jean Piaget. Multe restricţii din regimul marilor 
biblioteci căzuseră, iar unele dintre cărţile sale deveniseră 
accesibile. Dădeam târcoale acestei literaturi, care se înfăţişa, în 
orizontul meu de atunci, drept cuvântul nou în teoria cunoaşterii. 
Îmi aduc bine aminte că, prin 1967, un fost coleg de facultate, care 
lucra la o editură, mi-a împrumutat noua carte a lui Piaget, 
Biologie et conaissance. Pentru mine a fost lectura potrivită făcută 
în momentul potrivit. Mi-a adus, îndrăznesc să invoc o celebră 
exprimare a lui Kant, „multă lumină”. Pentru prima dată am avut 
sentimentul încurajator că mă pot familiariza temeinic cu un 
sistem de gândire, că mă mişc în voie în el, că pot mânui liber 

concepte, stabili corelaţii, integra şi explica fapte şi experienţe 
familiare. Şi nu mi-a fost greu să găsesc o formulă care să situeze 
teoria lui Piaget cu privire la construcţia simultană a subiectului şi 
obiectului cunoaşterii în dezvoltarea mintală a individului într-o 
interpretare liberă, poate sub anumite aspecte arbitrară, a 
dialecticii înțeleasă în spiritul operei de tinereţe a lui Marx. 
Întâmplarea, o întâmplare pe care o percep retrospectiv drept 
fericită, a făcut ca tocmai atunci să mă pot întoarce la catedra de 
filosofie a Universităţii, preluând cursul de teoria cunoaşterii 
pentru studenţii Facultăţii de Filosofie. Acest curs, aşa cum l-am 
prezentat, în versiuni continuu revizuite, până în 1972, anul 
plecării în Germania, a fost în esenţă un curs de epistemologie 
genetică, integrat unei perspective filosofice generale de inspiraţie 
dialectică. Una dintre variantele lui, publicată în 1969, indică bine 
punctul în care mă găseam. Teza de doctorat a încetat acum, şi 
ea, să fie o neplăcută şi împovărătoare obligaţie de serviciu, 
mereu amânată. Studiul adâncit al scrierilor lui Piaget şi al unei 
literaturi complementare mi-a fixat atenţia asupra problematicii 
disctincţiei dintre forma şi conţinutul cunoaşterii, o distincţie ce 
primeşte contururi în epistemologia genetică, în termenii dihoto- 
miei cunoaştere/experienţă logico-matematică - cunoaştere/expe- 
rienţă fizică. Pe măsură ce relaţia dintre cadre a priori ale 
experienței şi conţinutul experienţei a devenit pentru mine o 
temă, am fost în măsură să văd multe lucruri din această 
perspectivă. M-am apropiat, bunăoară, de Kant şi am găsit, pentru 
prima dată, o grilă de lectură a Criticii rațiunii pure. Am scris până 
la urmă o teză de doctorat consacrată distincţiei şi corelaţiei 
dintre necesitatea logică şi necesitatea fizică. Eram, atunci, foarte 
mulțumit de această lucrare. Scăpasem de vechile complexe şi 
temeri, viaţa mea profesională căpătase un sens şi o perspectivă. 
Eram plin de entuziasm şi cred că transmiteam ceva din această 
stare de spirit şi studenţilor mei. Atmosfera din facultate, 
îndeosebi din catedră, ca şi atmosfera generală din acei ani, mă 
susţinea şi mă încuraja. Scriam şi publicam mult. Presupun că am 

fost, în România acelor ani, cel mai activ popularizator şi 
comentator al epistemologiei genetice. Trăiam un sentiment, pe 
care înclin să-l socotesc astăzi disproporționat, al noutăţii şi 
însemnătăţii a ceea ce făceam. Comparaţiile cu ceea ce se publica 
pe atunci la noi, în domeniul filosofiei teoretice, erau flatante, iar 
alte standarde, mai pretenţioase, nu-mi erau încă accesibile. 
Primele îndoieli mi-au fost prilejuite de participarea la Congresul 
internaţional de logică şi filosofia ştiinţei, care a avut loc, în 
toamna anului 1971, la Bucureşti. Eram atunci în pragul unei 
experienţe care va marca, în mod decisiv, activitatea mea de mai 
târziu. 


Fundaţia Alexander von Humboldt este o instituţie unică în 
lumea de astăzi. Ea acordă burse de cercetare în toate domeniile 
în care Germania posedă un potenţial ştiinţific, pentru tineri 
doctori în ştiinţe care nu au împlinit vârsta de patruzeci de ani. 
Bursele se atribuie la propunerea unor comisii formate din 
cercetători germani consacraţi, pe baza unui proiect de cercetare 
şi a recomandării pe care o pot oferi lucrările candidaţilor. Mai 
multe elemente singularizează bursele Humboldt. Mai întâi, 
accesul fără discriminări a candidaţilor din toate ţările lumii. În al 
doilea rând, preocuparea pentru o evaluare diferențiată a 
candidaţilor, ţinând seama şi de posibilităţile de formare pe care 
le ofereau, într-un domeniu sau altul, condiţiile şi tradiţiile de 
cercetare din diferite tări. Conducerea fundaţiei era, bunăoară, pe 
deplin conştientă ce putea însemna pentru cariera unui tânăr 
cercetător în disciplinele umaniste din ţările comuniste, ca şi 
pentru favorizarea circulaţiei ideilor în aceste ţări, un contact mai 
prelungit în mediul profesional occidental. De aceea comisia de 
selecţie căuta să descopere în dosarele acestor tineri indicaţii ale 
aptitudinilor şi motivaţiei pentru cercetare, fără să pretindă 

performanţe la nivelul celor cerute candidaţilor care beneficia- 
seră de şansa de a se forma într-un climat profesional autentic. O 
asemenea strategie în selecţie, care mizează mult nu numai pe 
garanţiile oferite de realizări anterioare, ci şi pe evaluarea 
perspectivelor candidaţilor de a progresa într-o ambianţă stimula- 
toare sub toate aspectele, nu este, desigur, lipsită de riscuri. 
Fundaţia a preferat însă alegeri făcute pe criterii nu întotdeauna 
asiguratoare, ceea ce a putut duce şi la acordarea sprijinului unor 
persoane care nu au confirmat, excluderi din capul locului a celor 
cu performanţe mai puţin convingătoare, dar capabili şi dornici să 
profite de şansa ce li se oferă. Die Rechnung ging auf. Cunosc 
destule cazuri care mă îndreptăţesc să cred că această strategie a 
dat roade. Ca maximă de înţelepciune practică, principiul „mai 
bine să sprijini pe unul care nu va confirma decât să rişti să refuzi 
sprijinul unuia pentru care acesta poate însemna foarte mult” mi 
se pare simetric cu principiul „mai bine să laşi nepedepsit un om 
vinovat decât să ajungi să-l condamni pe unul nevinovat”. În 
acelaşi spirit al construcţiei relaţiei cu bursierii pe temelia unei 
depline încrederi se situează renunţarea la proceduri strict 
reglementate de supraveghere şi control a activităţii şi prestaţiilor 
lor. Bilanţul se face într-o perspectivă largă, considerând cariera 
foştilor bursieri în ansamblul ei. Fundaţia păstrează contactul cu 
cei care i-au fost bursieri şi le sprijină proiectele profesionale, în 
limitele posibilităţilor de care dispune, de-a lungul întregii lor 
cariere. Foştii bursieri Humboldt sunt membri ai unei mari familii 
cu părinți comuni. Fundaţia îi tratează pe toţi cu încredere şi tact, 
fără a se grăbi să tragă concluzii definitive. 

Am fost tot timpul conştient cât de mult a însemnat pentru 
mine bursa Humboldt şi-mi dau seama în ce măsură viaţa mea a 
stat şi în punctul de bifurcatie pe care l-a reprezentat stagiul 
prilejuit de această bursă, sub semnul întâmplării. Căci nu am 
făcut prea mult pentru a o obţine şi era cât pe-aci să o pierd. În 
anul 1970, nu ştiam nici măcar de existenţa Fundaţiei Alexander 
von Humboldt. Nesocotind acea prevedere a regulamentului 

Fundaţiei potrivit căreia pot candida la burse numai persoane cu 
titlu individual, autorităţile române selecţionau ele candidaţi şi 
supravegheau apoi toate demersurile acestora pentru obţinerea 
bursei. Am fost propus de facultate şi, beneficiind de regimul mai 
tolerant al acelei perioade, am primit destul de repede aprobarea 
de a-mi înainta dosarul. În vara anului 1971, am fost înștiințat că 
mi s-a acordat bursa pe durata de un an. Dacă mă gândesc că 
proiectul meu de cercetare era centrat pe problematica epistemo- 
logiei genetice, o orientare aproape necunoscută universitarilor 
germani cu preocupări epistemologice, care se orientau după 
modelele oferite de filosofia analitică anglo-saxonă, mă mir şi 
astăzi că am obţinut bursa. Chiar şi alegerea drept îndrumător a 
profesorului Wolfgang Stegmiiller din München a fost în mare 
măsură rodul întâmplării. Eram departe de a bănui că seminarul 
lui, pe atunci Seminarul filosofic II al Universităţii Ludwig-Maxi- 
milian din München, reprezenta în Germania centrul necontestat 
al filosofiei analitice. Pur şi simplu s-a întâmplat ca o carte a lui 
Stegmiiller să ajungă în biblioteca facultăţii noastre. Consultând-o 
am constatat că profesorul cultivă domenii cum ar fi logica, 
filosofia limbajului şi teoria ştiinţei. M-am adresat lui necunoscând 
lucrări ale vreunui profesor vest-german cu preocupări mai 
apropiate de cele care erau ale mele în acel moment. S-a întâm- 
plat să fie aşa. Nimic din ceea ce a făcut posibilă venirea mea la 
Munchen nu a fost rezultatul unor acţiuni premeditate, întreprinse 
în cunoştinţă de cauză. 

Nu mi-am dat seama de la început ce putea însemna pentru 
mine această bursă. Nu am plecat imediat, cum puteam să o fac, 
punându-mă astfel la adăpost de orice riscuri. Am subapreciat 
eventualitatea unei evoluţii nefavorabile a climatului politic. Este 
tocmai ceea ce s-a întâmplat în toamna anului 1971. Mi s-a retras 
aprobarea de plecare. Am descoperit atunci ceea ce nu ştiam, şi 
anume că unele persoane cu influenţă îmi erau ostile din motive 
cu totul accidentale. După multe peripeții, am ajuns totuşi la 
München la mijlocul lui martie 1972. Îi rămân îndatorat unui coleg 

din facultate, cu o anumită influență politică pe atunci, care m-a 
ajutat în mod dezinteresat, fără să-mi pună nici un fel de condiţii. 
Lumea Apusului - în una din ipostazele ei cele mai favorabile, cea 
pe care o oferea Germania apuseană, o lume pe care nu o 
văzusem niciodată până atunci - m-a orbit. M-am eliberat de 
iluziile, pe care le mai aveam încă, privitoare la posibilitatea ca 
regimuri politice, cum era cel din România, să evolueze în direcţia 
normalităţii, precum şi cu privire la existenţa unei alternative 
realiste la sistemul economic al Occidentului. Profesional, 
prezenţa mea la Seminarul profesorului Stegmiiller a însemnat 
pătrunderea într-o lume nouă şi, o dată cu aceasta, o reorientare 
totală. M-am familiarizat cu standarde de excelenţă filosofică 
cărora, dincolo de câştigarea unor noi modele şi de deplasări ale 
preocupărilor tematice, le-am rămas fidel până astăzi. Pare greu 
de crezut că poţi câştiga atât de mult într-un timp atât de scurt. 
(Şederea mea la München s-a prelungit până în iulie 1973.) 
Acomodarea cu lumea la care am căpătat acces graţie bursei 
Humboldt a avut loc, desigur, de-a lungul multor ani. Dar atunci 
când m-am întors în ţară, opţiunile şi orientările mele erau ferme. 
Fusesem plasat pe o traiectorie. Ştiam ce am de făcut mai 
departe. De acum, evoluţia mea nu a mai depins de factori 
exteriori, accidentali, dacă fac abstracţie de influenţa pe care a 
putut-o avea puţinătatea literaturii accesibile în ţară şi lipsa 
contactelor internaţionale. Bineînţeles că un stagiu de doi-trei ani 
mi-ar fi îngăduit să-mi construiesc o bază mai solidă şi să-mi 
formez un ochi considerabil mai exersat. Dar şi aşa am trăit 
sentimentul că pentru mine căutarea filosofiei, o căutare ce s-a 
prelungit mai mult de douăzeci de ani, a avut un epilog fericit. 
Criteriile excelenţei filosofice, aşa cum mi s-au desluşit atunci 
citind lucrări reprezentative şi participând la discuţiile din 
seminarii, comparând felul în care se discută şi felul în care se 
scrie, ar putea fi formulate schematic după cum urmează: a) 
aprecierea unor încercări semnificative de a schimba perspectiva 
în abordarea unei probleme de ordin conceptual, de a propune un 

nou fel de a întreba drept iniţiative supreme în domeniul gândirii 
pure; b) orientarea muncii analitice spre precizarea conceptelor, 
subordonată obiectivului de a face aserţiunile cât mai clare şi 
univoce şi prin aceasta cât mai expuse criticii, altfel spus, 
cultivarea clarităţii şi exactității nu ca scopuri în sine, ci drept 
mijloace pentru a asigura creşterea forţei constrângătoare a 
argumentelor în discuţia filosofică; c) solicitarea cu preferinţă a 
imaginaţiei conceptuale drept resursă esenţială pentru creşterea 
incisivităţii gândirii critice. Socoteam filosofia angajată faţă de 
asemenea valori, filosofia de orientare analitică, drept filosofia 
prin excelenţă. Preocupările mele anterioare în sfera epistemolo- 
giei genetice îmi apăreau drept purgatoriul prin care a trebuit să 
trec pentru a avea acces în lumea ei. Nu mai împărtăşesc astăzi 
exclusivismul de atunci. Recunosc însă, fără reţinere, că mă simt 
acasă doar acolo unde sunt observate, cel puţin într-o anumită 
măsură, standarde de claritate conceptuală şi de rigoare argumen- 
tativă consacrate de opere exemplare ale filosofiei analitice. Pot 
să înțeleg foarte bine ceea ce am citit, după ce am scris aceste 
rânduri, în cartea unui foarte respectat logician şi filosof al 
secolului nostru: „Nu sunt, fără îndoială, printre cei ce cred că 
filosofia analitică este singurul fel adecvat de a practica filosofia, 
chiar dacă, în ciuda eforturilor de a-mi lărgi orizontul, ea este 
până astăzi singura în care pot filosofa cu o anumită siguranţă”. 
(Hao Wang, Beyond Analytic Philosophy, The MIT Press, 
Cambridge, Mass., 1986, p. 25) Sunt conştient de distanţa la care 
rămân atât învăţământul pe care l-am practicat, cât şi lucrările 
mele de standardele pe care le-am menţionat. Ele fixează însă 
idealul spre care am năzuit din momentul acelei cotituri pe care a 
marcat-o cea mai fascinantă şi plină de consecințe experienţă a 
vieţii mele profesionale. 

M-am întors acasă pătruns de un entuziasm misionar. 
Descoperisem un continent filosofic care mi se înfăţişa drept 
lumea autenticităţii şi aş fi dorit să deschid cât mai multora calea 
ce conduce spre el. În ciuda faptului că procesul liberalizării 


30 Cunoaştere şi analiză 


politice şi a deschiderii culturale din România sfârşitul anilor '60 a 
cunoscut o întrerupere bruscă, ceea ce îmi propuneam nu era cu 
totul lipsit de perspectivă. Căci, deşi atmosfera generală devenea 
tot mai apăsătoare, în domeniul aşa-numitelor „ştiinţe sociale” nu 
se întrevedea o revenire la ortodoxia ideologică a anilor '50. 
Într-un context politic dominat de încercări de a obţine maximum 
de independenţă posibilă faţă de Uniunea Sovietică, diamat-ul şi 
marxist-leninismul în versiunea lui sovietică nu mai păreau 
atrăgătoare pentru conducerea românească. Ele erau privite mai 
degrabă drept instrumente ale dominaţiei sovietice. lar 
accentuarea orientării naţionaliste deplasa tot mai mult centrul de 
greutate al propagandei spre istoria națională. În noua strategie 
ideologică, concepută de oameni ale căror tendinţe 
antiintelectuale şi antipatie faţă de principii erau manifeste, 
filosofia nu mai juca nici un rol. Desființarea Facultăţii de Filosofie 
şi transformarea ei într-o secţie a Facultăţii de Istorie din 
Bucureşti, în anul 1977, nu era decât una din expresiile acestui 
dezinteres. Dacă însă disciplinele economice, juridice, sociologice 
şi cu deosebire în istorie, orientările politice la ordinea zilei, cu 
deosebire ceea ce începuse să se numească „gândirea tovarăşului 
Ceauşescu” exercitau o puternică presiune, libertatea de mişcare 
câştigată în sfera filosofiei teoretice nu părea să fie, totuşi, 
ameninţată. Preocupările de acest fel erau socotite relativ 
inofensive din punct de vedere politic. Ele erau privite ca un lux, 
un lux ce putea fi tolerat atât timp cât proporţiile erau limitate. 
Această optică putea fi percepută cel mai clar în politica 
editorială. Începusem la Miinchen pregătirea unei monografii 
consacrate unei teme a filosofiei limbajului şi a cunoaşterii - 
distincţia dintre adevărurile analitice şi adevărurile sintetice - cu 
privire specială asupra controversei ce s-a desfăşurat între două 
piscuri ale filosofiei analitice din America, Rudolf Carnap şi 
Willard van Orman Quine. Am definitivat manuscrisul după ce 
m-am întors acasă. În ţări cu o cultură filosofică analitică 
dezvoltată, o asemenea lucrare ar fi fost de interes pentru un cerc 

relativ larg de cititori. La noi cei familiarizați cu literatura temei 
mele puteau fi însă numărați pe degetele unei mâini. Cu toate 
acestea, manuscrisul a fost acceptat de Editura Şiiinţifică şi 
Enciclopedică şi cartea a apărut, în 1975, sub titlul Adevăruri 
necesare? şi cu subtitlul puţin incitant Studiu monografic asupra 
analiticităţii. (Titlul cărţii a favorizat şi confuzii hazlii. Un fost 
student mi-a povestit că a recuperat un exemplar al cărţii de la o 
persoană mai în vârstă care îl cumpărase fără prea multă 
cercetare - cărţile erau pe atunci foarte accesibile - presupunând 
că era un roman poliţist.) Funcţionarii care au aprobat planul 
editorial au socotit pesemne că subiectele tratate într-o asemenea 
carte nu interesează aproape pe nimeni şi că, prin urmare, este 
vorba de o scriere care, din punctul lor de vedere, nu face 
neapărat bine, dar nici rău. Presupun că în spatele acestei 
tolerante, ce părea nutrită doar de indiferenţă, se ascundea şi un 
calcul politic. Acelaşi calcul ce orienta cenzura adeseori foarte 
îngăduitoare aplicată publicaţiilor editurilor literare. Se urmărea, 
evident, crearea impresiei unei libertăţi de gândire şi expresie, în 
contrast cu situaţia din ţările blocului sovietic din acea vreme, 
exceptând probabil Polonia, un mesaj socotit important pentru 
relaţiile cu Occidentul. La edituri cu profil literar era tolerată de 
altfel şi o eseistică filosofică cu totul neconformistă, ilustrată cel 
mai bine de cărţile lui Constantin Noica. La începutul anilor '80, a 
putut fi publicată şi lucrarea lui de ontologie. Chiar şi autorul ei a 
fost surprins. Directorul de atunci al Editurii Ştiinţifice şi 
Enciclopedice, editură la care a apărut cartea, mi-a relatat mai 
târziu reacţia lui Noica: apariţia manuscrisului îl pusese într-o 
situaţie nouă deoarece, atunci când l-a scris, a pornit de la 
supoziţia că nu va putea fi publicat în timpul vieţii sale. Fără 
îndoială că audiența şi ecoul public al unor asemenea scrieri era 
incomparabil faţă de cel al unor lucrări de teoria cunoaşterii, 
filosofia limbajului sau a ştiinţei. Dar chiar şi cărţile lui Noica, în 
ciuda notorietății autorului lor, nu erau citite de un public prea 
larg. lată însă că, în anii cei mai răi ai opresiunii, au putut apărea 

Jurnalul de la Păltiniş şi Epistolarul, cărţi care l-au făcut cunoscut 
pe Noica multora din cei care nu-l citiseră sau nu l-ar fi citit şi, 
ceea ce era şi mai important, au oferit unor reprezentanţi de 
marcă ai rezistenţei culturale, apropiaţi filosofului de la Păltiniş, 
prilejul să se exprime asupra unor subiecte de larg interes. 

Amintesc aceste lucruri pentru a evidenția cât de lipsit de 
transparenţă, derutant, inscrutabil, chiar şi pervers, dar generos în 
spaţii de mişcare a fost regimul publicaţiilor din România înainte 
de decembrie 1989. Dacă în literatura şi publicistica culturală, 
care aduceau în discuţie teme ce interesau pe orice om instruit, a 
existat o asemenea libertate de expresie, nu va mai surprinde că 
în această perioadă a putut fi produsă şi tradusă în România o 
literatură filosofică de orientare analitică. Riscurile, la care se 
expuneau cei cu iniţiative în acest domeniu, erau desigur mai mici 
decât cele pe care şi le asumau scriitorii şi eseiştii neconformişti 
ai amurgului „epocii de aur”. Dar şi impactul public al activităţii 
lor era comparativ mai mic şi o dată cu aceasta şi recunoaşterea 
publică. Acest impact nu era, totuşi, neglijabil. 

Afirmând acest lucru am în vedere mai ales traducerile. Timp 
de mai mult de două decenii, până în 1990, au fost traduşi, chiar 
dacă uneori cu texte de mică întindere în antologii şi culegeri 
tematice, aproape toți autorii care reprezintă nume în acele 
orientări filosofice ale secolului ce cultivă valorile raţionalităţii 
prin solicitarea cu predilecție a resurselor analizei conceptuale, de 
la Frege, Russell, Carnap, Hempel, Tarski, Suppes, Hintikka, la 
Popper, Quine, Bunge, Kuhn şi Stegmiiller. (Excepţia notabilă a 
fost Ludwig Wittgenstein.) Interesant şi retrospectiv, chiar 
amuzant pare faptul că, pe măsură ce mesajul politic oficial 
devenea tot mai strident şi mai rudimentar, libertatea de mişcare 
în acest domeniu, în loc să scadă, a crescut. Se poate presupune 
că logica acţiunilor re3imului nu putea fi surprinsă în lumina unor 
exigenţe elementare de consecvență, ci mai degrabă a intenţiei de 
a realiza obiective ce nu pot fi armonizate. Voi relata câte ceva 
semnificativ în această privinţă legat de istoria publicării în 

traducere românească a unor cărţi ale lui Karl Popper şi Thomas 
Kuhn. Am fost implicat direct în prezentarea lor publicului 
românesc, ca prefaţator şi ca traducător. Prietenul meu Radu J. 
Bogdan, de mulţi ani profesor de filosofie în Statele Unite, 
realizase înainte de plecarea lui din ţară, în 1974, o traducere 
românească a Structurii revoluțiilor ştiinţifice a lui Kuhn, poate cea 
mai cunoscută şi discutată lucrare de filosofie a ştiinţei din toate 
timpurile. Un redactor al Editurii Ştiinţifice şi Enciclopedice, care a 
pus întodeauna la inimă sprijinirea publicării unei literaturi 
filosofice de calitate, m-a rugat, în 1975, să revăd manuscrisul 
traducerii şi să scriu un studiu introductiv. În practica de atunci, 
studiile introductive erau obligatorii pentru versiunile româneşti 
ale cărţilor filosofilor occidentali. În intenţia celor ce iniţiaseră 
această practică, ele trebuiau să situeze şi să evalueze opera 
tradusă din perspectiva filosofiei oficiale. Interesant era faptul că 
nimeni nu mai urmărea, cel puţin în domeniul filosofiei teoretice, 
dacă studiile introductive răspundeau acestei exigenţe. Autorii 
competenţi şi oneşti făceau din aceste texte ceea ce trebuiau ele 
să fie, în spiritul unei bune tradiţii: prezentarea cadrului general 
(teme, puncte de vedere, controverse) în care se înscrie lucrarea 
şi facilitarea accesului la ideile ei de bază. Pe atunci cenzura 
exista încă ca o instituţie distinctă. Fiecare pagină a textului 
traducerii şi a studiului meu introductiv purta ştampila pusă de 
lectorul Direcţiei Presei. Mi s-a comunicat în mod confidenţial că, 
deşi a autorizat tipărirea studiului meu, cenzorul a fost nemulțumit 
de lipsa unor aprecieri critice de natură să semnaleze limitele şi 
insuficiențele teoriei lui Kuhn „din punctul de vedere al 
materialismului dialectic”. Era un avertisment şi, totodată, o 
recomandare. Mi s-a mai spus că se urmăreşte dacă autorii dau 
curs sau nu unor recomandări de acest fel şi am fost sfătuit să 
introduc în text o cât de mică observaţie critică. Îmi aduc aminte 
că am făcut-o, dar nu din perspectiva materialismului dialectic, 
care nu avea de altfel nici o revelanţă pentru discuţia lui Kuhn, ci 
din punctul de vedere al coerenței interne a teoriei. Semnalam 

ceea ce mi s-a părut a fi o inconsruenţă ascunsă în concepţia lui 
Kuhn asupra progresului ştiinţific, observaţie asupra căreia am 
revenit mai pe larg în lucrări ulterioare. Toată lumea a părut astfel 
mulţumită, deşi între solicitarea cenzorului şi ceea ce am adăugat 
eu textului nu exista nici o relaţie! Câţiva ani mai târziu am tradus, 
în colaborare cu doi colegi, cartea lui Popper, Logica cercetării, 
scriind şi un amplu studiu introductiv. De aşteptat ar fi fost ca 
încercarea de a publica traducerea acestei cărţi să eşueze. Popper 
era cunoscut doar drept cel mai influent critic al teoriei sociale 
marxiste (subtitlul celui de-al doilea volum al mult discutatei sale 
cărți Societatea deschisă şi duşmanii ei este Falşi profeţi: Hegel şi 
Marx), dar şi un foarte activ şi incisiv oponent al regimurilor 
politice din răsărit. Nici într-o ţară comunistă, în care funcţionarii 
aparatului ideologic erau cât de cât la curent cu mişcarea de idei, 
nu putea apărea traducerea unei cărţi a lui Popper. La noi însă 
mulţi din cei ce supravegheau editurile fuseseră formaţi, cum îmi 
plăcea să presupun, în secţiile economice sau agrare. Aşa că 
numele autorului nu le spunea nimic, iar titlul cărţii, Logica 
cercetării, li s-o fi părut pe deplin liniştitor. Publicarea a fost 
aprobată de data aceasta fără nici un fel de rezerve, observaţii sau 
recomandări. Lucrurile nu s-au oprit aici. Pe când manuscrisul se 
afla sub tipar, la sfârşitul anului 1980 sau începutul anului 1981, mi 
s-a atras atenţia că în revista partidului, Era Socialistă, apăruse o 
recenzie foarte critică, prin urmare negativă în accepţia de atunci 
a criticii, a unei cărţi mai recente a lui Popper, care discuta relaţia 
dintre corp şi minte. Redactorul Logicii cercetării era foarte 
preocupat de urmările acestei puţin fericite coincidente, iar eu îi 
împărtăşeam temerile. Presupuneam că persoanele cu răspunderi 
în cenzura publicaţiilor vor afla în sfârşit, pe această cale, ceva 
despre Karl Popper şi vor reacţiona în consecinţă. Ei bine, nu s-a 
întâmplat nimic. Pesemne ei nu citeau nici Era Socialistă. Cartea a 
apărut în condiţii grafice excelente şi foarte curând întreg tirajul a 
fost epuizat. 

Efectele apariţiei unor traduceri de acest fel nu pot fi 
subapreciate. Faptul însuşi că traducerea cărţii unui autor putea 
să apară era interpretat drept o aprobare oficială a circulaţiei 
ideilor sale. Cel puţin, aceste idei nu mai erau socotite suspecte 
din punct de vedere ideologic astfel încât puteau fi menţionate şi 
discutate chiar şi de cei mai conformişti şi precauţi profesori de 
filosofie. Unele din lucrările puse în circulaţie în acest fel intrau 
chiar şi în bibliografia ce era recomandată studenţilor. Cercul 
potenţial de cititori se lărgea astfel considerabil, căci filosofia era 
pe atunci disciplină obligatorie în toate instituţiile universitare. 

Situaţia era, desigur, mai delicată şi mai complicată atunci 
când se încerca realizarea unui învăţământ filosofic orientat în 
mod consecvent, atât în ceea ce priveşte problematica, cât şi stilul 
de gândire, de acel spirit care câştigase audienţă şi reputaţie 
îndeosebi prin scrieri ale clasicilor filosofiei analitice. Supraveghe- 
rea publicaţiilor era o îndatorire a organismelor centrale. Cum am 
amintit, acestea erau încadrate cu precădere cu activişti puţin 
instruiți, deseori derutaţi şi dezorientaţi de decizii contradictorii 
ale superiorilor lor, şi înclinați, prin urmare, spre expectativă şi 
neintervenţie. Rămăseseră în aparat, fără îndoială, şi persoane 
prevenite, care ar fi putut avertiza, dar acestea preferau de cele 
mai multe ori să nu o facă. De aici libertăţi uneori cu totul surprin- 
zătoare. Altfel stăteau lucrurile în cadrul comunicării verbale. 
Răspunderile de supraveghere a învăţământului şi a altor activităţi 
din universităţi erau repartizate pe o arie largă, de la organisme de 
partid de nivel mediu şi inferior, până la informatori ai securităţii 
din rândurile profesorilor şi ale studenţilor. Te puteai aştepta 
oricând şi la inițiative iscate de invidie profesională. Într-o 
instituţie cum era Facultatea de Filosofie fie şi numai lipsa oricărei 
referiri a profesorului la temele propagandei oficiale, ca atitudine 
sistematică şi consecventă, impunea respectul. Profesionalitatea 
nu putea fi despărțită aici de respectul de sine al profesorului, de 
probitatea lui morală. Se creau astfel prestigii şi etaloane de 
comparaţie care nu-i lăsau să doarmă pe profesorii mai puţin 

profilaţi profesional, cei ce erau, de regulă, cei mai conformişti. 
Sistemul organizat al supravegherii şi al denunţului putea fi, 
aşadar, dublat de acţiunea voluntarilor ce se recrutau din 
rândurile acestora. 

Orice formă de comunicare profesională neinstituţionalizată 
şi, prin urmare, sustrasă în principiu supravegherii, trezea 
suspiciuni. Îndeosebi după afacerea „meditaţiei transcendentale”, 
organismele cu răspunderi în supraveghere şi informaţie 
deveniseră deosebit de active şi de vigilente. Pentru a se obţine 
informaţii, se recurgea chiar la acţiuni riscante. Voi da un singur 
exemplu. Am constituit un mic grup de colegi şi foşti studenţi, un 
cerc de discuţii, care se întrunea cu o anumită periodicitate. 
Punctul de plecare, chiar dacă nu obiectul exclusiv al discuţiilor, îl 
constituiau texte ale lui Wittgenstein. Ne vedeam la facultate, în 
sala mică a bibliotecii, după încheierea programului pentru 
cititori. Nu am cerut nici o aprobare şi nu am informat nici o 
persoană oficială. Întâlnirile noastre, la care nu participau 
niciodată mai mult de zece persoane, nu am întârziat să atragă 
atenţia. Într-o bună zi s-a întâmplat ceea ce era de aşteptat. 
Înaintea începerii unei discuţii, un coleg mi-a prezentat o 
cunoştinţă a sa care şi-a declarat interesul pentru filosofia lui 
Wittgenstein şi dorinţa de a asista la întrunirile grupului nostru. 
L-am invitat să o facă, deşi un fost student mă luase la o parte 
şi-mi comunicase alarmat că noul venit, care urma acum o a doua 
facultate, este foarte bine cunoscut în mediile studenţeşti 
bucureştene ca informator al Securităţii. Cred că am fost bine 
inspirați nedând curs sugestiei de a anula, sub un pretext sau 
altul, întrunirea. Ar fi dat mai mult de bănuit. Lucrurile au decurs 
ca de obicei. Intrusul a solicitat lămuriri, întrebându-se şi 
întrebându-ne, de pildă, dacă există vreo relaţie între ideile lui 
Wittgenstein şi învăţătura Zen. Nu a revenit apoi niciodată. 
Probabil, că cei care l-au trimis au ajuns la concluzia că ceea ce 
face acest grup nu-i interesează prea mult sau, poate, alte 
solicitări nu le-au permis să se acorde în continuare atenţie. 

Nimeni nu se îndoia că activităţile tuturor profesorilor erau 
supravegheate şi evaluate din punct de vedere politic. Şi era clar 
pentru noi toţi că un învăţământ plat şi conformist, precum şi 
referiri politice de circumstanţă bine dozate, în care esenţială 
părea să fie menţionarea cuvântului Ceauşescu, constituiau cea 
mai bună pavăză împotriva oricăror neplăceri. În aceste condiţii, 
comportarea fiecărui profesor era pe deplin concludentă pentru 
opțiunea lui. În ea se exprima nivelul angajamentului său pentru 
valorile profesionalităţii. Marea problemă a celor care aveau 
standarde profesionale şi erau cu adevărat ataşaţi acestora era 
cum ar putea să le respecte, evitând sau cel puţin atenuând, 
totodată, o coliziune frontală cu cerinţe impuse de autorităţi. Erau 
două obiective ce stăteau în mod clar unul în calea celuilalt şi nu 
părea să existe o soluţie cât de cât satisfăcătoare. Cel mai greu de 
apreciat era care ar fi fost minimul de concesii ce trebuiau făcute 
pentru a nu risca să fii înlăturat. În această privință domnea o 
totală lipsă de transparenţă. În ce mă priveşte, nu pot să-mi dau 
seama până astăzi dacă am riscat mult sau, dimpotrivă, puteam 
evita cel puţin unele dintre concesiile pe care le-am făcut fără să fi 
fost ameninţat. Doar bunii cunoscători ai regulilor jocului ar fi fost 
în măsură să răspundă la o asemenea întrebare. Ceea ce ştiu este 
că am trăit, din acest punct de vedere, mulţi ani într-o stare de 
continuă încordare şi tensiune. De câte ori aveam impresia că, 
acţionând în acord cu modul cum înțelegeam cerinţele profesio- 
nalităţii, am mers prea departe, reacţionam luându-mi precauţii pe 
care le resimţeam apoi drept umilitoare. Oscilam între acel 
sentiment de teamă pe care îl inspiră o autoritate arbitrară, cu 
reacţii imprevizibile, şi senzaţia că mă dezic de mine însumi. Eram 
înclinat să cred că lucrul cel mai important este să-ţi păstrezi 
motivaţia profesională şi respectul faţă de tine însuţi, ca om şi ca 
profesor. Mă gândeam apoi însă la răspunderile faţă de familie, la 
faptul că - prin plecarea mea din facultate, în împrejurările date - 
studenţii nu ar fi avut ceva de câştigat, ci doar de pierdut. Replica 
interioară, ce nu întârzia, era că prin asemenea consideraţii s-au 

justificat şi se justifică cedări condamnabile ş.a.m.d. Nu ştiu ce au 
simţit alţii, dar pentru mine decembrie 1989 a însemnat o uriaşă 
eliberare. | 

Adesea împovărat de temeri şi cu unele oscilaţii, am susţinut, 
la Facultatea de Filosofie din Bucureşti, timp de aproape două 
decenii, un învăţământ al cărui spirit şi tematică erau în esenţa lor 
străine exigenţelor oficiale, este adevărat, într-un domeniu mai 
puţin expus presiunilor de ordin politic şi ideologic. Nici pentru cel 
ce preda filosofia teoretică nu era însă simplu şi uşor să urmeze o 
linie clară. Propria mea strategie s-a întemeiat pe exploatarea 
respectului  cvasirelişgios al autorităților pentru ştiinţă. 
Argumentând că ştiinţa este cunoaşterea obiectivă prin excelenţă, 
consacram cursul meu de teoria cunoaşterii cunoaşterii ştiinţifice, 
prezentând şi discutând o problematică consacrată în literatura 
occidentală. Nu uitam, desigur, să semnalez convergenţa dintre 
bilanţul acestor analize şi spiritul general al gândirii dialectice, iar 
în lecţiile consacrate teoriilor adevărului încercam să integrez, 
într-un fel care mie nu mi se părea convingător, şi unele aprecieri 
ale lui Engels şi Lenin. În seminarii discutam cu deosebire texte 
reprezentative din literatura acelui domeniu de preocupări 
desemnat în engleză prin expresia philosophy of science, iar în 
germană prin termenul Wissenschaftstheorie. Făceam cu studenţii 
şi unele traduceri pentru uzul seminarului. În limitele competenţei 
mele şi a literaturii disponibile realizam astfel un învăţământ 
orientat după standardele universităţii occidentale. Foştii mei 
studenţi, care au urmat, apoi, cursuri de filosofia ştiinţei în 
universităţi din America, Europa Occidentală sau Israel, mi-au 
relatat că n-au avut surprize majore şi dificultăţile celui ce păşeşte 
pe un teritoriu necunoscut. 

S-ar putea replica, fără îndoială, că un asemenea învăţământ 
a fost, până la urmă, tolerat tocmai fiindcă se concentra asupra 
unei problematici lipsite de dimensiuni existenţiale şi axiologice 
pregnante şi putea fi socotit, prin urmare, drept inofensiv. Cred că 
o asemenea judecată este unilaterală şi superficială. Ea nu ţine 

seama de mesajul pe care îl transmitea, în atmosfera generală de 
atunci, stilul analitic de filosofare. Mă voi limita, în această 
privinţă, doar la două observaţii ce mi se par importante. Lumea în 
care erau conduşi studenţii atraşi de stilul de gândire de care mă 
străduiam să-i apropii este lumea unei raţionalităţi fără 
compromis. Nu numai idei şi argumente dubioase, dar şi puncte 
de vedere foarte plauzibile, ba chiar pretinse evidențe ale gândirii, 
sunt considerate cu suspiciune, supuse îndoielii şi judecății critice 
în această ambianţă filosofică. Ceea ce se câştigă sunt standarde 
de claritate conceptuală, de analiză, de rigoare argumentativă, 
precum şi modele de gândire critică. Este inutil să insist asupra 
modului cum putea apărea viaţa publică şi propaganda oficială a 
vremii unui tânăr care fusese cucerit de asemenea standarde şi 
modele. Era greu de presupus că - odată contaminat, pe filiera 
filosofică, de un stil de gândire de o claritate şi rigoare 
incoruptibile - el îl va practica doar în graniţele unui exerciţiu 
strict profesional, academic. Pe fundalul contrastant al 
raţionalităţii analitice, un sistem social şi politic care, ori de câte 
ori nu înfrunta direct bunul simţ şi judecata sănătoasă, încerca să 
se autojustifice, exploatând echivocul şi ambiguitatea, cultivând 
năclăiala gândirii în disprețul oricărei coerenţe şi consecvente, 
apărea în întreaga lui mizerie. Practica şi discursul său de fiecare 
zi erau resimţite cu acuitate drept o continuă ofensă adusă celei 
mai elementare decenţe în gândire. Lucrul puţin remarcat, în 
ambianța de atunci un stil de filosofare, ce cultiva fără 
compromisuri valorile severe ale raţionalităţii, deţinea un autentic 
potenţial subversiv. Sistemul de referinţă pe care îl câştiga cel ce 
se familiariza cu modelele de analiză şi de examen critic propuse 
de opere reprezentative ale filosofiei anglo-saxone a limbajului şi 
a ştiinţei situa într-o lumină tot mai nefavorabilă şi acel amalgam 
amorf, care era înfăţişat drept filosofie în cărţile de şcoală, 
manuale, dicţionare şi alte produse editoriale de largă circulaţie. 
Mai mult, studenţii cei mai perspicaci nu puteau să nu confrunte 
noua grilă de gândire câştigată cu acele opere ale marxismului şi 

neomarxismului ocidental propuse de autori formaţi în spiritul 
tradiţiilor idealismului german, de la Lukăcs la Adorno şi 
Habermas. Cred că tensiunea dintre standardele conceptuale şi 
argumentative ale neomarxismului şi ale tradiţiei analitice nu 
pulea să le scape. Reflectând asupra surselor acestei tensiuni, ei 
erau puşi în situaţia de a-şi preciza opţiunile filosofice. lar unii 
dintre ei ajungeau să înțeleagă ceea ce eu nu le puteam spune, ci 
în cel mai bun caz sugera, şi anume că marxismul nu are, de fapt, 
o filosofie teoretică. Căci, dacă scrierile lui Marx schiţează doar 
contururile unei critici a societăţii şi a culturii, apoi autori mai 
recenți care au preluat proiectul său, evită în genere dialogul şi 
confruntarea cu acele paradigme ale raţionalităţii ce marchează în 
mod decisiv dezvoltarea gândirii teoretice a secolului nostru. 
Exclusivismul lor parohial nu a rămas fără urmări. Nu numai în 
sectoare deosebit de dinamice ale filosofiei teoretice, ci şi în 
domenii ca filosofia politică şi morală, filosofia culturii şi a religiei, 
marxiştii culţi şi neomarxiştii, ale căror modele de raționalitate 
sunt inspirate mai departe îndeosebi de studiul operei lui Hegel şi 
a textelor de tinerețe ale lui Marx, au pierdut în bună măsură 
contactul cu evoluţii ale spiritului interogativ, reflexiv, critic şi 
constructiv, ce marchează profilul distinct al gândirii filosofice 
contemporane. Familiarizarea cu acea reorientare pe care a dat-o 
filosofiei mişcarea analitică putea favoriza, probabil mai mult 
decât orice altceva, înțelegerea acestui lucru. 


Textele pe care le-am publicat în ultimii douăzeci şi cinci de 
ani, singurele după care aş dori să fiu judecat, chiar dacă sunt 
situate aproape fără excepţie în perimetrul teoriei cunoaşterii 
(epistemologiei), al filosofiei ştiinţei şi al filosofiei limbajului, 
prezintă sub aspect tematic o diversitate accentuată. Diversitate 
pe care o explică, cel puţin în parte, împrejurarea că nu puţine din 

ele au fost scrise ca răspuns la solicitări exterioare. O situație care 
nu este de altfel cât de cât singulară. 

Este firesc să mă întreb acum, când încerc un bilanţ, dacă nu 
definitiv, atunci cel puţin provizoriu, dacă există anumite înclinații 
ale gândirii, opțiuni, ba chiar obsesii care le ţin împreună şi le 
conferă o anumită coeziune. Alţii ar fi, probabil, mai calificaţi să 
se pronunţe în această privinţă. Cele câteva consideraţii ce 
urmează reprezintă o încercare abia schiţată de a exprima modul 
cum văd eu, astăzi, lucrurile. 

Foarte de mult, acum vreo patruzeci de ani, atenţia mi-a fost 
atrasă pentru prima oară de un fapt ce părea greu de integrat 
imaginii populare asupra cunoaşterii cu valoare obiectivă, o 
imagine modelată de ştiinţa exactă a naturii din era modernă. Prin 
anul 1956 în planul de învăţământ al facultăţii pe care o 
absolvisem de curând a fost introdus un curs nou. Era un curs de 
istoria ştiinţei susţinut de Imre Toth, pe atunci titular al cursului de 
istoria matematicii la facultatea de profil a universităţii 
bucureştene. impreună cu fostul meu coleg, Ludwig Griinberg, am 
frecventat acest curs, mai întâi din curiozitate şi, apoi, cu un 
interes crescând. Era mai degrabă un curs de filosofie cu totul 
neconvențional şi neconformist în acele vremuri, sustras într-o 
anumită măsură vigilenţei cenzorilor prin aparenţa lui inofensivă 
de curs de istoria ştiinţei. Anumite episoade din istoria 
matematicii - cu deosebire apariţia geometriilor neeuclidiene - 
erau prezentate şi discutate în intenţia de a desprinde învăţăminte 
de ordin epistemologic şi de a evalua în lumina acestora 
prejudecăţi filosofice curente. Pentru noi, deprinşi pe atunci cu 
stereotipia teză-exemplu, era ceva deosebit de viu şi de proaspăt. 
Am încercat să ne apropiem de profesor, care a înțeles repede atât 
interesul nostru sincer pentru filosofie, cât şi starea de accentuată 
dezorientare în care ne aflam. Ne-a sfătuit să ne îndreptăm spre 
cercetarea unor episoade concrete din istoria gândirii teoretice şi 
să încercăm să descifrăm lecţia filosofică pe care o conţin. Ne 
propusese să studiem o controversă cu privire la statutul ştiinţific 

al teoriilor atomiste, controversă care s-a desfăşurat îndeosebi în 
ultimul deceniu al secolului trecut şi în primii ani ai secolului 
nostru, o dispută în care s-au înfruntat personalităţi ştiinţifice 
reprezentative ale epocii. Îmi amintesc că am reuşit să 
descoperim unele documente ale acestei dispute cu pronunţat 
substrat filosofic în bibliotecile bucureştene. Ne lipsea însă în mod 
evident un orizont de aşteptare, o ipoteză care să ne structureze 
lecturile. Zelul nostru nu a fost, prin urmare, recompensat şi după 
un timp interesul pentru temă s-a stins. Eu am rămas însă cu 
impresia vagă că disputele ştiinţifice de acest tip semnalează o 
problemă ce ar merita să fie urmărită şi clarificată. Am 
recuperat-o mult mai târziu. 

Potrivit unei reprezentări curente, valoarea obiectivă a 
cunoaşterii ştiinţifice - în particular a ştiinţei exacte a naturii - se 
exprimă, între altele, tocmai în posibilitatea de a depăşi orice 
dezacord şi de a restabili consensul cercetătorilor competenţi prin 
raportare la raționamente demonstrative şi fapte constrângătoare. 
Se sugerează că asemenea instanţe impersonale pot asigura 
întotdeauna, mai repede sau mai târziu, unanimitatea în materie 
ştiinţifică. Cum sunt posibile însă atunci controverse ca aceea 
asupra valorii ştiinţifice a ipotezelor atomiste, o controversă în 
care ambele părţi rămân pe poziţiile lor refuzând să recunoască o 
forță contrângătoare argumentelor celeilalte părţi? Pot fi conciliate 
asemenea fapte şi realităţi istorice cu reprezentarea consacrată 
asupra obiectivităţii cunoaşterii ştiinţifice? 

Nu poţi ajunge la formularea unei asemenea probleme, nu 
poţi găsi un fir conducător în cercetarea ei, în absenţa unui cadru 
prealabil. Pentru mine acest cadru l-a constituit ceea ce aş 
desemna drept distincţia dintre forma şi conţinutul cunoaşterii. 
Conştiinţa semnificației ei am primit-o pentru prima dată datorită 
contactului cu epistemologia genetică a lui Piaget. Pornind de la 
dihotomia piageliană cunoaştere logico-matematică-cunoaştere 
fizică, am fost condus spre locul clasic al acestei distincţii, 
filosofia teoretică a lui Kant. Am găsit astfel o grilă de lectură a 

Criticii rațiunii pure. Faptul că după ezitările şi tatonările iniţiale, 
care au marcat începuturile iniţierii mele în literatura 
contemporană de filosofia cunoaşterii şi a limbajului, m-am oprit 
la tema adevărurilor necesare şi contingente, în formularea pe 
care a cunoscut-o ea ca dihotomie a analiticului şi sinteticului, nu 
mi se mai pare deloc întâmplător. Că această temă nu era decât 
reluarea cu noi instrumente de analiză a acelei problematici ce ia 
la Kant forma unei trihotomii: adevăruri analitice - adevăruri 
sintetice a posteriori - adevăruri sintetice a priori. Ceea ce apro- 
pie, dincolo de deosebiri desigur esenţiale, concepţia kantiană 
asupra cadrelor a priori ce fac posibilă cunoaşterea prin experien- 
tă de concepţia empirismului modern este tematizarea opoziţiei 
dintre schema conceptuală şi conţinutul empiric al cunoaşterii, 
dintre ceea ce este adevărat în mod necesar şi adevărat în mod 
contingent prin raportare la o schemă conceptuală, dintre forma şi 
conţinutul cunoaşterii, precum şi înţelegerea acestor dihotomii 
drept opoziții absolute. Nici caracterizarea cadrului conceptual al 
cunoaşterii dobândite prin experienţă drept produs al unei decizii 
- adevărat prin convenţie - în concepţia empirismului logic, şi nici 
chiar explicatia genetică a constituirii distincţiei dintre 
cunoaşterea logico-matematică şi cunoaşterea fizică, pornind de 
la o stare de indistincţie iniţială în dezvoltarea mintală a 
individului, nu a afectat în mod hotărâtor rigiditatea opoziţiei 
dintre adevăruri necesare şi adevăruri contingente, consacrată de 
criticismul kantian. Viziunea în esenţă dualistă în care distincţia 
dintre formele constitutive ale cunoaşterii prin experienţă şi 
conţinutul ce se află sub controlul experienţei ni se înfăţişează ca 
opoziţie între adevăruri necesare, cu valabilitate universală, şi 
adevăruri contingente, a fost confruntată pentru prima dată cu o 
provocare demnă de luat în seamă prin acea dezvoltare a tradiţiei 
prasmatismului american pe care o reprezintă holismul lui Quine. 
O provocare care a transformat tema adevărurilor necesare într-o 
temă centrală de discuţie şi controversă în filosofia analitică a 
limbajului, îndeosebi în anii '50 şi '60. 

Nu numai tema ca atare m-a atras, ci şi perspectiva de a 
încerca să arbitrez controversa dintr-o perspectivă neutră. Cu 
şanse mari în acest caz, gândeam eu, deoarece autorii antrenați în 
dispută erau în egală măsură ataşaţi unor standarde pretenţioase 
de claritate conceptuală şi rigoare argumentativă. Studiul conştiin- 
cios al argumentelor ambelor părţi nu mi-a confirmat însă 
aşteptările. O evaluare a argumentelor şi o sentinţă concluzivă 
asupra acestei controverse, dintr-o poziţie neutră, s-au dovedit a 
nu fi posibilă. Am ajuns la concluzia că argumentele fiecărei părţi 
erau ireproşabile o dată ce acceptam anumite supoziţii, în mare 
măsură tacite, nedeclarate, care nu erau câtuşi de puţin constrân- 
gătoare. Însuşirea sau respingerea acestor supoziţii exprima ceea 
ce aş caracteriza drept predispoziţii mintale sau înclinații spon- 
tane ale gândirii. Orientând formularea problemelor, aşa cum 
orientează curente subterane un flux sau liniile de forţă mişcarea 
într-un câmp, aceste înclinații zădărnicesc o comunicare satis- 
făcătoare în ciuda eforturilor fiecărei părţi de a înțelege punctul 
de vedere al celeilalte. Examinând poziţiile în dispută, dintr-o 
poziţie pe care mi-o doream nepartizană, am făcut o experienţă 
deconcertantă, şi anume că ambele puncte de vedere pot fi 
susținute într-un mod pe deplin convingător. Şi totuşi ele sunt 
incompatibile! Evident, nu puteam rămâne în acest punct. Am 
încercat să determin ce se schimbă în mintea unui cititor aparent 
neangajat atunci când, trecând de la examinarea unei poziţii la 
examinarea celeilalte, incompatibilă cu prima, o găseşte şi pe 
aceasta la fel de plauzibilă. Şi am presupus că are loc o trecere, ce 
scapă adesea atenţiei, de la o perspectivă la alta, ceea ce un autor 
contemporan a numit în mod sugestiv o schimbare a „ochelarilor 
gândirii”. (În lumina acestei experienţe am înţeles, mai târziu, 
foarte bine o relatare autobiografică a lui Kuhn, pe care am 
invocal-o de multe ori. Autorul Structurii revoluțiilor ştiinţifice 
povesteşte că atunci când, ca tânăr cu o instrucţie fizică modernă, 
a încercat să citească pentru prima dată Fizica lui Aristotel, a avut 
impresia că acest gânditor clasic, în ale cărui scrieri morale şi 

politice găsea remarci pătrunzătoare, călca, aici, literalmente în 
străchini. Având bune temeiuri să creadă că această impresie este 
inşelătoare, el a: experimentat mai multe feluri de a citi textul lui 
Aristotel până ce a găsit unul care îi restituia o deplină coerenţă. 
Avusese loc această schimbare a „ochelarilor gândirii”.) La 
observaţia firească a cititorului că cei antrenați în controversa 
amintită ar fi fost primii care ar fi trebuit să găsească această 
explicaţie a dezacordurilor, răspunsul meu va fi că aceste 
înclinații sunt mai ferme, mai adânc înrădăcinate la gânditori 
deosebit de independenţi de creatori. Ei posedă într-o măsură mai 
mică capacitatea de a se detaşa de ele şi de a trece de lao 
perspectivă la alta. Mai târziu, examinarea altor controverse, ca 
cea dintre Popper şi Kuhn asupra naturii raţionalităţii ştiinţifice 
sau a disputei cu substrat filosofic dintre Albert Einstein şi Niels 
Bohr asupra fundamentelor cunoaşterii fizice, mi-au confirmat 
această presupunere. Ludwig Wittgenstein este probabil singurul 
gânditor de primă mărime a cărui evoluţie ilustrează o mutație 
profundă, mutație ce marchează trecerea de la prima sa filosofie 
la cea de a doua filosofie, filosofia Cercetărilor filosofice. Această 
mutație a fost însă o schimbare unică şi ireversibilă. După ce a 
realizat-o, Wittgenstein a respins pur şi simplu filosofia 
Tractatus-ului, pe care a apreciat-o drept fundamental greşită, fără 
să mai poată recupera acele presupoziţii pe care le adoptase mai 
înainte drept pe deplin neproblematice. M-am străduit să scot la 
iveală şi să reconstitui supoziţiile disputei asupra analiticităţii, în 
primul rând supoziţiile controversei dintre Carnap şi Quine, într-un 
capitol al cărţii mele intitulat De ce nu se înţeleg filosofii? Într-o 
perspectivă, cea în care era ancorată gândirea lui Carnap, forme 
ale gândirii ce premerg şi fac posibilă cunoaşterea prin experienţă 
sunt considerate într-un mod strict funcţional, adică doar drept 
constitutive, şi în acest sens a priori şi necesare. Distincția dintre 
adevărat pe temeiul semnificaţiilor expresiilor limbajului şi 
adevărat pe temeiul datelor experienţei primea astfel contururi 
deosebit de clare şi de nete. Din cealaltă perspectivă, cea în care 

se mişcă gândirea, lui Quine, cadrele conceptuale ale gândirii 
apăreau atât drept constitutive, relativ a priori, cât şi drept 
constituite, adică drept accidentale şi cu valabilitate limitată. Acest 
mod de a vedea lucrurile, care m-a atras şi m-a convins în măsura 
în care nu şterge, ci doar relativizează distincţia dintre formele 
constitutive şi conţinutul constituit al cunoaşterii, a devenit pentru 
mine o grilă de gândire ce s-a consolidat şi rafinat prin continuă 
exersare. Deplasarea intereselor mele, în anii ce au urmat, spre 
cercetarea evoluţiei gândirii ştiinţifice, în măsura în care această 
evoluţie este marcată de schimbări profunde ale modului de a 
înțelege telurile cunoaşterii, condiţiile necesare ale unei descrieri 
şi explicaţii ştiinţifice, mi-l explic tocmai prin oportunităţile pe 
care le oferă pentru punerea la lucru a acestei grile. Familiarizarea 
cu caracterizarea pe care o dă teoria lui Kuhn asupra dinamicii 
cunoaşterii ştiinţifice distincţiei dintre cercetare în cadre date şi 
schimbarea cadrelor cercetării a sporit acuitatea percepţiei mele 
cu privire la caracterul imperativ al reprezentărilor asupra 
condiţiilor excelenței ştiinţifice, cât şi asupra naturii lor istorice şi, 
în acest sens, accidentale. M-am orientat spre examinarea a ceea 
ce aş numi „infrastructura filosofică a cunoaşterii ştiinţifice 
moderne a naturii”, o cercelare pe care am realizat-o prin 
numeroase studii istorice de caz. Mi-am propus să arăt că o 
discuţie raţională, o discuţie în care comunicarea este deplină şi 
pot fi produse raționamente demonstrative precum şi fapte 
constrângătoare pentru toţi cercetătorii avizaţi şi de bună credinţă, 
este posibilă numai în cadre general acceptate, adică atâta timp 
cât participanţii adoptă drept neproblematice supoziţii în mare 
parte tacite privitoare la condiţii de bază ale descrierii şi 
explicaţii ştiinţifice. Între acei contemporani pe care asemenea 
supoziţii nu-i apropie, ci îi despart o comunicare satisfăcătoare şi, 
prin urmare, o discuție cu argumente nu mai sunt posibile. O 
concluzie ce nu conduce, totuşi, la contestarea unor valori cum 
sunt raționalitatea şi obiectivitatea ştiinţifică, dar nuanţează în 
mod semnificativ înțelegerea lor, precizând condiţiile şi limitele în 

care ele rămân legitime. Amendarea unei viziuni tradiţionale, încă 
adânc înrădăcinate în conştiinţa publicului cultivat, cu privire la 
impersonalitatea şi la neutralitatea culturală a cunoaşterii 
ştiinţifice, în sensul libertăţii ei fată de valori şi înclinații 
subiective, face loc astfel unei reprezentări mai realiste asupra 
condiţiei umane a ştiinţei. Este o reprezentare ce evidenţiază 
ancorarea cercetării pure a naturii în orizontul unei culturi şi în 
vicisitudinile idiosincrasiilor omeneşti. 

Sub acest aspect m-am apropiat de problematica relati- 
vismului. Este unghiul de vedere din care am comunicat nu numai 
cu figuri reprezentative ale reorientării istorice în filosofia 
contemporană a ştiinţei - Thomas Kuhn, Stephen Toulmin sau 
Gerald Holton - dar şi cu personalităţi mai singulare ca Alexandre 
Koyré, Lucian Blaga sau chiar Oswald Spengler. Şi este ceea ce 
explică în mare măsură fascinația pe care a exercitat-o asupra 
mea filosofia târzie a lui Wittgenstein. Potenţialul subversiv al 
descrierilor şi interogaţiilor sale mi se pare incomparabil. Mai mult 
decât orice fel de consideraţii abstracte, de ordin principial, felul 
cum evocă şi descrie Wittgenstein situaţii şi experienţe familiare 
poate asista eforturile unui spirit deja pregătit de a se detaşa de 
mitul absolutist al unei raţionalităţi universale şi atemporale, mit 
pe care l-au lăsat moştenire culturii occidentale vechii greci. Cât 
de eterice şi detaşate ar apărea ele în raport cu conținuturile 
concrete ale gândirii, criteriile supreme ale raţionalităţii şi 
întemeierii nu sunt, până la urmă, decât reguli ale unei forme de 
viaţă şi ale unui joc de limbaj. Forţa lor imperativă, ca şi natura lor 
relativă, accidentală vor trebui să fie apreciate în egală măsură. 
Nu există cunoaştere ştiinţifică în genere, ci doar forme de viaţă 
ştiinţifică. Nu există filosofie ca gen şi, prin urmare, criterii 
universale ale autenticităţii şi excelenței filosofice, ci doar 
paradigme filosofice distincte, mari tradiţii filosofice. Şi tocmai 
înclinația noastră de a crede că există un ultim orizont, cel ce ne 
deschide accesul spre imperativele absolute ale adevărului şi 
raționalităţii, o instanţă ce judecă, dar nu este supusă judecății, o 

condiţie ce nu este la rândul ei în nici un fel condiţionată, este cea 
care ne expune seducţiei iluziei absolutiste. Nu pretind, desigur, 
că acestea ar fi sentinţe wittgensteiniene. Este doar felul meu de 
a-l citi pe Wittgenstein. 

În anumite cercuri intelectuale, atât din România cât şi din 
alte părţi, este răspândită opinia că acel mod de a concepe şi de a 
practica filosofia pe care l-au propus autori ca Bertrand Russell, 
George Moore, Ludwig Wittgenstein sau Gilbert Ryle, un stil de 
gândire dominant astăzi în spaţiul cultural de limbă engleză, ar 
cobori-o pe cea care a fost odată regina ştiinţelor până foarte jos, 
la nivelul a ceea ce am putea numi un bricolaj în orizontul 
gândirii. Devenită profesională, prin urmare activitatea unor 
grupuri de cercetători, munca filosofică ar fi încetat să fie 
construcţie în stil mare, fiind îndreptată în mod deliberat spre 
activităţi de reparare, îmbunătăţire şi restructurare. Filosofii ar 
oferi în măsură tot mai mică viziuni incitante, impunătoare şi 
provocatoare pentru orice om instruit care gândeşte. Străduinţa 
lor ar fi îndreptată spre producerea unor contribuţii la formularea, 
reformularea şi soluţionarea unor probleme care nu ar interesa pe 
nimeni în afara cercului restrâns al specialiştilor. Cu greu s-ar 
putea tăgădui că influenţa şi prestigiul acelor modele ce se 
integrează prin asemănări de familie unei orientări generale, 
numită oarecum convenţional filosofie analitică, a apropiat mult 
activitatea filosofică de stilul cercetării ştiinţifice. Discutabilă mi se 
pare doar impresia observatorului situat la distanţă că ştiinţa 
teoretică, ca şi filosofia practicată în stil analitic, nu propun viziuni 
cu adevărat noi, inedite în raport cu cele ale gândirii comune sau 
ale culturii clasice, viziuni ce vor afecta abordarea unor teme de 
mare interes intelectual şi adesea chiar existenţial. Este adevărat 
că mulţi din cei ce se consacră cercetării, în ştiinţă ca şi în 
filosofie, nu participă la elaborarea planului general al construc- 
tiei, ci doar la executarea unora din amenajările interioare. Dar în 
măsura în care e vorba de cercetare, adică de o activitate ce iese 
în afara cadrului muncii de rutină, aceasta se integrează 

întotdeauna unei viziuni distincte şi poate contribui la precizarea 
contururilor acesteia. Propria mea experienţă, cât de modestă şi 
de puţin semnificativă ar fi ea, m-a învăţat să înțeleg şi să apreciez 
mai bine acest lucru. Căci chiar şi aplecarea asupra unor 
probleme filosofice strict delimitate, probleme cărora le lipseşte 
acea anvergură şi grandoare ce poate pune în mişcare imaginaţia 
spiritelor romantice, devine o activitate vie, pasionantă ori de câte 
ori se realizează într-un orizont de aşteptare bine conturat. Şi este 
firesc să fie aşa deoarece într-o asemenea activitate sunt puse la 
lucru şi supuse probei prejudecăţi adesea bine consolidate, ce 
s-au constituit treptat sub influenţa unei diversităţi de experienţe, 
unele memorabile, altele neînregistrate ca atare. Considerate ca 
un întreg ce rezultă din acomodarea lor reciprocă, aceste 
prejudecăţi conferă gândirii o anumită coerenţă şi integritate, 
conturează un fel determinat de a vedea lucrurile. Şi la fel ca şi în 
viață, nu poţi să nu te bucuri, să cazi pe gânduri, să trăieşti 
sentimente de uimire, îndoială, dezamăgire, regret sau indecizie 
ori de câte ori îţi confrunţi prejudecățile care te-au condus până 
alunci cu situaţii şi experienţe noi. 


A 


Orice încercare de evaluare retrospectivă îmi stârneşte, 
astăzi, stări de spirit contradictorii ce se succed oarecum ca fluxul 
şi refluxul. Nu-mi fac nici o iluzie în ceea ce priveşte distanţa la 
care se situează încercările mele, cele pe care .le-aş socoti cele 
mai izbutite, de acele criterii ale excelentei filosofice de care mă 
simt în mod definitiv legat. Regret, desigur, că nu am ajuns mai 
departe, şi m-a tentat adesea gândul că dacă aş fi beneficiat de o 
bună formaţie precum şi de stimulentele unui mediu academic 
autentic, lucrurile ar fi putut sta altfel. Starea mea de spirit se 
schimbă însă de îndată ori de câte ori mă gândesc cât de lung a 
fost, totuşi, drumul pe care l-am parcurs, un drum ameninţat nu o 

dată să sfârşească într-o fundătură. Şi că mi-a reuşit până la urmă 
ceea ce mult timp nu am cutezat să sper: să ajung să mă simt 
acasă într-o formă de viaţă filosofică, să mă mişc în mod relativ 
liber şi independent, să-i pot ajuta şi pe alţii să se orienteze. Aş 
avea, oare, dreptul să-mi doresc mai mult? 


iunie-iulie 1997 


Adrian Miroiu 


PRESCRIPTIV ŞI DESCRIPTIV 


Una dintre opţiunile ce susţin perspective divergente în teoria 
ştiinţei se constituie în jurul distincţiei dintre prescriptiv şi 
descriptiv. La modul general vorbind, distincţia pare deosebit de 
limpede: una este a spune ce trebuie să fie şi alta a spune ce este 
de fapt. Luată astfel, distincţia dintre „este” şi „trebuie” e un loc 
comun în filosofia ultimelor secole şi s-a aflat în spatele sau chiar 
în centrul mai tuturor dezbaterilor din filosofia morală a secolului 
nostru. Aşa cum se obişnuieşte, într-o asemenea situaţie e 
invocată şi o dogmă. Aici există legea lui Hume: principiul potrivit 
căruia din „este” nu poate fi dedus un „trebuie”; sau, precizând 
puţin: principiul după care un raţionament ale cărui premise sunt 
toate descriptive nu poate avea o concluzie în care se spune că 
ceva trebuie să fie decât dacă este invalid. Faimosul pasaj din 
Hume (Treatise, III. i. 1) e următorul: 

În orice sistem de moralitate cu care m-am întâlnit până acum am 

remarcat întotdeauna că autorul înaintează o vreme potrivit 

modului obişnuit de a raţiona şi stabileşte existenţa lui Dumnezeu 
ori face unele observaţii asupra faptelor omeneşti; când, deodată, 
am surpriza să constat că, în locul legăturilor obişnuite din cadrul 
propoziţiilor - este şi nu este - nu mai întâlnesc nici o propoziţie în 
care legătura nu se face printr-un trebuie sau un nu trebuie. Această 
schimbare este imperceptibilă;, dar ea e de cea mai mare 

însemnătate. Căci, întrucât acest trebuie sau nu trebuie exprimă o 

nouă relație sau afirmaţie, lucrul trebuie notat şi explicat; în 

acelaşi timp, trebuie să se dea un temei pentru ce pare întru totul 

inconceptibil, cum această nouă relaţie poate fi o deducție din 

altele care sunt în întregime diferite de ea. Or, cum autorii nu îşi iau 

această precauție, îmi îngădui să o recomand cititorului... 

Interpretarea ortodoxă! a pasajului e aceasta: Hume arată că 
există o prăpastie de netrecut între „este” şi „trebuie”, deci între 
propoziţiile care spun ce este de fapt şi cele prin care se 
evaluează, se emite o judecată morală despre acel fapt. Acest hiat 
logic, se continuă, e unul de care au vorbit mulţi filosofi: e cel pe 
care îl avea în minte G. E. Moore atunci când argumenta că 
„binele” nu este definibil sau R. M. Hare atunci când sublinia că 
expresiile descriptive nu pot fi folosite pentru a da un sfat sau 
pentru a îndruma, în general pentru a ghida alegerile - deci în 
mod  prescriptiv. (În cele ce urmează voi folosi expresia 
„prescriptiv” în acest sens comun, nu ca termen tehnic în filosofia 
morală a lui Hare.) 


1. Ştiinţa, imaginile ei şi teoriile acestora 


Deosebirea dintre ceea ce trebuie să fie şi ceea ce este e 
curentă şi pare să nu ridice nedumeriri nici acelor filosofi care au 
luat ca obiect al investigaţiei lor cunoaşterea ştiinţifică. Aici 
deosebirea îmbracă forma opoziţiei dintre demersurile prescrip- 
tive, care urmăresc elaborarea coerentă, sistematică a condiţiilor 
şi criteriilor cunoaşterii ştiinţifice, în temeiul unui model ideal al 
cunoaşterii, şi cele descriptive, al căror obiectiv este să dea o 
caracterizare schematică a practicii cercetării dintr-o ştiinţă 
matură. Cum se poate constata lesne, în mare acesta e un mod de 
a pune deosebirea dintre genul de abordare a cunoaşterii 
ştiinţifice promovat de K. R. Popper şi de popperieni, pe de o 
parte, şi cel promovat de Th. Kuhn, şi adepţii săi, pe de altă 
parte; în acest sens, a discuta meritele şi poticnirile celor două 
genuri de abordări înseamnă a realiza o istorie critică a teoriei 
ştiinţei din ultima jumătate de secol, sau cel puţin a schiţa un 
program de a o elabora. 

Aş îndrăzni să fac conjectura că pentru Mircea Flonta 
cântărirea celor două genuri de abordare, compararea lor a 
reprezentat un punct nodal al articulării felului său de a trata 
diverse teme de filosofia ştiinţei. Nu numai că problema este 
explicit abordată în prima parte a cărţii sale Imagini ale științe? 
dar cred că se află în spatele întregii sale construcţii din volumul 
Perspectivă filosofică şi rațiune ştiinţifică”, precum şi din eseurile 
ce alcătuiesc a doua parte a volumului /magini ale ştiinţei. De 
aceea, pentru înțelegerea, dar şi evaluarea critică a felului în care 
M. Flonta vede diferite episoade din istoria ştiinţei, cred că 
zăbava asupra raportului dintre „este” şi „trebuie” nu va fi fără 
folos. 

În această secțiune voi începe prin a schiţa raporturile dintre 
demersurile prescriptive şi normative în filosofia ştiinţei, după 
care voi prezenta pe scurt punctul de vedere al lui M. Flonta. 
Secţiunea aceasta nu are decât scopul de a pregăti observaţiile 
critice din următoarele. În a doua voi încerca să reconstitui 
conceptul său de prescriptiv şi voi sugera că acesta are mai multe 
deficienţe; în a treia secţiune voi argumenta că tipul de abordare 
preferat de M. Flonta ar putea fi înţeles ca descriptivist. 

Filosofia ştiinţei, ca reflecţie asupra ştiinţei, este - arată M. 
Flonta - o activitate de ordinul doi, secundă, derivată (p. 77). 
Altfel zis, ştiinţa are anterioritate faţă de filosofia ştiinţei şi nu 
poate fi înțeleasă ca o aplicare a unei teorii a ştiinţei elaborate în 
prealabil. Dimpotrivă: filosoful încearcă „să dea o înţelegere cât 
mai clară şi mai cuprinzătoare a naturii activităţii ştiinţifice, 
precum şi a produselor acestei activităţi” (p. 43). Chiar dacă 
aceste susţineri par să fie uşor acceptabile, dificultăţile apar de 
îndată ce încercăm să determinăm mai precis raportul dintre 
ştiinţă şi teoria ştiinţei. La prima vedere, ceva e totuşi stabilit: că 
acest raport e unul binar, adică are loc între două elemente - 
evident, ştiinţa, de o parte, şi teoria asupra ei, de alta. M. Flonta 
se îndoieşte însă de această ipoteză. Potrivit lui, raportul este mai 
curând ternar: între (1) ştiinţă; (2) diverse imagini ale ştiinţei; şi 

(3) teoria ştiinţei. Teoria ştiinţei se apleacă, susţine el, nu asupra 
ştiinţei ca „realitate în sine”, ci asupra unei imagini a acestei 
realităţi. „Nu este vorba aici, în primul rând, de faptul că oamenii 
pot să privească cunoaşterea ştiinţifică din unghiuri diferite... 
Esenţial pare să fie faptul că ei examinează cunoaşterea 
ştiinţifică cu interese şi intenţii din cele mai diferite şi, mai ales, 
în lumina unor opţiuni prealabile, a unor supoziţii socotite 
neproblematice” (pp. 7-8). 

Că raportul este ternar se poate arăta dovedind că astfel de 
imagini ale ştiinţei se interpun într-adevăr între ştiinţa în sine şi 
teoria ştiinţei. Într-adevăr, teoria ştiinţei se poate aplica imaginii 
„cercetării pe care o degajă publicaţiile ştiinţifice curente din 
zilele noastre”, sau imaginii „care se desprinde din mărturisirile şi 
relatările unor oameni de ştiinţă creatori în contexte neformale, 
cum ar fi interviurile, conversațiile particulare, memoriile sau 
scrierile cu caracter preponderent filosofic” (p. 208), sau se aplică 
mai curând unei reconstrucţii raţionale a ştiinţei decât unei 
cercetări istorice a ştiinţei etc. A arăta că raportul dintre ştiinţă şi 
teoria ştiinţei e astfel mediat este o întreprindere dificilă, iar 
investigaţiile în acest sens ale lui M. Flonta sunt deosebit de 
instructive. Asupra naturii acestora voi reveni imediat. Până 
atunci să observăm următorul lucru: la un moment dat (p. 7), M. 
Flonta pare să susţină o teză tare; anume, el pare să sugereze că 
modelul binar al raportului poate fi respins direct. Într-adevăr, se 
arată, dacă raportul ar fi binar atunci ne-am putea aştepta ca o 
singură teorie asupra ştiinţei să fie cea corectă; o asemenea teorie 
ar putea, eventual, să ia naştere prin corelarea, coordonarea 
diferitelor reprezentări actuale asupra ştiinţei. Or, starea reflecţiei 
filosofice asupra ştiinţei indică faptul că atari aşteptări au prea 
puțini sorţi să se împlinească. De unde decurge că una dintre 
premisele argumentului e falsă: anume, e falsă premisa că teoriile 
existente se raportează la una şi aceeaşi realitate. Şi sigur că, 
dacă prin urmare ele se vor fi raportând la realităţi diferite, 
acestea sunt diversele imagini ale ştiinţei. Cred că argumentul nu 

convinge în cel puţin trei puncte: mai întâi, nu e deloc limpede de 
ce realităţile diferite la care se vor fi raportând diferitele teorii ale 
ştiinţei sunt tocmai „imaginile ştiinţei” în înțelesul dat lor de M. 
Flonta. Apoi, s-ar putea ca alta să fie premisa falsă; bunăoară, s-ar 
putea ca în viitor o singură teorie să reuşească să coreleze, 
coordoneze perspectivele diverse actuale (aşa cum la un moment 
dat s-a crezut sau s-a pretins că ar putea să înfăptuiască teoria 
structuralistă a ştiinţei). În sfârşit - şi poate cel mai important - 
nu e deloc sigur că dacă mai multe teorii se aplică unui singur 
obiect, atunci cel mult una poate fi corectă, că ele pot fi puse 
împreună pentru a produce o unică teorie unitară. De pildă, un 
filosof care susține teza subdeterminării teoriei faţă de fapte se va 
îndoi cred pe bună dreptate de acest lucru. 

În general vorbind, o imagine asupra ştiinţei ia naştere, 
consideră M. Flonta, prin intervenţia unor „opţiuni prealabile”; 
astfel, se poate veni cu intenţii (preponderent) prescriptive sau 
(preponderent) descriptive; cu opţiuni asupra naturii raţionalităţii 
ştiinţifice; asupra mijloacelor de investigare a ştiinţei (logice sau 
istorice) etc. Aş vrea aici să deosebesc între două modalităţi de a 
înţelege concepţia lui M. Flonta asupra naturii unei teorii 
filosofice a ştiinţei. Potrivit unei prime abordări - structurală - 
aceste opțiuni prealabile acţionează ca nişte factori structurali ai 
configurării unei teorii a ştiinţei. Ele doar modulează teoria 
ştiinţei, o constrâng în diverse chipuri, reducând spectrul 
variantelor posibile. În această abordare, opţiunile prealabile nu 
produc un obiect, ci vizează teoria asupra obiectului. Potrivit unei 
a doua abordări - binivelară - opţiunile prealabile ale cercetăto- 
rului se interpun nu structural, ci substanţial: ele produc un nou 
obiect - o imagine a ştiinţei — care se aşază între ştiinţă şi teoria 
ştiinţei. În această abordare, filosoful va investiga la un prim nivel 
imaginile ştiinţei şi va încerca să detecteze opţiunile prin care ele 
sunt configurate; apoi, la un al doilea nivel, va investiga teoriile 
imaginii ştiinţei. În abordarea binivelară, filosoful are două 
obiecte de investigat şi, în consecinţă, va produce două teorii: una 


56 Cunoaştere şi analiză 


a optiunilor prealabile şi o alta a imaginii ştiinţei; în abordarea 
structurală, el are un singur obiect, dar teoria sa cuprinde o nouă 
componentă, ar [i mai complexă; sau, alternativ, am putea spune 
că ea cuprinde o subteorie a opţiunilor prealabile. Într-un fel, 
abordarea structurală este epistemologică; cea binivelară este 
ontologică (chiar ontologizantă). 

Preferinţa lui M. Flonta merge către abordarea binivelară. Nu 
îmi este însă clar în ce fel e aceasta motivabilă. Probabil că ea a 
părut mai intuitivă, analog atâtor distincţii între realitatea în sine 
şi realitatea fenomenală. Cred totuşi că această abordare face 
dificilă înţelegerea raportului dintre cele două forme de activităţi 
ale filosofului: de ce evidenţierea unei opţiuni prealabile (să 
zicem, o intenţie preponderent prescriptivă) ar avea o relevanţă 
asupra tipului preferat de teorie a (imaginii) ştiinţei? Cum se leagă 
cele două? Şi, în fond, de ce s-ar lega? 

Dar să trecem mai departe. Intenţiile prescriptive sau 
descriptive ale filosofului care se apleacă asupra ştiinţei 
funcţionează, consideră M. Flonta, în chip paradigmatic ca opţiuni 
prealabile care duc la imagini divergente ale ştiinţei. În raport cu 
acestea apar teoriile filosofice. Astfel, dacă imaginea ştiinţei s-a 
constituit potrivit unei intenţii descriptive, atunci teoria filosofică 
va viza, mai întâi, examinarea şi compararea unui domeniu 
cuprinzător de date ale prezentului şi trecutului unei discipline 
despre care se admite că ilustrează cel mai bine natura cercetării 
ştiinţifice; în al doilea rând, se va încerca prin generalizare, 
plecând de aici, să se dea o caracterizare a conţinutului 
cunoaşterii ştiinţifice, a demersurilor prin care are loc întemeierea 
cunoştinţelor (pp. 44-45). Analog, dacă imaginea ştiinţei pe care 
o preferă un filosof s-a constituit potrivit unei intenţii prescriptive, 
atunci teoria sa va cuprinde principii prin care se încearcă să se 
caracterizeze nu realitatea istorică a cunoaşterii pozitive ori 
întruchipările ei exemplare, ci modelul ei ideal, valorile care-şi 
conturează profilul, condiţiile ei normative (p. 45). Primele teorii 
filosofi ce sunt descriptive; celelalte sunt prescriptive. 

Aici trebuie făcute două observaţii. Prima: o expresie ca 
„teorie descriptivă” induce în eroare. Aceasta fiindcă ea e de fapt 
o prescurtare. Or, în momentul în care încercăm să facem 
completarea, se observă că, în mod corect spus, avem: „Teorie a 
unei imagini descriptive a ştiinţei”, nu „teorie descriptivă a unei 
imagini a ştiinţei”; la fel, corect ar fi: „teorie a unei imagini 
prescriptive a ştiinţei”, iar nu „teorie prescriptivă a unei imagini a 
ştiinţei”. În eseurile în care discută cele două feluri de teorii, M. 
Flonta nu pare însă să facă aceste distincţii. Dar consider că 
alegerea între alternativele menţionate este importantă. Să notăm 
o consecinţă: pentru o teorie prescriptivă, „faptele” sunt în această 
perspectivă deja încărcate valoric sau normativ: teoria nu impune 
anumite norme, idealuri sau realităţi descriptive, ci doar 
sistematizează, clasifică, face coerent ceea ce are deja încorporat 
în materialul cu care lucrează. Nu ştiu dacă M. Flonta ar fi de 
acord cu o asemenea descriere. Dar dacă nu ar accepta-o, atunci 
s-ar ivi dificultatea de a arăta cum funcţionează structurile 
prescriptive la nivelul teoriei: cum s-au transferat intenţiile 
prescriptive de la configurarea imaginii asupra ştiinţei la 
elaborarea teoriei. 

Cea de-a doua observaţie este că această distincţie între 
teoriile descriptive şi cele prescriptive pare să fie doar o 
reformulare a punctului de vedere obişnuit, întâlnit ca ceva 
comun printre filosofii care se apleacă asupra cunoaşterii 
ştiinţifice. Dar nu acesta e şi punctul de vedere al lui M. Flonta. 
Înainte însă de a-l prezenta, să vedem pe baza unui exemplu cum 
ia naştere distincţia dintre teoriile descriptive şi cele prescriptive. 
Diverşi cercetători ai cunoaşterii ştiinţifice se pot deosebi între ei 
prin opţiunea pentru redarea fidelă a realităţilor, complexe şi 
variabile, ale practicii ştiinţifice sau, dimpotrivă, pentru clarifi- 
carea conceptuală a diferitelor aspecte ale acestei cunoaşteri, prin 
utilizarea limbajelor logicii şi matematicii moderne. Cele două 
genuri de opţiuni conduc la „imagini sub anumite aspecte diferite 
asupra a ceea ce constituie obiectul reconstrucției şi, respectiv, al 

explicaţiei” (p. 41). Raportându-se, în scopul elaborării unei teorii 
a raţionalităţii ştiinţifice, la aceste imagini ale cunoaşterii 
ştiinţifice, filosoful va fi implicit ghidat fie spre o construcţie 
sistematică, prescriptivă - atunci când opţiunea sa fondatoare e 
cea a reconstrucției formale, logice - fie spre una istorică, 
descriptivă - atunci când opţiunea sa fondatoare e cea a explicării 
neformale a unor episoade ale dezvoltării acestei cunoaşteri. O 
teorie prescriptivă a raţionalităţii ştiinţifice va defini un ideal 
cognitiv şi va judeca diversele practici ştiinţifice în funcţie de 
modul în care realizează sau nu acel ideal. Astfel, pentru a stabili 
dacă o decizie ştiinţifică, precum alegerea dintre două sau mai 
multe teorii în competiţie, este raţională, teoria aduce în discuţie 
criterii, reguli precise care permit să se determine caracterul 
corect sau nu al acelei decizii; dacă decizia este corectă potrivit 
acelor criterii şi reguli, e şi raţională; iar dacă nu e corectă, nu e 
nici raţională. Invers, o teorie descriptivă a raţionalităţii va judeca 
o astfel de decizie adoptată de o comunitate ştiinţifică nu neapărat 
în funcţie de criterii generale (precum precizia, consistenţa 
logică, puterea de cuprindere, simplitatea, fecunditatea etc.), care 
nu funcţionează adesea - nu indică univoc cercetătorilor care e 
alternativa de preferat - ci în funcţie de multe alte considerente, 
care nu se impun în mod constrângător unui om raţional, calificat 
şi doritor în chip sincer să cunoască adevărul. Faptul că o decizie 
e raţională poate fi apreciat mai curând retrospectiv, judecând 
dacă a favorizat sau nu progresul cunoaşterii, dacă a condus la o 
realizare ştiinţifică unanim recunoscută etc. (pp. 34-35). 

Ideea despre teorii prescriptive şi descriptive, distincte şi 
opuse, e la prima vedere indiscutabilă. Dar, îndată ce încercăm să 
intrăm în subtilităţile distincţiei, vedem că lucrurile nu stau aşa de 
simplu. În fond, sugerează M. Flonta, sunt posibile trei tipuri de 
poziţii. Primul e cel deja menţionat: potrivit poziţiilor de acest tip, 
cele două feluri de teorii sunt ireconciliabile; a încerca apropierea 
lor ar însemna comiterea „erorii naturaliste”. În cel de-al doilea 
tip se cuprind poziţiile după care distincţia prescriptiv-normativ 

este irelevantă sau lipsită de sens în conturarea profilului filosofiei 
ştiinţei (în cele ce urmează mă sprijin pe remarcile de la pp. 23; 
93-55; 79-90). Aşa ceva se poate întâmpla în mai multe feluri. De 
pildă, să presupunem că cineva ar fi adeptul punctului de vedere 
că enunţurile prescriptive pot fi reduse la enunţuri descriptives; 
altfel zis, că orice enunţ în care apare un termen presctriptiv se 
poate analiza ca un enunţ în care acel termen nu mai apare. 
Atunci teoriile prescriptive nu sunt altceva decât modalităţi de a 
formula mai pe scurt, dar lără a aduce nimic nou, leorii 
descriptive: între ele nu există o distincţie reală. Dar s-ar putea 
argumenta şi altfel, anume că distincţia, chiar dacă există, nu e 
relevantă pentru ceea ce îşi propune să facă filosofia ştiinţei. 
Aceasta ar fi linia lui R. Carnap: perspectiva după care ceea ce îşi 
propune filosoful este să reconstruiască diverse aspecte ale 
practicii ştiinţifice (de exemplu, confirmarea teoriilor ştiinţifice). 
Astfel, pentru C.U. Moulines’, scopul filosofului ştiinţei e acela de 
a formula modele explicative pentru diversele expuneri existente 
ale ştiinţei. Aceste modele sunt supuse controlului sistematic al 
„faptelor” (ale expunerilor existente) şi, ca atare, sunt în afara 
distincţiei dintre normativ şi descriptiv (tot aşa cum despre un 
model explicativ al unui fenomen fizic nu are sens să zicem că 
normează comportamentul acestuia). 

M. Flonta consideră că o asemenea poziţie e de nesusţinut. 
Mai întâi, el contestă că expunerile existente ale ştiinţei sunt 
libere de interpretări, de opţiunile valorice ale oamenilor de 
ştiinţă. În al doilea rând, modelele explicative ar sistematiza, 
purifica aceste cerințe, criterii valorice implicite. Apoi, la modul 
general, chiar dacă nu este explicit formulat, prescriptivul 
determină orice enunţ asupra unei acţiuni omeneşti (considerată 
nu doar ca reală, ci şi ca dezirabilă sau indezirabilă). În sfârşit, 
Moulines greşeşte atunci când argumentează în contra tezei că 
orice vorbire este sau descriptivă sau normaliv-evaluativă. 
Mărturisesc că nu găsesc convingătoare aceste argumente. Cel 
de-al treilea e prea general; primele două nu reuşesc să spună de 

ce situaţia e în acest caz diferită de cea în care se află un fizician 
care formulează, să zicem, un model explicativ al sistemului solar 
sau al atomului de hidrogen. Să zăbovim puțin mai îndelung 
asupra ultimului argument. Moulines vrea să arate că sensul în 
care se vorbeşte despre norme în abordările metodologice ale 
filosofilor nu e acelaşi cu cel în care vorbim despre norme morale. 
Într-adevăr, dacă o normă metodologică propusă de filosof e în 
contradicţie sistematică cu numeroase fapte privind comporta- 
mentul unor oameni de ştiinţă reprezentativi, atunci ea va trebui 
reconsiderată. Or, dacă ar fi normă în acelaşi fel în care e normă 
porunca „să nu ucizi”, atunci această concluzie ar trebui respinsă. 
Un normativist strict nu ar renunța nicicând la norma sa 
metodologică, oricare ar fi istoria efectivă, tot aşa cum nu vom 
renunţa la porunca biblică chiar dacă în cursul veacurilor mulţi 
dameni s-au ucis între ei. E foarte instructiv să vedem cum 
respinge M. Flonta acest argument. El ne provoacă să formulăm 
un experiment mintal (p. 54): să ne gândim la o societate 
omenească în care a ucide e un fapt banal, să zicem cum ai 
cumpăra o pâine. Atunci să nu ucizi „nu ar mai putea fi calificată 
decât impropriu drept o normă morală” (idem). Cred că această 
concluzie este greşită, după cum ar fi greşit să credem că 
libertatea de exprimare nu mai era o valoare în România anilor '80 
tocmai pentru că era sistematic nerespectată. Greşeala se bazează 
pe o ambiguitate, între chestiunea că o normă funcţionează şi 
aceea dacă norma e validă într-o comunitate: or, în comunitatea 
imaginată, porunca biblică nu funcţiona - dar ea era validă. (Nu 
cred că e aici cazul să argumentez în privinţa felului în care se 
constituie validitatea normelor morale. O indicație ar fi, spre 
exemplu, cerința lui Hare de universalizabilitate.) Totuşi, 
argumentarea de aici a lui M. Flonta îmi pare interesantă fiindcă 
evidenţiază o opțiune fundamental a sa: aceea că nu e dispus să 
admită o independenţă absolută a normativului faţă de felul în 
care se prezintă faptele. 

Cu aceasta ajungem la cel de-al treilea tip de poziţie privind 
distincţia dintre prescriptiv şi descriptiv. Conform acesteia, 
distincţia nu este una de natură, ci mai curând de grad: astfel, am 
putea zice că o teorie are intenţii preponderent descriptive sau 
preponderent prescriptive; „lumea valorilor şi lumea faptelor nu 
sunt net despărțite, ele se constituie şi se transformă într-o relaţie 
de interacţiune circulară” (p. 27). În particular: 

Un efort de clarificare analitică ... evidenţiază că în cunoaşterea 

ştiinţifică orice determinare descriptivă va avea o componentă 

prescriptivă şi, reciproc, că normele şi prescripţiile metodologice 
nu vor mai avea nici o bază de susţinere şi nici un sens de îndată 
ce vor fi izolate de faptele şi experiențele vieţii ştiinţifice. 

Într-adevăr, constatarea că o anumită conduită condiţionează în 

mod sistematic succesul cercetării poate să ia uşor forma unei 

prescripții, a unei norme metodologice. Tot aşa, autoritatea oricărei 
prescripţii propuse unui corp de practicieni ai cercetării se sprijină 
în primul rând pe experienţe împărtăşite în comun... Teoriile 
descriptive sunt cele care urmăresc cu deosebire să legitimeze 
valorile cunoaşterii ştiinţifice. Teoriile prescriptive se interesează, 
dimpotrivă, mai ales de formularea şi întemeierea unor norme şi 
reguli recunoscute ale cercetării, prin raportare la valori ştiinţifice a 
căror bază faptică e lăsată în umbră (p. 9; subl. A. M.) 


Atunci scopul filosofului e, pe de o parte, acela de a identifica 
acele opțiuni fundamentale care motivează intenţiile preponde- 
rent prescriptive sau preponderent descriptive şi, pe de altă parte, 
de a identifica modalităţile în care interacționează în realitate 
cele două feluri de demersuri. Acestor scopuri M. Flonta le-a 
dedicat analize lungi şi percutante. Nu mă voi opri însă asupra lor, 
ci asupra a două dintre supoziţiile demersului său. Mai întâi, ce 
este o abordare prescriptivă, în raport cu una descriptivă? Şi apoi, 
care e natura interacțiunii dintre cele două? 

2. Lumea prescriptivului 


Sunt înclinat să cred că cei mai mulţi dintre noi ar fi mai 
curând dispuşi să spună ce nu e presctriptivul, decât ce e. O 
judecată prescriptivă face altceva decât să descrie faptul despre 
care este; nu este descriptivă. Însă cum este? Ce face? Sigur, dacă 
ne raportăm la variantele extreme ale demersurilor descriptive şi 
prescriptive, găsim uşor contexte în care să le diferenţiem. Astfel, 
în cazul unei teorii prescriptive, evaluările cuprinse nu sunt 
corectabile prin compararea cu faptele, în timp ce în cazul celor 
descriptive controlul faptelor este esenţial. Luând concepţia lui 
Popper ca exemplară pentru o teorie prescriptivă, M. Flonta 
sugerează că acesta lasă „să se înţeleagă că el nu ar fi dispus să-şi 
reconsidere punctul de vedere asupra ţelului cunoaşterii nici chiar 
într-o ipotetică situaţie limită, în care oamenii s-ar consacra 
exclusiv cercetării normale” (p. 26) - caz care ar fi în dezacord cu 
idealul de cunoaştere formulat de el. Sau am putea compara 
modurile în care cele două tipuri de teorii reuşesc să dea seamă 
de anumite episoade din istoria ştiinţei, de pildă modul în care 
explică evoluţia rapidă a ştiinţei într-un anumit caz, ori felul în 
care se iau unele decizii îndrăzneţe? (pp. 35-37; 210-214). 

M. Flonta formulează şi unele sugestii mai precise pentru a 
distinge între teoriile prescriptive şi cele descriptive. În primul 
rând, el sugerează că vom înţelege mai bine în ce constă o teorie 
(preponderent) prescriptivă o dată ce vom identifica analogii 
persuasive ale prescripţiilor pe care le cuprind ele. lată două 
dintre acestea. Normele metodologice cuprinse într-o teorie 
prescriptivă sunt analoage, de exemplu, normelor tehnice’. 
Acestea sunt instrucţiuni despre cum trebuie acţionat dacă vrem 
să atingem un scop: „Dacă vrei să deschizi televizorul, apasă pe 
butonul roşu!” La fel, normele metodologice spun sau cel puţin 
intenționează să spună omului de ştiinţă cum trebuie să acţioneze 
dacă vrea să ia decizii corecte, adică adecvate țelului asumat al 
cunoaşterii ştiinţifice (v. pp. 32-33). Există totuşi o problemă cu 

această analogie. Anume, normele tehnice sunt condiţionale: ele 
spun cum trebuie făcut ceva dacă se urmăreşte atingerea unui 
scop. Or, dacă scopul se schimbă, norma primeşte un alt conţinut, 
dar rămâne tot condiţională. Potrivit analizelor lui M. Flonta, 
diverse opțiuni prealabile pot conduce la definirea de către filosof 
a unor scopuri diverse ale cunoaşterii ştiinţifice. Însă lucrurile nu 
stau tot aşa din perspectiva adepților punctului de vedere 
prescriptivist: normele metodologice le apar acestora ca necon- 
diţionale, categorice. Pentru un susţinător al unei teorii 
prescriptive, normele care definesc raționalitatea alegerii unei 
teorii ştiinţifice dintre mai multe nu sunt condiţionale: alegerea 
este sau raţională, sau nu este raţională - şi anume într-un sens 
absolut. Nu e întâmplător că V. Kraft, de pildă (citat la p. 324) face 
o analogie între normele metodologice şi cele morale: teoria 
cunoaşterii, crede el, „se aseamănă mai degrabă cu etica, ca 
ştiinţă normativă”. Or, normele etice sunt categorice!”. 

O a doua analogie e între normele metodologice şi regulile 
lingvistice (p. 28). Aşa cum practica lingvistică, evoluând sub 
influenţa unor factori contingenti, a dus nu o dată la modificarea 
regulilor de vorbire legiferate de academii prin dicţionare şi 
gramatici, tot aşa principiile de raționalitate ştiinţifică vor trebui să 
se modifice ţinând cont de evoluţia practicii cercetării ştiinţifice. 
Vom putea observa iarăşi că analogia nu e acceptabilă din 
perspectiva unui demers prescriptiv asupra ştiinţei. Fiindcă în 
ambele analogii sensul prescriptiilor metodologice nu e luat ca 
unul tare; şi nu cred că ar fi dificil, plecând de aici, să se admită 
că există o interacţiune între demersurile descriptive şi cele 
prescriplive. Să comparăm următoarele două norme: „Nu trebuie 
să ucizi!” şi „Dacă vrei să ucizi trebuie să înfigi cuțitul drept în 
inimă!”. Cea de-a doua normă este tehnică şi poate fi admisă 
drept corectă chiar şi de cel ce acceptă prima normă, care este 
evident una morală. Sensul termenului „trebuie” în cele două e 
foarte diferit. Or, în privinţa utilizării termenului în formularea 
celei de-a doua norme, nu va fi foarte greu să argumentăm că 

aceasta e corectă plecând de la anumite fapte (privind 
funcţionarea organismului uman, rolul inimii în acesta etc.). Dacă 
normele metodologice ar fi analoage celor tehnice, de al doilea 
tip, atunci concluziile lui M. Flonta, privind interacţiunea dialectică 
(p. 27) dintre un demers prescriptiv şi unul descriptiv ar fi uşor 
de admis; dar ar fi banale. 

Că lucrurile nu sunt totuşi văzute astfel de M. Flonta se poate 
conchide din stăruitoarea sa invocare, relativ la caracterul 
prescriptiv al demersului filosofului, a ideilor de valoare ştiinţifică, 
de ideal de cunoaştere. O mare parte a eseurilor cuprinse atât în 
Imagini ale ştiinţei, cât şi în Perspectivă filosofică şi rațiune 
ştiinţifică pot fi citite ca excavări în căutarea unor astfel de valori 
şi idealuri care configurează episoade remarcabile din istoria 
ştiinţei. Totuşi, dacă am încerca să explicăm caracterul prescriptiv 
al enunţurilor unei teorii a ştiinţei pornind de la conceptele de 
valoare ştiinţifică sau de ideal de cunoaştere, se ivesc cel puţin 
două dificultăţi. Prima e aceea că ne lipseşte o analiză a acestor 
concepte, care să poată fi utilizată pentru a explica astfel de 
enunţuri. Cea de-a doua dificultate e că adesea explicaţiile 
propuse merg în cealaltă direcţie: se sugerează că valorile, 
idealurile sunt explicabile prin aceea că invocă, aduc în discuţie 
ori implică prescripţia. 

Desigur, remarcile realizate în diverse contexte, opoziţiile 
formulate de M. Flonta permit să ne facem o idee generală despre 
înţelesul pe care îl dă termenului „prescriptiv”. Însă cred că acest 
lucru nu e suficient, iar observaţiile critice prin care voi încheia 
secţiunea de față sper că vor întări această susţinere. În filosofia 
morală este un punct comun să se realizeze o apropiere între 
enunţurile non-descriptive şi cele în care avem de-a face cu 
sentimente, emotii. (Exprimarea mea e, sigur, foarte vagă; însă, 
cum va reieşi imediat, am avut motive să procedez pentru 
moment astfel.) Să începem cu o afirmaţie a lui Popper: „Dacă 
pledăm totuşi pentru ştiinţa modernă o facem nu deoarece ştiinţa 
este de fapt aşa cum este, ci - exprimat grosolan - deoarece 

ştiinţa, aşa cum este, ne place.” Afirmația e cuprinsă într-un text 
mai larg, citat de M. Flonta (la p. 26). Popper realizează aici o 
opoziţie: între fapte şi evaluarea lor. E interesant să subliniez că 
această afirmaţie a lui Popper, atunci când e citată, este subliniată 
de M. Flonta; şi e limpede că în cadrul ei e recunoscută opoziţia 
dintre ce este şi evaluarea acestuia. Întrebarea care apare acum e: 
în ce constă evaluarea realizată aici? 

Un răspuns este că avem o evaluare întrucât se invocă o 
stare a mea: faptul că îmi place, îmi face plăcere ceva”; sau: se 
invocă aprobarea mea faţă de acel ceva. Or, aprobarea mea nu 
spune nimic despre acel ceva. Cum argumenta A. J. Ayer: 

Prezenţa într-o propoziţie a unui simbol etic nu adaugă nimic 

conţinutului ei factual. Astfel, dacă eu spun cuiva: „Ai acţionat 

greşit furând banii”, eu nu afirm nimic mai mult decât aş fi făcut 

spunând pur şi simplu: „Ai furat banii”. Dacă adaug că acţiunea e 

greşită, eu nu fac o afirmaţie în plus despre ea!?. 

Printr-o judecată morală evaluăm un fapt, îl aprobăm sau îl 
dezaprobăm. Expresiile  „morale” care intervin în ele au 
capacitatea - proprietatea dispoziţională - de a cauza (sau de a fi 
cauzate de) anumite procese psihologice care au loc în ascultători 
(respectiv, vorbitori). O normă metodologică, formulată de un 
filosof popperian va da naştere unei atitudini faţă de un episod din 
istoria ştiinţei; a zice, de pildă, că în acel caz oamenii de ştiinţă 
s-au comportat raţional e un fel foarte sofisticat de a exprima 
aprobarea faţă de comportamentul lor. 

Este adevărat că M. Flonta nu merge explicit pe aceast cale, 
chiar dacă unele analize pe care le face unor episoade particulare 
din istoria unor ştiinţe abundă de referiri la atitudini personale, 
stări afective ale unor cercetători reprezentativi; e de menţionat, 
în acest sens, importanţa mare pe care el o acordă pentru 
înțelegerea evoluţiei ştiinţei unor documente precum corespon- 
denţa personală, relatări personale, jurnale etc. Nu voi merge 
până acolo încât să consider că am putea afla cheia concepţiei 
sale asupra ideii de prescriptiv în ideile de aprobare, dezaprobare, 

emoție ori sentiment. Cum va reieşi în continuare, această analiză 
pregăteşte de fapt o obiecţie cu caracter mai general. Dar cred că 
analiza indică ea însăşi un aspect important al concepţiei lui M. 
Flonta. 

Putem deosebi între două moduri de a înţelege o judecată 
morală": ea fie înregistrează, fie exprimă o atitudine. Cei care 
adoptă primul fel de analiză sunt de obicei numiţi „subiectivişti”, 
iar cei care o preferă pe a doua sunt numiţi „emotivişti”. Pentru un 
subiectivist o judecată morală nu face altceva decât să descrie 
ceva: nu faptul despre care este, ci stările psihologice ale celui 
care face acea judecată. (Aş vrea să fac o precizare: poziţia 
subiectivistă nu e neapărat şi solipsistă, fiindcă subiectiviştii pot 
accepta că judecăţile morale veritabile nu privesc doar stările 
psihologice ale celui ce le face.) Pentru un emotivist, judecata 
morală e strâns legată de acţiune: a afirma o astfel de judecată 
înseamnă a avea o tendinţă puternică de a acţiona într-un sens 
mai degrabă decât în altul şi pe care nu am fi avut-o dacă nu am fi 
acceptat acea judecată. Emotivistul încearcă să prindă astfel o 
trăsătură esenţială a normelor morale: faptul că ele atrag spre 
acţiune, că urmăresc crearea unei influenţe!”. 

Transpunând în planul teoriei ştiinţei, unii filosofi sunt tentaţi 
să considere că formularea unor reguli metodologice trebuie să 
aibă drept consecinţă faptul că cercetătorii se vor conduce efectiv 
potrivit lor: „se lasă să se înţeleagă că familiarizarea cu metoda 
ştiinţei, concepută în acest fel, nu numai că ascute intuiţia 
spontană a cercetătorului, dar îl poate conduce spre o evaluare ce 
satisface cerinţele progresului cunoaşterii în acele situaţii în care 
perspicacitatea lui intuitivă îl părăseşte sau îl lasă în încurcătură... 
Karl Popper, bunăoară, evocă nu o dată, cu satisfacţie abia 
reţinută, mărturia unor oameni de ştiinţă creatori de cel mai înalt 
rang, ca J. Eccles, P. Medawar sau H. Bondi, cu privire la 
orientarea pe care le-a oferit-o în cercetările lor familiarizarea cu 
teoria metodei ştiinţifice pe care a formulat-o filosoful” (p. 48). 
M. Flonta e sceptic în această privinţă: după părerea sa, regulile 

metodologice formulate de filosofi au prea puţine şanse să 
ghideze activitatea oamenilor de ştiinţă. 

Cu aceasta ajungem însă la o observaţie mult mai generală 
pe care vreau să o fac. Ea porneşte de la sesizarea unei 
ambiguităţi în felul în care au fost abordate până acum diverse 
chestiuni. Pe de o parte, teoriile ştiinţei — fie ele (preponderent) 
prescriptive, fie ele (preponderent) descriptive - sunt elaborate de 
filosofi, iar activităţii de elaborare a unor astfel de teorii îi e 
recunoscută de comunitatea filosofică o respectabilitate acade- 
mică înaltă. Pe de altă parte, teoriile ştiinţei au un auditoriu: ele se 
adresează cuiva. Auditoriul intenţionat poate fi alcătuit, de 
exemplu, din filosofi sau din oameni de ştiinţă. Părerea mea este 
că aprecierea unei teorii a ştiinţei se va face în funcţie de modul 
în care alegem auditoriul intenţionat; şi, mai mult, dacă lăsăm o 
ambiguitate în înţelegerea acestuia suntem predispuşi la confuzii. 
Acum, dacă presupunem că există un singur auditoriu intenţionat 
şi că acesta e alcătuit din oameni de ştiinţă, cred că ia naştere 
pericolul de a amalgama două lucruri diferite: perspectiva 
filosofului (a cercetătorului ştiinţei) şi cea a practicianului 
ştiinţei'S. Sunt de acord cu M. Flonta că orice teorie a ştiinţei îi 
apare practicianului ştiinţei ca mai mult sau mai puţin 
prescriptivă, mai mult sau mai puţin normativă. Problema este 
însă următoarea: dacă privim lucrurile din perspectiva filosofului, 
arată ele tot astfel? Cred că nu. Filosoful va încerca mai degrabă 
să sugereze că producţiile sale (teorii ale (unor imagini ale) 
ştiinţei) nu trebuie judecate prioritar pe axa descrip- 
tiv-prescriptiv!*. De altfel, îmi pare că aşa au şi procedat filosofii: 
chiar pentru cei „prescriptivişti” remarcile privind înţelegerea 
abordărilor lor ca norme metodologice nu sunt esenţiale - sunt 
adesea periferice, fugare, formulări în care primează intenţii 
persuasive etc. 

3. Descriptiv şi descriptivism 


În această secţiune îmi propun să schiţez un argument a 
cărui concluzie e că poziţia lui M. Flonta în disputa dintre teorii 
descriptive şi prescriptive ar putea fi caracterizată ca 
descriptivistă. Voi spune că o poziţie este descriptivistă dacă 
susţine că evaluările morale îşi au temeiul în descripţii factuale. 
La mijlocul secolului nostru, abordările descriptiviste s-au 
concentrat în direcţia probării faptului că legea lui Hume nu e 
valabilă: „trebuie” se poate deduce din „este”. Cele mai cunoscute 
argumentări în acest sens sunt cele avansate de J. R. Searle!” şi A. 
Gewirth!%. Am să mă opresc aici doar asupra argumentului lui 
Searle. Nu voi aduce în discuţie subtilele lui articulaţii, nici 
criticile la adresa lui; voi accentua asupra unei distincţii propuse 
de Searle şi voi sugera că aceasta se poate aplica şi în cazul 
nostru, pentru a trage concluzii „prescriptive” din premise 
„descriptive”. Aşadar, argumentul lui Searle curge astfel: 

(1) Jones a pronunţat cuvintele „iţi promit, Smith, că-ţi 
plătesc cinci dolari”. 

(2) Jones i-a promis lui Smith că-i plăteşte cinci dolari. 

(3) Jones s-a plasat sub (şi-a luat) obligaţia de a-i plăti lui 
Smith cinci dolari. 

(4) Jones este sub obligaţia de a-i plăti lui Smith cinci dolari. 

(5) Jones trebuie să-i plătească lui Smith cinci dolari. 

Singura premisă a argumentului este (1); celelalte sunt 
derivări succesive din ea. Dar (1) este descriptivă, în timp ce în 
concluzia (5) se enunţă o obligaţie. Pasul asupra căruia mă voi 
opri este cel dintre (1) şi (2). Searle spune că pentru a-l efectua e 
nevoie de două premise auxiliare: 

(la) Sub anumite condiţii C, oricine pronunţă cuvintele: „ti 
promit, Smith, că-ţi plătesc cinci dolari” îi promite lui Smith că-i 
plăteşte cinci dolari. 


(1b) Condiţiile C au loc. 

Care sunt aceste condiţii? Ar fi de pildă: cel care vorbeşte e în 
prezenţa lui Smith; amândoi sunt conştienţi de ceea ce se petrece 
(de pildă, Smith nu spune în somn sau în stare de hipnoză acele 
cuvinte); amândoi vorbesc limba în care se face promisiunea; 
vorbitorul nu joacă într-o piesă de teatru, nu relatează o glumă ori 
o întâmplare, nu e forţat să pronunţe acele cuvinte etc. 

Propoziţiile (1) şi (2) descriu fapte: prima - faptul că Jones a 
pronunţat ceva; cea de-a doua - faptul că (date fiind condiţiile C) 
Jones a făcut o promisiune. Pentru a explicita în ce constă totuşi 
trecerea de la (1) la (2), Searle apelează la o distincţie făcută de 
G. E. M. Ascombe'” între două feluri de fapte - brute şi 
instituţionale. Într-adevăr, unele fapte presupun, iar altele nu 
presupun existența unor „instituţii” (în general, a unor practici 
umane - deci a unor complexe de reguli constitutive). Faptele 
instituţionale există numai în interiorul unor instituţii: acele 
instituţii nu numai că reglementează unele comportamente 
anterior existente, dar creează altele noi. A mânca e o activitate 
omenească; ea a existat înainte de şi e altceva decât a mânca 
folosind furculita şi cuțitul. Dar jocul de fotbal creează noi forme 
de comportament, care nu există în afara regulilor jocului: a da 
gol sau a fi în offside nu există în afara jocului de fotbal. Sigur, 
unui fapt instituţional precum a fi în offside îi corespunde un fapt 
brut: faptul că te afli între jucătorii celeilalte echipe şi poarta 
echipei lor în momentul în care ţi se transmite mingea. Faptul 
brut e „materialul” din care se constituie faptul instituţional; dar 
cele două sunt diferite. Acum, la fel se întâmplă lucrurile şi cu 
instituţia promisiunii. A promite este un sistem de reguli care 
creează noi forme de comportament; este o formă instituţiona- 
lizată de obligaţie. Faptul că o persoană pronunţă cuvintele: „Îti 
promit, Smith, că-ţi plătesc cinci dolari” este unul brut; cu ajutorul 
premisei (la), care leagă acest fapt brut de cel instituțional 
corespunzător, trecem (dacă e valabilă premisa (1b)) la faptul 
instituţional că Jones îi promite lui Smith cinci dolari. 

Să admitem că derivarea de către Searle a lui „trebuie” din 
peste” e corectă; că distincţia dintre faptele brute şi cele 
instituţionale este clară; că, deci, plecând de la enunţuri descrip- 
tive, putem obţine o concluzie morală. Nu e greu de văzut că, în 
acest caz, un enunţ normativ e controlat de faptele instituţionale, 
că schimbarea acestora afectează corectitudinea enunţurilor 
normative. Ipoteza mea este că M. Flonta ar accepta ca valide 
argumente analoage celui de mai sus, în care însă faptele 
instituţionale invocate privesc activitatea practicianului ştiinţei. 
Dacă este aşa - dacă deci poziţia sa ar fi una descriptivistă — 
atunci nu va fi deloc dificil să acceptăm ideea 

caracterului complementar al demersului descriptiv, de la realitate 

la normă, în raport cu demersul prescriptiv, de la normă la 

realitate... Lumii cercetării, lumii cunoaşterii obiective, îi este, 
aşadar, în mare măsură străină acea tensiune acută între valori şi 
fapte, pe care o prilejuieşte, atât de des, confruntarea idealurilor 

morale sau estetice ale oamenilor cu realităţile vieţii lor. (p. 47) 

În mare măsură, problema se reduce la a arăta că în practica 
ştiinţei există astfel de fapte instituţionale. Or, pentru un filosof 
care simpatizează demersurile specifice „orientării istorice” în 
filosofia ştiinţei, aşa cum este şi M. Flonta, acest lucru se impune 
ca o evidenţă. Ideea că cercetarea ştiinţifică modernă este 
instituţionalizată sub varii aspecte, în diverse moduri, este crucială 
pentru a înțelege ce face ca un fapt „brut” de cercetare să devină 
un „fapt ştiinţific”; pentru a fi luată în considerare şi a fi 
examinată cu seriozitate, „o contribuţie ştiinţifică trebuie să fie 
controlabilă, în acord cu modul de gândire, indici de plauzibilitate 
şi excelenţă şi tehnici de cercetare consacrate de autoritatea 
tradiției ştiinţifice şi să poată fi integrată în cunoaşterea existentă” 
(p. 52). Constrângeri analoage premiselor auxiliare (la) şi (lb) 
ale lui Searle prezidează întotdeauna trecerea de la un fapt brut 
(de pildă, o lucrare ştiinţifică oricât de originală) la faptul 
instituţional al luării ei în seamă de comunitatea ştiinţifică. 
Eseurile lui M. Flonta abundă în exemple care stau mărturie 

pentru felul în care organizarea practicii ştiinţifice recunoaşte o 
contribuţie în calitate de contribuţie veritabilă, pentru felul în care 
se constituie fapte noi, care nu ar fi putut să existe în afara acelei 
practici, a regulilor ei constitutive (tot aşa cum faptul de a fi în 
offside nu ar fi existat în afara regulilor fotbalului). 

Voi încheia cu o concluzie care bate ceva mai departe. Sub 
rezerva observaţiilor formulate în secţiunea anterioară, dacă se 
admite că există în ştiinţă fapte instituţionale precum cele la care 
am făcut referire mai sus, atunci cred că vom putea afirma că 
sunt descriptivişti acei filosofi atraşi de perspectiva istorică în 
cercetarea ştiinţei şi care, în acelaşi timp, sunt dispuşi să 
recunoască faptul că valorile ştiinţifice, idealurile de cunoaştere 
au un loc semnificativ în înţelegerea ştiinţei contemporane. 


Note 


1. Spun ortodoxă, fiindcă ereziile sunt multe. O dare de seamă se află 
în volumul The Is-Ought Question, editat de W. D. Hudson, London, 1969. 
2. Editura Academiei Române, Bucureşti, 1994; a se vedea în principal 
„Cuvânt înainte” şi eseurile „Reprezentări alternative asupra raţionalităţii 
ştiinţifice”, „Descriptiv şi prescriptiv în teoria ştiinţei” şi „Orientare 
istorică şi orientare logică în filosofia ştiinţei: poate fi ocolit conflictul 
valorilor?”. Ori de câte ori nu va fi menţionată explicit sursa, trimiterile 
la pagini vor viza acest volum. 

3. Editura Ştiinţifică şi Enciclopedică, Bucureşti, 1985. 

4. S-ar putea specula în sensul că admiterea implicit a unor posibilităţi 
ca: teorie prescriptivă a unei imagini descriptive a ştiinţei sau teorie 
descriptivă a unei imagini normative a ştiinţei să motiveze poziţia lui M. 
Flonta, că graniţele dintre teoriile descriptive şi prescriptive nu sunt 
rigide. Însă mă îndoiesc că perspectiva formulată de M. Flonta se sprijnă 
pe o asemenea confuzie; oricum, aşa cum vom vedea, există mai multe 
argumente în sprijinul poziției sale. 

5. A se vedea, de exemplu, studiul lui M. Zimmerman, în W. D. Hudson 
(ed.), The Is-Ought Question. Voi accentua că acest punct de vedere e 


72 Cunoaştere şi analiză 


diferit de cel după care enunţurile prescriptive pot fi derivate din 
enunţuri descriptive. În secţiunea 3 voi sugera că poziţia lui M. Flonta 
este de acest al doilea gen. 

6. O analogie e poate lămuritoare. Potrivit lui B. Russell, propoziţiile în 
care apar descripţii definite pot fi reduse la propoziţii (mai complicate) 
în care acele expresii nu mai apar. Astfel, propoziţia “Regele de astăzi al 
Franţei este chel” va fi analizată în propoziţia compusă: „Există o 
persoană care e astăzi rege al Franţei, acea persoană e unică şi este 
cheală”. 

7. C. U. Moulines, „On How the Distinction between History and 
Philosophy of Science Should Not Be Drawn”, în Erkenntnis, 19 (1983). 

8. Dacă avem în vedere ideea de raționalitate ştiinţifică elaborată în 
cele două tipuri de teorii, se va putea observa că „atât evoluţii ştiinţifice 
mai recente şi mărturii ale unor mari cercetători, cât şi unele studii 
istorice de caz par să indice că liberalizarea imaginii tradiţionale asupra 
raţionalităţii ştiinţifice ar putea să reprezinte un pas semnificativ în 
direcţia câştigării unei înțelegeri mai complexe şi mai nuanţate asupra 
naturii cunoaşterii ştiinţifice” (p. 36). O atare liberalizare au realizat în 
primul rând teoriile descriptive, nu prescriptive. 

9. Pe larg, aceste norme sunt analizate în G. H. von Wright, Normă şi 
acțiune, Editura Ştiinţifică şi Enciclopedică, Bucureşti, 1985. 

10. Nu ştiu însă cât de mult ar adera M. Flonta la această susţinere. 

|]. Se observă fără dificultate că nu leg problema noastră de 
problematica utilitarismului hedonist. 

12. A. J. Ayer, Language, Truth and Logic, 2nd edition, London, 1946, p. 
107. 

13. A se vedea C. L. Stevenson, Ethics and Language, New Haven and 
London, 1944, cap. Il. 

14. Cf. C. L. Stevenson, Facts and Values, New Haven, 1963, pp. 13-16. 

15. Apelând la o distincţie a lui Austin, am putea spune că pentru 
practicianul ştiinţei contează aspectul perlocuţionar al (utilizării) teoriei 
ştiinţei, în timp ce pentru filosof contează aspectul ilocuţionar. 

16. Nu e aici locul să argumentez în acest sens, dar cred că abordarea, 
deja menţionată, a lui Moulines - înțelegerea producţiilor filosofului 
ştiinţei ca modele explicative ale ştiinţei - este promițătoare. 

17. J. R. Searle, „How to Derive Ought from Is”, în The Is-Ought Question. 
18. A. Gewirth, Reason and Morality, Chicago and London, 1978. 

19. G. E. M. Ascombe, „Modern Moral Philosophy”, în The /s-Ought 


Question. 


Mihail Radu Solcan 


RAŢIONALISM ŞI RELATIVISM ÎN 
SCRIERI ALE LUI MIRCEA FLONTA 


Dezvoltările din ştiinţa empirică a naturii în veacul al XX-lea 
i-au pus pe filosofi în faţa unor probleme care au generat discuţii 
fascinante şi, nu arareori, duse cu multă pasiune. Un exemplu în 
vreme se crezuse că teoria lui Newton este pur şi simplu 
adevărată. Care ar fi acum statutul teoriei lui Newton: este ea 
„aproximativ adevărată” sau adevărată doar într-un anume 
„context”? Care ar fi însă sensul unui asemenea „adevăr 
contextualizat”? Pot fi discutate două teorii empirice plasate în 
contexte diferite cu mijloace „raţionale”, independente de 
contextul în care au fost formulate teoriile respective? 

Filosofii ştiinţei sunt departe de a fi ajuns la un acord în 
privința naturii activităţii de cercetare empirică. Există poate doar 
o opinie larg împărtăşită cu privire la faptul că investigarea 
empirică a naturii este o activitate de rezolvare de probleme. Dar 
cum se poate decide care sunt soluţiile corecte? 

A răspunde la întrebarea de mai sus că faptele empirice sunt 
cele care ne arată ce soluţii sunt corecte şi ce soluţii sunt 
incorecte nu înseamnă decât să deschizi poarta dincolo de care 
încep mari controverse. Pentru unii filosofi ai ştiinţei recursul la 
fapte este un fel de armă absolută a criticii ştiinţifice, iar demersul 
critic îi permite cercetătorului să se dezbare de orice prejudecăţi 
şi de servitui dictate de un context sau altul!. Din punctul de 
vedere al altor filosofi, problemele ştiinţifice se rezolvă în mod 

normal prin analogie cu soluţii exemplare. Cercetarea ştiinţifică se 
desfăşoară într-un context determinat de aceste soluții 
exemplare’. 

Prima poziţie o putem denumi raţionalism antirelativist. Cel 
de al doilea punct de vedere este de factură relativistă (din pricina 
centrării pe rolul contextului). De multe ori, el este asociat şi cu 
situarea într-o perspectivă antiraţionalistă?. Problema care s-ar 
pune este dacă o concepţie relativistă poate fi asociată cu o 
atitudine raţionalistă. 

În scrierile sale, după părerea noastră, Mircea Flonta adoptă 
tocmai această perspectivă a unui relativism raţionalist. Ceea ce 
vrem să examinăm în continuare sunt argumentele care susţin 
această combinare a raționalismului cu relativismul. 


Presupoziţii filosofice în ştiinţa empirică 


Titlul acestui paragraf preia aproape integral subtitlul uneia 
dintre cărţile lui Mircea Flonta“. Lucrul acesta nu este întâmplător, 
deoarece subtitlul cu pricina reflectă foarte adecvat firul 
conducător al unui argument central în abordarea, de către Mircea 
Flonta, a problemei investigate. Ceea ce particularizează susţi- 
nerile lui Mircea Flonta în problema raportului dintre raţionalism 
şi relativism cred că este tocmai analiza relaţiilor dintre ştiinţa 
empirică a naturii şi filosofie. 

Problema raporturilor dintre filosofie şi ştiinţă putem să o 
desfacem în două subprobleme: cea a cunoaşterii filosofice şi cea 
a rolului presupoziţiilor filosofice în ştiinţa empirică. 

Problema cunoaşterii filosofice depăşeşte cadrul articolului 
de faţă şi de aceea nu vom schiţa decât câteva repere. Mircea 
Flonta este, dintru început, contra ideii separării filosofiei de 
ştiinţă”. Pe scurt, argumentul său este că separarea ştiinţei de 
filosofie“ ne conduce fie la transformarea filosofiei într-o activitate 
de ordin secund” (ceea ce nu are sens din punctul de vedere al 
realităţilor istoriei ştiinţei °), iar separarea filosofiei de ştiinţă la 

postularea unui gen aparte de cunoaştere, cunoaşterea filosofică 
(pe care Mircea Flonta o respinge) °. 

În concluzie, pentru Mircea Flonta, filosofia nu este o formă 
de cunoaştere de sine stătătoare. lar din punctul de vedere al 
filosofului ştiinţei, ea este strâns legată de ştiinţă. Filosofia este 
orientare”. Ea constituie, în fond, armătura unui cadru (a unui 
context) în care se desfăşoară cercetarea ştiinţifică. Presupoziţiile 
filosofice, chiar dacă sunt tacite, sunt prezente în cercetarea 
ştiinţifică”. 

Discuţia, după cum se vede, a intrat deja pe făgaşul celei de a 
doua dintre subproblemele de care aminteam mai sus: cea a 
rolului presupoziţiilor filosofice în ştiinţă. Aici argumentul de bază 
este construit de către Mircea Flonta folosind drept puncte de 
plecare câteva observaţii foarte importante: filosofia, nefiind 
cunoaştere, ţine de universul opţiunilor şi al deciziilor umane”; pe 
de altă parte, chiar dacă nu putem avansa argumente constrân- 
gătoare, în cazul opţiunilor filosofice, le putem totuşi dezvălui 
temeiurile şi evalua consecinţele”. 

Premisele de mai sus, cuplate cu valorificarea aportului 
orientării istorice în filosofia ştiinței'“, conduc, pe de o parte, la 
ideea contextului, a cadrului” în care se desfăşoară o cercetare 
ştiinţifică. Acesta este un cadru care nu poate fi depăşit cu 
mijloacele uzuale ale cercetării empirice: degajarea consecinţelor 
empirice şi testarea acestora prin confruntarea cu faptele”. 
Discuţia argumentativă uzuală în ştiinţa empirică este blocată aici 
de prezenţa opţiunilor filosofice diferite”. Pe de altă parte, se vede 
ceea ce aş denumi raționalismul filosofic general al lui Mircea 
Flonta: filosofia se constituie prin decizii, dar acestea sunt luate pe 
baza examinării consecinţelor lor'*. Nu intuiţia, de pildă, este cea 
care are rolul decisiv aici. Cercetătorii au, desigur, anumite intuiţii 
cu privire la preferinţele lor”. Ceea ce contează însă în menţinerea 
deciziei este examinarea consecinţelor ideilor filosofice. 

In concluzie, ceea ce individualizează punctul de vedere al lui 
Mircea Flonta în filosofia ştiinţei este ideea că presupoziţiile” 
constituie armătura contextului teoriilor ştiinţifice. 


Raţionalitatea ştiinţei 


Pentru Mircea Flonta raționalitatea este o temă filosofică”. 
Exploatarea acestei teme este încărcată însă cu o doză de 
ambiguitate. Cineva ar putea insista, în lumina celor discutate în 
paragraful anterior, asupra concluziilor ce decurg din faptul că 
poziţiile filosofice sunt, în ultimă instanţă, dependente de opţiuni. 
De aici ar decurge logic posibilitatea de a creiona mai multe 
„raţionalităţi”. Mircea Flonta preferă, după câte înţeleg eu, să 
îndrepte lucrurile pe un alt făgaş: cel al problemei caracterului 
„intern” sau „extern" al raţionalităţii în raport cu ştiinţa. 

Opţiunea de mai sus nu s-ar potrivi decât cu presupoziţia 
unităţii rațiunii, ceea ce se reflectă, de altfel, şi în convingerea că 
gândirea umană în general este unitară”. Prin prisma acestei 
presupoziţii, am putea vorbi despre un raţionalism accentuat. Este 
vorba despre o filosofie raţionalistă a ştiinţei. 

Filosofia ca orientare ne-ar putea oferi două perspective 
asupra raţiunii. Una ar fi perspectiva unei raţiuni care oferă din 
exteriorul evoluţiei ştiinţei criterii de a judeca teoriile ştiinţifice şi, 
poate, chiar metode de a le produce. Este, cu un termen uzitat şi 
de Mircea Flonta, perspectiva raţiunii instantanee”. O rațiune 
instantanee este veşnic prezentă şi independentă de dezvoltarea 
ştiinţei. Cealaltă perspectivă este cea a unei raţionalităţi 
contextualizate?. 

Argumentele lui Mircea Flonta în favoarea celui din urmă tip 
de raționalitate sunt complexe şi nu tocmai lesne de redus la o 
schemă. Firul conducător care le străbate este cel al rolului 
dovezilor provenite din istoria ştiinţei. Ce decizie ar trebui luată 
dacă orientarea oferită de raționalitatea instantanee externă este 
sistematic încălcată de dezvoltările din practica ştiinţifică? Sunt 
oamenii de ştiinţă iraţionali? Sau trebuie revăzută ideea de 

raționalitate? Dar cum ar mai putea fi ea o raționalitate 
instantanee şi externă, din moment ce este revizuibilă? Concluzia 
este că raționalitatea se constituie istoric, în contexte concrete 
determinate şi pe fondul practicii unor comunităţi ştiinţifice. 

Argumentarea de mai sus conduce imediat la o problemă, la 
o dificultate. Nu are cumva fiecare context dat raționalitatea sa? 
Dacă lucrurile ar sta aşa, atunci ar fi încălcată presupoziţia unităţii 
rațiunii. Deşi nu pare a ataca nemijlocit această problemă, Mircea 
Flonta ne oferă, credem, o idee clară despre o soluţie posibilă. Ea 
este conturată prin recursul la argumentul echilibrului prin 
răsfrângere?. Există principii ale raţiunii, dar acestea sunt corijate 
de către practica ştiinţifică; la rândul ei, practica ştiinţifică este 
corijată de către principii. Astfel, raţiunea nu este instantanee şi 
nici exterioară, dar unitatea ei este dată de istoria echilibrărilor 
dintre principii şi practică. Nici unul dintre momentele de 
echilibrare nu poate genera un punct de discontinuitate, deoarece 
nici una dintre „părţi” nu exercită o influenţă unilaterală. 

Unitatea descrisă mai sus este una de factură istorică”. Ea nu 
ar avea cum să fie prinsă într-un sistem de genul celor formale, 
logico-matematice. Ceea ce s-ar preta reconstituirii logice ar fi 
mecanismul generat de principiile raţionalităţii. Dar, în primul 
rând, pe măsură ce firul evoluţiei istorice a mecanismului de 
echilibrare între principii şi practică se lungeşte, nu avem cum 
exclude schimbarea treptată a tuturor principiilor. lar, în al doilea 
rând, reconstrucţia logică ar fi oricum incompletă din unghiul de 
vedere al efectului practicii ştiinţifice, care poate depinde, la 
rândul ei, de presiunea faptelor empirice, neanticipabile logic. 

Raţionalitatea, aşa cum se conturează ea în lumina 
argumentelor trecute în revistă mai sus, face loc în mod natural 
relativismului. 

Raţionalitatea relativismului şi relativitatea 
reprezentărilor despre raționalitate 


„Relativismul”, ca termen care să denumească atribute ale 
propriului punct de vedere, nu este utilizat sistematic de către 
Mircea Flonta. Termenul de „relativism” acoperă aici un ansamblu 
nuanţat de consideraţii complexe. Se prea poate ca el să aibă un 
aer simplificator, dar l-am preferat pentru că oferă o orientare 
clară în raport cu problematica prezentată în deschiderea 
articolului. 

Simptomatic pentru felul lui Mircea Flonta de a concepe 
relativismul este modul în care tratează episodul lecturării de 
către Albert Einstein a Fizicii lui Aristotel. Einstein nu a văzut în 
scrierea lui Aristotel decât o înşiruire de nonsensuri. Problema - 
arată Mircea Flonta - este că el a examinat o scriere din altă eră 
cu ochii prezentului. A proiectat o reprezentare despre 
raționalitate într-un context impropriu. Neînţelegerea decurge din 
diferenţa creată de presupoziţiile cu totul diferite în contextul 
fizicii aristotelice şi cel familiar lui Einstein”. 

Forţa argumentării lui Mircea Flonta în această problemă 
derivă probabil din modul subtil de a cultiva un motiv: motivul 
distincţiilor necesare, al separărilor imperioase pe care trebuie să 
le facem între diverse imagini ale ştiinţei. A invoca în filosofie 
aprecieri sau teoretizări făcute, de pildă, cu interese cognitive 
diferite este o eroare”. 

Sursele filosofului ştiinţei trebuie şi ele examinate prin prisma 
evitării erorii de mai sus. Astfel, ideea la care se ajunge este că 
filosofia ştiinţei analizează nu ştiinţa ca atare, ci imagini ale 
științei”. 

Distincții pe care filosofii ştiinţei le-au trasat fără referire la 
contexte determinate ar suferi şi ele de defectul că nu ţin cont de 
aceste separări necesare. O distincție celebră precum cea dintre 
ştiinţă şi pseudoștiință pare a nu fi pur şi simplu respinsă de 

Mircea Flonta: distincţia poate fi trasată, dar lucrul acesta se poate 
face numai prin relativizare la contexte determinate”. 

Dintr-o asemenea perspectivă, teoretizările alternative“, 
explicaţiile diferite ale dezvoltării ştiinţei nu sunt doar posibile, ci 
chiar necesare. Fiecare perspectivă îşi are rostul ei, cu condiţia de 
a nu se produce amestecarea perspectivelor incompatibile. 

Pe scurt, aş îndrăzni să caracterizez acest demers complex ca 
pe o pledoarie rațională în favoarea relativismului. Este un 
relativism propus cu convingerea că diverse concepte de 
cunoaştere, diverse interese cognitive, diverse intenţii conduc la 
imagini diferite ale ştiinţei, care constituie obiectul analizelor.din 
filosofia ştiinţei. 


Exemplul volumelor Schilpp 


Până acum am vorbit despre Mircea Flonta ca autor. Voi face 
acum o paranteză şi mă voi referi la profesorul Mircea Flonta. 

Profesorul Flonta obişnuia să ne vorbească despre caracterul 
paradigmatic al structurii volumelor Schilpp (un fel de premii 
Nobel pentru filosofi)”: autobiografia filosofului omagiat într-un 
asemenea volum este urmată de studii critice (la care filosoful 
răspunde în final). În contextul culturii noastre, lucrul acesta pare 
cu siguranţă curios, poate chiar deplasat. Adevărul este însă că 
volumele de acest tip ne oferă o ocazie unică: aceea de a şti cum 
ar clarifica filosoful unele momente ale gândirii sale. 

Finalul articolului de faţă este, de aceea, dedicat explorării 
posibilelor delimitări critice faţă de argumentările din scrierile lui 
Mircea Flonta, a căror încercare de reconstruire am întreprins-o 
mai sus. 

Principala intuiţie a excursului critic porneşte tot de la ideea 
lui Mircea Flonta că structura contextului este una presupo- 
ziţională, dar - de data aceasta - accentul este mutat de pe 
caracterul tacit, nerostit al presupoziţiilor pe ceea ce aş denumi „o 
punere în context a contextului”: câtă vreme cercetătorul naturii 


Cunoaştere şi analiză 81 


urmăreşte să obţină rezultate, nu poate discuta presupoziţiile în 
virtutea cărora aceste rezultate au sens; iar când discută 
presupoziţiile, nu poate obţine rezultate”. Deplasarea aceasta de 
accent ni se pare că face plauzibilă ideea că, de fapt, contextul nu 
stă în calea gândirii independente“. De asemenea, raporturile 
dintre normativ şi descriptiv sau rolul cercetătorilor competenţi 
sunt reevaluate. 


Abordare descriptivă şi abordare prescriptivă: separare 
sau reductibilitate? 


Un moment foarte important a ceea ce am denumit mai sus 
eroarea amestecării perspectivelor îl constituie separarea de către 
Mircea Flonta a abordării descriptive a ştiinţei empirice de 
abordarea prescriptivă*. 

Mircea  Flonta nu neagă, desigur, că descriptivul şi 
prescriptivul sunt adesea aspecte întrepătrunse ale abordărilor 
filosofice ale ştiinţei“. El pare a înclina însă către ireductibilitatea 
acestor aspecte unul la altul”. 

Voi pleca, în încercarea de a recontura raporturile dintre 
descriptiv şi prescriptiv, de la un exemplu avansat chiar de către 
Mircea Flonta, în contextul respingerii unui argument propus de 
Moulines: să ne închipuim o comunitate în care oamenii recurg 
curent la uciderea semenilor lor; într-o asemenea comunitate, 
norma „Să nu ucizi!” şi-ar pierde total forța de influențare şi, prin 
urmare, statutul de normă morală”. 

Problema, în cazul comunității de mai sus, este că membrii 
acesteia vor cheltui foarte multe resurse (timp şi energie etc.) 
pentru a se apăra. Dacă nu fac acest lucru, atunci se decimează 
unii pe alţii. În schimb, dacă ar adopta regula „Să nu ucizi!”, 
atunci ar economisi resurse cărora le pot da o altă destinaţie. lar 
dacă nu o adoptă, sunt automat sub o presiune competitivă foarte 
mare din partea acelei comunităţi concurente care ar adopta-o. 

Putem modifica argumentul de mai sus, în funcţie de 
orientarea noastră în filosofia politică şi morală”. Oricum, 

concluzia este, cred eu, că norma „Să nu ucizi!” are valabilitate 
pentru comunitatea dată, indiferent de practica din comunitate. 
Mutatis mutandis, lucrurile stau tot aşa şi în cazul unor comunităţi 
ştiinţifice aflate în concurenţă. O comupitate care crede, de pildă, 
că eclipsele de lună sunt provocate de demoni care fură luna de 
pe cer se află, până la urmă, în stare de inferioritate în faţa unei 
comunităţi ştiinţifice care oferă o explicaţie bazată pe mişcarea 
corpurilor cereşti. lar raţiunile inferiorităţii pot fi puse în evidenţă 
nu doar prin descrierea de practici ale comunităţilor. Idealurile 
sunt degajate prin imaginarea de practici posibile”. 


Domnia experţilor: este ea oare legitimă în ştiinţă? 


Sublinierea importanţei practicii unei comunităţi ştiinţifice are 
drept consecinţă accentul pus pe conceptul de „cercetător 
competent”: acesta este expertul care îi educă pe novici, opiniile 
acestuia trebuie examinate de către filosoful ştiinţei. 

Experții folosesc multe „scurtături” în demersurile lor. Nu 
toată cunoaşterea de care dispun este explicită. Dar rezultatele 
obţinute de experţi trebuie să fie, în principiu, accesibile oricărui 
om obişnuit, care poate efectua o serie de acte cognitive simple”. 
Experimentele trebuie să fie repetabile, se spune adesea. Nu 
adăugăm poate suficient de des şi presupoziţia: de către oricine. 

Cerinţa de mai sus este una cu caracter ideal. Practic, timpul 
de care va avea nevoie un non-expert s-ar putea să depăşească 
mult întinderea vieţii acestuia. Cu alte cuvinte, cerința respectivă 
ține de idealul ştiinţei. 

Faptul că operaţiile simple de care este vorba mai sus (de 
exemplu, să observi un anumit fenomen) sunt încărcate teoretic 
nu ar trebui, din această perspectivă, să fie un obstacol. Non- 
expertul poate deprinde modul de a „încărca teoretic” operaţia 
dată. 

Cerinţa de mai sus se aplică, după părerea mea, şi în cazul 
când se lucrează într-un context dat, şi în cazul în care este 

examinat chiar contextul respectiv. Cercetătorul din ştiinţele 
naturii lucrează într-un context dat. Istoricul sau filosoful ştiinţei 
examinează însă chiar aceste contexte. Tocmai existenţa unui 
ideal al ştiinţei îi facilitează pătrunderea în lumi foarte diverse. 

Concluzia excursului critic este că relativismul trebuie 
relativizat. Contextul are utilitatea sa şi uneori nu are nici un rost 
să fie depăşit. Interesele cognitive nu impun aşa ceva. Alteori, 
interesele cognitive dictează în mod diferit. Paradoxal poate, 
pentru filosoful ştiinţei cu orientare istorică cantonarea într-un 
context nu are sens. 


Note 


l. Cea mai bună ilustrare a acestei poziţii ne-o oferă filosofia lui Karl 
Popper. El a atacat explicit „mitul contextului”. Acest mit se bazează, 
după Popper, pe o concepție eronată conform căreia demersul critic 
trebuie să scoată la iveală principiile pe care se întemeiază ideile 
noastre. Popper îi opune raționalismul său critic: examinarea consecin- 
telor ideilor, nu căutarea principiilor, este nucleul demersului critic. (Cf. 
Karl R. Popper, The Myth of the Framework, ed. de M. A. Notturno, 
Londra, Routledge, 1994, în special pp. 59-60.) 

2. Susținerea clasică a acestui punct de vedere se găseşte în cartea lui 
Thomas Kuhn, Structura revoluțiilor ştiinţifice (Bucureşti, Editura 
Ştiinţifică şi Enciclopedică, 1976). Recursul la filosofie este pentru 
această orientare un semn că problemele nu se mai pot rezolva în mod 
normal (cf. Kuhn, Op. cit., p. 136). 

Am folosit termenul de context, acolo unde - în cazul lui Kuhn - s-ar 
potrivi „paradigmă”, pentru a avea un termen general pentru concepte 
precum cel de „framework” (Popper), „paradigm” (Kuhn) sau „cadru” 
etc. (la Mircea Flonta). 

3. Caracteristică este în acest sens poziţia lui Feyerabend: ştiinţa 
progresează de multe ori pentru că nu se dă ascultare glasului raţiunii; 
deci tolerarea pornirilor ostile raţiunii reduce constrângerile şi dă mai 
multă libertate ştiinţei (cf. Paul Feyerabend, Against Method, ediţia a 

treia, Londra, Verso, 1993, p. 116). Relativismul, în sensul lui Feyerabend, 
înseamnă că noi nu sesizăm mediul înconjurător ca atare, ci doar reacția 
mediului; cultura şi natura sunt întrepătrunse; felurile de a interacţiona 
cu mediul sunt diverse şi, de aceea, rezultatul nu este dezvăluirea unei 
„lumi”, ci a unor variate realităţi (cf. „Postscript on Relativism”, în 
Feyerabend, Op. cit., p. 270). 

4. Mircea Flonta, Perspectivă filosofică şi rațiune ştiinţifică. Presupoziţii 
filosofice în ştiinţa exactă, Bucureşti, Editura Ştiinţifică, 1985. 

5. Cf. Mircea Flonta, Cognitio, Bucureşti, Editura ALL, 1994, pp. 74-75. 
Caracteristică pentru poziţia lui Mircea Flonta pare să fie şi ideea sa că 
graniţa dintre filosofie şi ştiinţă se poate estompa (v. Flonta, Cognitio, p. 
76), iar supoziţiile filosofice, netestabile pot să-şi schimbe statutul şi să 
devină aserţiuni empirice testabile (v. Mircea Flonta, Imagini ale ştiinţei, 
Bucureşti, Editura Academiei Române, 1994, pp. 231-232). 

6. Mentalitatea dominantă printre cercetătorii ştiinţifici, scrie Mircea 
Flonta, este cea după care „cunoaşterea pozitivă, în particular forma ei 
cea mai dezvoltată, ştiinţa exactă a naturii, este liberă, în substanţa ei 
propriu-zisă, de orice presupoziţii filosofice” (Flonta, Perspectivă 
filosofică şi rațiune ştiinţifică, p. 18). 

7. Aluzia este la mentalitatea scientistă şi la reducerea filosofiei la examinarea 
critică a cunoaşterii şi valorilor (cf. Flonta, Cognitio, pp. 67-68). 

8. Efortul de a degaja „filosofia nerostită” (pentru termen v. Flonta, 
Perspectivă filosofică şi rațiune ştiinţifică, p. 13) a fizicienilor prin analize 
de caz istorico-filosofice este întreprins de Mircea Flonta pe parcursul 
unei întregi cărţi (v. Op. cit.). 

9. A se vedea în acest sens Flonta, Cognitio, pp. 67-76, precum şi Flonlta, 
Imagini ale ştiinţei, pp. 143-158 (în special discuţia despre punctul de 
vedere al lui Nae lonescu şi al lui Constantin Noica). 

10. Cf. Flonta, Cognitio, pp. 75-76. 

11. Ideile filosofice care funcţionează ca presupoziţii în ştiinţă: (1) 
fixează condiţii-cadru; (2) orientează cercetarea, dar nu sunt formulate 
explicit; (3) „nu sunt sub controlul experienţei în sensul obişnuit al 
cuvântului” (Flonta, Perspectivă filosofică şi rațiune ştiinţifică, p. 68). 

12. Vezi, pe un caz particular, analiza pe care o face Mircea Flonta 
conceptului de cunoaştere metafizică: interminabilele controverse 
presupun, arată el, „opţiunea pentru un anumit concept al cunoaşterii” 
(Flonta, Cognitio, p. 74). Orientările filosofice sunt fundate, până la 
urmă, pe opţiuni. 

13. Ibidem. 

14. Pentru care Mircea Flonta are o sensibilitate aparte (vezi, de pildă, paginile 
consacrate istoriei moderne a ştiinţei în Imagini ale ştiinţei, pp. 68-76, precum şi 
reorientării istorice în filosofia ştiinţei, /Jbidem, pp. 834-101). 

15. Presupoziţiile filosofice „fixează anumite condiţii-cadru, care sunt a 
priori într-un sens pragmatic al termenului”, condiţii pe care ipotezele 
ştiinţifice „sunt ţinute să le satisfacă” (Flonta, Perspectivă filosofică şi 
rațiune ştiinţifică, p. 68). Chiar dacă lucrările la care am făcut referire în 
premisele şi în concluzia argumentului sunt diferite, ele denotă o 
conceplie unitară. 

16. Ibidem. 

17. Caracteristic este, în acest sens, felul în care Mircea Flonta se 
raportează la disputa dintre Bohr şi Einstein: „principala sursă a 
neînțelegerilor” era nereconsiderarea de către Einstein a „reprezentărilor 
de ordin filosofic cu privire la caracterul obiectiv al realităţii fizice” 
(Flonta, Perspectivă filosofică şi rațiune ştiinţifică, p. 246). Disputa avea 
rădăcini filosofice şi mijloacele argumentării ştiinţifice uzuale nu au dus 


la o apropiere a punctelor de vedere. 

18. Vezi în acest sens Flonta, Cognitio, p. 74, precum şi formulări foarte apropiate 
de ideea programelor de cercetare: „Supoziţiile-cadru ale cunoaşterii fizice se justifică, 
în cele din urmă, prin performanţele cognitive ale teoriilor ce se dezvoltă în cadrul lor, prin 
capacitatea acestora de a ordona în mod «simplu»şi «natural» datele experienţei. O 
competitie între programe metateoretice rivale, între reprezentări distincte şi incompatibile 
asupra exigenţelor minime ale descrierii şi explicaţiei teoretice în ştiinţa exactă se poate 
întinde în timp pe o perioadă mai lungă decât competiţia între două sisteme teoretice.” 
(Flonta, Perspectivă filosofică şi rațiune ştiinţifică, p. 242). 

19. Cf. Flonta, Imagini ale ştiinţei, p. 16. 

20. Presupoziţiile nu sunt principii sau axiome din care să se deducă 


altceva. Ele delimitează orizontul în care discursul are sens, ca în 

celebrul exemplu din logică: „Regele actual al Franţei este chel” nu este 
nici fals, nici adevărat, deoarece presupoziţia că Franţa ar avea, când 
scriu aceste rânduri, un rege este falsă. Dacă presupoziţia ar fi 
adevărată, nu ar rezulta nimic cu privire la chelia regelui; ar avea, în 
schimb, sens să căulăm să vedem dacă regele are sau nu chelie. Mutatis 
mutandis, Bohr şi Einstein din analizele de caz ale lui Mircea Flonta 
împărtăşesc presupoziţii diferite. De aceea, pentru Einstein are sens să 
caute legi deterministe stricte din care să se deducă legile mecanicii 
cuantice (v. Flonta, Perspectivă filosofică şi rațiune ştiinţifică, p. 243), în 
vreme ce pentru un adept al interpretării standard a mecanicii cuantice 
lucrul acesta nu are sens. 

21. Cf. Flonta, Imagini ale ştiinţei, p. 18. 

22. Vezi structura argumentului împotriva „cunoaşterii filosofice” (în 
Flonta, Cognitio, în special pp. 74-75), precum şi Flonta, Imagini ale 
ştiinţei, pp. 143-151. 

23. Cf. Flonta, Imagini ale ştiinţei, p. 33. Termenul provine de la C. G. 
Hempel (cf. Ibidem, p. 49). 

24. Pentru geografia acestei abordări printre filosofii ştiinţei v. Flonta, 
Imagini ale ştiinţei, în special p. 42. 

25. Acest tip de argument provine de la Nelson Goodman, prin filiera lui 
John Rawls (v. prezentarea structurii sale în Flonta, Imagini ale științei, 
pp. 27-28). 

26. Convingerea noastră că reconstrucția de mai sus nu trădează spiritul 
concepţiei lui Mircea Flonta pare coroborată de construcții teoretice 
precum „conceptul genealogic de teorie ştiinţifică” (Flonta, Imagini ale 
ştiinţei, în special pp. 164-165). 

27. Cf. Flonta, Imagini ale ştiinţei, p. 68. 

28. Pentru conturarea acestei teme în concepţia lui Mircea Flonta 
deosebit de caracteristică este abordarea din capitolul despre delimi- 
tarea cunoaşterii ştiinţifice din Imagini ale ştiinţei (pp. 102-136). 

29. Pentru o prezentare succintă a ideii v. rezumatul în limba engleză la 
Flonta, Imagini ale ştiinţei, p. 236 ş.u. 

30. Cf. Flonta, Imagini ale ştiinţei, p. 127. 

31. Cf. Flonta, Imagini ale ştiinţei, p. 136. 

32. Vezi, de exemplu, P. A. Schilpp (ed.), The Philosophy of Karl Popper, 
La Salle (IN.), Open Court, 1974. Seria acestor volume se numeşte „The 
Library of Living Philosophers”. 

33. Când ne întrebăm dacă există un rege actual al Franței, nu are noimă 
să căutăm să obținem un rezultat cu privire la chelia sa. Doar hegelienii 
ar îmbina „dialectic” cercetările. 

34. Mircea Flonta obişnuieşte să insiste asupra ideii că filosofia cultivă 
gândirea independentă. 

35. Cf. Flonta, Imagini ale ştiinfei, p. 43 ş.u. 

36. Vezi exprimarea explicită a acestei idei în Flonta, Imagini ale ştiinţei, p. 47. 

37. „Descriptivul şi prescriptivul sunt două dimensiuni ireductibile...” 
(Flonta, Imagini ale ştiinţei, p. 55). 

38. Flonta, Imagini ale ştiinţei, p. 54. 

39. Posibile modele ar putea fi James M. Buchanan (The Limits of Liberty, 
University of Chicago Press, 1975) sau David Gauthier (Morals by 
Agreement, Oxford University Press, 1986), ca mai sus, şi alţii. 

40. Aceste practici nu sunt neapărat şi efectiv realizabile într-un interval 
de timp comparabil cu lungimea vieţii indivizilor! lar lucrul acesta nu 
este lipsit de semnificaţie (v. cazul, mai jos, a ceea ce am denumit 
„idealul ştiinţei”). 

41. Pentru unele referiri caracteristice la acest concept vezi Flonta, 
Imagini ale ştiinţei: „cercetătorul onest, cu o bună educaţie şi pregătire 
de specialitate” (p. 31); „forţa... opiniei ştiinţifice acceptate în determi- 
narea judecăților şi evaluărilor oamenilor de ştiinţă competenţi” (p. 50). 
42. Omul obişnuit este luat în considerare şi de către Mircea Flonta: el 
apare în prezentarea „reprezentării curente asupra naturii consensului 
ştiinţific... care îşi are rădăcini adânci în tradiţia filosofică, atât la 
raţionaliştii greci, cât şi la raţionaliştii şi iluminiştii epocii moderne” 
(Flonta, Imagini ale ştiinţei, p. 37). Această reprezentare individualistă 
asupra ştiinţei este pusă însă în contrast cu reprezentarea bazată pe 
ideea experienţelor împărtăşite în comun de către cercetători. Acestea 
sunt reprezentări alternative, în viziunea lui Mircea Flonta. 


Romulus Brâncoveanu 


DISCIPLINA ŞTIINŢIFICĂ: 
REPREZENTARE ŞI CONSENS 


Deşi studiază interpretări venite din partea istoricilor ştiinţei, 
a criticilor culturii şi a gânditorilor umanişti, Imagini ale ştiinţei, 
ultima carte tipărită de Mircea Flonta, nu încearcă, aşa cum s-ar 
putea presupune, identificarea unor trăsături generale ale 
diferitelor interpretări ale ştiinţei care ne-ar putea îndemna să 
credem că dincolo de diversitate şi divergențe există o anumită 
unitate de natură culturală sau un obiect, acelaşi pentru fiecare 
perspectivă în parte - ştiinţa. Dimpotrivă, Imagini ale ştiinţei 
adună câteva studii de caz mai speciale - cazul filosofilor şi 
istoricilor ştiinţei, al gânditorilor umaniști, al criticilor culturii şi al 
oamenilor de ştiinţă - menite să probeze faptul că discursurile 
acestora despre ştiinţă nu se referă la o realitate în sine, la ceva ce 
ar putea fi considerat drept cunoaştere ştiinţifică propriu-zisă, ci la 
diferite imagini ale cunoaşterii ştiinţifice. Nu este vorba, arată M. 
Flonta, de faptul că oamenii pot avea perspective diferite asupra 
aceleiaşi realităţi, deoarece proiecţiile care s-ar naşte de aici ar 
putea conduce până la urmă la o imagine unitară a unui obiect de 
referință, ci de faptul că în asemenea interpretări intervin opţiuni 
prealabile a căror existenţă şi acţiune scapă de multe ori atenţiei 
noastre. Cercetătorii, filosofii şi istoricii ştiinţei, sânditorii umaniști 
şi criticii culturii nu vorbesc despre acelaşi lucru când se referă la 
ştiinţă, ci despre propriile lor imagini asupra cunoaşterii ştiinţifice. 
M. Flonta cercetează resorturile acestor reprezentări şi scoate la 

lumină presupoziţii în măsură să explice construirea, persistenţa şi 
autoritatea lor. 

Desigur, în aceste analize intervine şi o imagine a ştiinţei, 
proprie autorului, care poate fi cel mai bine surprinsă în ultima 
parte a cărţii sale, aceea în care figurează seria de studii: Un 
concept genealogic al disciplinei ştiinţifice. Schimbarea idealurilor 
de cunoaştere şi apariția unei discipline ştiinţifice noi. Despre 
natura consensului ştiinţific. Discurs ştiinţific şi practică ştiinţifică. 
În acest text voi încerca, mai întâi, să schiţez imaginea ştiinţei, aşa 
cum apare ea în viziunea lui Mircea Flonta, apoi voi sublinia 
câteva trăsături ale concepţiei sale consensualiste asupra 
disciplinei ştiinţifice. Inevitabil, în această încercare, multe dintre 
nuanțele acestei imagini se vor estompa, şi bănuiesc, în primul 
rând, o caracteristică a stilului filosofic propriu lui M. Flonta: 
continua revenire prin rafinarea argumentelor şi noi exemple la 
tezele susţinute, în aşa fel încât ceea ce la un moment dat apare 
ca o simplă observaţie sau nuanţare se adaugă, treptat, la chiar 
bazele iniţiale ale întregii construcții. 

Imaginea ştiinţei propusă de M. Flonta se limitează în mod 
deliberat la ştiinţele factuale înţelese ca ştiinţe teoretice, iar dintre 
acestea, în special, la ştiinţele exacte ale naturii, lăsând, astfel, 
deoparte matematicile, ştiinţele tehnice şi istoric-hermeneutice. 
Conceptul-cheie în conturarea acestei imagini este acela de 
disciplină ştiinţifică, însuşirea acestui concept în descrierea şi 
explicarea cunoaşterii ştiinţifice este semnificativă din mai multe 
puncte de vedere. 

În primul rând, înţelegerea ştiinţei ca disciplină concretizează 
întrebări asupra naturii cunoaşterii ştiinţifice, cum ar fi acelea 
legate de posibilitatea cunoaşterii, circumscriindu-le practicii 
ştiinţifice propriu-zise, şi, în acelaşi timp, face posibilă o abordare 
coerentă în condiţiile recunoaşterii diversităţii şi diferenţelor, atât 
în evoluţia unei discipline, cât şi în interiorul acesteia. 

În al doilea rând, perspectiva disciplinei conduce de la 
înţelegerea ştiinţei ca sistem simbolic constituit din teorii la 

înțelegerea ei ca activitate complexă cu o dimensiune istorică în 
care producţia sistemului simbolic nu se reduce la reguli 
interpretabile strict logic. | 

În al treilea rând, conceptul de disciplină ştiinţifică, deşi 
generos în semnificaţii - de obicei îi subsumăm nu numai 
cercetarea consacrată descoperirii, ci şi activitatea de transmitere 
şi organizare a cunoştinţelor - este destul de precis în înţelesul lui 
obişnuit pentru a nu extinde numărul elementelor şi factorilor 
care ar putea interveni în explicaţia ştiinţei. Din acest punct de 
vedere, în comparaţie cu alte concepte care consideră ştiinţa ca 
activitate, cum ar fi acela de „comunitate ştiinţifică”, în care 
intervin şi considerente de natură sociologică sau psihologică mai 
pronunţate, conceptul de disciplină mi se pare mai economic. 
Acest lucru apare mai ales dacă avem în vedere numărul şi natura 
elementelor de care M. Flonta tine seama în delimitarea unei 
discipline ştiinţifice, adică numai acele elemente ce 
caracterizează structura unei ştiinţe teoretice. Aceste elemente 
sunt: 

O disciplină ştiinţifică nu se delimitează prin obiectul 
cercetării, ci prin problemele ridicate cu privire la acest obiect, 
deoarece discipline diferite se întâmplă să studieze din puncte de 
vedere diferite acelaşi obiect. Întrucât problemele joacă un rol 
atât de important, trebuie identificate în continuare elementele 
care determină apariţia şi schimbarea problemelor. Aceste ele- 
mente ar putea fi împărţite în două grupe: de natură imaginativă şi 
de natură practică. 

O primă grupă de elemente de natură imaginativă este 
alcătuită din concepte şi modele teoretice. Conceptele şi mode- 
lele teoretice determină în mare măsură interesele de cunoaştere, 
precum şi limbajul în care sunt formulate întrebările pe care şi le 
pun cercetătorii şi răspunsurile la acestea. 

O a doua grupă de elemente imaginative o reprezintă 
idealurile sau valorile cognitive. De natură istorică, idealurile 
cognitive călăuzesc cercetarea indicând condiţiile minime nece- 

sare, dar nu suficiente, pe care trebuie să le satisfacă noile idei şi 
teorii într-o tradiţie de cercetare. Ceea ce înseamnă că ştiinţa 
teoretică nu se dezvoltă prin confruntarea neîncetată a modelelor 
şi ipotezelor teoretice cu faptele, ci, dimpotrivă, ea este structura- 
tă şi orientată de anumite idealuri ce indică acele condiţii pe care 
trebuie să le satisfacă orice ipoteză teoretică pentru a fi acceptată. 
Asemenea idealuri sunt arareori formulate în mod explicit, ele 
fiind însuşite de obicei în mod spontan de noile generaţii de 
cercetători în procesul instrucției lor ştiinţifice, pe bază de 
exemple şi precedente. 

Elementele de natură practică sunt constituite din metodele şi 
tehnicile specifice de cercetare pe care le utilizează oamenii de 
ştiinţă specializaţi. Specializarea trebuie înţeleasă aici atât în 
sensul ei curent, cât şi ca o caracteristică a unui tip de activitate 
bazat pe existența unor mijloace de realizare a acesteia 
împărtăşite în comun. În delimitarea unei discipline ştiinţifice rolul 
cel mai important, dintre toate aceste elemente, revine idealurilor 
cognitive. 

În primul rând, idealurile cognitive au un rol integrator. Având 
o mare stabilitate, idealurile cognitive se schimbă mai lent decât 
conceptele, modelele, teoriile, metodele şi tehnicile de cercetare. 
Rolul lor integrator reiese mai ales în situaţiile de schimbare, 
uneori foarte rapide, ce privesc componentele conceptuale, 
teoretice şi instrumentale. De exemplu, deşi conceptele şi 
metodologia cercetării ştiinţifice asupra structurii materiei s-au 
modificat în cursul acestui secol, idealul explicării proprietăţilor 
atomilor şi moleculelor prin structuri subatomice este încă valabil. 

În al doilea rând, idealurile cognitive au un rol evaluativ. Pe 
lângă acordul cu faptele, ipotezele teoretice trebuie să satisfacă şi 
idealurile explicative consacrate prin autoritatea operelor celor 
mai importanţi reprezentanţi ai unei tradiţii de cercetare, la care 
se raportează, de cele mai multe ori în mod spontan sau tacit, 
oamenii de ştiinţă care lucrează în cadrul ei. 

Dacă acestea sunt elementele care trebuie considerate în 
delimitarea unei discipline ştiinţifice - problemele, idealurile 
cognitive, conceptele şi modelele teoretice, metodele şi tehnicile 
de cercetare — în descrierea acesteia, problema care se pune este, 
mai întâi, aceea a identităţii disciplinei. Aceasta, deoarece trebuie 
să ținem seama că, de-a lungul timpului, în toate ştiinţele 
teoretice au intervenit schimbări, uneori ale fiecăruia dintre 
elementele de mai sus. 

Pentru a surprinde identitatea unei discipline, de asemenea, 
trebuie să ţinem cont de faptul că nu toate elementele unei 
discipline ne schimbă în acelaşi timp. Oricât de radicale ar fi 
discontinuităţile, ele nu afectează în aceeaşi măsură şi 
concomitent toate componentele disciplinei. Se poate vorbi, 
astfel, de o matrice disciplinară, adică de o țesătură rezultată din 
împletirea unui număr mare de fire relativ interdependente şi 
relativ independente şi care, atunci când intervine schimbarea, nu 
se rup toate în acelaşi timp şi în acelaşi loc. Existenţa matricei 
disciplinare explică de ce disciplina ştiinţifică ar putea fi 
caracterizată drept un continuu compus din probleme, teorii, 
metode şi idealuri supuse schimbării. În consecinţă, deşi în 
permanentă schimbare, identitatea unei discipline ştiinţifice poate 
fi caracterizată din perspectiva continuității conceptelor, 
problemelor şi metodelor de cercetare, a idealurilor cognitive şi, 
prin urmare, a criteriilor de evaluare a rezultatelor cercetării. 

Într-o disciplină ştiinţifică, principalele ei componente 
constituie obiectul unui consens mai mult sau mai puţin 
cuprinzător sau al unei divergențe, uneori acute, între cercetători: 
un consens conceptual şi teoretic cu privire la noţiunile de bază şi 
principiile teoretice fundamentale, precum şi la aplicarea lor în 
descrierea, explicaţia şi predicția evenimentelor sau în descoperi- 
rea unor legi noi; un consens instrumental ce priveşte aplicarea 
metodelor de observare, experimentare, măsurare, calcul şi 
aproximare şi alte metode de cercetare; un consens în ceea ce 
priveşte judecata ştiinţifică, evaluarea noutăţii, însemnătăţii şi 

urgenţei comparative a problemelor cercetării, a interesului şi 
bunei întemeieri a ipotezelor şi modelelor teoretice, precum şi a 
acordului între principiile teoretice acceptate şi datele experienţei 
ştiinţifice. Acest din urmă acord este susţinut, în mai mare măsură 
decât toate celelalte, de valori ştiinţifice sau idealuri cognitive, de 
cele mai multe ori tacite. 

Zonelor de consens le corespund zone de dezacord şi 
divergență, un consens deplin fiind mai degrabă o situaţie ideală, 
decât o situaţie obişnuită în istoria ştiinţei, situaţia cea mai 
obişnuită într-o disciplină fiind prefacerea continuă a elementelor 
matricei disciplinare corespunzând unor zone de consens şi 
dezacord între indivizi sau diferite grupuri de cercetare. Asifel, 
continuitatea se manifestă îndeosebi în zona întrețesută a 
conceptelor fundamentale şi a idealurilor cognitive, acordul 
asupra acestora constituindu-se într-o condiţie a criticii ştiinţifice 
şi a controverselor curente. Idealurile ştiinţifice sunt hotărâtoare 
atât pentru menţinerea direcțiilor cercetării, cât şi pentru 
discontinuităţile mai accentuate sau chiar pentru apariţia unor 
discipline noi. Ceea ce înseamnă că, în multe cazuri, problemele 
în jurul cărora se constituie o disciplină sunt generate în primul 
rând de schimbările care intervin în orizontul valorilor, țelurilor 
sau idealurilor cosnitive. În cursul unei asemenea evoluţii, însă, 
pot interveni situaţii de incertitudine strategică, atunci când un 
grup de cercetători reevaluează idealurile cognitive existente. În 
asemenea situaţii, cercetarea dintr-o disciplină este afectată de 
apariţia unor noi linii de gândire care se raportează la valori 
cognitive diferite. Depăşirea acestei situaţii se face fie prin apariţia 
unei noi discipline, fie prin găsirea de soluţii care păstrează 
unitatea disciplinei. Situaţiile de incertitudine strategică sunt, 
totuşi, destul de rare. De aceea, prefacerea treptată a idealurilor 
cognitive poate fi considerată o caracteristică tare a disciplinei 
ştiinţifice, proliferarea şi segmentarea disciplinelor fiind mai 
degrabă rezultate ale unor cerințe practice (care pot ţine, de 
exemplu, de formarea unor cercetători mai specializaţi în mânui- 

rea unor noi metode de cercetare sau de apariţia unor noi nevoi 
de specializare ca urmare a creşterii problematicii într-o 
disciplină). 

Se observă că rolul cel mai important în conturarea unei 
discipline revine diferitelor tipuri de consens ce o caracterizează. 
M. Flonta combate însă ideea unui consens bazat pe argumentaţii 
şi decizii explicite. Aceasta nu înseamnă că tipul de consens ce 
caracterizează disciplina ştiinţifică nu este unul raţional sau că în 
anumite situaţii consensul bazat pe argumente expuse explicit 
într-un limbaj cât mai univoc, mai clar şi precis, nu intervine în 
ştiinţă. Dimpotrivă, aşa cum rezultă dintr-o altă carte a sa, Raţiune 
ştiinţifică şi perspectivă filosofică, în situaţii de incertitudine 
strategică, cum a fost situaţia care a precedat impunerea 
mecanicii cuantice, atunci când exemplele şi precedentele nu se 
mai dovedesc suficiente pentru rezolvarea unor dezacorduri 
accentuate ce intervin la un nivel sau altul al unei discipline 
ştiinţifice, realizarea unui consens bazat pe argumente explicite 
reprezintă, uneori, o condiţie a acceptării unor noi ipoteze şi 
modele teoretice. De aceea, s-ar putea spune că situaţiile de 
dezacord accentuate cum sunt cele de incertitudine strategică 
sunt acelea în care ridicarea unor pretenţii de valabilitate pentru o 
opinie sau alta nu mai poate fi tematizată în aceleaşi cadre ca şi 
până atunci. În mod curent, însă, diferitele tipuri de consens 
ştiinţific nu se sprijină pe formularea explicită a tuturor premiselor 
relevante şi pe o argumentaţie pas cu pas prin valorificarea 
resurselor argumentative şi descriptive ale limbajului, ci, mai 
curând, prin invocarea unor precedente şi experiențe comune 
familiare celor care participă la forma de viaţă, de activitate sau 
de comunicare pe care o reprezintă cercetarea ştiinţifică dintr-o 
anumită disciplină. Din acest punct de vedere, cercetarea 
ştiinţifică se aseamănă cu meseriile şi cu artele practice. Deşi în 
asimilarea ei intervine fără îndoială şi o instrucţie discursivă, 
cercetarea se învaţă în mare măsură văzând şi făcând, prin 
integrarea începătorului într-o formă de viaţă, prin imitarea şi 

urmarea unor modele, precum şi prin învăţarea din propria 
experienţă şi din experienţa altora. Situaţia omului de ştiinţă aflat 
la începulul carierei este asemănătoare aceluia care, pus în 
situaţia de a se integra într-o nouă formă de viaţă, îşi însuşeşte, 
chiar şi fără să-şi dea seama, convențiile ei implicite. Acest tip de 
învăţare determină în mare măsură modalităţile de obţinere a 
consensului ştiinţific, care ţine mai mult de experienţele comune 
unui grup de cercetători, decât de regulile metodei ştiinţifice, aşa 
cum sunt formulate ele în scrierile filosofice. De aceea, deşi 
perspecliva logică ce presupune că toate premisele şi temeiurile 
unei judecăţi ştiinţifice sunt explicitate sau pot fi explicitate nu 
înseamnă neapărat o abordare greşită, totuşi perspectiva psiholo- 
gică şi sociologică este mai adecvată pentru a vedea cum stau 
lucrurile în practica ştiinţifică. Astfel, într-o dezbatere ştiinţifică, 
diferitele principii, norme metodologice şi standarde de 
argumentare, deşi sunt recunoscute ca generale, în contexte 
distincte sunt înțelese destul de diferit. Mai mult, un om de ştiinţă, 
în contextul specializat al disciplinei sale, pentru a susţine sau a 
combate o opinie nu desfăşoară lungi lanţuri argumentative. Cei 
care împărtăşesc o experienţă comună bogată nu trebuie să-şi 
explice prea mult deciziile, argumentele sau contraargumentele în 
privinţa unei opinii. Dacă se poate spune aşa, ei se înțeleg „din 
priviri”, comunicarea dintre ei solicitând funcţiile de semnalizare 
ale limbajului, într-un mod asemănător cu acela în care se petrec 
lucrurile în situaţii familiare ale vieţii cotidiene. 

În conturarea acestei imagini a ştiinţei, două aspecte cred că 
rețin atenţia. Primul aspect este de natură hermeneutică, uneori 
într-un sens destul de tare, dacă ţinem cont de faptul că pentru a 
pune în evidenţă resorturile opiniilor prezentate în studii, M. 
Flonta analizează mărturiile oamenilor de ştiinţă în vederea 
descifrării înțelegerii pe care aceştia o au asupra unei situaţii sau 
probleme. În studiul Discurs ştiinţific şi practică ştiinţifică, aspectul 
hermeneutic este chiar accentuat. Autorul combate, de exemplu, 
ideea înrădăcinată potrivit căreia textele ştiinţifice, fiind epurate 

de informaţiile şi relatările care nu sunt absolut necesare pentru 
întelegerea şi controlul rezultatelor pe care le comunică, reproduc 
cu fidelitate modul de a gândi al oamenilor de ştiinţă, precum şi 
ideea că în ştiinţă orice dezacord sau neînțelegere sunt depăşite 
până la urmă. Textele ştiinţifice nu sunt doar constatări de 
rezultate. Există de bună seamă anumite standarde de redactare 
potrivit cărora consideraţiile de natură personală sunt eliminate 
sau prin care relatărilor care ar putea sugera încălcarea 
reprezentărilor dominante ale impersonalităţii, obiectivităţii şi 
raţionalităţii ştiinţifice sunt evitate.  „Impersonalitatea” sau 
„obiectivitatea ştiinţifică” sunt însă, mai degrabă, caracteristici 
stilistice ale textului ştiinţific ca gen literar, deoarece asemenea 
texte nu constituie nici pe departe o reproducere fidelă a modului 
în care gândesc autorii şi nici chiar a rezultatelor cercetării. Există, 
aşadar, o diferenţă între discursul ştiinţific formal şi modul de a 
gândi propriu-zis al cercetătorului, care este pusă în evidenţă de 
discursul ştiinţific informal, aşa cum apare el din interviuri şi din 
alte documente. Discursul ştiinţific informal arată că preferinţele 
personale, ideile preconcepute, anumite atitudini îşi au rolul lor în 
orientarea cercetării. M. Flonta aderă, astfel, la opinia lui G. Holton 
care arată că discursul ştiinţific modern ascunde multe dintre 
determinările şi motivațiile subiective ale practicii ştiinţifice. 
Asemenea motivații şi determinări sunt vizibile în situaţiile mai 
problematice ale cercetării, cum au fost, de exemplu, cele legate 
de momentele descoperirii structurii ADN-ului, în biologie, de 
confruntarea dintre Einstein şi Bohr, în fizică. Analizând această 
din urmă situaţie - Einstein respingând până la sfârşitul vieţii sale 
teoria standard a mecanicii cuantice - M. Flonta arată că în 
contradicţie cu modul obişnuit în care ne reprezentăm 
raționalitatea ştiinţifică, consensul poate fi însoţit de largi zone de 
dezacord şi, uneori, chiar nu poate fi realizat. 

Al doilea aspect al modalităţii de studiu utilizată în Imagini 
ale ştiinţei îl constituie individualismul metodologic în explicarea 
practicii ştiinţifice şi, de aici, a disciplinei ştiinţifice. 

Fără îndoială că disciplina ştiinţifică este un concept holist, 
cum de natură holistă sunt şi problemele ridicate cu privire la 
continuul unei discipline. Această perspectivă holistă ar putea 
angaja în hipostazierea unor caracteristici ale disciplinei 
ştiinţifice, ceea ce ar veni în contradicţie, de bună seamă, cu 
prefacerile pe care le înregistrează de-a lungul timpului orice 
practică ştiinţifică. Or, în privinţa caracterizării fundamentelor 
unei discipline, discuţia nu mai are în vedere continuul disciplinar 
care trimite la conținuturile acesteia, ci problema consensului, 
care priveşte activitatea ştiinţifică. Caracterizarea disciplinei din 
perspectiva consensului realizat în legătură cu diferitele ei 
componente permite, pe de o parte, trecerea între paranteze a 
chestiunii unităţii şi discutarea ei în termeni de identitate 
(diferențele există nu numai istoric, pe verticală, ci şi pe 
orizontală, datorită diferitelor zone de dezacord), iar, pe de altă 
parte, aduce în prim-plan agentul propriu-zis al cercetării, 
cercetătorul ca individ. Astfel, deşi nu se poate spune că M. Flonia 
nu acordă importanță comunităţii de experienţă şi comunicare, 
practicii ştiinţifice ca formă de viaţă, totuşi, cel care se află în 
centrul majorităţii studiilor sale de caz este cercetătorul 
individual. De asemenea, reprezentările asupra practicii ştiinţifice 
analizate privesc fie relatări sau imagini individuale, fie percepții 
generale în contexte individuale. 

Cred că există două motive ale acestei modalităţi de abordare 
analitică în fond, dar în care intervin unele elemente de natură 
hermeneutică şi principii metodologice ale teoriei sociale. 

Primul motiv este mai de suprafaţă. El priveşte caracterul 
implicit polemic al demersului prezent în Imagini ale ştiinţei, care, 
delimitându-se de imaginile standard ale obiectivităţii şi 
raționalităţii ştiinţifice, aşa cum apar ele în neopozitivism, sau de 
reprezentări aparținând gânditorilor umaniști, aflate, paradoxal, în 
corespondenţă cu acestea, intenționează, în acelaşi timp, să arate 
cititorului obişnuit de filosofie de la noi că activitatea ştiinţifică 
este mult mai complexă şi mai interesantă, mai „plină de viaţă”, 

decât lasă să se înţeleagă că ar fi literatura filosofică mai 
frecventată, de ieri şi de azi, la noi, şi că omul de ştiinţă este la fel 
de pasionat şi se manifestă la fel de subiectiv şi, uneori, chiar 
pasional în activitatea sa, ca în oricare altă activitate mânată de 
idealuri, de dorința de realizare a unor lucruri adevărate şi 
frumoase (cum sunt artele, de pildă). 

Al doilea motiv este unul de profunzime şi priveşte teza de 
bază a cărţii: faptul că diferitele imagini ale ştiinţei, chiar şi atunci 
când aparţin cercetătorilor sau filosofilor specializaţi, nu se referă 
la ştiinţa ca atare, ci sunt interpretări care se bazează pe anumite 
presupoziţii. Acceptarea unei asemenea teze nu ridică prea multe 
întrebări în cazurile gânditorilor umaniști şi filosofilor, deoarece e 
mai lesne de acceptat că aceştia se referă atunci când vorbesc 
despre ştiinţă la propriile lor păreri despre ce este ştiinţa, decât la 
ceea ce este „cu adevărat” aceasta. M. Flonta demonstrează cu 
claritate, însă, că şi în cazul oamenilor de ştiinţă diferitele 
reprezentări prealabile fixate într-o tradiţie de cercetare determină 
modul în care ei „văd” şi practică ştiinţa. Dacă lucrurile stau astfel, 
oare nu s-ar putea spune că reflectând asupra ştiinţei (sau 
practicând ştiinţa şi reflectând asupra problemelor mai importante 
pentru evoluţia unui domeniu de cercetare), noi nu ne referim în 
fond la ştiinţă, ci la propria noastră imagine despre ştiinţă? Şi mai 
departe: nu înseamnă aceasta că orice imagine a ştiinţei este o 
imagine a imaginii ştiinţei? 

Până la un punct o asemenea întrebare este întemeiată, în 
sensul că reprezentări foarte complexe cum sunt ştiinţa, literatura 
sau... ordinea socială, de exemplu, sau alte reprezentări din 
asemenea familii sunt percepute numai de intelect şi nu pot fi 
identificate ca atare cu ajutorul simţurilor. În primul rând, trebuie 
să ţinem seama că imagine a ştiinţei, aşa cum este utilizat acest 
concept de M. Flonta, este un concept metodologic din 
perspectiva căruia se pot reliefa pluralitatea discursurilor despre 
ştiinţă şi presupoziţiile ce le caracterizează şi nu are, decât poate 
metaforic, un înţeles psihologic, aşa cum se sugerează în 

întrebarea de mai sus. Este adevărat că, atunci când încercăm să 
conturăm o imagine a ştiinţei, abstractizarea este inerentă. De 
altfel, arată M. Flonta, atunci când încearcă să obţină o asemenea 
imagine, un filosof, de pildă, poate porni în demersul său de la 
reprezentările oamenilor de ştiinţă pe care le compară cu alte 
reprezentări din istoria ştiinţei, dîndu-le o structură sistematică 
ş.a.m.d., ceea ce înseamnă că într-un asemenea demers ne aflăm 
deja în faţa unei imagini a imaginilor ştiinţei. De asemenea, un 
gânditor umanist porneşte, de obicei, de la anumite reprezentări 
mai familiare ale cunoaşterii ştiinţifice şi îşi construieşte propriul 
discurs cu privire la ceea ce înseamnă ştiinţa. Faptul că în cazul 
oamenilor de ştiinţă, al filosofilor şi al gânditorilor umaniști, 
presupoziţii care ar putea fi caracterizate ca fiind comune se 
manifestă în contexte individuale (al asumării lor potrivit 
abstractizare, şi, cu atât mai puţin, pe seama lui nu se poate 
conchide că orice imagine a ştiinţei este o imagine a imaginii 
ştiinţei. 

Cred că aici trebuie căutată motivarea elementelor de natură 
hermeneutică precum şi a principiului individualismului care se 
fac simţite în schița pe care M. Flonta o face cunoaşterii ştiinţifice. 
Din punctul meu de vedere, aceste elemente sunt utilizate, pe de 
o parte, într-un sens antirelativist, deoarece ele pun în evidenţă 
modul în care idei împărtăşite în comun se manifestă în contextul 
judecății individuale a unui om de ştiinţă, iar pe de altă parte, 
într-un sens antipozitivist, deoarece principiul individualismului 
metodologic fereşte de  hipostazierea diferitelor consensuri 
întâlnite la un moment în norme ştiinţifice imuabile. Această 
abordare conduce la schiţarea unei imagini a cunoaşterii 
ştiinţifice în care apropierea de practica ştiinţifică de zi cu zi nu 
sfârşeşte în consideraţii psihologice şi sociologice, iar descrierea 
sistemului simbolic şi teoretic nu tinde să ridice pretenţii 
fundaţioniste. 


Gheorghe Mihai 


RETORICA DISCURSULUI FILOSOFIC ÎN 
LUCRARILE LUI MIRCEA FLONTA 


Disputăm îndeajuns, azi ca şi odinioară, asupra înţelesurilor 
Retoricii, discursului retoric, filosofiei; aşa se face că ajungem 
uşor la neînțelegeri, la controverse artificiale într-o materie sau 
alta, venind cu idoli, din varii izvoare, în această privinţă. Criticii 
Retoricii o confundă adeseori cu Stilistica sau cu arta manipulării 
seductive, criticii discursului retoric îl cantonează în tehnica 
ornatului, iar despre filosofie divergenţele provin din afara 
dimensiunilor autentice ale spiritualităţii. 

Nu socotesc Retorica decât o ştiinţă: despre organizarea unui 
întreg argumentativ al răspunsului ales de alegătorul alternati- 
vei-soluţii neconstrângătoare la o problemă care le permite. 
Aceasta e ceva foarte general, dar îndeajuns să cuprindă o 
varietate de structuri speciale. Când mă gândesc la discursul 
filosofic, prind a mă întreba dacă un reflexiv va alege, pentru 
singurătatea sa, tratatul de chimie al lui Pauling, Fizica lui Massey 
sau Critica raţiunii pure kantiene. Şi nici nu ştiu dacă alegătorul 
trebuie să fie un reflexiv pentru a presupune, plauzibil, ce va alege 
între aceste trei cărţi. 

O gândire filosofică, la urma-urmelor, nu înseamnă neapărat 
un individ, dar implică un fondator, un iniţiator, un învăţător, de la 
care învățând, ne-am putea abate (ca în sintagma „Despărțirea de 
Noica”, folosită de unii, încrezători în propria cale), ba chiar am 
putea-o refuza, găsind noi argumente mai puternice pentru altă 
opțiune. La fel, o gândire filosofică nu trebuie neapărat să aibă 

discipoli pentru a se continua o dată cu istoria. Aici i-am găsi locul 
filosofiei lui Mircea Flonta, asemenea filosofiei altor autori români. 

Pe de altă parte, nu socotim tot una gândirea filosofică şi 
vorbirea retorică; aceasta din urmă realizează, desigur, ornatul în 
diferitele lui forme, pentru stil, pe când stilul de gândire filosofică 
poate să aibă propriile structuri retorice, nu neapărat transparente 
în adresabilitatea pe canavaua abaterilor de cuvânt. | 

O problemă retorică, pusă oral sau scris, este soluţionabilă 
prin mai multe răspunsuri-alternative, argumentate neconstrângă- 
tor de către autorul care a optat pentru unul; pentru autor şi în 
raport cu întregul argumentativ, acest răspuns-alternativă consti- 
tuie teza, numită astfel conform tradiţiei. Activitatea de argumen- 
tare urmăreşte să convingă raţional un public-destinatar - 
individual, particular, general, competent (sau necompetent), 
omogen (sau neomogen) etc. 

A spune despre un întreg argumentativ construit de un filosof 
pentru o teză ce o propune publicului (său) că nu este retoric, în 
sensul arătat mai înainte, înseamnă să indicăm o altă cale ca fiind 
reală; indicarea, însă, e argumentabilă neconstrângător sau 
constrângător;, dar filosofia nu poate argumenta constrângător 
(adică să demonstreze, cum a arătat Anton Dumitriu); ne rămâne 
că discursul filosofic este retoric (nu retoricist). 

Teama (disprețul, neîncrederea) faţă cu discursul retoric are 
la bază nediferenţierea între speciile persuasiunii: convingerea, 
seducţia şi manipularea; or, filosofiei îi e caracteristică tocmai 
convingerea. Un discurs filosofic poate să nu convingă, dar 
niciodată nu poate să seducă (precum un discurs ideologic, de 
pildă), nici să manipuleze (precum un discurs politic, de pildă). 

Opera filosofică a lui M. Flonta se constituie din discursuri, 
ale căror teze sunt susținute de autor intenţionind să convingă. 
Filosofii propun probleme, în formulări proprii, propun soluţii 
proprii la probleme, aceleaşi de multă vreme, argumentează şi 
noi, destinatarii lor, aderăm sau nu aderăm, aderăm în totul sau 
cu partea noastră de reflecţie subiectuală. 

Un discurs filosofic cu toate atributele retorice îl constituie 
chiar Cuvântul înainte semnat de M. Flonta la cartea domniei sale 
Cognitio, apărută în Bucureşti, la Editura ALL, în 1994. 

Întrebării, cum apare orice problemă retorică, „Ce este o 
introducere şi orientare critică într-un anume câmp de reflecţie şi 
de ce cercetare filosofică?”, exigentul gânditor român pro-pune, 
pentru sine şi pentru celălalt, cititorul, situaţia de alegere între trei 
răspunsuri, unilaterale: 

„Este, mai întâi, un efort de a desprinde şi de a formula 
explicit întrebările fundamentale, pornind de la forma lor 
incipientă şi apoi clasică şi ajungând, prin rafinări şi precizări 
succesive, la cea actuală. Este, apoi, prezentarea principalelor 
puncte de vedere şi poziţii ce s-au conturat prin raportare la 
întrebări socotite cardinale. Este, în sfârşit, evaluarea şi discuţia 
critică a argumentelor pro şi contra poziţiilor consacrate.” 

Întrebărilor „Ce?” - teoria o afirmă - li se cuvin definiţii ori, în 
locul acestora, anume descrieri. Într-o filosofie autentică nu vom 
întâlni nici una, nici alta, căci filosoful - cel adevărat - evită 
capcana definiţiei, care îl închide, evită şi ispita definiţiei, ce-l 
blochează în unilateralitatea ei; ambele l-ar scoate din spaţiul 
iubirii de înţelepciune şi l-ar indica drept „degetul lui Dumnezeu”. 

Nu e cazul lui M. Flonta, pentru care răspunsul la întrebări 
„Ce?” este examinare, cumpănire, cum am zice într-un frumos şi 
sugestiv loc retoric românesc. Întreaga înaltă filosofie cumpăneşte 
cu deplină cugetare raţională şi acolo se situează M. Flonta. 
Desigur, nu neapărat postmodernismul, ci şi varii forme de 
convenţionalism ar surâde faţă cu expresia „iubire de înţelep- 
ciune”, lipsită de sens într-o metodă în care subiectul prezintă 
minimă actanţă sau în care îşi propune propriul în Fiinţă. Dar noi 
nu credem (nu găsim relevante argumentele pro) în moartea 
înţelepciunii teoretice, cu atât mai puţin în iubirea de ea, chiar 
dacă în anumite secvenţe ale istoriei ambele par să fi aţipit. 
Tocmai în asemenea secvenţe se ivesc filosofi care reaşază 
filosofia în rosturile ei dintotdeauna; spunem „dintotdeauna”, căci 

în distribuțiile spaţio-temporale ale relativului există  - sau 
subsistă - constanta unitară, indiferentă existenţial la recunoaş- 
terea ei de către noi, dar care se întoarce asupră-ne, minându-ne 
auto-nomia, câtă vreme şi în măsura în care ne îndoim de ea sau 
o refuzăm, socotind că astfel am fi mai pozitivi cu subiectivitatea. 
Şi când în această aţipire mirarea filosofică vine să cumpănească, 
acum prin discursul de care vorbim, în conceptul ei filosofia 
rămâne dintotdeauna. 

Care ar fi cele trei răspunsuri la problema propusă? 

1.1. „(introducerea şi orientarea critică) este un efort de a 
desprinde întrebările fundamentale ale filosofiei”. Aceste întrebări 
urmează trei forme - incipientă, clasică şi actuală - de formulare 
explicită a unuia şi aceluiaşi conţinut, căci, de când se tot pune, 
conţinutul problemelor fundamentale a rămas acelaşi; a contrario, 
„rafinările şi precizările succesive” l-ar face pe Platon inferior lui 
Derrida, pe Quine superior lui Descartes. Este adevărat că, o dată 
cu vremurile, în filosofie au apărut noi întrebări („Care este 
temeiul drepturilor omului? În ce constă legătura ordinii 
probabiliste cu aceea dinamică? Se defineşte imanenţa prin 
sesizarea unui transcendent?”), dar „De ce există mai degrabă 
ceva, decât nimic?” produce o la fel de intensă uimire azi, ca şi în 
urmă cu două milenii; sunt de acord că, din disperare, din 
exasperare, din conştiinţa neputinței (absolute?), nimic nu ne 
opreşte să declarăm această întrebare inutilă, lipsită de sens, 
absurdă etc, lucru întru-totul de înţeles la cei ce contestă nevoia 
de înţelepciune. 

1.2. „(introducerea şi orientarea critică... etc) este un efort de 
a formula explicit întrebările fundamentale.” Termenul-cheie în 
(1.1.) a fost „desprindere”: din mulţimea n a problemelor filoso- 
fice unele sunt fundamentale, altele nu, şi săvârşim o operaţie 
intelectuală de diferenţiere a lor, însă fără a le şi separa; acum 
termenul-cheie retoric este „explicit”, filosofii nu problematizează 
explicit, sau nu o fac întotdeauna. „Dar care este subiectul în 
raport cu care valoarea lucrurilor este şi trebuie să fie estimată? Ar 

fi el individul?”, (se) miră Durkheim; „(Etica) nu determină, nu 
descrie, nu defineşte «ce-ul» propriu-zis al imperativului, însă dă 
criteriile după care acesta poate fi recunoscut”, implicitează 
mirarea Nicolai Hartmann, fără să fie mai puţin iscoditor decât 
Durkheim. 

Formularea explicită reprezintă un efort: unul de gândire 
(desprinderea întrebării), altul de limbaj (formularea întrebării). 
Urmează, firesc, acela al prezentării către, adică al adresabilităţii; 
chiar dacă un filosof, modest cum stă în firea autenticului filosof, 
care nu se indică pe sine drept posesorul adevărului, care nu se 
socoteşte nici profet, nici Suprema Autoritate, ar putea zice, la fel 
ca un personaj al lui Eco „nu ştiu pentru cine, nu mai ştiu întru 
ce”, totuşi el are destinatar cititorul doritor să ştie, chiar dacă 
declară „Judecătorul este, în ultimă instanţă, istoria”; da, dar 
istoria înseamnă, la urma-urmelor, tot oamenii. 

2.0. „(introducerea şi orientarea critică...etc) este prezentarea 
principalelor puncte de vedere şi poziţii ce s-au conturat prin 
raportare la întrebări socotite cardinale”. 

lată ideea de întrebare cardinală! Tehnica retorică subtilă a 
lui M. Flonta constă în împărţirea problemelor fundamentale în 
probleme cardinale şi necardinale; coborârea spre esenţă e un 
suiş spre unificarea în concept, minunată lucrare pe care numai 
filosoful o poate realiza, ne-la îndemâna cercetării ştiinţifice. 
„Punctul de vedere” este răspunsul raţional, ca orice răspuns 
filosofic, la problemă, iar „poziția priveşte evaluarea 
argumentelor discursului care Îl întemeiază. 

La întrebarea cardinală, de pildă, „Ce este universul în 
întregul său?” s-ar putea răspunde filosofic printr-o explicare 
conceptuală „de derivare pe cale logică a diversităţii fenomenelor 
accesibile experienței dintr-un număr cât mai mic de entităţi 
socotite primordiale, principiile”, ne spune M. Flonta. Universul 
filosofic nu e identic cu acela cosmogonic, nici cu acela 
cosmologic, iar diversitatea fenomenelor accesibile experienţei nu 
poate epuiza universul filosofic, căci înfăţişările acestuia se oferă 

şi nemijlocit raţiunii, poate că şi ascunzişurilor intuiţiei, care ne 
surprind uneori încurcând bunele legi logice; de aceea, derivarea 
diversului din principiu are loc pe cale deductivă; încât, la 
întrebarea cardinală enunțată sunt posibile mai multe răspunsuri 
explicative conceptuale, fiecare răspuns fiind, căci e „punct de 
vedere”, adevăr unilateral: nici definitiv, nici complet, nici 
categoric, nici necesar, decât, eventual, în cadrul demersului 
argumeniativ de derivare; într-adevăr, căci un principiu socotit 
primordial nu este, prin aceasta, inevitabil, primordial. 

Socotinţa trimite imediat la raţiunea cum este ea în subiectul 
socotitor care, filosofând, deformează „realitatea sensibilă şi 
încearcă să o pună în acord cu sine”, după judecata lui Nae 
lonescu; deformarea, provenitoare din strădania de acord cu 
sinele, în raport cu exterioritatea prin experienţa sensibilă, în 
raport cu lăuntricitatea sa prin experienţă intelectuală, ţine de 
valoarea unei duble cunoaşteri; aici, însă, am o îndoială: se 
potriveşte oare termenul de „cunoaştere” şi relaţiei de demascare 
a lucrurilor cum mi se înfăţişează prin experienţa sensibilă, şi 
relaţiei de desluşire a sinei mele? „După ce încep să mă desluşesc 
mai bine pe mine însumi, precum şi pe autorul meu, nu socotesc 
că trebuie primite chiar orbeşte toate ce par a veni de la simţuri; 
dar nici toate nu trebuie puse la îndoială”, notează Descartes în a 
şasea Meditaţie. 

Şi unde ne duce socotinţa, „punctul de vedere”? „Orice 
filosofie mare sfârşeşte la o platitudine (când nu pleacă de la ea, 
ca Descartes). Platon sfârşea la o platitudine; Adevăr, Bine, 
Frumos. Kant sfârşea şi el la una; Intelect, Voinţă, Sentiment. 
Hegel însuşi...”, observa Constantin Noica. Platitudinea este, în 
Retorică, un loc comun, altceva decât în Topică, adică un 
„încărcat de semnificaţii”, cum spunea Simone de Beauvoir. Or, 
chiar în platitudini, filosofii autentici rezistă pentru că au arhei, 
precizează acelaşi Noica. 

Prezentarea „punctelor de vedere” de către M. Flonta se 
desfăşoară prin o descriere conceptuală, completată prin: 

3.1. evaluarea argumentelor pro şi contra pozițiilor 
consacrate; 

3.2. discuţia critică a argumentelor pro şi contra poziţiilor 
consacrate (care tot argumentare şi contraargumentare este); 

Termenul „poziţie” este figură retorică, adică îndeplineşte nu 
doar funcţie stilistică, dar şi una cognitivă; în aceeaşi poziţie fiind, 
doi filosofi pot avea „puncte de vedere” diferite; poziţia se referă 
la opţiunea metodologică pentru un răspuns la problema 
argumentativă, „punctul de vedere” - rezultat subiectual al 
alegerii răspunsului - este răspunsul, cu argumentarea lui, cu tot, 
care îl exprimă pe optant. Poziţia stoică a susţinut varia puncte de 
vedere stoice, personale, poziţia pozitivistă - şi ea - a susţinut o 
mulţime de puncte de vedere, în filosofie; adeseori numim aceste 
puncte de vedere teorii, deşi, strict vorbind nu sunt: între teoria 
newtoniană asupra spaţiului şi timpului, de pildă, şi teoria 
kantiană asupra spaţiului şi timpului nu avem o identitate de sens 
în materia termenului „teorie”; Newton demonstrează, Kant 
susţine argumentativ. 

Ce ar reveni poziţiei consacrate? Organizarea argumentativă a 
discursului filosofic are drept criteriu înmănuncherea înţelesurilor 
(„subînțelesurilor, preînţelesurilor, multiînţelesurilor, neînţelesu- 
rilor, abiaînţelesurilor, cvasiînţelesurilor”, cum ar zice Noica), nu a 
cunoştinţelor, pur şi simplu, într-o corectă ordine deductivă, deşi 
corectitudinea nu lipseşte. O poziţie consacrată se recunoaşte 
după cât de departe (sau cât de profund) a ajuns filosoful cu 
lumea înţelesurilor, în care adevărul e mai mult decât cognitiv; e 
înțelegător. 

Există poziţia metafizică, fireşte, consacrală; ea constituie 
efort de cunoaştere a absolutului, susţine Nae ionescu, prin 
„caracterizarea demersului metafizic drept trecere de la actual la 
virtual, de la sensibil la inteligibil şi a cunoaşterii metafizice drept 
o cunoaştere a virtualului (căci actualul şi sensibilul revin, cum se 
constată simplu, cunoaşterii ştiinţifice - n.n.). Virtualul constituie 
totalitatea posibilităţilor”. Absolutul, conceput astfel este, pentru 

Nae Ionescu, sensul metafizic al cuvântului Dumnezeu. 
Cunoaşterea metafizică suspendă funcţia timpului şi spaţiului, 
existenţa este considerată numai din perspectiva eternității. 
Nesinchisindu-se că admite existența unei ființe necesare 
alcătuite exclusiv din posibilităţi, Nae Ionescu spune: absolutul nu 
e accesibil prin experienţă, deoarece - iată argumentul! - aceasta 
ne dă doar actualul; absolutul nu e accesibil prin intelect, 
deoarece - iată argumentul! - acesta ne oferă doar forme 
conceptual organizatorice ale unui conţinut dat. Corecte 
entimemele susținătoare: dacă admitem subinţelesurile lor - 
absolutul nu stă în actual, absolutul depăşeşte formele 
intelectuale ale conceptului, ce organizează un conţinut dat - 
atunci concluziile ni se impun, conform cu necesitatea deducţiei. 

Nae lonescu nu discută, ci expune critic, făcând loc 
următoarelor raționamente argumentative neconstrângătoare: 

- dacă unica sursă şi bază a cunoaşterii e experienţa 
sensibilă, atunci absolutul nu există, deoarece această experienţă 
nu ni-l dă; 

- dacă unica sursă şi bază a cunoaşterii e experienţa 
sensibilă, atunci absolutul e incognoscibil, deoarece această 
experienţă nu ni-l poate da; 

- dacă, în sfârşit, experienţa sensibilă nu ne dă absolutul, 
cunoaşterea melafizică e un nonsens; dacă experienţa sensibilă 
nu ne poate da absolutul, cunoaşterea metafizică e sterilă; 

- dacă unica sursă şi bază a cunoaşterii e intelectul, deoarece 
acesta nu ne dă absolutul, el nu există; deoarece intelectul nu ne 
poate da absolutul, el e incognoscibil şi atunci cunoaşterea 
metafizică e un nonsens sau exerciţiu spiritual steril. 

Între aceste alternative, Nae lonescu propune punctul său de 
vedere: dacă nici una, nici alta, atunci e posibilă luarea de contact 
directă a subiectului cu absolutul, calea nediscursivă. Filosoful 
admite argumentarea imposibilității cunoaşterii prin experienţa 
sensibilă sau prin intelect a absolutului, tocmai pentru a oferi 
propria argumentare, a cunoaşterii acestuia în chip nediscursiv. El 

nu procedează la o sinteză, ci alege a treia soluţie pentru aceeaşi 
probiemă, pe acelaşi orizont al admisibilităţii conceptuale. Or, „a 
imagina o abordare sau o soluţie alternativă (pe lângă cele deja 
existente - n.n.) înseamnă a face un pas înainte”, remarcă Mircea 
Flonta. Fără îndoială, dar în acest caz, soluţiile nu poartă valoare 
de adevăr, ca în descoperirea ştiinţifică; mai degrabă de adevăr 
retoric, în accepțiunea perelmaniană. 

Astfel avem de a face discursul filosofic: argumentăm 
neconstrângător un răspuns-alternativă-teză a susţinătorului, într-o 
organizare retorică; aceasta adânceşte înțelesurile conceptuale, 
luminate de o poziţie sau alta, prin continue confirmări şi 
respingeri reflexive. M. Flonta introduce acum o nouă cheie 
retorică: „soluţie alternativă”. Spre deosebire de problema ştiinţi- 
fică, dătătoare de cunoştinţe, certificate cu algoritmuri doveditoa- 
re, problema filosofică deschide drumul spre admiterea înțelesuri- 
lor purtate de „puncte de vedere” sau, mai bine, „unghiuri de 
vedere” destinate cuiva, despre ceva. Destinatarul e „cititorul 
avizat”, căruia i se oferă „dobândirea unei orientări globale, a 
acelei orientări ce ne permite să înțelegem şi să evaluăm toate 
interesele de cunoaştere şi acţiunile prin raportare la existenţa 
umană şi la lume ca totalitate” (op. cit., p. 75). Metafora retorică a 
lui M. Flonta cu care e surprins rostul filosofiei îmi pare mult mai 
puternică decât aceea nicasiană; „dobândirea unei orientări 
globale” prezumă libertatea destinatarului de a o face, aşa cum 
prezumă şi libertatea lui de a alege alternativa filosofică („punctul 
de vedere”) care i se potriveşte în orientare, pe când păltinişan 
vorbind, filosofia vede sănătatea întregimii umane acolo unde ea 
este şi-i dă numele. Noica socoteşte umanitatea bolnavă, acolo 
unde ea este, şi sănătoasă, acolo unde ea este, M. Flonta o 
socoteşte mai degrabă dezorientată; într-adevăr, la ce bun să aflu 
numele sănătăţii, dacă sunt bolnav? Numind un lucru, prin aceasta 
nu ştiu şi să-l folosesc. În schimb, faţă cu multele cărări ale vieții, 
fată cu succesiunea ameţitoare a situaţiilor de opţiune, lesne mă 
dezorientez şi mă pot aşeza pe calea cea bună cu filosofia. 

„Pasul înainte” la care se referă M. Flonta „ne poale plasa 
într-o poziţie nouă şi ne poate oferi o altă perspectivă asupra 
întrebărilor şi dezlegărilor pe care le-au propus până acum 
filosofii”. Avem aici altă cheie retorică: „dezlegare”, pe linia căreia 
se înscrie ideea de propunere. Tema dezlegării mă conduce la 
situaţia oedipiană a omului în lume, pe când tema dezamăsirii mă 
conduce la situaţia hermesiană a lui. Dar cele două teme nu se 
neagă între ele, dimpotrivă; omul e amăgit de măştile lucrurilor - 
aparențele lor - pe care smulgându-le dezvăluie starea lor 
autentică şi astfel iese din amăgire, devine lucid. Măştile acestea, 
amăşitoare, îl leagă pe om, îl ţin în toate dezorientările posibile şi 
numai printr-un efort al spiritului, înlăturându-le, se dezleasă. 
Cum? 

Nu „prezentarea principalelor puncte de vedere”, alternativele 
descrise, declanşează „pasul înainte” (dezlegarea, dezamăgirea), 
ci „evaluarea şi discuţia critică” a alternativelor-soluţii pe care 
„le-au propus până acum filosofii”, coborând la argumentarea lor. 
Aceasta n-ar fi cu putință dacă argumentele-dezlegări n-ar fi ele 
însele apte de cumpănire pentru a le admite sau a le respinge. Mai 
mult, dacă o propunere permite adăugire de noi argumente, care 
ar conduce până la „altă perspectivă asupra întrebărilor”, ea nu 
desființează (nu nimiceşte, nu distruge) orizontul filosofic şi nici 
nu-l reduce la această perspectivă, ca unica valabilă, ci se 
integrează în acest orizont; o filosofie nu are cum ţine locul 
Filosofiei, nici măcar synaletic, un „punct de vedere” nu poate 
substitui orizontul vederii. 

Retorica este teoria privind organizarea unui discurs care să 
determine asumarea, de către destinatar, a unei teze susţinute de 
către utilizatorul lui. Teza este răspunsul-alternativă ales de 
utilizator ca soluţie verosimilă la o problemă argumentativă. Modul 
în care poate utilizatorul să determine asumarea este fie argumen- 
tarea convingătoare, fie cvasiargumentarea seductivă, fie pseudo- 
argumentarea incitativă. Argumentarea convingătoare urmează să 
instaureze în spiritul destinatarului, fireşte, convingeri, adică 

opinii de cea mai puternică forță cognitivă şi afectivă. Sub acest 
aspect, demersul retoric are semnificaţie epistemologică, cum 
observă R. Barthes. 

Nu voi dezvolta aceste idei, analizate pe larg de mine în 
ultimele trei cărţi (Retorica, Psiho-logica discursului retoric, 
Retorica tradiţională şi retorici moderne). Însă le-am amintit 
pentru a arăta că o operă filosofică se constituie dintr-un sistem 
de discursuri retorice scrise, care argumentează continuu teze de 
asumat de către un public. Nu faptul că sunt folosite figuri şi tropi 
- cum ne învaţă tradiţia - este esenţial în discursul retoric (deşi 
este adânc înrădăcinată în mentalul comun această impresie), ci 
că argumentează continuu neconstrângător, în cazul filosofiei pe 
linie conceptuală. 

În cea mai bună ordine clasică, discursul filosofic al lui M. 
Flonta, din cartea sa Cognitio, are o structură retorică apropiată 
celei leibniziene, pe care limbajul retoric se înscrie, larg vorbind, 
în orizontul lui Mircea Florian, adică stă să opereze cu semnificaţii 
nucleare şi de aceea abaterile sunt minimale; de altfel, aici am 
spus o caracteristică a limbajului retoric din toate discursurile 
autorului, angajate în maniera aticistă de ex-punere din filosofia 
românească, regăsibilă poate la P.P. Negulescu, precis la Mircea 
Vulcănescu. 

Introducerea la Cognitio întruneşte condiţiile epistemologice 
şi metodologice ale unui discurs exordant;. iată ce propune 
asumativ autorul aici: 

4.1. „să contureze cadrul discuţiei” (cf.cu 3.2.); termenul 
„discuţie” este, bineînţeles, o formulă retorică, întrucât nu există 
dialoganţi, expressis verbis, ci un singur vorbitor. 

4.2.1. „să indice supoziţiile ce susţin interogaţiile filosofice”. 

4.2.2. „... precum şi inovațiile conceptuale” (cf. cu principiul 
pasului înainte). 

4.2.3. să indice „schimbări de perspectivă, răspunzătoare de 
evoluţia” inovatiilor conceptuale. 

5.l. „să trieze argumentele în raport cu forţa şi relevanţa lor” 
(cf. cu 3.1.), ceea ce înseamnă că filosofia nu construieşte 
demonstrativ, ci argumentativ, nu este gâdeliană, ci perelmaniană. 

9.2.1. „să pună în scenă... discuţia dintre cele mai creatoare 
minţi care au reflectat asupra unei anumite teme” (cf. cu 3.2.). 
Punerea în scenă, pe cale retorică, a tratat-o încă Aristotel. 

5.2.2. „să conducă din umbră discuţia” dintre cele mai 
creatoare minţi, ceea ce înseamnă să aplice principiul retoric al 
atitudinii implicate. 

6.1. „a încerca să dezvăluie supoziţiile ce susțin 
controversele filosofice” (cf. cu 2.0.) 

6.2.1. „să arate ce s-a putut proba” în discuţia filosofică. 

6.2.2. să arate „ce a rămas nedecis” în discuţia filosofică. 

6.2.3. să arate ce a rămas „problematic sau deschis” în 
discuţie. 

Aceste elemente constituie dimensiunea epistemică a lui 
captatio, în care substraturile referitor la metodă este, clasic, 
destinat interesului spiritual al destinatarului. „Prezentarea” lui M. 
Flonta nu vizează, aşadar, câtuşi de puţin obiectivitatea, specifică 
utilizatorului discursului din ştiinţe, nici imparţialitatea instanţei 
de judecată, nici echidistanţa care dă iluzia retoricistă a unei false 
detaşări, ci cumpănirea subiectuală; or, tocmai această cumpănire 
subiectuală, calea retorică a discursului filosofic, investeşte 
argumentaţia autorului cu demnitatea credibilităţii - unul din 
reperele esenţiale ale destinării spre asumare. Fără ea am avea 
de-a face cu, desigur, „cuvinte imprecise, cu formule goale”, cum 
observa undeva Pareto. 

Totodată, dacă în loc să contabilizăm argumentele pro şi 
contra soluţiilor-alternative la problema filosofică, le triem după 
două criterii - forţa şi relevanţa - suntem în plină argumentare 
retorică (neconstrângătoare şi continuă), aceasta deoarece argu- 
mentul are atributele forţei (de penetrare în înțelesuri) şi 
relevanță (de scoatere a înţelesurilor penetrate), dimpreună; 
încât, deodată, adevărul filosofic apare bidimensionat (forţă şi 

relevanţă), referior la „ceea ce se spune”, aşa cum el are 
intensitate perlocuţionară, referitor la „cum spune ceea ce spune”. 
Intensitatea perlocuţionară are două condiţii de realizare: conota- 
tiile contextuale şi credibilitatea subiectuală a utilizatorului 
argumentator; avem aici o unitate cosnafectivă indiscutabilă. Unii 
autori (Gardner, 1975) introduc ca reper situaţia psihosocială 
(spiritul vremii), alţii (F. Jacques, 1978) propun ca reper publicul, 
în adăugirea celor de mai sus. În opinia mea, publicul poate fi 
cuprins ca element al situaţiei psihosociale, iar aceasta e prea 
largă şi prea variabilă pentru a o considera altfel decât cântărind 
de la caz la caz. 

Oricine triază argumentele pro unei soluţii-alternative poate 
decide relevanţa şi forţa ansamblului discursului filosofic, prin 
propria disponibilitate subiectuală, în calitate de „cititor avizat”. 
Discutăm forţa şi relevanţa argumentelor discursului autorului din 
Cognitio, dar cu putinţa noastră de penetrare şi de scoatere la 
iveală a înţelesurilor şi tot în raport de ele obiectăm, adăugim, 
contestăm, admitem; prin filosoficul autorului noi înşine devenim 
filosofi. 

Argumentele, ne spune M. Flonta, „probează” soluţia-alter- 
nativă în conexiune cu supoziţiile problemei luate în considerare; 
admiterea lor nu indică doar plasarea publicului în acelaşi câmp 
cognitiv cu filosoful, ci şi solidarizarea cu el, chiar şi când 
reformulează aceleaşi întrebări din noi unghiuri de vedere, 
urmărind să aducă alte argumente, într-o legătură organică psi- 
ho-logică. Termenul-cheie acum este proba, dovedirea. În ce 
poate consta ideea de dovedire în filosofie? 

„Convingerea lui Maiorescu, Negulescu, Petrovici sau Mircea 
Florian a fost că prin opera lui Kant metafizica transcendentă... a 
primit o lovitură din care nu-şi va putea reveni niciodată”, scrie M. 
Flonta. Cum şi-a dovedit Maiorescu această convingere şi cum 
dovedeşte M. Flonta că Maiorescu avea această convingere? 
Convingerea la care se referă M. Flonta este una filosofică, spre 
deosebire de convingerile politice, estetice, morale ale lui 

Maiorescu; după ce recunoaştem o convingere filosofică? 
Afirmația lui Petrovici „Adevărul este în funcţie de modalităţile 
constructive ale facultăţii noastre de cunoaştere” este o propoziţie 
subiectuală declarativă, adică o convingere filosofică petroviciană 
sau una obiectual descriptivă? Să presupunem că este o propoziţie 
subiectuală declarativă, adică exprimă convingerea autorului; 
cerând autorului să-şi dovedească convingerea noi îi cerem 
altceva decât să dovedească valoarea propoziției rostite, adică îi 
cerem să arate că are, realmente, această convingere, nu că 
propoziţia de care el se leagă convingător ar fi adevărată sau falsă. 
Convingerea este o formă psiho-logică de opinie, aparţinând 
totdeauna cuiva, care şi-o exteriorizează sau nu, o exteriorizează 
explicit sau implicit: („Convingerea mea, Titu Maiorescu este că) 
intelectul nostru nu poate fi o oglindă care dublează realitatea”, 
rostită în scris sau oral, comportă două feluri de dovediri: una, 
referitoare la starea opinabilă reală a autorului (Ai tu asemenea 
convingere?), alta, referitoare la obiectul faţă de care e legată ea 
(ai dovezi că intelectul nostru nu poate fi oglindă care dublează 
realitatea?). Dacă întregul discurs al unui filosof este format din 
convingeri filosofice, atunci nu-i vom cere să le dovedească, dar îi 
vom cere dovezi pentru obiectele lor de convingere. Dar cum 
aceste obiecte sunt de convingeri, deci forme opinabile, dovedirea 
este o argumentare neconstrângătoare, cu argumente admisibile 
ori nu, criticabile, contestabile într-o măsură sau alta. De fapt, noi 
nu susţinem nici nu criticăm convingerile filosofilor, ci obiectele 
lor - propoziţii, astfel, opinabile, cu argumente dotate cu „forţă şi 
relevanţă”, cum ne spune M. Flonta. 

Dacă filosofii cad de acord asupra problemelor de rezolvat, 
înseamnă că au admis supoziţiile acestor probleme; controversele 
lor privesc argumentele care susţin răspunsurile-soluţii-alternati- 
ve. Dacă ei nu admit una sau mai multe presupoziţii, controversele 
se referă la ele. Dar, întrucât probăm o valoare de adevăr, 
supoziţiile ar fi adevăruri filosofice unilaterale de înţeles, şi atunci 

controversele caută inovaţii conceptuale şi schimbări de 
perspectivă care îngustează, lărgesc, modifică unilateralitatea. 

Supoziţiile nedecise apar chiar când fondul problemei este 
confuz; un exemplu ni-l dă M. Flonta „Dacă cădem de acord că 
anumite opinii şi enunţuri sunt acceptate (sublinierile noastre; 
termenii de acord, opinie, accept ţin de teoria retoricii - n.n.), 
deoarece funcţionează în mod adecvat într-un anumit cadru de 
viaţă şi de activitate omenească, atunci problematica determinării 
condiţiilor minime, necesare şi suficiente ale cunoaşterii, în 
particular problema întemeierii epistemice se dizolvă. Nu mai este 
vorba de apărarea sau respingerea uneia sau alteia dintre teoriile 
întemeierii epistemice, ci de înţelegerea faptului că orice aseme- 
nea teorie va fi lipsită de obiect” (op. cit., p. 198). 

O teorie dintr-o ştiinţă oarecare are componentele ei 
enunţiative dovedite  logico-experimental, dimensiunile de 
veridicitate primesc o măsurare obiectivă, axată pe obiect. Aşa 
spunem, deşi în fizica fluidelor coexistă cinci teorii privind 
distribuția particulelor, iar în materia culpei din dreptul civil există 
trei teorii concomitente; totuşi, aici nu intervine ideea de 
apărare-respingere, ci aceea de testare-intertestare, prin mijloace 
departe de subiect. În filosofia sistematică, însă, vorbim de 
„puncte de vedere”, opinii, acorduri, accept şi respingere, cu 
argumente de forţă şi relevanţă variabile; criteriul propus aici de 
M. Flonta pentru accept este funcţionarea „în mod adecvat într-un 
anumit cadru de viaţă şi de activitate omenească”, fiind vorba de o 
mai veche idee hegeliană, cu uşurinţă certificată. 

În filosofie, la întrebarea „Ce întemeiază cunoaşterea?”, 
admiţându-se că există cunoaştere şi că ea are întemeiere, putem 
primi răspunsuri-alternative-soluţii, să zicem (a), (b), (c), (d). 
Autorii acestor răspunsuri, fiecare, nu ignoră argumentele 
celorlalţi, în propriile argumentări contraargumentând, adică se 
apără atacând, un contraargument subminează-susţinând, într-o 
relaţie controversială care nu priveşte convingerea altuia, ci 
obiectul convingerii. Chiar aşa ne descrie însuşi M. Flonta: 

„Weizsecker consideră”, „Rorty crede”, „Moser apreciază” etc., 
adică descrie opinii. Un filosof, Mircea Florian, să zicem, 
înregistrează răspunsurile date până la el, ale contemporanilor lui 
de care e interesat, la problema care îl preocupă, cântăreşte critic 
argumentele pro sau contra pentru fiecare, reflectează asupra 
supoziţiilor întrebării, cumpăneşte formându-şi „punctul său de 
vedere” şi optează pentru un răspuns care îl convinge; el rămâne 
un convins, raţional, chiar dacă în adresabilitate nu reuşeşte să 
obţină acceptul destinatarilor săi. Ba, el poate să obţină acceptul 
contemporanilor săi, dar nu şi pe cel din viitor; publicul filosofilor 
este extrem de diferit. Astfel, publicul de peste două mii de ani 
şi-a asumat convingerile aristotelice din „Topica”, pe când 
publicul Retoricii lui Hegendorphinus a trecut o dată cu petrece- 
rea lui. Uneori se întâmplă ca un filosof să renunţe, dintr-un 
complex autoargumentativ, la convingeri - unele - cum ar fi cazul 
lui Sartre. O gândire filosofică determinată nu aderă, pur şi simplu, 
ca un credincios la o sectă sau ca un cetăţean la o organizaţie 
culturală sau politică, subscriind, ci reconstruieşte discursul 
pentru acel răspuns (re)configurând argumentele cu rezervele şi 
adăugirile lui, astfel încât răspunsul apare ca asumare a sa; nu 
există trădare în filosofie, ci este întru totul de înţeles să se 
abandoneze, raţional, răspunsuri care nu mai satisfac personalita- 
tea culturală; ştim kantieni care au devenit antikantieni, antihe- 
gelieni care au devenit neohegelieni, marxişti care au devenit 
filosofi creştini şi antimarxişti care au devenit neomarxişti etc.; 
libertatea de autoargumentare în filosofie e nelimitată în limitele 
spiritualităţii fiecăruia, căci aici e vorba de opinii conceptuale, nu 
de ataşamente la pistis sau de fidelităţi dogmatice. 

Toţi cei care se revendică de la X se constituie într-un 
„curent” filosofic, iar Y, prin originalitatea argumentelor (şi 
reconiigurărilor sale), având audienţă în comunitatea „cititorilor 
avizaţi”, opiniile lui funcţionând în mod adecvat într-un anumit 
cadru de viaţă şi de activitate omenească, este cel mai 
reprezentativ; curentului i se pune un -ism: „Diferitele variante ale 

coerentismului se disting în funcţie de felul cum este conceput 
cercul întemeierii” (op. cit., p. 157), dar sunt de acord între ele 
asupra „lipsei de perspectivă” a fundaţionismului (p. 159). 

M. Flonta ne predă o lecţie-standard despre construirea 
discursului filosofic într-o organizare retorică, ne arată mereu cum 
trebuie să ne asumăm şi să ne adresăm lumii cu propuneri de 
asumare întru concept; trec îndestule, chiar şi idei platoniene au 
trecut, iar dacă şi discursurile kantiene - la unele teze - au pierdut 
din relevanţă, de propriul nostru destin nu e cazul să disperăm. 
Ceea ce rămân sunt unele uimiri, uneori e suficient şi una, poate 
şi chiar un argument din multele aduse la o alternativă-soluţie; şi 
filosofului i se potrivesc zisele „S-a născut, a suferit, a murit”. 
Ceea ce păstrăm de la el e produsul suferințelor lui spirituale; 
restul ține de omenesc. 

Discursul filosofic al lui M. Flonta - înscris în tradiţia 
europeană - nu numai că se desfăşoară pe liniile retoricii, dar 
reprezintă şi una din strălucitele lecţii despre buna retorică în care 
trebuie să fie desfăşurată ideea de asumat. Drama filosofului 
derivă din responsabilitatea lui pentru concept, nu pentru 
derizoriile zicerilor - şiruri de retoricisme oportuniste; iar viaţa 
unui concept e prin ştiinţa adresabilităţii, deci prin mijloacele 
retorice. Tocmai uitasem această observaţie aristotelică, am 
ignorat exigenţa cantemiriană, tocmai cădeam în captatio 
cyberneticus, când lecţia lui M. Flonta ne deşteaptă să revenim la 
sensul pythagoreic al discursului filosofic. 

PARADIGMA DETERMINISTĂ ÎNTRE 
STRINGENŢE LOGICE ŞI NUANȚĂRI 
FILOSOFICE 


În cultura filosofică a Europei continentale se exercită de 
mult o fascinaţie a „marilor spuse” metafizice. Majoritatea 
iubitorilor de filosofare se aşteaptă ca un gânditor demn de acest 
nume să emită fraze memorabile, să se facă cunoscut prin idei 
cardinale ce poartă marca inconfundabilă a personalităţii sale, să 
îşi construiască o nişă intelectuală sau chiar o citadelă inexpug- 
nabilă prin ridicarea de edificii solide, alcătuite din concepte şi 
teze ce rămân definitiv legate de numele lui. Nimic altceva aici, la 
urma urmelor, decât o reminiscență a stilului şi obsesiei pentru 
monumental din epoca clasică: prejudecata că, aşa cum arhitectul 
lasă în urma sa clădiri reprezentative, filosoful trebuie să presare 
mari idei, fraze-cheie susceptibile de a arunca lumină asupra 
enigmelor fundamentale; şi, tot aşa cum opera arhitecturală poate 
fi obiectul unui rapid tur de orizont, contribuţia filosofică trebuie 
să poată fi cuprinsă deodată cu vederea atunci când cineva ia în 
considerare „marile spuse” ale unui gânditor. 

Ca parte a unei acţiuni preventive împotriva binecunoscutei 
rutine academice anoste de pritocire a ideilor altora, această 
mitologie a „spuselor fundamentale” pe care fiecare trebuie să le 
aibă la activ poate fi apreciată pozitiv. A soma un lucrător din 
câmpul filosofiei să-şi prezinte ideile personale înseamnă a-l 
constrânge să treacă dincolo de nivelul precar al comentariilor 

interminabile, al nuanţărilor inutile şi al variaţiunilor insipide pe 
temă dată. Faptul că fiecare poate fi pus în situaţia de a trebui 
să-şi etaleze, în câteva cuvinte, principalele concluzii la care a 
ajuns după ani de investigaţie, să înfăţişeze sintetic miezul unor 
reflecţii presupuse a constitui o «căutare a înţelepciunii» este, sau 
mai bine zis, poate fi o împrejurare benefică, cu rol de avertisment 
necesar: filosofarea nu poate însemna doar o rumegare de cuvinte 
vechi, ea trebuie să dea dovadă de imaginaţie, să producă, să 
fertilizeze viaţa interioară. 

Pe de altă parte însă, percepută ca o metafilosofie ce se ia în 
serios, mitologia „spuselor fundamentale” trădează urmele unei 
mentalități de diletant, caracteristice cititorului de dicţionare şi 
omului a cărui cultură vine din enciclopedii. Rezistă aici, fără 
glorie, dar cu multă încăpățânare, convingerea primitivă a 
semidoctului că o contribuţie intelectuală autentică trebuie să 
poată fi condensată în definiţii, principii, teze sau concepte-cheie; 
în virtutea ei, reflexul obişnuit este de a identifica valoarea unei 
opere teoretice cu prezenţa unor „mari spuse” care se pot 
reproduce într-un dicţionar enciclopedic. Întrebarea este: poti 
să-ţi justifici existenţa prin formularea unei fraze memorabile, 
dovada de nezdruncinat a creativităţii personale? Dacă nu, în 
această cultură locală a vorbelor memorabile în care (din 
nefericire) trăim încă, eşti o persoană suspectă. 

Şi totuşi, o privire mai atentă aruncată culturii europene 
clasice ar fi trebuit să ne pună în gardă faţă de acest fel de a 
gândi. Există bune argumente pentru a pretinde că partea cea mai 
valoroasă a operei filosofilor clasici - chiar a celor bogate în 
„spuse fundamentale” - nu constă în marile teze, ci mai curând 
într-o metodă sau un mod de a interpreta. Se poate susţine că la 
Platon mai importantă şi mai perenă decât marile mituri şi marile 
«idei fundamentale» este metoda analizei conceptuale, a analizei 
ideilor (de Bine, de Adevăr, de Dreptate). La Aristotel, cu siguranţă 
că cea mai prețioasă contribuţie se leagă de modul de interpretare 
(furnizat de categorii) pe care Stagiritul l-a furnizat culturii 

occidentale: cu alte cuvinte, fundamentală şi inestimabilă este 
metoda sa de a decupa lucrurile şi de a le articula, şi nu mulţimea 
de „spuse magistrale” pe care le putem găsi în antologiile sumare. 
Poate mai limpede este cazul filosofilor moderni, al purtătorilor de 
cuvânt ai raționalismului şi empirismului: Descartes, Locke, Hume 
sunt importanţi prin metodele pe care le oferă gândirii moderne 
pentru a o ajula să se descurce în haosul experienţei şi al 
(ne)cunoaşterii, prin distincţiile fondatoare pe care le furnizează, 
şi nicidecum prin apoftesmele lor, chiar cele cu valoare 
metafizică. Kant însuşi, iar Hegel nu mai puţin, copleşesc azi nu 
prin impresionanta arhitectură a sistemelor lor, nici prin „tezele 
ultime” pentru care sunt reputați la nivelul nespecialistului, ci prin 
forţa modului de gândire, prin fertilitatea grilei conceptuale 
folosite, prin tehnica intelectuală a demersului. În sfârşit (deşi, 
evident, enumerarea ar putea continua), Nietzsche rămâne prin 
forţa atitudinii sale intelectuale, nu prin «concluziile» pentru care 
e faimos, pline de contradicții şi incoerente uimitoare. 

Pe scurt, ceea ce vreau să susţin este că „spusele fundamen- 
tale” constituie partea cea mai puţin importantă a creaţiei 
filosofice. Ele nu sunt niciodată mai mult decât nişte adevăruri 
parţiale, şi, o dată cu modificarea inevitabilă a modurilor de inter- 
pretare sau a felurilor de a conceplualiza, nu rămân nici măcar 
atât. Rigoarea analizei ideilor, la Platon, logica de neocolit a 
categoriilor, la Aristotel, spiritul geometric, la Descartes, o 
anumită atitudine subtil tensionată, la Pascal, îndrăzneala 
umilinţei de a urma fanatic experienţa, la Hume, exactitatea şi 
coerenţa articulaţiilor, la Kant, energia supraomenească cu care 
sunt turnate lucrurile în forme fantastice, la Hegel, fervoarea 
rebeliunii intelectuale, la Nietzsche - acestea sunt de fapt marile 
atuuri ale creaţiei filosofice, şi nicidecum „marile spuse”, care se 
devalorizează rapid deoarece conţin totdeauna un element 
intelectual «anecdotic», o componentă contingentă. O comparaţie 
recunoscut nepotrivită e totuşi tentantă aici: aceea cu lumea 
sportului, în care recordul (ce polarizează atenţia) e partea cea 

mai perisabilă a poveştii - recordul este extraordinar de caduc, 
dar atitudinea, strădania, strategia şi, de ce nu, aventura, rămân. 
Şi în filosofie, „spusa” se pierde, dar atitudinea, metoda, demersul 
rezistă. 

Filozofia analitică, care se  maturizează sub semnul 
principiului lui Wittgenstein că filosofia nu este o doctrină, ci o 
activitate, se bucură de maxima imunitate faţă de mitologia 
„spuselor fundamentale”. În această parte a universului filosofic, 
performanţa este ilustrată în primul rând de pregnanta analizei 
critice. Ideea directoare este aceea că înaintarea gândirii se 
realizează nu prin acumularea de „mari idei”, ci prin eliberarea 
minţii şi a raţionamentelor sale de încleştarea în care sunt ţinute 
totdeauna de anumite automatisme de gândire sau înclinații 
necontrolate către interpretări uzuale, de false analogii, imagini 
atractive, dar înşelătoare, extrapolarea cazurilor exemplare, supo- 
ziţii neverificate şi abuzuri de limbaj. Marile idei şi „spusele 
fundamentale” reprezintă inevitabile îndatorări ale gândirii faţă de 
anumite paradigme intelectuale şi au caducitatea acestora; 
demersul analitic aspiră la o permanentă emancipare a intelec- 
tului de dominaţia acestor paradigme, prin conştientizarea 
particularităţilor şi a limitelor lor, prin evidenţierea ingredientelor 
conceptuale nelegitimate de experienţă, dar impuse de inerția 
minţii. El, urmăreşte o neîntreruptă «igienizare» a lucrării 
intelectului, prin examinarea exigentă şi eliminarea habitudinilor 
mentale inadecvate. Ca atare, criteriul principal de apreciere a 
prestaţiilor filosofice va fi, în acest cadru, acuitatea analizelor 
critice făcute de un cercetător. 

Aceasta nu înseamnă însă că itinerariul profesional al unui 
filosof analitic este marcat exclusiv de respingeri şi demolări 
critice. Într-un cadru academic, aşa cum este o facultate de 
filosofie sau o comunitate de filosofi profesionişti, cercetătorul 
analitic dezvoltat, înzestrat şi competent, va avea multe lucrări de 
făcut. Activitatea profesorului Mircea Flonta, pe care o omagiem în 
acest volum, ilustrează tocmai această multitudine de rosturi 

(diversitate amplificată, de altfel, şi de specificul mediului 
intelectual şi al momentului în care s-a desfăşurat ea). De la 
performanţa cea mai puţin pretențioasă - popularizarea unei 
literaturi, a unui domeniu de preocupări, a unui stil de a practica 
filosofia - şi până la cele mai complexe - instaurarea unor 
standarde de valoare a prestaţiei intelectuale, promovarea unei 
atitudini spirituale bazate pe rigoare şi probitate, dezvoltarea unor 
tehnici de investigaţie, obţinerea unor remarcabile rezultate de 
cercetare proprii, dar şi crearea unor nuclee de cercetare etc. — 
activitatea sa academică înregistrează întreaga gamă de rezultate 
caracteristice performanţei din filosofia analitică. Cum spuneam 
însă mai sus, în centrul unei asemenea traiectorii intelectuale stă 
de obicei examinarea vigilentă a produselor filosofice, analiza şi 
aprecierea ideilor şi argumentelor, demersul critic. Lucrările 
profesorului Mircea Flonta şi mesajul principal al activităţii sale 
pedagogice confirmă această constatare. Dacă am înţeles bine 
atât cât lucrările şi mesajul respectiv, locul central în cadrul lor 
aparține analizei critice bazate pe evidenţierea şi evaluarea 
supoziţiilor ascunse ale unei poziţii filosofice. Există, bineînţeles, 
multe tipuri de analiză critică; dintre acestea însă, cea bazată pe 
depăşirea controversei imediate şi a argumentelor pro şi contra 
prima facie, prin coborârea la un palier mai adânc al dezbaterii, la 
care se pot identifica şi cântări suporturile intelectuale invizibile, 
tacite, ale ideilor vehiculate explicit, mi se pare a fi cel mai fertil. 
Tehnica depistării supoziţiilor implicite ale unei idei, teorii sau 
argumentări, adică a acelor resorturi neaparente de la care 
provine însă vitalitatea unei poziţii filosofice şi capacitatea ei de a 
se dezvolta, diversifica, sau chiar imuniza la critică, pare 
într-adevăr a fi un mijloc eficace al terapiei analitice, al încercării 
de a elibera gândirea de fixaţiunile şi anchilozele totdeauna 
prezente. 

Rândurile care urmează reprezintă o încercare personală de a 
aplica această tehnică la un subiect clasic de ontologie, care, deşi 
actualmente căzut într-un con de umbră, nu este totuşi neînsem- 

nat. Autorul lor nu poate, bineînțeles, aprecia măsura în care 
metoda analizei supoziţiilor tacite a fost corect învățată şi aplicată 
aici; aşa cum, pe bună dreptate, se subliniază întotdeauna, oricât 
de mare este datoria intelectuală a celui ce scrie faţă de cei de la 
care a învăţat, răspunderea pentru ceea ce a reuşit să pună pe 
hârtie îi revine în întregime. 


1. Determinismul 


În ciuda unei apreciabile diversităţi, printre concepţiile 
contemporane este greu, dacă nu imposibil, a mai găsi o pledoarie 
în favoarea determinismului strict. Nimeni nu pare să mai fie 
dornic de a-şi asuma responsabilitatea promovării unei concepţii 
de felul celor avansate, cu nu chiar atât de mult timp în urmă, de 
Laplace sau d 'Holbach; lapidar vorbind, nimeni nu mai este astăzi 
determinist la modul absolut. Şi încă această constatare nu spune 
destul. De fapt, a „veşteji” pretenţiile „absurde” ale determinis- 
mului radical a devenit o veritabilă normă a codului contemporan 
de (bună) conduită teoretică. Autorul de azi, fie filosof, fie om de 
ştiinţă cu preocupări metateoretice, se simte, pe cât se pare, 
obligat să-şi reafirme constant disocierea de modelul strict 
determinist şi să demită, mai mult sau mai puţin sumar, ceea ce 
s-ar putea numi „paradigma lui Laplace”. O pledoarie favorabilă 
acestei paradigme ar fi probabil taxată astăzi drept mostră de 
diletantism, ceea ce sugerează că determinismul radical este 
considerat în genere anulat. 

O atare atitudine de generală desconsiderare faţă de 
paradigma în discuţie va trebui probabil apreciată drept una 
justificată dacă se va dovedi că fundamentele principiale ale 
determinismului radical - ideea omniprezenţei cauzelor în des- 
făşurarea fenomenelor reale ş.a. - sunt lipsite de legitimitate, că în 
logica inferenţelor sale s-au strecurat erori indisculabile sau că 

încheierea teoretică la care conduce nu este decât un efect al 
acceptării unor supoziţii auxiliare greşite, bunăoară de felul celei 
admise în unele paradoxe eleate (că o sumă infinită de diviziuni 
spaţiale constituie o distanţă infinită, imposibil de parcurs într-un 
interval finit de timp). În sfârşit, atitudinea total negativă 
menţionată s-ar mai putea justifica printr-o eventuală constatare 
că întreg modul determinist de gândire este solidar cu o 
modalitate desuetă şi nefuncţională de a conceptualiza experienţa 
acumulată, că, deci, el s-a perimat o dată cu limbajul anacronic, 
inaplicabil, în care era încastrat. Toate alternativele amintite revin, 
în fond, la unul şi acelaşi lucru: la concluzia că problemele 
teoretice fundameniale, relevante pentru determinism, au fost 
tranşate definitiv şi, anume, au fost tranşate împotriva 
determinismului strict, dizolvându-l. 

Pe de altă parte, nu este exclusă nici posibilitatea ca 
atitudinea total nefavorabilă determinismului radical să fie doar 
reflexul teoretic al unei anumite incompatibilităţi între acest mod 
de gândire şi partea mai nouă a experienţei acumulate, parte care 
se află în centrul atenţiei contemporanilor. În acest al doilea caz, 
deprecierea statutului cultural al determinismului strict n-ar fi 
generată de identificarea unor defecte conceptuale, ci numai de 
constatarea unor limite ale funcţionalităţii sale teoretice, ale 
aplicabilităţii sale în anumite contexte de cunoaştere, altfel spus, 
de acumularea unor incongruenţe şi dificultăţi. Dacă aşa ar sta 
lucrurile, exclusivismul atitudinii curente faţă de paradigma lui 
Laplace pare deplasat; s-ar recomanda aici o atitudine mai 
reținută şi mai moderată, adecvată situaţiilor cognitive complicate, 
insuficient clarificate, problemelor „în lucru”. Se pune, deci, 
următoarea întrebare: determinismul strict este efectiv anulat prin 
depistarea unor defecte sau erori nete şi deci atitudinea curentă 
este legitimă, ori: acest tip de determinism este doar „pus în 
paranteză” datorită inadecvării sale la o serie de situaţii cognitive, 
caz în care atitudinea curentă este nelegitimă, deşi explicabilă? De 
la această întrebare pleacă analiza de faţă. Ea nu îşi propune 

scopul - mult prea ambițios - de a evalua rezultatele „competiţiei 
istorice” dintre determinism şi indeterminism sau dintre gândirea 
cauzală şi gândirea probabilistă; nici scopul, condiţionat, de altfel, 
de cel dintâi, de a apăra în ansamblu „paradigma lui Laplace” şi a 
combate modul probabilist de a vedea lucrurile, atât de influent 
astăzi. Ţelul propus este acela de a cerceta legitimitatea filosofică 
a poziţiei curente faţă de determinism şi probabilităţi, de a evalua 
forţa şi mai ales consistenţa atitudinii curente (negative) faţă de 
„paradigma lui Laplace”, atitudine care cochetează cu viziunea 
probabilistă rămânând totuşi îndatorată față de principiul 
cauzalităţii. 

Există aici două aspecte care interesează şi care reies destul 
de clar din formularea următoarelor întrebări: 

(1) avem la dispoziţie argumentele teoretice decisive apte să 
tranşeze problemele determinismului, invalidând efectiv deter- 
minismul strict şi obligându-ne la abandonarea lui? 

(2) este consistentă şi admisibilă teoretic atitudinea curentă - 
eclectică şi conciliatoristă - de respingere frontală a „paradigmei 
lui Laplace” şi adoptare a unor scheme probabiliste în condiţiile în 
care este menținut principiul cauzalității, resortul fundamental al 
amintitei paradigme? 

Prin analiza de faţă se va argumenta că: 

(A) împotriva „paradigmei lui Laplace” nu s-au formulat încă 
obiecţii fatale, prin urmare ea nu este deocamdată invalidată 
teoretic în sens strict, problemele principiale nefiind încă definitiv 
tranşate, este deplasată forţa excesivă şi suficiența infatuată cu 
care atitudinea curentă repudiază determinismul radical. Şi cea 
mai bună dovadă a faptului că problemele de fond nu sunt încă 
rezolvate este adeziunea largă la o poziţie confuză şi contradicto- 
rie, căci (B) încercarea curentă de a concilia gândirea probabilistă 
cu principiul cauzalităţii, în condiţiile respingerii frontale a 
determinismului strict, care nu este altceva decât consecinţa 
aplicării consecvente a acelui principiu, este inconsistentă şi 
inacceptabilă. 

Prin urmare, cele de mai jos nu pretind a se constitui într-un 
răspuns la întrebarea dacă trebuie sau nu abandonat 
determinismu! strict şi, eventual, chiar principiul cauzalităţii, în 
favoarea unui mod de gândire pur probabilist, ci doar a se 
constitui într-o analiză a consecinţelor pe care şi le asumă - şi 
trebuie să şi le asume! - oricine adoptă una sau alta dintre aceste 
modalităţi de a conceptualiza experienţa. De aici concluzia că nu 
orice poziţie - înjghebată cu sprijinul unor ipoteze ad hoc - poate 
oferi un echilibru stabil gândirii cauzale; căci nici un expedient 
„dialectic” nu poate scuti de exigenţele consistenţei conceptuale 
şi ale coerenţei logice. 


1.1. Paradigma determinismului strict 


Apelativele „determinism strict”,  „radical”,  „absolut”, 
„mecanicist” sau „paradigma lui Laplace” desemnează, toate, un 
mod de gândire cauzal ilustrat cel mai bine de un paragraf din 
introducerea lui Laplace la tratatul său despre probabilităţi, 
paragraf recunoscut drept „cel mai fairnos pasaj singular privitor la 
determinism” (Suppes). Ideea centrală din acest pasaj binecunos- 
cut este aceea că o cunoaştere completă a stării universului la un 
moment dat, conjugată cu o capacitate corespunzătoare de 
analiză şi calcul, ar permite predicția exactă, absolut completă, a 
stării universului la orice moment ulterior (precum şi retrodicţia 
oricărei stări trecute a sa). Afirmațiile explicite au caracter 
epistemologic, evidențiind faptul că, principial, stările reale de 
lucruri sunt complet previzibile şi sugerând teza că numai limite 
cognitive contingente ar explica neputinţa umană de a anticipa 
viitorul. Aceste idei epistemologice au însă contrapărţi ontologice 
clare. Fiind admis că întâmplarea implică imprevizibilitate, se 
admite inevitabil şi că ceea ce nu este imprevizibil nu poate fi 
întâmplător; ca atare, cum se vede nu doar la savanţi ca Laplace, 
ci şi la filosofi ca d'Holbach, imprevizibilul se asociază rigid cu 
întâmplătorul, iar previzibilul cu necesarul. De aici, cunoscutele 

concluzii ontologice: tot ceea ce are loc realmente este necesar, 
caracterul „întâmplător” atribuit unor evenimente nefiind altceva 
decât o proiecţie subiectivă, pur şi simplu - cum s-a spus - efectul 
unui „eşec epistemic”. „Întâmplător” n-ar fi, prin urmare, decât 
calificativul arbitrar pe care un subiect epistemic mai mult sau 
mai puţin ignorant îl atribuie fenomenelor necesare pe care nu le 
poate prevedea. 

Modelele de operare ale fizicii newtoniene, reuşitele acestora 
în rezolvarea unei vaste sfere de probleme şi chiar o serie de 
„generalizări simbolice” - ecuaţiile mecanicii cereşti, bunăoară - 
se raliază paradigmei determinismului strict, ilustrând performan- 
tele posibile în predicția fenomenelor naturale atunci când 
subiectul beneficiază de avantajele unei cunoaşteri complete. 
Căci, aşa cum s-a spus (Brodbeck, 1968, p. 371, 372) în mecanica 
cerească „masa, viteza şi distanțele sunt variabile care interacţio- 
nează numai între ele” şi „nici o variabilă care contează de fapt nu 
a fost omisă dintre expresiile teoriei. Aceste teorii sunt complete. 
Nimic din ceea ce s-ar putea întâmpla vreodată sau vreundeva, în 
afara celor luate deja în considerare, nu afectează comportamen- 
tul proprietăţilor de care se ocupă teoria sau, în cel mai rău caz, 
am şti cum să luăm în considerare aceste influenţe exterioare în 
predicțiile şi calculele noastre. Sistemul, cu alte cuvinte, este 
închis.” 

Existenţa acestui arsenal vast de resurse teoretice grupate în 
jurul ideii optimiste afirmate de Laplace face să pară legitimă 
înclinația de a conferi concepţiei deterministe radicale titlul de 
„paradigmă”. Apelativul „paradigma lui Laplace” - prescurtat, PL - 
pare potrivit pentru determinismul strict. Este de asemenea 
evident că acest mod de gândire are o presupoziţie ontologică 
fundamentală şi aceasta este principiul cauzalității. Principiul 
cauzalităţii - prescurtat, C - afirmă că orice stare de 
lucruri/eveniment este efectul unei stări de lucruri/unui eveniment 
anterior care a constituit cauza sa suficientă şi care este 
responsabil(ă) de apaiţia efectului. Tocmai înlănţuirea cauzală a 

stărilor de lucruri/evenimentelor permite predicția la care se 
referea Laplace. C are şi un corolar epistemologic care 
echivalează pe a cunoaşte şi a explica cu a identifica lanţul 
cauzelor suficiente care conduce la o anumită stare de lucruri: 
oricine cunoaşte cauza suficientă poate deduce, deci prevedea, 
efectul şi poate înainta oricât de mult pe firul predicţiilor 
succesive. Se subiînţelege, prin urmare, relaţia (în care C° 
desemnează principiul deductibilităţii efectelor din cauze): 

C— C* > cunoaştere (principial) completă. 


1.2. Argumente şi contraargumente în jurul „paradigmei 
lui Laplace” 


Evaluarea statutului teoretic actual al PL presupune (măcar) o 
sumară lrecere în revistă a principalelor obiecţii ce i s-au adus. 
Înainte de a se angaja într-o atare întreprindere, oricine va trebui 
să conştientizeze faptul că are sens să fie supuse analizei şi 
contraargumentului numai criticile antilaplaceene care admit 
principiul cauzalităţii ca principiu ontologic valid. Este evident că 
experimentul mental sugerat de Laplace şi, de altfel, întreaga 
paradigmă  deterministă, se fundează pe acest principiu, 
dezintegrându-se pur şi simplu îndată ce el este retras. Bunăoară, 
celebrul argument laplacean al predictibilităţii complete devine, în 
condiţiile respingerii lui C, un simplu „non sequitur” care nici nu 
mai, merită osteneala analizei critice. Cine susţine existența 
întâmplării ca existenţă a fenomenului pur acauzal ~- cum pare să 
facă Popper, (1982), p. 125 - nu mai are motive pentru a se strădui 
să formuleze obiecţii la adresa PL: argumentarea devine 
superfluă, determinismul strict dizolvându-se de la sine o dată cu 
retragerea presupoziţiei sale fundamentale, C. Admiterea, din 
capul locului, a întâmplării - ca fenomen real independent, lipsit 
de orice cauză - echivalează cu postularea evenimentului aleator 
imprevizibil, postulare care face orice argumentare antidetermi- 
nistă inoportună, redundantă. 

Din acest motiv, în cele ce urmează nu vor fi discutate poziţii 
bazate pe respingerea C. Cineva ar putea suspecta că prin această 
omisiune sunt evitate tocmai cele mai puternice argumente 
antilaplaceene. Lucrurile nu stau însă aşa. Deşi experienţa 
cuantică - în unele interpretări - pare să sugereze necesitatea 
admiterii unor evenimente necauzate, nici chiar adversarii cei mai 
radicali ai determinismului nu s-au grăbit să respingă de plano C, 
respingere care ar fi greu de justificat nu numai în faţa gândirii 
inspirate de experiența comună, dar şi în faţa instanţelor gândirii 
ştiinţifice bazate pe experienţa multor domenii naturale, ca şi în 
faţa gândirii tehnice, inginereşti. Infirmarea frontală a principiului 
cauzalităţii ar pretinde de fapt o regândire magistrală a experienţei 
umane acumulate şi furnizarea unei interpretări plauzibile pentru 
cele mai multe fenomene ale naturii şi ale tehnologiei - ca să nu 
mai vorbim de viaţa cotidiană - care continuă să pară a fi efectele 
unor cauze determinate. O sarcină de atare anvergură a intimidat, 
pare-se, chiar şi pe antilaplaceenii extremişti. Ca rezultat, majo- 
ritatea poziţiilor critice semnificative faţă de PL nu se bazează pe 
respingerea frontală a C, ci pe tolerarea sa combinată cu tendinţe 
de „nuanţare” presupuse a evita consecinţele indezirabile asuma- 
te de determinismul radical. 

În cele ce urmează va fi analizată tocmai coerenţa şi 
legitimitatea unor astfel de poziţii. 

O serie de obiecţii „clasice” la PL sunt legate de încercarea 
de a reda întâmplării caracterul obiectiv, independenţa faţă de 
subiectul epistemic şi de inevitabila sa ignoranță. „Re-obiectivi- 
zarea” întâmplării ar dovedi existența efectivă a fenomenelor 
imprevizibile chiar şi pentru un subiect epistemic cu posibilităţi 
nelimitate. 


1.2.1. Obiecţia intersecţiei lanțurilor cauzale. Poate cea mai 
cunoscută dintre obiecțiile „clasice” la adresa PL este aceea care 
propune explicarea întâmplării prin intersectarea unor lanţuri 
cauzale independente. Ideea intuitivă este că, în cazul ciocnirii a 
două mobile A, B, în timp ce evoluţia fiecăruia dintre cele două 

mobile pe traiectoria sa este necesară, evenimentul final - 
ciocnirea - este pur întâmplător. Explicaţia ar fi aceea că poziţiile 
succesive ale lui A şi B sunt necesare deoarece fiecare dintre 
aceste poziţii aparţine unei anumite serii cauzale - seriei A şi 
respectiv seriei B - sau unui anumit lanţ cauzal prin raportare la 
care ea apare drept inevitabilă şi previzibilă, „comandată” fiind de 
poziţiile anterioare şi de legile mecanice; în schimb, intersectarea 
celor două serii - ciocnirea - este un fenomen aleator, a cărui 
apariţie nu decurge din poziţiile succesive anterioare ale nici 
unuia dintre cele două mobile (luate, fireşte, separat, ca serii 
autonome). Ca urmare, ciocnirea nu este „comandată” de nici o 
serie cauzală luată separat şi, nefiind raportată la o înlănțuire 
inevitabilă, poate fi considerată drept întâmplătoare. 

Lăsând la o parte dificultatea sau chiar imposibilitatea de a 
demonstra independenţa seriilor cauzale - în absenţa căreia 
argumentul nu se susține - eşecul acestei obiecţii reiese clar din 
aplicarea consecventă a lui C. Admiterea lui C obligă la 
recunoaşterea existenței unei cauze a ciocnirii mobilelor (a 
intersectării lanțurilor cauzale). Fie că se admite existenţa unui al 
treilea lanţ cauzal (serie cauzală) ce conduce la ciocnirea lui A şi 
B, fie că se consideră că acest eveniment este cauzat de cele două 
serii intersectate, rezultatul este acelaşi; prin raportare la cauzele 
sale, ciocnirea (intersectarea celor două serii cauzale) apare ca 
necesară, nu ca întâmplătoare, iar subiectul omniscient (ipotetic) 
a lui Laplace ca fiind pe deplin capabil să prevadă cu certitudine 
evenimentul. 

A defini întâmplarea ca intersectare necesară a două serii 
cauzale independente ar fi desigur absurd, iar a o defini ca 
intersectare întâmplătoare a lor ar fi vicios (din punct de vedere 
logic) şi anexplicativ (din punct de vedere epistemologic). Ca 
urmare, obiecția cade, fapt recunoscut chiar de adversari convinşi 
ai determinismului laplaceean, aşa cum este, bunăoară Popper. 

1.2.2. Obiecţia contrafactualilor. Un argument antilaplacean, 
vizând tot demonstrarea obiectivităţii întâmplării, se naşte din 
intuiţia comună că există evenimente care, deşi se produc efectiv 
în lumea reală, ar fi putut totuşi să nu se producă. Atari evenimen- 
te, deşi reale, nu apar ca inevitabile (absolut necesare); în lumina 
cursurilor alternative pe care le-ar fi putut lua lucrurile (cursuri 
contrafactuale), ele pot fi prezentate drept întâmplătoare. 

Intuiţia privitoare la evenimentele „care ar fi putut să nu aibă 
loc”, deşi contrară spiritului PL, nu devine însă o obiecţie teoretică 
propriu-zisă la adresa determinismului strict decât dacă o 
argumentare sistematică sau un mod coerent de conceptualizare a 
experienţei (alternativ faţă de cel oferit de adoptarea lui C) îi 
conferă legitimitatea intelectuală indispensabilă unei poziţii 
ştiinţifice sau/şi filosofice elaborate. Dezvoltarea semanticii logice 
a „lumilor posibile” a putut genera impresia că un atare mod de 
conceptualizare care să susţină intuiţia comună a devenit 
accesibil. În cadrul său, întâmplarea ar putea fi definită ca stare 
de lucruri existentă în unele lumi posibile (inclusiv în lumea reală) 
dar nu în toate (deci non-necesară). 

O analiză mai atentă arată însă că abordarea „lumilor 
posibile”, deşi conferă oarecare respectabilitate intelectuală 
viziunii curente, travestind o intuiţie comună, discutabilă, într-un 
sistem de enunţuri logice care beneficiază de rigoarea limbajului 
formal şi pot da impresia de soliditate ştiinţifică, nu face nimic 
altceva decât să detalieze formal intuiţia respectivă, fără a o putea 
justifica sau argumenta. Chiar trecând cu vederea obscuritatea 
ontologică notorie a abordării „lumilor posibile”, rămâne totuşi 
valabilă constatarea că această abordare nu aduce nici un 
argument în sprijinul convingerii comune privind stări de lucruri 
„care ar fi putut să nu aibă loc” şi, prin urmare, nici o obiecţie la 
adresa concluziei laplaceene că tot ceea ce are loc 'de fapt este 
necesar. Semantica „lumilor posibile” postulează pur şi simplu o 
serie de „lumi” şi stări de lucruri componente acestora, fără a 
putea demonstra că anumite stări de lucruri reale sunt efectiv 

non-necesare. Ea defineşte drept non-necesare acele stări de 
lucruri care, deşi apar în lumea reală, hu apar în toate lumile 
posibile, fără a putea demonstra efectiv existența unor atari stări 
de lucruri (lucru de altfel absolut explicabil pentru cine admite că 
abordările formale nu oferă afirmaţii de fapt şi existență privind 
universul empiric real). Ca urmare, cine admite, ca fapt de la sine 
înţeles, că există stări de lucruri care „ar fi putut să nu aibă loc” va 
găsi convingător limbajul „lumilor posibile”, în timp ce un spirit 
critic care caută argumente în favoarea existenței unor astfel de 
stări reale nu va găsi în limbajul respectiv decât o transcriere 
logică, sistematică, a unui mod de a vedea care are nevoie de 
justificări teoretice, dar încă nu şi le-a găsit. Abordarea în cauză 
nu poate elabora o obiecţie coerentă la adresa PL, deoarece ea 
pur şi simplu ignoră C şi consecinţele sale pe care se fundează 
determinisrhul radical. Pe de altă parte, semantica „lumilor 
posibile” nu se poate nici constitui în alternativă la gândirea 
cauzală, deoarece ea lasă fără răspuns întrebarea: ce ne 
îndreptăţeşte să decretăm anumite stări de lucruri drept stări 
„care ar fi putut să nu aibă loc”, deci care nu sunt necesare, ci 
întâmplătoare? Cu ce drept poate cineva (şi cine?) decide că 
anumite stări de lucruri apar doar în anumite lumi posibile, nu în 
toate? Nici adoptarea necritică a intuiţiei curente, nici postularea 
unor asemenea stări nu pot constitui sursa unor răspunsuri 
semnificative la întrebările de mai sus, a unor obiecţii redutabile 
la adresa PL. 

Merită semnalat măcar în treacăt faptul că de dificultăţi 
similare se loveşte şi obiecţia „situaţiilor de excepţie” care 
mizează pe distincţia intuitivă dintre cursuri „normale” ale 
evenimentelor şi cursuri „de excepţie” (întâmplătoare) determi- 
nate de particularităţile neobişnuite ale unor situaţii singulare. 
Conform PL, atari particularităţi trebuie incluse în cauza suficientă 
a evenimentului „întâmplător” care, drept rezultat, încetează de a 
mai apărea „excepţiona!” şi „surprinzător”, pentru a fi necesar şi 
previzibil, chiar dacă rar. Nu s-au evidenţiat încă nici motive 

constrângătoare pentru interzicerea acestei proceduri, nici 
structuri teoretice care să fortifice intuiţia comună subiacentă 
distincţiei propuse ca obiecţie. 


1.2.3. Obiecţia relativităţii la un sistem de referinţă. Un argu- 
ment care vrea să îmbrace aparente de „ştiinţificitate” este cel 
care pretinde că abordează „dialectic” şi de o manieră subtilă 
problemele determinismului, raportând evenimentele la „sisteme 
de referință” aparent analoage celor fixate în studiul mişcării 
mecanice. Se afirmă că unul şi acelaşi fenomen ar putea apărea 
drept necesar sau întâmplător în funcţie de sistemul de referință 
la care este raportat; prin urmare, întâmplarea este un fenomen 
obiectiv (deşi relativ) şi nu proiecția unui sistem epistemic. 
Ciocnirea dintre A şi B, deşi necesară prin raportare la seriile 
cauzale respective cumulate, este în mod obiectiv întâmplătoare 
relativ la orice alt sistem de referinţă care nu cuprinde seriile 
respective sau care cuprinde numai una dintre ele: faptul că A se 
află în poziţia x în momentul t este necesar prin raportare la seria 
cauzală ce a condus la situarea lui A în x, dar pur întâmplător 
relativ la seria cauzală ce a condus pe B în poziţia x în acelaşi 
moment. 

Obiectia de faţă poate îmbrăca şi o haină epistemologică. S-ar 
putea afirma astfel că gândirea este liberă să insereze orice 
eveniment în modele diverse, unele care includ variabilele 
relevante pentru descrierea contextelor cauzale respective (deci 
includ factorii cauzali implicați) şi altele care nu includ variabilele 
respective. În primul caz, evenimentul este inserat într-un model 
adecvat descrierii seriei cauzale respective şi deci predicției 
exacte, prin urmare poate fi explicat („endogen”) şi dedus ca 
necesar; în al doilea caz, evenimentul este abordat „exogen”, ca 
fapt exterior, ca fapt în sine, şi nu ca o consecință necesară sau ca 
efect într-o serie cauzală - în acest tip de modele, neputând fi 
dedus (prevăzut), evenimentul apare ca ceva întâmplător. 
Distincția necesar-întâmplător ar fi deci relativă la un „sistem de 

descriere” sau la un tip de model teoretic aplicat (model apt sau 
inapt să conducă la predicția evenimentului în cauză). 

Promotorii acestui mod de gândire „dialectic” şi „rafinat” 
laxează pe adepţii PL de persoane lipsite de simţul nuanţelor şi de 
subtilitate teoretică, acuzându-i de mecanicism şi, în fond, de 
primitivism (există, de altfel, sintagma „more subtle and less 
deterministic”, mai subtil şi mai puţin determinist). Însă o atare 
atitudine condescendentă (ca să apelăm la eufemisme) nu va 
intimida decât pe cel convins că subtilitatea şi nuanţarea, o dată 
cu menţionarea relativităţii, scutesc de orice datorii faţă de logică, 
față de coerenţa conceptuală şi consecventa ideatică. Cine nu este 
convins de acest lucru va găsi defecte capitale în argumentarea 
antideterministă de mai sus. O primă observaţie care se impune: 
în timp ce în aprecierea stării de mişcare sau repaus (mecanic) se 
poate face într-adevăr apel la o multitudine de sisteme de 
referință diferite, în cazul aprecierii caracterului necesar sau 
întâmplător al unui eveniment nu suntem confruntati cu o 
varietate similară, ci numai cu două tipuri distincte de „sisteme de 
referinţă”: cele care includ şi cele care nu includ factori cauzali 
relevanţi pentru producerea evenimentului respectiv. Ca atare, se 
ridică întrebarea: este legitimă analogia dintre relativitatea 
mişcării mecanice la sistemul de referinţă şi relativitatea 
întâmplării la sisteme oarecum similare? Răspunsul este negativ. 
În timp ce constatarea stării de mişcare sau repaus depinde 
într-adevăr de selectarea unui sistem de referinţă dintr-o multitu- 
dine de asemenea sisteme care sunt în mod egal relevante, 
constatarea necesităţii sau întâmplării depinde de fapt de 
selectarea unui „sistem de referinţă” dintr-un spectru care nu are 
decât două diviziuni, diviziunea cuprinzând modele care includ 
factori cauzali implicaţi şi cea cuprinzând modele care fac 
abstracţie de factori cauzali. Prin urmare, în cazul nostru amintita 
„libertate de a alege sistemul de referinţă” - pe care se bazează 
nuanțarea „dialectică” şi pretenţia depăşirii PL - nu oferă nimic 
mai mult decât o libertate de a lua sau nu în considerare (în 

cadrul modelului aplicat) factorii cauzali relevanţi; evenimentele 
apar ca întâmplătoare atunci când sunt raportate la sisteme de 
referinţă care nu includ seriile cauzale conducând la 
evenimentele respective, deci când se face abstracţie de seriile 
cauzale relevante. O atare „libertate de a alege” diferă în mod 
esenţial de aceea din mecanică, care este libertatea de a fixa un 
reper, fiind evident că orice punct spaţio-temporal poate juca la 
fel de bine acest rol de reper în condiţiile în care nu există puncte 
privilegiate. Promotorii obiecţiilor despre care vorbim neglijează 
aceste disimilarităţi, sugerând o falsă analogie care nu poate 
convinge din două motive. Pe de o parte, argumentul lor - mizând 
pe „libertatea raportării la sisteme de referinţă” care nu includ 
factori cauzali relevanţi - nu aduce nici un element semnificativ 
nou, fiind un lucru unanim recunoscut (şi, de altfel, care decurge 
din PL) că orice eveniment apare întâmplător atunci când se face 
abstracţie de cauzele sale. Pe de altă parte, ideea libertăţii totale 
de alegere a „sistemelor de referinţă” este, în cazul discutat, 
extrem de discutabilă. Spre deosebire de situaţia din mecanică - 
unde nu există puncte privilegiate care să joace în mod obligatoriu 
rolul de sisteme de referinţă standard - în situaţia de faţă există 
elemente „privilegiate” prin rolul special ce li se atribuie: acela de 
factori cauzali. Factorii cauzali nu sunt repere oarecare, ci tocmai 
variabilele independente în funcţie de care se poate decide asupra 
necesităţii sau întâmplării, ca variabile dependente. Cum 
necesitatea şi întâmplarea sunt caracteristici ale apariţiei 
evenimentelor (necesar= „imposibil să nu apară”; întâmplător 
= „posibil să nu apară”) iar apariţia unui eveniment este funcţie de 
cauzele sale (conform C), factorii cauzali apar drept cei mai 
relevanti pentru problema necesităţii iar luarea lor în considerare 
drept obligatorie. Libertatea de a-i eluda este compromisă. Oricine 
admite C nu poate să-şi asume o atare libertate fără a promova un 
straniu paradox: pe de o parte atribuie cauzelor un rol privilegiat 
şi explică evenimentele prin intervenţia lor, iar pe de alta le 
tratează ca factori oarecare ce pot să fie sau să nu fie luaţi în 

considerare. Or, gândirea nu poate fi simultan obligată să 
considere cauzele (ca elemente relevante indispensabile) şi să-şi 
menţină „libertatea” de a face abstracţie de ele (ca de elemente 
oarecare). 

În sfârşit, trebuie observat că varianta epistemologică a 
obiecţiei este mai curând favorabilă decât defavorabilă PL. Ea 
arată că tocmai folosirea unui model care ignoră cauzele 
relevante conduce la aplicarea calificativului „întâmplător” deci 
că, aşa cum pretinde determinismul radical, întâmplarea este o 
„necesitate ignorată”. 

Respingerea acestei obiecţii - care epuizează seria încer- 
cărilor de a reda întâmplării caracterul „obiectiv”, independenţa 
de eşecul epistemic - ne conduce acum la analiza celor mai 
moderne obiecţii antilaplaceene, cele promovate în principal de 
oamenii de ştiinţă. Înainte de a le aborda însă, iată o posibilă 
morală pentru filosofii antilaplaceeni: spiritul nuanţelor (eventual 
„dialectice”), deşi necesar, nu este suficient; mai trebuie avută în 
vedere şi coerenţa logic-conceptuală a aserţiunilor noastre. Căci 
„Lesprit de finesse” poate conduce şi la paradoxuri compromiţă- 
toare. 


1.2.4. Obiecţia supoziţiei false. Există, printre oamenii cu 
formaţie ştiinţifică în special, convingerea că, de vreme ce binecu- 
noscutul argument laplaceean se baza pe supoziţia posibilităţii 
principiale a cunoaşterii complete a stării universului la un 
moment dat, atunci constatarea imposibilității de principiu a unei 
atari cunoaşteri complete - evidenţiate, bunăoară, de relaţiile de 
incertitudine ale lui Heisenberg - compromite definitiv PL ca pe 
un mod de gândire fundat pe o supoziţie falsă. Obiecţia pare 
decisivă - ea face ca argumentul laplaceean să apară vetust, ca o 
relicvă din vremea iluziilor naive asupra cunoaşterii - dar lucrurile 
nu sunt în fond atât de simple cum reies din ea. 

Este nu numai plauzibil, ci chiar probabil că Laplace era 
convins de posibilitatea principială a cunoaşterii complete a stării 

universului la un moment dat; n-ar fi, prin urmare, nejustificat a 
afirma că progresele fizicii moderne au subminat modul de a 
gândi al secolului 18 şi au spulberat iluziile sale. Dar, deşi 
supoziţia posibilităţii unei cunoaşteri complete se dovedeşte 
eronată şi modul de gândire laplacean inadecvat în sens general, 
celebrul raţionament ipotetic privind predictibilitatea completă a 
viitorului nu cade automat, iar caracterul său „nevalid” este 
departe de a fi demonstrat. Motivul este simplu: acest raţionament 
nu depinde de convingerea subiectivă privind posibilitatea 
cunoaşterii complete, chiar dacă el s-a constituit într-un context 
teoretic căruia acea convingere îi era absolut caracteristică. 
Într-un sens logic strict - pe care se poate funda un determinism 
radical de tip laplacean, deşi ferit de unele din iluziile lui Laplace 
- raţionamentul ipotetic privind predictibilitatea completă a 
viitorului nu presupune afirmarea efectivă a posibilităţii principiale 
a cunoaşterii complete şi nu este angajat faţă de vreo aserţiune de 
acest fel. El pleacă de la asumarea ipotezei posibilităţii practice a 
existenţei unei inteligente lipsite de limite cognitive - ipoteză 
contrafactuală cum, probabil, recunoștea şi Laplace. Dar, cum 
existența şi posibilitatea practică implică existenţa şi posibilitatea 
principială (care sunt mult mai slabe), ideea posibilităţii 
principiale a cunoaşterii complete a stării universului la un 
moment oarecare este admisă fără a fi asertată: ea se inserează în 
raţionamentul laplacean ca o consecinţă a asumării ipotezei 
iniţiale, deci ca urmare a convenției de a admite, de dragul 
analizei, situaţii unanim recunoscute ca ireale. Cu alte cuvinte, 
această idee - infirmată de ştiinţa modernă, cel puţin în unele 
dintre interpretările cu autoritate - nu constituie o premisă a 
raționamentului în cauză, nici o presupoziţie indispensabilă 
desfăşurării sale şi ea nu este afirmată ca atare în cadrul 
argumentării - ca urmare, ea nu poate fi obiect de incriminare. În 
calitatea sa de consecinţă a admiterii unei ipoteze contrafactuale, 
ideea posibilităţii principiale a cunoaşterii complete este imună: 
un fapt (imposibilitatea cunoaşterii complete) nu poate infirma o 

ipoteză contrafactuală (o ipoteză, deci, care se recunoaşte a fi în 
contradicţie cu faptele). Pe scurt, raţionamentul laplacean care 
constituie nucleul PL se bazează pe asumarea ipotetică a unei 
stări contrafactuale (existenţa unui subiect cu posibilităţi cognitive 
nelimitate) şi nu pe asertarea posibilităţii principiale a cunoaşterii 
complete; această posibilitate apare în argumentare ca efect al 
unei asumpţii contrafactuale, aflându-se deci sub regimul 
„imunităţii convențiilor ad hoc” şi nu sub regimul afirmațiilor 
susceptibile de infirmare. De altfel, este evident că PL poale fi 
reconstruită plecând de la recunoaşterea imposibilității principiale 
a cunoaşterii complete: ar fi cu atât mai uşor a face apel la 
„eşecul epistemic” în explicarea întâmplării. Ceea ce constiluie 
fundamentul PL este gândirea cauzală consecventă şi aceasta nu 
este afectată de aducerea în discuţie a limitelor cunoaşterii la care 
ea însăşi face apel atunci când este vorba de a elucida 
întâmplarea. Ideea că „totul este necesar şi nimic întâmplător” nu 
poale fi infirmată prin apel la imposibilitatea principială a 
cunoaşterii complete, căci, în fond, „inteligenţa care ar cunoaşte 
complet starea universului la un moment dat” şi „cunoaşterea 
completă” sunt idealizări contrafactuale recunoscute ca atare de 
PL; rolul lor nu este de a descrie realităţi ci de a servi la 
argumentarea unei ordini implacabile care exclude hazardul. 
Atacul asupra acestor idealizări poate avea oarecare relevanţă 
pentru ideea predictibilităţii complete, absolute, dar ea nu este 
câtuşi de puţin relevantă pentru ideea determinismului absolut. 
Contraargumentul de mai sus poate provoca o oarecare 
senzaţie de artificialitate, făcând impresia unei pledoarii „avo- 
căţeşti” destinate să salveze litera unui acord în condiţiile în care 
spiritul său este, evident, trădat. Cineva ar putea întreba ce sens 
mai au argumentele laplaceene atunci când presupoziţiile sale se 
dovedesc a fi, într-o măsură atât de mare, idealizante şi contrare 
realităţii? La această întrebare răspunde paragraful următor. 

1.2.5. Obiecţia presupoziţiilor inoportune. De departe cea mai 
răspândită critică adusă actualmente PL este aceea că 
raţionamentele, argumentele şi premisele gândirii deterministe 
radicale ar fi - nu eronate în sens strict - dar lipsite de sens, 
irelevante pentru lumea în care trăim şi deci inoportune. Fizicienii 
contemporani sugerează că ideea „cunoaşterii absolute”, infinit de 
precise, nu are sens (fizic) - Born, (1969), pp. 204-210. Obiecţii 
similare ridică matematicieni ca Suppes (1984) şi filosofi de 
formaţie ştiinţifică cum este Popper (1982), pp.10-17. Încă în urmă 
cu câteva decenii Cassirer prezenta raţionamentul ipotetic 
laplacean ca pe unul lipsit de sens (ce sens are calculul la o 
inteligenţă care poate cunoaşte totul?, întreba el). S-ar părea deci 
că există un consens destul de larg al oamenilor cu formaţie şi/sau 
interese ştiinţifice asupra ideii caracterului de nonsens al 
raţionamentului laplacean, căruia i se poate reproşa oricând 
inadecvarea la posibilităţile reale, la practică, la stările de fapt cu 
care se confruntă cunoaşterea. 

Unei obiecţii de acest fel i se poate răspunde în mai multe 
feluri. S-ar putea sublinia că ştiinţa însăşi foloseşte uneori ideea 
de cunoaştere „practic perfectă” (sau de „descriere completă” 
cum se exprimă Heisenberg când se referă la teoria închisă) şi că 
deci presupoziţiile idealizante laplaceene nu sunt prea departe de 
cele ale savanților care lucrează efectiv. S-ar putea, de asemenea, 
preciza că PL se poate funda pe accepţia „cunoaştere 
completă=cunoaştere suficientă pentru  predicţie”, neavând 
nevoie de premisa suspectă „cunoaştere completă=cunoaştere 
infinită”. În sfârşit, s-ar putea susţine că unele argumente nu 
afectează coerenţa conceptuală şi sensul, ci doar „eleganța 
logică” a raţionamentului laplacean (cazul obiecţiei lui Cassirer). 

Însă problema esenţială care trebuie abordată este aceea a 
criteriilor de sens din perspectiva cărora presupoziţia laplaceană 
este apreciată drept inacceptabilă şi inoportună. Promotorii 
obiecţiei pe care o discutăm nu-şi expun explicit criteriile - lucru, 
de altfel, obişnuit atunci când este vorba de atari sentinţe de 


Cunoaştere şi analiză 139 


nonsens - ceea ce ne obligă să examinăm mai multe ipoteze. 
Prima dintre acestea ar fi aceea că sentinţa amintită, fatală pentru 
argumentul laplacean, s-ar baza pe asumarea unor principii 
metodologice operaţionaliste şi extrem empiriste în lumina cărora, 
bineînţeles, raţionamentul determinist radical apare speculativ, 
necontrolabil, neadecvat faptelor concrete şi deci inadmisibil. 
Dacă această ipoteză se confirmă, atunci obiecţia în cauză îşi 
epuizează rapid forța destructivă deoarece empirismul extrem - în 
variantele sale operaţionaliste, instrumentaliste sau fenomenaliste 
- este deja discreditat ca metodologie generală („obligatorie”) a 
ştiinţei, fiind un fapt stabilit că interdicțiile sale „antimetafizice”, 
„antispeculative” şi, în fond, antiteoretice nu pot fi respectate de 
ştiinţă în general. Caracterul impracticabil al imperativelor 
empiriste radicale privind necesitatea „restrângerii la experienţa 
strict verificabilă” şi a „eliminării metafizicii” din ştiinţă, dovedit 
de o serie de evoluţii clasice în istoria ştiinţei (dintre care o parte 
semnificativă pot fi urmărite în analizele lui Mircea Flonta, 1985 - 
a se vedea în special pp. 69-144) invalidează standardele exclusi- 
viste de sens „ştiinţific” şi, deci, obiecţia de faţă într-o primă 
interpretare. 

O a doua ipoteză ar fi aceea că raţionamentul laplacean este 
lipsit de sens nu prin prisma pretențiilor doctrinare ale operaţio- 
nalismului ci prin prisma cerinţelor sănătoase ale oricărui demers 
ştiinţific respectabil. Born sugerează bunăoară că ar fi o cerinţă de 
bază a fizicii moderne ca elementele principial neconstatabile să 
fie excluse din ştiinţă căci „conceptele a căror utilizare pretinde 
distincţii care în principiu nu pot fi observate sunt lipsite de sens 
şi trebuie eliminate” (1969, p. 208); evident, conformarea faţă de o 
atare cerinţă l-ar obliga pe omul de ştiinţă să respingă experimen- 
tul mental laplacean ca lipsit de sens. În această a doua interpre- 
tare, obiecţia despre care vorbim aici nu este la fel de lesne de 
contracarat. Însă, un contraargument eficace se conturează îndată 
ce sesizăm diferenţa dintre punctul de vedere al cercetătorului 
care lucrează efectiv (în cadrele unei anumite paradigme, în mod 

inevitabil) şi punctul de vedere al savantului care, din anumite 
motive legate fie de criza paradigmelor curente, fie de 
preponderența unor interese filosofice asupra celor ştiinţifice cu 
caracter tehnic, se situează într-un context teoretic mai general şi 
mai „metafizic”. Este clar că cercetătorul care lucrează efectiv 
într-o sferă determinată de investigaţii are anumite interese 
cognitive specifice, preponderent cu caracter tehnic, şi se află 
permanent sub presiunea unor cerinţe cognitive specifice cum ar 
fi: respectarea supoziţiilor fundamentale ale paradigmei adoptate 
(care condiţionează obţinerea de rezultate concrete şi rezolvarea 
efectivă a problemelor), restrângerea la utilizarea modelelor 
operaţionale (singurele apte de a fi aplicate efectiv în soluţionarea 
dificultăţilor existente) şi menţinerea în spaţiul performanţelor 
intelectuale realizabile efectiv (omul de ştiinţă ţinteşte la o 
descriere a fenomenelor care să fie nu numai principial corectă, ci 
şi efectiv realizabilă, precum şi utilă; el are nevoie, cum subliniază 
Born - 1969, p.209 - de o „descriere corectă şi posibilă”). Din 
aceste cerinţe specifice decurg criterii eliminatorii de sens şi în 
primul rând un principiu tehnicist de excludere: „nu au sens 
ştiinţific şi trebuie excluse din discuţie orice ipoteze principial 
indecidabile, care nu pot contribui direct la rezolvarea efectivă a 
problemelor domeniului”. Din perspectiva unor atari principii 
proprii atitudinii „lucrative” a cercetătorului cu preocupări 
tehnice, raţionamentul ipotetic laplacean apare, bineînţeles, lipsit 
de sens şi inoportun. Concluzia aceasta este însă rezultatul 
plasării raţionamentului determinist într-un context de stringenţe 
total neadecvat. Căci, nefiind avansat în scopul rezolvării de 
probleme tehnice concrete, neavând destinaţia instrumentelor 
„lucrative”, acest raţionament nu trebuie privit din perspectiva 
cercetătorului „care lucrează efectiv” într-un domeniu particular, 
ci mai curând (sau în primul rând) din perspectiva omului de 
ştiinţă cu interese de ordin general, cu preocupări metateoretice şi 
„metafizice”. Un asemenea om de ştiinţă, capabil să se distanţeze 
critic de rigorile unei paradigme curente şi să se degajeze de 

presiunile exercitate de cerința eficacităţii imediate a tuturor 
resurselor intelectuale - înţelese ca instrumente de rezolvare a 
problemelor curente - va putea observa în mod obiectiv că 
raționamentul laplacean incriminat, departe de a fi pur şi simplu 
absurd sau vid de sens, reprezintă un argument coerent din punct 
de vedere  logic-conceptual, necontradictoriu şi având o 
semnificaţie clară (cel puţin din perspectiva logico-filosofică). 
Concluzia acestui argument, la rândul ei, nu este nimic altceva 
decât consecinţa ultimă (deşi poate că pur logică numai) a 
asumării principiului cauzalităţii, principiu larg admis şi utilizat 
chiar şi de cercetătorii cu o „atitudine lucrativă” sau „la obiect”. 
Cerinţe de coerență intelectuală obligă deci pe oricine admite C 
să ia în considerare şi consecinţele sale logico-filosofice (cel puţin 
atunci când ştiinţa traversează etapele sale de (auto)reflecţie 
filosofică); prin urmare, raţionamentul laplacean nu poate fi 
considerat a fi absolut în afara sferei de raționalitate şi relevanţă 
(meta)ştiinţifică. Ipoteza predictibilităţii complete derivate din C şi 
supoziţia contrafactuală a unei cunoaşteri complete iniţiale nu 
este lipsită de sens la modul general, chiar dacă ea este lipsită de 
sens operaţional (pentru cercetătorul „lucrativ”); ea nu este: 
irelevantă ştiinţific la modul absolut (şi deci inoportună), ci, cel 
mult, irelevantă pentru rezolvarea de probleme concrete, cu 
caracter tehnic. Având o semnificaţie logico-filosofică clară, ea nu 
poate fi privată de dreptul de a candida la funcţii teoretice 
raţionale: funcţia eventuală de supoziie filosofică a unor 
programe de cercetare ştiinţifică nondegenerescente, aceea de 
„ideal regulativ” sau altele similare. Ca atare, chiar dacă 
argumentarea laplaceană este inoperantă iar PL inutilizabilă în 
unele domenii ale ştiinţei moderne, ele nu pot fi totuşi demise sub 
motivul carenţei de sens sau raționalitate. Obiecţia discutată aici 
cade, aşadar, iar comentatorul obiectiv este obligat să recunoască 
faptul că, într-un anumit sens, celebra argumentare deterministă 
rămâne mereu validă ca alternativă teoretică potenţială (deşi, 
poate, din ce în ce mai implauzibilă). Este ceea ce admite chiar 

omul de ştiinţă care în nici un caz nu poate fi suspectat de 
simpatii prolaplaceene (Suppes, 1984, p. 29). 


1.3. Situaţia PL 


Faptul că raţionamentul ipotetic laplacean nu a fost invalidat 
se poate explica prin structura sa specifică: „dacă ar avea loc p 
(cunoaşterea completă momentană), atunci ar avea loc q 
(predictibilitatea completă)”. Dovada infirmatorie concludentă, 
pentru un asemenea tip de raționament, ar trebui să aibă forma 
constatării că are loc p, dar nu şi q - or, este evident că o atare 
dovadă nu se poate produce în primul rând pentru că nu se 
întrunesc niciodată condiţiile p. Cum nu s-a putut identifica în 
structura conceptuală a celebrului raţionament nici vreo eroare 
flagrantă, după cum nu s-a pulut depista nici intruziunea vreunei 
presupoziţii false sau absurde, se pare că gândirea - oricât de 
nuanţată sau de „profund dialectică” - nu are de ales decât între 
două alternative: sau să respingă de plano principiul cauzalităţii şi 
principiul raţiunii suficiente (şi se pare că unii autori cu formaţie 
ştiinţifică se apropie de acest stadiu - Suppes, 1984, p. 35), 
eliminând astfel argumentarea deterministă de tip laplacean ca pe 
una bazată pe non sequitur, o dată cu ideea de serie cauzală sau 
de necesitate (fundată pe efectul „inevitabil” al unei serii 
cauzale); sau, pe de altă parte, să admită în continuare principiul 
cauzalităţii şi principiul raţiunii suficiente şi, deci, să se abţină de 
la infirmarea raţionamentului laplacean. În această a doua alter- 
nativă, trebuie admis caracterul constrângător al acestui 
raționament, chiar dacă se recunoaşte implauzibilitatea consecin- 
telor sale şi irelevanţa sa empirică. Orice altă variantă - bunăoară, 
aceea, foarte răspândită, constând în admiterea principiilor 
cauzalităţii şi raţiunii suficiente simultan cu respingerea PL, - este 
incorectă din punct de vedere logic şi confuză sub raport filosofic. 

În perspectiva celor spuse mai sus, situaţia „paradigmei lui 
Laplace” pare să fie esențialmente similară celei a „teoriilor 


Cunoaştere şi analiză 143 


închise” discutate de Heisenberg. Ca orice „teorie închisă”, 
determinismul radical de tip laplacean nu are o aplicabilitate 
universală; dar în cazurile în care sunt întrunite condiţiile 
necesare aplicării ei, teoria deterministă este - din nou în 
concordanţă cu toate „teoriile închise” - consecventă, completă şi 
nesusceptibilă de  „nuanţări”, „adaosuri” sau „îmbunătăţiri”. 
Paradigma lui Laplace nu poate fi perfecționată; ea este, în felul 
ei, definitivă, ireproşabilă, „închisă”. În schimb, ea poate fi 
înlocuită cu un alt mod de gândire, mai apropiat experienţei şi 
structurilor conceptuale contemporane. Din aceste motive, 
atitudinea curentă - condescendentă şi chiar dispreţuitoare - faţă 
de determinismul laplacean este cu totul deplasată. Cu mult mai 
adecvată ar fi o atitudine de respect distant, o atitudine deferentă, 
dar rece, cuvenită modurilor de gândire care ne apar corecte şi 
consecvente cu premisele lor, dar străine şi, de fapt, din ce în ce 
mai străine. 


2. Gândirea cauzală şi gândirea probabilistă: 
un mariaj de convenienţă 


2.1. Viziunea curentă 


Viziunea curentă asupra problemelor care interesează aici se 
caracterizează prin următoarele particularităţi: (a) admiterea 
tacită a principiului cauzalităţii (C) şi, de asemenea, utilizarea 
cvasi unanimă, deşi de regulă în modalităţi implicite, nu explicite, 
a principiului raţiunii suficiente (PRS); (b) respingerea explicită a 
„paradigmei lui Laplace” (PL); (c) adoptarea programatică şi 
utilizarea efectivă a gândirii probabiliste (GP); (d) tendinţa de a 
cupla gândirea probabilistă (GP) cu gândirea cauzală (GC) sau de 
a „reconstrui” conceptele cauzale majore în contexte conceptuale 
probabiliste, tendinţe fundate pe presupoziţia implicită a compa- 

tibilităţii sau „complementarităţii” dintre GC şi GP. S-a argumentat, 
până acum, incoerenţa unei atitudini intelectuale bazate pe (a) şi 
(b); în cele ce urmează se va susţine că (d) este o tendinţă 
fundamental greşită, căci GC şi GP sunt conceptual, teoretic şi 
melodologic incompatibile. 

Definirea necesităţii ca „probabilitate de 100%”, a imposi- 
bilităţii ca „probabilitatea de 0%”, precum şi definirea cauzalităţii 
în termeni probabilişti (bunăoară în maniera practicată de Patrick 
Suppes în cărţile sale) vor fi analizate sub raportul legitimităţii 
teoretice, pentru a se avansa concluzia că ele reprezintă subter- 
fugii care pot, eventual, satisface pe practicianul cu interese 
tehnice, dar care apar nejustificate şi nevalide din perspectiva 
unei abordări epistemologice şi filosofice mai ample. 


2.2. Incompatibilitatea presupoziţiilor ontologice 


2.2.1. Principala incompatibilitate ontologică dintre GC şi GP 
provine din premisa de bază a GC, premisa conform cu care „orice 
eveniment real are o cauză suficientă”. Întrucât cauza respectivă 
este suficientă pentru apariţia evenimentului-efect, GC ajunge în 
mod inevitabil la consecinţa că „este imposibil să apară 
evenimentul-cauză fără să se producă şi evenimentul-efect”. 
Dimpotrivă, GP nu numai că nu ajunge la această consecinţă, dar 
nici nu mai poate funcţiona în condiţiile admiterii ei. În primul 
rând, bineînţeles că GP nu face ape! la conceptul de cauză 
suficientă, ci la un concept statistic „analog”: A este cauză prima 
facie a lui B dacă A apare anterior lui B şi probabilitatea 
condiţionată a lui B (atunci când apare A) este mai mare decât 
probabilitatea necondiționată a lui B. Conform acestui mod de a 
înţelege cauzalitatea, vaccinarea este cauza imunităţii, dar aceasta 
doar într-o proporţie statistic semnificativă, şi nu neapărat în 
proporţie de 100% (deci nu în mod „necesar”). De fapt, 
cauzalitatea  probabilistă funcționează numai în cazuri 
excepționale (cazurile triviale) în proporții de 100% sau 0%; 

imensa majoritate a cazurilor (şi, în fond, cvasitotalitatea cazurilor 
relevante) înregistrează proporţii intermediare care exclud atât 
„necesitatea” cât şi „imposibilitatea”. De aceea, aplicarea cerinţei 
ce decurge din consecinţa „este imposibil să apară cauza fără să 
apară şi efectul” ar avea urmări dezastruoase pentru GP: obligată 
să-şi restrângă aplicarea cauzalităţii probabiliste la cazurile cu 
frecvenţă 100%, GP ar trebui să-şi limiteze aplicarea la situaţiile 
necaracteristice în care lucrurile merg conform unei necesităţi 
implacabile - deci, să se desființeze. Or, ceea ce este specific GP 
este că ea admite că, deşi A este cauza lui B (eventual în proporţie 
de 90%), totuşi este pe deplin posibil ca A să apară, iar B nu. 
Pentru GC, apariţia cauzei suficiente conjugată cu absenţa 
efectului corespunzător frizează absurdul sau iraţionalul; în timp 
ce pentru GP existența unor „reziduuri” rebele faţă de 
succesiunea eveniment-cauză - eveniment-efect este absolut 
normală, chiar dacă statistic rară. Se vede deci clar că GP nu 
aderă la presupoziţiile tari şi la consecinţele lor pretenţioase 
privind fatalitatea ontologică a succesiunii cauză-efect, ce sunt 
caracteristice GC. 

Incompatibilitatea de presupoziţii ontologice apare deci în 
primul rând la acest nivel: în timp ce GC operează cu un concept 
de cauză axat pe ideea de cauză suficientă care implică supoziţia: 
„este imposibil să apară cauza suficientă fără să apară şi efectul”, 
GP operează cu un concept statistic de cauză care admite că „este 
posibil ca efectul să nu apară, deşi cauza s-a produs, ba chiar ea 
este însoţită de apariţia efectului în 99% din cazuri”. 


2.2.2. O a doua incompaltibilitate de ordin ontologic reiese din 
atitudinea faţă de raportul trecut-prezent (viitor) pe care o adoptă 
cele două moduri de gândire. Bazându-se pe supoziţia menţionată 
mai sus, GC face predicția că, datorită apariţiei cauzei A, va 
apărea şi efectul B. Un eventual eşec al acestei predicții va fi 
interpretat în cadrul GC - dacă nu ca o intervenţie a 
supranaturalului, deci dacă nu prin asumarea iraţionalului - ca 

rezultat al unui eşec epistemic: incorecta reprezentare a 
mecanismului cauzal sau insuficienta cunoaştere a influențelor 
trecute asupra efectului. Întrucât eşecul în prezicerea viitorului 
este aici explicat prin eşecul cunoaşterii trecutului, GC se 
dovedeşte a fi angajată faţă de supoziţia „trecutul determină 
viitorul”. Această supoziţie este necesară consistenţei GC: numai 
dacă trecutul determină viitorul, eşecul în predicția celui din urmă 
se poate explica prin eroarea în analiza celui dintâi. 

Cu totul altfel stau lucrurile în cadrul GP. Întrucât acest mod 
de a gândi admite ca perfect posibil cazul în care efectul B nu 
apare deşi cauza sa A (care produce pe B cu o probabilitate de 
99%) a apărut, înseamnă că eşecul predicţiei („va apărea B” - o 
aşteptare perfect raţională în lumina GP) nu invalidează modelul 
probabilist folosit şi, deci, nici nu obligă la modificarea imaginii 
„trecutului” relevant pentru B. În timp ce în cadrul GC orice eşec 
al predicţiei obligă la rectificarea reprezentării proceselor 
relevante şi la adăugarea eventualelor influenţe ignorate - 
responsabile de „surpriza” nerealizării predicţiei - în cadrul GP 
nereuşitele similare nu au, de regulă, consecinţele menţionate: o 
anumită proporţie de eşecuri sunt previzibile şi „legitime”, dată 
fiind probabilitatea inferioară lui 100%. Adepții gândirii 
probabiliste nu sunt, ca atare, constrânşi să-şi modifice automat 
imaginea despre trecut ca urmare a acestor eşecuri. Ca urmare, 
supoziţia „trecutul determină viitorul” nu este strict necesară GP, 
ea nefiind chemată să justifice rectificarea reprezentării trecutului 
şi modificarea modelului. (În cazul în care frecvențele estimate 
diferă sistematic de cele constatate - „trecute” - se poate produce 
o „ajustare” a celor dintâi la cele din urmă, dar aceasta nu se 
justifică prin supoziţia în discuţie, ci mai curând prin aşteptările 
noastre raţionale privind uniformitatea proceselor şi similitudinea 
trecut-viitor). 

Extrem de semnificativ apare faptul că supoziţia „trecutul 
determină viitorul” este inoperantă (inefectivă) în cadrul GP. 
Pentru a verifica acest lucru, este utilă aducerea în discuţie a unui 

caz concret. Atunci când se fac extrageri dintr-o urnă conţinând 
100 de numere, există, bineînţeles, o probabilitate de 99% ca la o 
extragere să se obțină oricare dintre numerele de la 1 la 99, şi nu 
numărul 100. Este deci raţional a face predicția că nu va fi extras 
100, ci orice alt număr. Când predicția eşuează totuşi, supoziţiile 
tipice gândirii cauzale - „ceva din trecut a determinat extragerea 
lui 100” sau „trebuie să fi existat o cauză, printre antecedentele 
extragerii, care a condus la acest rezultat” - pot fi adoptate, dar 
ele nu pot ajuta cu nimic la optimizarea modelului probabilist 
aplicat. Este esenţial de remarcat că în asemenea cazuri se aplică 
GP tocmai pentru că modelele cauzale nu se pot aplica, fiind 
exclusă depistarea mecanismului care a condus efectiv la 
extragerea unui număr anume - de aceea, evocarea acestui 
mecanism nu este de nici un folos, ea nu poate dirija investigația 
într-o direcţie fertilă. Sub acest aspect supoziţiile gândirii cauzale 
sunt inoperante şi superflue în cazurile probabiliste tipice pentru 
care a fost concepută GP: supoziţiile laplaceene sunt la fel de 
inutile gândirii probabiliste, pe cât era de inutilă supoziţia 
intervenţiei lui Dumnezeu pentru mecanica  deterministă 
laplaceană! 


2.2.3. O a treia incompatibilitate de ordin ontologic între GC şi GP 
este legată de faptul că cea dintâi se axează pe cauze suficiente în 
timp ce a doua se axează mai curând pe condiţii favorizante 
(uneori botezate drept „cauze”). Aşa cum s-a sesizat de mult - 
acesta fiind unul dintre elementele pe care a pedalat 
raţionamentul lui Hume - în ideea de cauză suficientă este 
presupusă ideea de responsabilitate ontologică: cauza este 
responsabilă sub raport ontologic de producerea efectului, ea 
reprezintă o „forţă” generatoare a efectului sau un „mecanism” 
generator fără de care efectul nu ar fi apărut. Dimpotrivă, dacă 
apare cauza (suficientă), apare în mod necesar şi efectul. Aceste 
supoziţii nu pot fi aplicate cadrului probabilist. Dacă aşa-zisa 
„cauză” probabilistă ar fi responsabilă ontologic de producerea 

efectului (ar fi suficientă), atunci ar trebui să producă efectul cu o 
probabilitate de 100%, nu cu una inferioară acestei cifre. Cum 
acest lucru nu se întâmplă, „cauza” probabilistă diferă ontologic 
de cauzele suficiente evocate în cadrul GC. Pe de altă parté, 
prezenţa ei în multe dintre cazurile în care apare efectul arată că 
ea nu este lipsită de orice influenţă ontologică. Pe scurt, „cauzele” 
probabiliste nu sunt suficient de „tari” şi de „infailibile” pentru a 
se constitui în cauze suficiente, dar nici atât de „slabe” şi 
„nerelevante” pentru a fi neglijate. Care este în fond rolul lor, rol 
ce pare greu de exprimat în cadrul GC? Acela de a mări 
probabilitatea producerii efectului, lucru evident în GP. Există 
vreun analog cauzal al acestui rol? Bineînţeles că da: este rolul 
condiţiilor favorabile. „Cauzele” probabiliste sunt un fel de condiţii 
favorabile, insuficiente pentru a determina univoc producerea 
efectului, dar apte să încurajeze acest rezultat. Faptul că putem 
„traduce” astfel termenii semnificativi ai GP în GC nu escamotează 
însă diferenţa ontologică clară: GP este mai curând o variantă de 
„gândire condiţională” decât una de „gândire cauzală”. În timp ce 
GC propune un tip ambițios de descriere ontologică - sugerând 
identificarea mecanismelor generatoare, depistarea responsabili- 
tăţilor ontologice -, GP propune un tip mai „modest” de descriere 
ontologică, sugerând doar depistarea influențelor favorizante, a 
condiţiilor care înlesnesc apariţia efectului. 


2.2.4. Un aspect evident al diferenţei ontologice dintre GC şi GP 
este legat de modul deosebit cum exploatează ele raportul 
necesar-întâmplător. Conform GC, dacă A este cauza suficientă a 
lui B, este necesar ca după A să urmeze B, iar dacă A nu este 
cauza suficientă a lui B, este imposibil ca A să producă B. GC este, 
prin urmare, un mod de gândire binar bazat pe dihotomia 
necesar-imposibil. Dimpotrivă, GP exploatează tocmai spaţiul 
intermediar dintre cele două extreme ontologice, existenţa unor 
probabilităţi semnificative netriviale indicând că evenimentul nu 
este nici necesar, nici imposibil. În evaluarea probabilității, GP 

ignoră presupusele cauze suficiente, ceea ce indică o clară 
incompatibilitate ontologică. Chiar dacă la o privire superficială, 
cele două tipuri de descriere se completează, în fond ele se opun 
la fel ca o logică cu numai două valori de adevăr şi o logică cu mai 
multe valori de adevăr. Prima include implicit o supoziţie „tertium 
non datur”, în timp ce a doua exploatează tocmai lerţele variante, 
ignorând cele două cazuri extreme. Complementaritatea pur 
numerică nu poate ascunde incompatibilitatea premiselor logice. 


2.3. Incompatibilitatea presupoziţiilor epistemologice 


2.3.1. Un prim aspect al incompatibilităţii epistemologice este 
legat de incompatibilitatea ontologică semnalată mai sus prin 
evidenţierea caracterului inoperant şi superfluu al eventualei 
adoptări a supoziţiilor cauzale în cadrul GP. GC dobândeşte o 
semnificaţie teoretică majoră numai atunci când adoptarea ei 
depăşeşte stadiul manifestat prin simple declaraţii de principiu 
(„trebuie să existe o cauză suficientă pentru fiecare fenomen”) 
pentru a intra în stadiul caracterizat de o angajare metodologică 
efectivă. Cu alte cuvinte, GC îşi dobândeşte întreaga semnificaţie 
numai atunci când, fiind adoptată, ea dirijează efectiv strategia 
cercetării, influențând alegerea direcțiilor de investigaţie şi 
modelând conduita cercetătorilor prin obligaţiile pe care le 
impune în virtutea unui ideal de explicaţie (bineînţeles, cauzală). 
Conform acestui ideal, a explica = a găsi cauza suficientă, iar a 
prevedea = a deduce efectul din cauza respectivă, controlând 
astfel viitorul pe baza cunoaşterii trecutului. Cine se conduce 
efectiv după acest ideal va urma o strategie care depinde direct de 
supoziţiile cauzale: orice eşec al predicţiilor va fi perceput ca eşec 
epistemic (în cunoaşterea cauzelor, a „trecutului relevant”) şi va 
obliga cercetarea la o revenire asupra modelului cauzal folosit, la 
rectificări trădând convingerea comiterii unei erori. 

Nu la fel se comportă însă cercetarea ghidată de GP. Idealul 
de explicaţie probabilistă este diferit. Din perspectiva sa, a explica 

= (doar) a depista corelaţii probabiliste semnificative, „variaţii 
concomitente” statistic relevante între condiţiile favorabile sau 
defavorabile şi evenimentul de explicat. Mai departe, a prevedea 
va însemna, în cadrul GP, doar a estima care sunt aşteptările 
raţionale în legătură cu şansele apariţiei evenimentului în cauză. 
Un eşec al predicţiei bazate pe „aşteptări raţionale” nu va obliga la 
rectificarea modelului şi nici nu va trezi, neapărat, o „conştiinţă a 
erorii”. În acest caz, eşecul predicţiei nu implică automat un eşec 
epistemic, o reprezentare greşită a „realităţii”, a „trecutului 
relevant”. Fenomene extrem de improbabile - cum ar fi 
extragerea succesivă din urnă a aceluiaşi număr de foarte multe 
ori - şi deci „excluse” prin prisma „aşteptărilor raţionale” pot 
totuşi apărea efectiv (şi apar uneori) fără a invalida modelele 
probabiliste folosite. Şi întrucât nu există nici un fel de limite care 
să prescrie dimensiunile canonice ale decalajului dintre frecvenţa 
statistică constatată şi probabilitatea teoretică estimată, sunt 
posibile devieri oricât de mari a celei dintâi faţă de cea din urmă, 
devieri care totuşi nu ar demonstra falsitatea GP şi eşecul său. Ca 
urmare, eşecul predicţiilor probabiliste conduce la conduite 
sensibil diferite de cele dictate, în cadrul GC, de eşecul 
predicţiilor cauzale. Chiar dacă şi GP este sensibilă la „lecţiile 
experienţei” şi poate, în unele cazuri, să recurgă la remanieri ale 
modelelor sale sub presiunea experienţei, totuşi ea nu deduce din 
fiecare eşec o eroare în reprezentarea „trecutului relevant” şi nu 
trece automat la restabilirea cauzelor responsabile. Aceasta indică 
faptul că supoziţiile cauzale nu acţionează, în GP, ca elemente 
care îndrumă strategia şi tactica demersului cognitiv. Un eventual 
ataşament al adeptului GP faţă de principiile generale ale 
cauzalităţii rămâne, deci, la nivel pur declarativ: el nu modelează 
conduita cercetătorului. Strategiile urmate rămân, ca şi supoziţiile 
sau idealurile epistemologice, semnificativ diferite. Cuplarea lor, 
în cazuri empirice concrete, se poate încerca, dar compatibilitatea 
lor principială pare compromisă. 

2.3.2. Principala incompatibilitate epistemologică dintre GC şi GP 
decurge însă din caracterul funciarmente deductiv al celei dintâi şi 
caracterul funciarmente inductiv al celei din urmă. Criticii 
determinismului strict sunt, nu întâmplător, adepţii altui ideal 
epistemologic: „a explica un fenomen nu înseamnă totdeauna a-l 
deduce din motive necesare şi suficiente”, Prigogine, Noua alianță, 
p. 245. 

Este esenţial de remarcat faptul că deosebirea dintre 
determinarea cauzală a viitorului (cu „certitudine”) şi determina- 
rea probabilistă respectivă (cu „probabilitate sub 100%”, deci 
incertă) este mare şi ea nu se rezumă la simpla diferenţă 
numerică dintre proporţia statistică tipică certitudinii şi cea tipică 
probabilității; nu este, altfel spus, o simplă diferenţă de grad, ci 
mai curând una de natură. Din perspectiva GC, a prevedea nu 
înseamnă doar a stabili un rezultat final (de ex., al aruncării unui 
zar), ci înseamnă a reconstitui un lanţ de cauze suficiente din care 
nu se poate scăpa şi care conduce implacabil la efect. În acest 
caz, a determina viitorul înseamnă a identifica mecanismul prin 
care viitorul devine prezent, posibilul devine real şi „forţele 
generatoare” îşi joacă rolul. Nu este deci vorba de obţinerea unui 
simplu răspuns corect privind viitorul, ci de o cunoaştere 
„completă” a cursurilor de evenimente care se soldează inevitabil 
cu rezultatul final prevăzut. 

Dimpotrivă, din punctul de vedere al gândirii probabiliste, 
pentru a determina viitorul este suficient să stabileşti rezultatul 
final corect, răspunsul potrivit, prin prisma analizei unor corelaţii 
relevante, dar care nici o clipă nu se constituie în descrieri 
complete a „ceea ce se întâmplă în realitate”. Nu numai că, în 
acest caz, nu se poate pretinde că s-a identificat complet mecanis- 
mul implicat, dar acest „mecanism” - seria tuturor influențelor şi 
evenimentelor implicate - este, prin natura lucrurilor, ignorată. 
Numai în momentul în care cercetătorul abandonează tentativa 
reconstituirii „complete” a mecanismelor şi influențelor implicate, 
drumul investigaţiei devine liber de constrângeri (psihologice şi 

epistemologice) pentru abordarea probabilistă; într-un fel, 
renunţarea la supoziţiile cauzale este o necesitate euristică şi 
epistemologică a aplicării raţionamentului probabilist. Faptul 
poate fi explicat prin aceea că GC impune un ideal epistemologic 
deductiv ale cărui constrângeri dirijează cercetarea către deducţii 
pas cu pas ale înlănţuirii stărilor de lucruri, pe când GP, avansând 
un ideal de tip inductiv, favorizează o altă strategie metodologică: 
strategia  conjecturii de tip inductiv, bazate pe analiza 
posibilităţilor teoretice şi pe evaluarea aşteptărilor raţionale. 
Predicţia laplaceană este o deducție strictă, ghidată de idealul 
certitudinii, al cunoaşterii „complete”; în contrast, predicția 
probabilistă este doar o ipoteză raţională de natură inductivă 
dezvoltată sub semnul incertitudinilor şi al probabilităților. 
Diferenţa este recunoscută - Suppes, (1984), pp. 60-61; Popper, 
(1982), p. 33 - dar semnificaţia ei nu este totdeauna desfăşurată în 
toată amploarea ei. Nu este vorba de o deosebire cantitativă (în 
precizia predicției) cum se subinţelege uneori, ci de o deosebire 
calitativă care influențează strategiile metodologice urmate. 
Caracterul deductiv al raționamentului cauzal obligă (pe cel ce îşi 
asumă cauza fixată de model) la asumarea producerii efectului şi 
deci la recunoaşterea eşecului epistemic atunci când efectul nu 
apare. Caracterul inductiv al raţionamentului probabilist nu 
conduce la constrângeri identice. Prin urmare, semnificaţia 
cauzalităţii nu se reduce la aceea că ea ar afirma existența unor 
conexiuni (care, la nivel pur retoric, pot fi recunoscute şi în cadrul 
GP) sau a unor regularităţi (care sunt utilizate şi de GP); 
semnificația ei este legată de faptul că GC postulează conexiuni 
tari care introduc modalitatea necesităţii şi deci metodologii ale 
deducţiei stricte, ale implicaţiei formale - strategii cu cerinţe şi 
constrângeri puternice, specifice. 

S-ar putea crede că, în fond, situaţia nu este deloc dramatică, 
tacticile deductive şi inductive fiind înrudite şi putând coopera - 
deducţia ar putea chiar fi prezentă drept inducţie completă, ceea 
ce ar încuraja tendinţa de a vedea GC ca o tactică particulară faţă 

de GP ca strategie generală (nu are în vedere oare GC situaţiile 
particulare în care predicțiile ating probabilitatea de 100%?) Un 
atare mod de a vedea lucrurile este însă extrem de superficial. El 
se bazează pe ignorarea diferenței radicale care există între logica 
deducţiei şi logica inducției, o diferenţă care dovedeşte clar că 
este vorba de două tipuri esențialmente diferite de a raţiona. Cine 
utilizează efectiv tehnicile logice respective nu poate neglija 
deosebirea (sau chiar opoziţia existentă); impresia că ar fi vorba 
de două lucruri înrudite este rezultatul prezentărilor uzuale din 
manualele elementare de logică, care simplifică excesiv situaţia. 
Din aceeaşi sursă provine şi modul superficial de a trata inducția 
completă: prin particularităţile sale, această inferenţă este de fapt 
un tip de deductie care nu poate juca rolul de „punte de legătură” 
între două logici opuse. 

Este deci greu de susţinut ipoteza că tipuri de gândire axate 
pe logici diferite, ghidate de valori diferite („certitudinea” 
deductivă şi respectiv „probabilitatea” conjuncturilor raţionale), 
cu idealuri distincte de explicaţie şi strategii metodologice diferite 
ar putea fi cuplate în modul neproblematic sugerat de constatarea 
expeditivă că necesitatea laplaceană reapare cu probabilitate de 
100%. Dar despre dificultăţile omologării conceptelor GC în cadrul 
oferit de GP, în paragraful următor. 


2.3.3. S-ar putea crede că însuşi conceptul de cauzalitate 
probabilistă - deşi definit altfel decât cauzalitatea clasică - se 
referă la aceeaşi relaţie ontologică pe care o descria acesta din 
urmă. Plecând de aici, s-ar putea susţine, în spiritul argumentelor 
teoriei istorice a  referinței (Kripke-Putnam), că există o 
continuitate referenţială între cele două tipuri de abordare cauzală 
(şi, deci, o anumită compatibilitate). Teza implică o analogie între 
situaţia genurilor naturale (apă, aer, metal etc.) tratată în spiritul 
respectiv de Kripke şi situaţia cauzalităţii. Dar, din păcate, această 
analogie nu funcţionează. Este clar că vorbitorii contemporani, 
pentru care apa este H,O, se referă totuşi la acelaşi gen natural ca 

şi anticii, pentru care apa era altceva; cu alte cuvinte, este evident 
că aici s-a schimbat doar modul de a descrie genul de obiect 
natural, dar s-a menţinut referinţa. Dimpotrivă, în cazul relaţiei 
cauzale tocmai conservarea referinţei este motiv de dispută. GC 
păstra o delimitare netă între referinţa obiectivă a discursului 
(cauzalitatea ca relaţie naturală, în sine) şi descrierea ei 
subiectivă (înţelegerea umană a relaţiei cauzale); termenul de 
cauzalitate se referea exclusiv la relaţia naturală (absolut) 
obiectivă. Prin contrast, GP ignoră sistematic delimitarea 
obiectiv-subiectiv: în cadrul său, nu se poate determina graniţa 
dintre probabilitatea obiectivă a unui eveniment şi estimarea sa 
subiectivă. Aici distincţia clasică îşi pierde, oarecum, sensul, 
funcţionarea GP fiind condiţionată de admiterea unei ambiguităţi 
sistematice în referința relaţiilor probabiliste. Aşadar GP nu 
conservă decupajul referenţial clasic, nerezumându-se la a 
modifica modul de descriere în condiţiile menţinerii delimitărilor 
clasice subiect-obieci. Ca urmare, nu se poate afirma că 
estimările probabiliste se referă la aceeaşi relație (obiectivă, 
„naturală”, independentă de subiectul cunoscător) la care se 
refereau enunţurile laplaceene. Întrucât GP avansează un mod de 
conceptualizare a experienţei care abandonează supoziţiile 
clasice privind separabilitatea (cel puţin principială) dintre 
obiectul real (cauza „reală”) şi descrierea sa subiectivă (cauza 
„aşa cum o cunoaştem noi” sau „pe cât o cunoaştem noi”), rezultă 
că ea promovează un nou tip de raportare la realitate şi implicit un 
nou mod de a fixa graniţele real-ireal; nu poate fi deci vorba doar 
de o altă descriere a aceleiaşi realităţi. Astfel, argumentul inspirat 
de abordarea Kripke-Putnam cade. 


2.4. Trivializarea reciprocă - un indiciu de incompati- 
bilitate 


Discontinuitatea referenţială semnalată în 2.3.3. permite deja 
sesizarea unui punct de vedere din care GC şi GP se resping 

reciproc, fiecare dintre ele apărând, din perspectiva celeilalte, 
trivială (neinformativă, neexplicativă sau neautentică). Faptul că 
fiecare din cele două moduri de gândire apare, din perspectiva 
celuilalt, trivial, lipsit de valoare cognitivă, este poate cel mai 
relevant indiciu de incompatibilitate. 

Din perspectiva GC şi a idealului explicaţiei cauzale, numai 
cunoaşterea cauzelor este cunoaştere „adevărată” („vere scire est 
per causas scire”) — ca atare, GP, care nu singularizează cauze 
suficiente, ci doar stabileşte corelaţii probabiliste („cauzale”), nu 
oferă cunoaştere autentică; cel mult, i se poate recunoaşte funcţia 
de descriere empirică a experienţei acumulate, de contabilitate a 
unor date brute, care nu lămuresc „mecanismele reale” ale 
producerii fenomenelor. În acest sens, ea se reduce la un substitut 
de cunoaştere, nu este decât un instrument intermediar, propriu 
perioadei în care nu există date suficiente pentru o descriere 
completă a ceea ce se întâmplă „realmente” (a cauzelor suficiente 
care elucidează pe deplin evenimentele). Mergând la extrem, GC 
poate contesta valoarea ontologică a GP: în măsura în care 
gândirea probabilistă nu se referă la cauzele suficiente reale, 
„obiective”, epurate de subiectivitate, ea nici nu poate fi 
omologată ca descriere a realităţii, fiind mai curând o descriere a 
stării noastre de ignoranță, a stării epistemice de incertitudine în 
care nu se poate distinge între fapte obiective şi aşteptări 
subiective. De unde, bineînţeles, sentinţa de trivialitate şi de 
nonvaloare cognitivă. 

Dacă GC se vrea „adevărata cunoaştere”, în schimb GP se 
consideră a fi „adevărata luciditate”, calată pe date incontestabile 
şi nu pe supoziţii abstracte, cvasispeculative, privind ipotetice 
mecanisme cauzale incontrolabile. În contextele relevante pentru 
GP - unde nu se pot singulariza cauze suficiente şi nici identifica 
complet eventuale mecanisme „generatoare” pentru fiecare 
eveniment - retorica GC sună abstract şi steril. Evocarea lui C 
(„trebuie să fi existat o cauză pentru evenimentul aleator 
studiat”), un principiu altfel rezonabil, se dovedeşte superfluă, 

divagaţiile  cvasispeculative pe tema eventualelor „cauze 
suficiente” nefiind în nici un fel susceptibile să completeze sau să 
perfecţioneze modelele probabiliste folosite efectiv, şi cu atât mai 
puţin să contribuie la realizarea de predicții adecvate. Din 
perspectiva GP, retorica de tip cauzal este trivială, inutilă şi 
desuetă. Cazurile limită la care face mereu apel GC - corelaţia 
necesară, cu probabilitate de 100%, sau cea imposibilă, cu 
probabilitate de 0% - sunt cazuri privilegiate, neproblematice, 
oarecum tautologice, care nu promovează cu nimic analiza 
probabilistă şi înțelegerea corelaţiilor probabiliste interesante 
(care se situează totdeauna între aceste limite). Aceste cazuri 
limită constituie extremităţile spectrului conceptual probabilistic 
şi ele prezintă interes doar ca elemente de referință sau ca 
„marcaje” (jaloane) conceptuale care delimitează graniţele 
câmpului de relevanţă probabilistă - ca atare, spre deosebtre de 
situaţia lor în GC, aici, în domeniul gândirii probabiliste, ele nu 
sunt puncte de convergență a interesului teoretic, ci simple 
convenţii-cadru pentru constituirea câmpului de interes. Orice 
relaţii exprimate în termeni de probabilităţi 100% sau 0% sunt, din 
punctul de vedere al GP, tautologice sau chiar triviale - relaţiile 
relevante, interesante, fiind cele cu probabilităţi intermediare. 
Lucrurile stau deci aici exact invers decât în cadrul GC, unde 
relaţiile probabile (incerte) sunt nesemnificative - ele reflectă 
ignoranta subiectului, eşecul de a fi elucidat mecanismul cauzal 
efectiv - iar cele necesare (certe) au însemnătate teoretică 
maximă. 

Cineva ar putea crede că GP nu face în fond altceva decât să 
nuanțeze (cu ajutorul unor proporţii numerice multiple) ceea ce 
GC exprimă în termeni absoluti, dihotomici. În realitate, în spatele 
acestor deosebiri numerice, se ascund o serie de incompatibilităţi 
epistemologice. În timp ce din perspectiva GC, abordarea 
probabilistă apare a fi doar un substitut pragmatic pentru cunoaş- 
tere, un „instrument al isnorantului” şi o relatare „faute de mieux” 
a unor Simple „frecvenţe” şi „regularităţi” empirice - deci o 

performanţă slab informativă şi neexplicativă -, din perspectiva 
GP, abordarea cauzală apare abstractă,  cvasispeculativă, 
aninformativă şi sterilă. Aici se confruntă, aşadar, două idealuri 
epistemologice nu numai diferite, ci chiar radical opuse - 
cuplarea GC şi GP nu poate apărea decât eclectică din punct de 
vedere principial. 


2.5. Câteva analogii 


Sensul - principial, iar nu tehnic - în care GC şi GP sunt 
incompatibile ar putea fi pus, probabil, mai bine în lumină prin 
intermediul câtorva analogii. Bunăoară, cele două tipuri de 
conduită ce decurg din cele două moduri diferite de gândire pot fi 
considerate incompatibile în sensul în care sunt incompatibile 
jurământul sacru - practicat cândva - şi angajamentul formal 
modern. Bineînţeles că, sub raport practic sau „tehnic”, cele două 
moduri de a se autoobliga pot avea efecte similare până la 
identificare. Însă, pe de altă parte, sub raport principial ele sunt 
două lucruri diferite şi chiar opuse. Un jurământ sacru îşi 
dobândea semnificaţia constrângătoare dintr-un presupus raport 
între cel ce jura şi forţe supranaturale capabile să urmărească şi 
să sancţioneze eventualele încălcări ale obligaţiilor autoimpuse; 
cu alte cuvinte, actul implica o anumită ontologie - chiar dacă 
doar imaginară - şi un sistem de valori decurgând din ea. Pe de 
altă parte, angajamentul formal presupune doar o relaţie între 
individ şi anumite foruri sociale susceptibile de a sancţiona sau 
măcar blama eventualele încălcări comise. Sensul actului modern 
este simţitor diferit şi, într-un fel, tocmai contestarea asumpţiilor 
actului clasic de a jura justifică angajamentul practicat în zilele 
noastre: tocmai pentru că nu se contează pe o justiţie divină, are 
sens să se pretindă asumarea unor obligaţii prin angajamente 
formale luate în faţa unor foruri publice. (Existenţa unei judecăţi 
supranaturale face superfluă sancţiunea profană, după cum 
aceasta face superfluă pedeapsa divină). Într-un sens similar 

ontologia cauzală devalorizează gândirea şi corelaţiile probabilis- 
te, în timp ce acestea fac superfluă ontologia clasică a cauzalităţii. 
Cuplarea celor două elemente opuse este, în ambele cazuri 
supuse analogiei, posibilă practic; dar, tot în ambele cazuri, ea 
apare ca o iniţiativă eclectică, confuză în supoziţiile sale princi- 
piale. 

O altă sumară analogie urmăreşte să sugereze sensul diferit al 
conceptului de cauzalitate în GC şi GP. Să considerăm un joc în 
cadrul căruia apar două tipuri de situaţii. O categorie de situaţii 
sunt cele în care la mutarea A făcută de un jucător, celălalt este 
formal obligat să facă mutarea B. O altă categorie de situaţii sunt 
cele în care, la mutarea A făcută de un jucător, celălalt nu este 
obligat formal să facă mutarea B, dar cerinţe de ordin tactic îl 
determină practic pe cel din urmă să facă totuşi în 99% din cazuri 
tot această mutare. Practicienii jocului, mai puţin sensibili la 
principii, vor avea probabil înclinația de a identifica cele două 
tipuri de situaţii, dată fiind deosebirea statistică minoră dintre ele. 
Pare oricum rezonabilă obişnuinţa de a da acelaşi nume relaţiei 
dintre A şi B în ambele tipuri de situaţii, de a spune că A obligă la 
B, la fel cum pare extrem de rezonabilă obişnuinţa de a vorbi, şi în 
cadrul GC şi în cadrul GP, de „aceeaşi” relaţie cauzală (eventual 
definită sau descrisă diferit). 

Poate că atitudinea descrisă mai sus este corectă dintr-un 
punct de vedere pragmatic, tehnic sau „de calcul”. Dar ea nu mai 
apare la fel şi din punct de vedere principial. Cele două tipuri de 
situaţii de joc diferă prin natura lor, şi nu doar prin gradul de 
regularitate al răspunsului B dat mutării A: căci în prima categorie 
de situaţii nu este permis (nu este corect) A şi non-B, pe când în a 
doua categorie de situaţii, chiar dacă A atrage după sine, de 
regulă, răspunsul B, A şi non-B este un cuplu de mutări corect şi 
permis. Prin analogie, în cadrul GC apariţia cauzei şi absenţa 
efectului este o situaţie care frizează absurdul, pe când în cadrul 
GP aceasta este o situaţie normală, prevăzută, chiar dacă într-un 
număr mai restrâns de cazuri. Nu este deci vorba de o deosebire 

în aritmetica frecvențelor, ci de una care apare în logica 
modelelor conceptuale subiacente. 

Aceasta ne conduce la evocarea unei a treia analogii - poate 
singura „respectabilă”, adică legitimă dintr-un punct de vedere 
mai strict: analogia cu raporturile interteoretice în mecanică. 
Cercetările „noilor istorici ai ştiinţei” au acreditat ideea că, deşi 
mecanica clasică poate fi, în sens tehnic, considerată un caz 
particular al mecanicii relativiste, în fond, la nivel principial, este 
mai curând vorba de o veritabilă incompatibilitate conceptuală. 
Chiar dacă, în nenumărate cazuri, rezultatele numerice şi 
predicțiile concrete ale celor două mecanici coincid, Kuhn şi 
Feyerabend au arătat că teoriile în cauză se află într-o marcată 
opoziţie datorată  supoziţiilor lor principiale contrare, şi 
semnificației lor conceptuale diferite. Se poate sugera că raportul 
între GC şi GP este similar: se pot găsi bune exemple de aproxi- 
mări cauzale ale relaţiilor probabiliste (sau invers, uneori), bune 
exemple de „traduceri” ale conceptelor specifice unei „paradig- 
me” în termenii celeilalte (de ex. a „necesităţii” laplaceene în 
termenii probabilității de 100% specifice gândirii statistice) şi 
poate chiar cazuri sui generis de „conlucrare” a celor două moduri 
de gândire în demersurile cognitive înregistrate istoric. Dar toate 
aceste „elemente comune” nu pot escamota opoziţia celor două 
feluri de a conceptualiza experienţa acumulată, diferenţele onto- 
logice, epistemologice şi de valori dintre GC şi GP. Din perspectiva 
acestor opoziții şi diferenţe, persistenţa principiilor cauzale în 
cadrele probabiliste pare foarte implauzibilă. Corelaţiile probabi- 
liste îşi joacă rolul explicativ (şi „organizator” faţă de experienţă) 
fără a se constitui într-un „nou tip de cauzalitate”: relaţiile proba- 
biliste induc o ordine (o „determinare”) în experienţă fără a 
induce neapărat şi conexiuni cauzale. Şi - dacă o asemenea risipă 
de analogii sumare poate fi permisă - o ultimă comparaţie: aşa 
cum descrierea mecanicii matematizate înlocuieşte mecanica 
aristotelică a cauzelor „ascunse”, descrierea  probabilistă 

matematizată înlocuieşte conceptualizarea bazată pe decelarea 
conexiunilor cauzale. 


3. Câteva concluzii 


Citirea atentă a criteriului einsteinian al realităţii fizice - vezi, 
de ex., Bohr (1969), p. 79 - sugerează că nu încrederea în succe- 
sul predicţiilor cauzale se datorează valabilităţii principiului 
cauzalităţii, ci tocmai invers, încrederea în acest principiu se 
datorează succesului predicţiilor cauzale. Dacă aşa stau lucrurile, 
atunci ar fi rezonabil să ne aşteptăm ca o conştientizare a limitelor 
predicţiilor cauzale să conducă la o diminuare a încrederii în 
valabilitatea lui C. În acelaşi sens acţionează şi constatarea că GC 
şi GP sunt principial incompatibile. Cine ia în serios gândirea 
probabilistă - considerând-o un mod deplin de a da seama de 
realitate - va ajunge probabil, mai devreme sau mai târziu, la 
analiza consecinţelor sale ontologice şi, în speţă, la bănuiala că C 
nu se poate susţine simultan cu GP (în cadrul GP). Căci principiul 
cauzalităţii joacă în cadrul gândirii probabiliste - în mod ironic - 
rolul „ipotezei divine” în mecanica celestă laplaceană: rolul unei 
ipoteze pe care tradiţia o impune ca „indispensabilă”, dar care, în 
fapt, se dovedeşte superfluă. Acelui adept al GP care îşi ia în 
serios convingerile, încercările unora de a „nuanţa” şi „perfecţi- 
ona” gândirea cauzală pentru a o face compatibilă cu gândirea 
probabilistă îi vor apărea la fel de artificiale ca şi încercările 
scolastice de a împăca teza predestinării cu aceea a liberului 
arbitru. Poate că tocmai un sentiment difuz al incompatibilităţii 
dintre gândirea probabilistă şi venerabilul principiu cauzal l-a 
împins pe Einstein să opună rezistenţă celei dintâi: spre deosebire 
de Born şi alţi fizicieni care au presupus deîndată că principiile 
cauzale pot fi „reconstituite” în cadrul GP, Einstein a intuit poate 
că adoptarea deplină a gândirii probabiliste conduce la abando- 

narea spiritului gândirii cauzale. Trăirea intensă a dificultății 
abandonării unui mod de a vedea lumea, atât de vechi încât pare 
inevitabil, a constituit, poate, un aspect al dramei intelectuale a 
marelui savant. În schimb, cine ia lucrurile uşor, nesesizând 
sacrificiile la care obligă adoptarea deplină a GP, va putea rămâne 
cu convingerea că GC şi C pot fi cumva conciliate cu viziunea 
probabilistă. 

Valentin Mureşan 


DESPRE POSIBILITATEA DEMARCĂRII 
FILOSOFIEI 


Motto: „Filosofia ştiinţifică nu există. Filosofia e un 
lucru foarte personal, eminamente subiectiv. Ea nu 
poate fi studiată ca altceva decât ca lirică. Filosofia e 
un fel de lirică.” 

Nae lonescu 


„A reînviat peste tot misticismul religios... S-au intensifi- 
cat curentele naţionaliste... S-au ridicat în prestigiu 
curentele anltiintelectualiste... A rezultat o filosofie 
pentru uzul gazetarilor improvizaţi în salvatori ai 
lucrului public, filosofie care n-a reuşit să se cristalizeze 
într-o operă de valoare.” 


C. Rădulescu-Motru (1930) 


Influenţa pe care o exercită un filosof asupra publicului său 
îşi are măsura fidelă mai puţin în mulţimea admiratorilor declaraţi 
şi mai mult în numărul tentativelor de a-l contrazice. În fond, o 
disciplină trăieşte nu atât prin amorurile placide pe care le 
patronează, cât mai ales prin certurile, despărţirile şi reîntâlnirile 
ce-i primenesc neîncetat substanţa. Progresul unei discipline e 
rezultatul unei suite de contestări constructive. Acest tumult al 
normalităţii lipseşte, în bună măsură, din viaţa comunităţii 

filosofice româneşti, unde critica vizează, cu preferinţă, persoa- 
nele iar conflictul ideilor e perceput, de regulă, ca atac neloial. 

Voi discuta în continuare concepţia unui autor care nu s-a 
aliniat acestei tradiţii păguboase. Şi o voi face cu scopul declarat 
de a o critica; mai mult, de a o disloca, dacă se poate. E vorba de 
concepţia profesorului Mircea Flonta cu privire la specificul 
filosofiei formulată într-un studiu provocator! şi într-o carte de 
mare influență’. 

Teza centrală a profesorului Flonta este aceea că termenul 
„filosofie” nu semnifică un concept simplu care ar putea primi o 
definiţie reală. Invocându-l pe Wittgenstein”, dânsul pare a susţine 
chiar mai mult: anume că trebuie să ne situăm, în genere, pe un 
punct de vedere anti-esenţialist cu privire la natura înţelesului. Un 
termen complex precum „filosofie” nu ar avea un nucleu de sens 
paradigmatic (sugerat de Ideea platoniciană de „filosofie”), 
nucleu care să satisfacă condiţia continuității semantice (i.e. 
prezervarea anumitor note definitorii, „esenţiale”, de la numirea 
iniţială până în prezent); el e, mai degrabă, un termen cu o 
pluralitate de înţelesuri „ireductibile”, toate la fel de justificate, 
egal valabile. Nu există criterii universale, supraparadigmatice ale 
excelentei filosofice, criterii care să rămână invariante în trecerea 
de la o tradiţie filosofică la alta şi care să permită identificarea 
„adevăratei” filosofii şi, prin contrast, a simulacrelor sale. 
Comunicarea dintre paradigme este, practic, inexistentă iar 
răspunsul la întrebarea „Ce este filosofia?” nu poate fi dat decât în 
interiorul fiecărei paradigme. Nu există un răspuns obiectiv la 
această întrebare. Metafora utilizată de autor pentru a sugera 
starea actuală a filosofiei e aceea a unei aşezări care nu are o 
singură piaţă centrală, ci e formată din cartiere grupate în jurul 
unor pieţe diferite, toate „la fel de centrale”. 

Profesorul Flonta pare să fie condus către această soluţie 
sceptică cu privire la existenţa unui criteriu de demarcaţie al 
filosofiei de cel puţin două experienţe exemplare care par a fi 
foarte solide: prima, că e o stare de fapt (şi o experienţă personală 

pregnantă) incomunicabilitatea radicală a unor filosofi care s-au 
format în tradiţii diferite, e.g. cea flenomenologică şi cea analitică; 
a doua, că tentative similare de demarcare (e.g. a conceptului de 
„ştiinţă” sau a celui de „artă”) s-au soldat cu eşecuri succesive, 
făcându-ne să ne gândim serios la aruncarea peste bord a unor 
întrebări de tipul „Ce este X ?”. 

Diversitatea stilurilor şi tradiţiilor filosofice i se pare autorului 
comparabilă cu diversitatea ireductibilă a artelor. Deşi, în timp ce 
pe artişti această luxurianţă nu-i deranjează (ei par complet 
dezinteresaţi de întrebarea „Ce este arta ?”; pur şi simplu pictează 
sau scriu), filosofii par să se fi împiedicat de ea, căutând, în 
spatele diversităţii de fapt, o „unitate de drept”; aşa apare ideea 
„filosofiei autentice”, „adevărate”, „mari”. Supoziţia implicită a 
punctului de vedere esenţialist (sau monocentric) - adoptată tacit 
de majoritatea creatorilor în filosofie - e că „diversitatea stilurilor 
de filosofare este reală, dar nu şi legitimă”; e posibilă, în principiu, 
reducerea distanţei ce separă o operă filosofică reală, imperfectă, 
de conceptul ideal, „adevărat”, al filosofiei. Exemplul semnificativ 
ales de autor e acela al decretării orgolioase în mediile noastre 
cultural-literare (nu în cele ale filosofiei academice !) a excelentei 
filosofiei reprezentată de „cartierele” din jurul unei „pieţe” în care 
tronează operele unui Blaga sau ale unui Noica. Aş zice că la fel 
de bine s-ar putea exemplifica pe cazul unor filosofi analitici. lar 
situaţia e universală, nu specifică României. 

În contrast cu această înclinaţie irepresibilă a majorităţii 
filosofilor spre monocentrism (de fapt, spre propria lor opţiune), 
Mircea Flonta propune o perspectivă pluricentrică dar totodată 
„monadologică”f, i.e. variatele monade filosofice (şcoli şi tradiţii 
filosofice) nu comunică între ele. Apogeul pledoariei sale e în 
favoarea acceptării „pluralismului” filosofic, identificat cu acest 
gen de pluricentrism. Desfăşurarea argumentării constă, în fond, 
în caracterizarea originalității şi specificităţii ireductibile a 
câtorva mari „paradisme” sau „tradiţii” filosofice. Clasificarea 
propusă prezintă ea însăşi interes: 

1) Filosofia este ştiinţa supremă (în sensul lui episteme), o 
formă de cunoaştere rațională, „ştiinţilică”, având ca obiect o 
„realitate transcendentă”, suprasensibilă, absolută, rolul său 
metodologic fiind unul fundaţional. Aceasta e „tradiţia metafizicii 
clasice”, de la Platon la Hegel. 

la) Proiectul transcendental de reformă a  metafizicii 
tradiționale (Kant, Husserl): filosofia rămâne ştiinţa supremă, 
obiectul ei fiind acum nu transcendentul, ci raţiunea pură sau 
conştiinţa pură; metodele se modifică şi ele (metoda transcenden- 
tală, metoda reducţiei eidetice), dar rolul său fundaţional rămâne 
intact. 

De remarcat că atât (1) cât şi (la) sunt moduri de înțelegere a 
filosofiei ca activitate de „cercetare”, nu ca viziune personală, 
unică despre lume. În acest sens, terenul filosofiei e locul de 
întâlnire al unor generaţii succesive de cercetători care intră în 
controverse critice, îşi cizelează şi perfecţionează reciproc 
soluţiile, sperând într-un avans asimptotic spre răspunsuri tot mai 
obiective la problemele ridicate. 

2) Filosofia nu e o „ştiință”, nu e o cunoaştere cu valabilitate 
obiectivă. Aceasta e cea de-a doua mare tradiţie şi, în opinia 
profesorului Flonta, schematic vorbind, (1) şi (2) sunt cele două 
mari clase de „tradiţii filosofice”. Cea din urmă are cel putin trei 
varietăţi: 

2a) Filosofia e o construcţie originală. E tradiţia filosofiei 
germane de sistem, exemplificată, între alţii, de Dilthey şi de 
ceilalţi teoreticieni ai „ştiinţelor spiritului”; ea vine cu un prosram 
în cadrul căruia filosofia e înţeleasă ca o construcţie cu ambiţii 
totalizatoare dar care nu e menită să „descopere” ceva (din 
interior sau din exterior), ci să inventeze o lume sub forma unei 
viziuni subiective, asemănătoare operei de artă, deşi sculptată de 
data aceasta în mediul conceptelor. lar dacă în cazul anterior 
criteriile de excelenţă se refereau la „rezultatele obiectiv valabile” 
obţinute printr-o colectivă muncă de cercetare, aici ele sunt legate 
de arhitectonismul şi genialitatea unică a viziunii: de adâncimea 

sa, de armonia sa lăuntrică, de grandoarea perspectivei. Ca 
„viziune despre lume şi viaţă” (Welt-und Lebensanschauung) 
această filosofie de sistem, masiv impregnată de şi relativă la 
valorile specifice unei epoci şi la opţiunile autorului, e opusa 
impersonalei filosofii ca cercetare. Blaga e considerat, la noi, 
exemplul tipic al acestei tendinţe. 

2b) Filosofia ca analiză e legată de tradiţia analitică 
anglo-saxonă în sens larg; ea are o diversitate de subdiviziuni: i) 
filosofia ca reconstrucţie logică (Carnap, Suppes, Stegmiiller, 
Hintikka); ii) filosofia ca analiză lingvistică (Moore, Ryle, Austin, 
Strawson); iii) filosofia ca exerciţiu imaginativ şi critic al gândirii, 
vizând realizarea unei „terapii mintale” (Wittgenstein II). 

În această optică, filosofia nu e o teorie, o cunoaştere cu 
valoare obiectivă, dar nici o construcţie liberă a spiritului. Filosofia 
e o activitate de clarificare a înţelesurilor şi problemelor. Ea e o 
activitate critică de cercetare - trăsătură ce o apropie de tradiţia 
fenomenologică şi transcendentală în genere. 

2c) Filosofia ca reflecţie liberă. Acesta e un mod de filosofare 
anti-teoretic, anti-sistematic, opus idealului clarităţii analitice şi 
rigorii logice. De sorginte romantică, tradiţia aceasta urmăreşte să 
reabiliteze în filosofie limbajul literar. Sursa reflecțiilor filosofice e 
experienţa personală iar „metoda” e lipsa metodei; cu alte 
cuvinte, exprimarea spontană. În acest caz, criteriul suprem de 
excelenţă a creaţiei e unul estetic: frumuseţea stilului, forţa lui, 
simpton al geniului creatorului. Nae lonescu şi elevii săi 
exemplifică, la noi, această tradiţie, preluată de la un Nietzsche 
ori de la un Kierkegaard. Astăzi, Gabriel Liiceanu reia programatic 
o asemenea opţiune (a se vedea Cearta cu filosofia, 1995). 

Concluziile profesorului Flonta la această schiţă a câtorva 
stiluri şi tradiţii filosofice ar putea fi sintetizate astfel: 

a) Întrebarea „Ce este filosofia ?” nu poate primi decât, în cel 
mai bun caz, un răspuns intra-paradigrmatic deoarece numai în 
interiorul unei tradiţii filosofice există criterii neechivoce de 
excelenţă filosofică. „Diversitatea stilurilor de filosofare şi a 

tradiţiilor filosofice pare să fie una ireductibilă.” Nu avem nici o 
şansă de a reduce această diversitate la o pretinsă „filosofie 
majoră”, „autentică”, „adevărată”. 

b) Putem da doar un răspuns negativ întrebării „Ce este 
filosofia?”. Ea nu e ştiinţă, nu e artă, nu e cunoaştere comună. 
Această temă nu e, din păcate, îndeajuns dezvoltată, dar autorul 
admite că există o unitate (negativă) a marilor tradiţii filosofice 
care le demarcă de non-filosofie. Se mai acceptă o „origine 
comună” din care derivă „genealogic” marile curente actuale; 
acest punct iniţial ar conţine în germene motivele caracteristice 
ale eflorescenţei actuale de stiluri, într-o „indistincţie originară”. 

c) Singura atitudine recomandabilă în faţa diversităţii ireduc- 
tibile a tradiţiilor filosofice ca „realitate fundamentală a marii 
culturi universale” este „acceptarea şi încurajarea pluralismului 
filosofic”. 


Cred că interesul profesorului Flonta pentru această temă (în 
orice caz, interesul meu) se originează în constatarea unei stări de 
fapt suficient de provocatoare sub raport epistemic: existenţa unor 
stiluri complet diferite (căci ce asemănări există între ceea ce face 
Derrida şi ceea ce face Quine?) de a practica o activitate 
intelectuală ce poartă, în toate cazurile, acelaşi nume: „filosofie”. 
Mai e, apoi, constatarea inexistenţei unei comunicări reale între 
cei ce aparţin unor paradigme filosofice diferite şi a pretențiilor de 
exclusivitate ale fiecărei tabere de a reprezenta, numai ea, 
„marea”, „adevărata”, „autentica” filosofie. Motto-ul de la începu- 
tul acestor rânduri sugerează ardoarea disputei pe această temă, 
la noi în ţară, în perioada interbelică; ea continuă, însă, mocnit, şi 
astăzi. 

Mai cred, în plus, că existenţa acestei luxuriante diversităţi de 
stiluri şi tradiţii filosofice reprezintă, pentru mulţi dintre cei ce 

practică filosofia, sursa unei crize de identitate, recunoscute sau 
nu, criză pe care mai cu seamă cei ce predau această disciplină în 
universităţi şi licee o resimt ca pe o dezorientare persistentă, ca 
pe o nesiguranţă profesională: se apără şi se contestă simultan 
„filosofia profesională”, se revizuiesc nefiresc de frecvent 
programele de studiu, fiecare antrenând un val de contestaţii, se 
răspunde vag sau nu se răspunde deloc problemei „inserţiei 
sociale” a absolvenţilor, se discută steril chestiunea locului 
„istoriei filosofiei” în învăţământul filosofic etc. Într-o tară în care 
nu există o opinie dominantă cu privire la natura practicii 
filosofice şi la scopurile fundamentale ale învăţământului de 
profil (aşa cum există în Franţa sau în Anglia, bunăoară), se pare 
că, într-adevăr, numai acceptarea pluralismului stilurilor poate 
reprezenta soluția viabilă. Întrebarea e: ce sens are acest 
pluralism?, cât de larg este el ? Este oare acceptabilă trecerea de 
la extrema „filosofiei unice” impusă de stat, la extrema cealaltă 
(„populară”) a acceptării a orice sub numele de „filosofie”? 
Constat o anume înclinaţie a tinerilor cu sensibilitate filosofică, 
încurajați, desigur, de mediile noastre cultural-literare, de a 
identifica pluralismul filosofic cu arbitrariul aplicării acestei 
etichete pe aproape orice produs cultural, de la panseurile senile 
despre Kant, la culegerile de articole de gazetă”. Constatăm acum 
cu uimire că, în climatul nostru cultural, o apariţie la televiziune 
contează mai mult decât publicarea a trei volume de filosofie 
„academică” şi că „medaliile” în materie sunt acordate cu 
nonşalanţă de criticii literari şi de gazetari, nu de cei ce se ocupă 
efectiv de Platonf. Rezultatul inevitabil e banalizarea filosofiei, nu 
popularizarea ei (altfel necesară), erodarea identităţii sale ca 
spaţiu sui-generis al culturii. Pentru mine, cel puţin, tema 
„demarcării filosofiei” reprezintă, înainte de toate, prilejul 
opunerii, cu mijloace conceptuale şi argumentative (nu politice, 
dar nici persuasiv-mediatice), la acest val „eliberator” care riscă 
să sufoce ceea ce el pretinde că primeneşte. 

Spre deosebire de profesorul Flonta, convingerea mea e că 
problema demarcării filosofiei (sugerată cât se poale de 
neambiguu de întrebarea „Ce este filosofia?”) este (ca şi problema 
demarcării ştiinţei) o chestiune ce vizează găsirea unor criterii cât 
mai obiective (obiectivitatea e o chestiune de grad) de a delimita 
câmpul specific al filosofiei (cu toată varietatea lui de specii) de 
spaţiul calitativ diferit al unor forme non-filosofice ale spiritului 
(artă, ştiinţă, teologie, cunoaştere comună); ea nu e o chestiune 
ce se referă la găsirea unor criterii obiective de „excelenţă 
filosofică” în interiorul spaţiului filosofiei. Mircea Flonta dezvoltă 
pe larg cea din urmă temă (cu scopul explicit de a găsi un răspuns 
la întrebarea „Ce este filosofia?”), amintind numai în treacăt de 
prima. Din punctul meu de vedere, ordinea ar trebui inversată. Şi 
voi arăta de ce. 

Ordinea preferată de M. Flonta în punerea problemelor ar 
putea fi explicată prin convingerea sa că prima chestiune 
(„delimitarea negativă” a filosofiei) este neproblematică, pe când 
cea de-a doua, abia, e plină de substanţă şi „incurcături” relevan- 
te, ea stând, de fapt, la originea „certei” filosofiilor. Senzaţia mea 
e că lucrurile stau invers: 

- prima chestiune (demarcarea filosofiei de non-filosofie) o 
antrenează pe cea de a doua, dar nu în forma ierarhizării 
diferitelor moduri de filosofare în raport cu un centru autentic, ci 
ca problemă a unei centralităţi neierarhice (a unei ordonări 
centru-periferie într-un sens neutru din punct de vedere valoric); 

- prin urmare, prima chestiune, nu cea de-a doua, e 
fundamentală în tentativa de a răspunde la întrebarea „Ce este 
filosofia?”. 

Pentru a susţine acest punct de vedere alternativ voi încerca 
să explorez, înainte de toate, câteva consecinţe ale punctului de 
vedere formulat de profesorul Flonta - pe care îl voi numi 
pluricentrism incormensurabilist - pentru a arăta că ele sunt 
inacceptabile: 

1) Voi reveni, pentru aceasta, la metafora propusă de autor: 
peisajul actual al filosofiei nu e acela al unui oraş cu „o singură 
piaţă centrală”, ci al unei aşezări în care diverse cartiere se adună 
în jurul mai multor pieţe „la fel de centrale”. Decriptând metafora, 
autorul vrea să spună că diferitele tradiţii filosofice sunt reciproc 
opace (ele nu comunică în realitate, ci se află, în cel mai bun caz, 
într-un dialog al surzilor cauzat de inexistenţa unor criterii 
universale, supraparadigmatice ale excelentei filosofice, criterii 
care să rămână invariante în trecerea de la o tradiţie la alta); 
totuşi, aceste tradiţii diferite sunt la fel de valabile. (Pluralismul 
stilurilor de filosofare - spune indirect autorul - este real şi 
„egitim”; el nu va putea fi suprimat prin nici un efort de a 
identifica „esenţa perenă a gândirii filosofice”). Expresii sugerând 
centralitatea valorică („marea filosofie”, „adevărata filosofie”) nu 
au sens şi nu pot fi folosite decât „în cadrul unei tradiţii filosofice”. 
Căci numai în acest cadru pot fi identificate criterii clare, lipsite de 
echivoc, ale excelentei filosofice. Diversitatea tradiţiilor filosofice 
„pare să fie una ireductibilă”. 

Intuiţiile subiacente metaforei oraşului filosofic par a fi 
îndreptate împotriva a ceea ce aş numi monocentrism ierarhic, i.e. 
convingerea că e posibil, cel puţin în principiu, să identificăm 
conceptul „adevăratei filosofii”, în raport cu care să ierarhizăm, 
spre periferie, stiluri şi tradiţii filosofice degenerate, eliminabile 
sau amendabile. Nu contest existenţa ori marea răspândire a unei 
asemenea credinţe tacite, plesnind de autosuficienţă. Ea pare a fi, 
într-adevăr, cosubstanţială unui esenţialism metodologic pe care 
şi eu îl găsesc demodat (i.e. sarcina reflecţiei meta-filosofice e să 
identifice „esenţa perenă a filosofiei”, care e unică). Ceea ce 
contest eu este că pluricentrismul incomensurabilist reprezintă o 
soluţie alternativă viabilă (şi unică) la monocentrismul ierarhic. 

Şi iată de ce: teza incomensurabilității sau opacității diferi- 
telor tradiţii filosofice e inconsistentă cu teza egalei lor 
valabilităţi. Dacă opacitatea „ireductibilă” a diferitelor tradiţii ne 

„autentic”, atunci ea ne interzice şi afirmarea egalei lor valabili- 
tăţi. Căci pentru a constata egala valabilitate (sau „excelenţă”) a 
diferitelor tradiţii filosofice, noi trebuie să le putem compara cu 
ajutorul unor standarde obiective - inexistente, însă, conform 
tezei incomensurabilităţii (sau opacităţii). Pe scurt, un punct de 
vedere care susține că oraşul filosofic e format din cartiere-mo- 
nadă, reciproc-opace şi totodată „la fel de centrale” este 
incoerent, 

2) De dragul clarităţii, să ne imaginăm un (A) cartier-Carnap 
(„filosofia ca reconstructie logică”); (B) un cartier-Cioran 
(„filosofia ca reflecţie liberă”); (C) un cartier-Novalis (filosofia ca 
specie a poeziei; de fapt, acesta e un cartier al poeţilor şi al unor 
rude netalentate ale lor, „filosofii”); (D) un cartier-Ceauşescu 
(filosofia ca discurs politic şi ideologic). Din metafora oraşului cu 
cartiere „la fel de centrale” rezultă că: 

(A), (B), (C), (D) cred şi afirmă, fiecare despre sine, că 
reprezintă „adevărata filosofie”, în raport cu care ceilalţi sunt, în 
cel mai bun caz, forme degenerate (e un fapt istoric că aceasta au 
şi afirmat „primarii” acestor cartiere). Întrebarea „Ce este 
filosofie?” are sens numai în interiorul fiecărei paradigme (unde 
va primi răspunsuri diferite), ea fiind echivalentă cu întrebarea 
„Ce este filosofia autentică, adevărată, mare etc?”. În afara 
aserţiunii lui (A): „filosofia ca reconstrucţie logică e adevărata 
filosofie”; a celei a lui (B): „filosofia ca reflecţie liberă e adevărata 
filosofie” etc., nu e posibil să afirmăm nimic obiectiv despre 
„adevărata filosofie” (despre conceptul unic de filosofie). Deci 
toate aceste aserţiuni „subiective” trebuie considerate ca la fel de 
îndreptăţite, în lipsa unor criterii supraparadigmatice de decizie. 

Dacă acceptăm că există o pluralitate de centre egal 
îndreptăţite, atunci trebuie să acceptăm că nu există margini 
discernabile ale urbei filosofilor; singurul sens coerent al marginii 
este cel din jurul cartierului. Deci nu putem şti de unde începe 
altceva decât filosofia; putem şti doar de unde începe „filosofia 
neautentică” în raport cu paradigma unui cartier. Nu putem, 

aşadar, delimita filosofia de non-filosofie. Pluricentrismul inco- 
mensurabilist face imposibilă „delimitarea negativă” a conceptului 
de filosofie. 

3) În aceste condiţii, (D) e „la fel de îndreptăţit” să-şi 
clameze centralitatea ca şi (A); nu putem decide cu ajutorul unor 
criterii obiective că „filosofia lui N. Ceauşescu” (despre care s-au 
scris atâtea cărţi) sau „poezia lui Novalis” e mai puţin filosofie 
decât „filosofia lui R. Carnap”; ori că, eventual, ele nu sunt deloc 
filosofie. Prin urmare, totul ar putea fi, în condiţii „favorizate de 
mutații culturale semnificative” (Flonta), filosofie. „Merge orice” 
e principiul anarhismului. Teza pluricentrismului incomensura- 
bilist antrenează  anarhismul  meta-filosoftic, nu pluralismul 
filosofic. 

Pluralismul filosofic înseamnă dreptul egal la existenţă şi 
respectul egal pentru stiluri şi tradiţii filosofice diferite, fără a 
pretinde o ierarhie a lor. Anarhismul meta-filosofic înseamnă 
desfiinţarea oricăror criterii, mai mult sau mai puţin obiective, de 
apartenenţă la sfera („oraşul”) filosofiei, deci dreptul (absolut 
neîngrădit) de a lipi eticheta „cartier filosofic” pe orice produs 
cultural sau chiar extra-cultural (se vorbeşte, nu-i aşa, de „filosofia 
privatizării în România”, de „filosofia fotbalului”, de „filosofia 
strategiei electorale a partidului X”, de „filosofia reformei 
învăţământului” etc.; culegerea în volum a unor articole de gazetă 
pe teme cotidiene dă naştere unui nou filosof şi, dacă se adaugă 
sprijinul televiziunii, unui „adevărat” filosof.). Anarhismul filosofic 
echivalează cu disoluția filosofiei ca întreprindere intelectuală ce 
presupune o sumă de cunoştinţe şi de abilităţi specifice şi cu 
transformarea ei într-un „bun cultura!” la îndemâna publicului 
larg. E un proces analog confundării ştiinţei cu popularizarea 
științei (pe care nimeni nu şi-o permite, însă, de teama 
ridicolului). 

4) Reacţia profesorului Flonta împotriva monocentrismului 
ierarhic şi esenţialismului a fost, probabil, determinată de anumite 
experienţe personale (comune, de altfel, comunităţii filosofilor, pe 

care le-am amintit deja). Una dintre ele ar merita, poate, o 
discuţie aparte deoarece sensul ei mi se pare diferit. E vorba de 
contrastul, evocat de autor, dintre interesul/dezinteresul filosofi- 
lor/artiştilor pentru întrebări de tipul „Ce este filosofia/arta?” Acest 
contrast poate fi explicat, cred eu, nu prin adeziunea tacită a 
filosofilor în genere, spre deosebire de artişti, la un punct de 
vedere esenţialist cu privire la felul în care trebuie răspuns la 
întrebarea „Ce este filosofia?”, ci prin faptul evident că întrebarea 
„Ce este arta?” iese din sfera de competenţă a artistului (deşi 
există artişti cu înclinații filosofice care au brodat o interesantă 
literatură filosofică în jurul acestei întrebări), pe când ea se află în 
sfera de competenţă a filosofului, a esteticianului; „Ce este 
filosofia?” e o întrebare (meta -) filosofică, pe când „Ce este arta?” 
nu e o întrebare „artistică” (ci tot filosofică). Vreau să spun cu 
aceasta că a pune întrebarea „Ce este filosofia?” este: a) firesc 
pentru un filosof, după cum e nefiresc pentru un artist să 
răspundă la întrebarea „ce este arta?” şi b) ea nu e neapărat 
simptomul unei adeziuni esenţialiste tacite, ci înainte de toate 
aplecarea naturală asupra unei teme meta-filosofice. 


Ne-am putea imagina, ca alternativă la monocentrismul 
ierarhic, nu un pluricentrism incomensurabilist, ci un monocen- 
trism neierarhic, în care întrebarea „Ce este filosofia?” nu ar mai fi 
echivalentă cu întrebarea „Ce este filosofia autentică, adevărată, 
mare etc.?” ci cu întrebarea „Ce distinge filosofia, în toate formele 
ei (ireductibile la o formă «autentică» unică) de non-filosofie?”. 

Argumentaţia profesorului Flonta sugerează că aceste 
elemente distinctive sunt diferite, funcţie de tradiţia filosofică pe 
care o avem în vedere (e.g. cunoaşterea filosofică, spre deosebire 
de cea ştiinţifică, e a priori, independentă de experienţă, obiectul 
ei nefiind lumea, ci formele pure ale raţiunii; filosofia, după alţii, 

nu e o teorie despre lume, nici o construcţie imaginativ-sensibilă, 
ci o activitate de „curăţare” a gândirii; în fine, filosofia apare altor 
autori ca o specie literară, dar deosebită de artă, căci ea 
construieşte un univers personal în mediul ideilor etc. 

Ceea ce trebuie observat aici e că aceste diferențe (ie. 
distanțe) sunt inegale: unele tradiţii filosofice sunt mai apropiate 
de limbajul, metodele şi tipul de sensibilitate specifice ştiinţelor, 
altele de cele specifice literaturii, altele de cele specifice teologiei 
sau gândirii comune. Prin urmare, nu vor putea fi excluse zonele 
de interferenţă cu domeniile non-filosofice amintite, nici regiunile 
îndepărtate de aceşti poli non-filosofici şi, ca atare, mai „pur” 
filosofice. 

Din perspectiva unei viziuni monocentrist neierarhice, 
„centrul” reprezintă o poziţie „egal depărtată” de teritoriul 
extra-filosofic al ştiinţei, artei, teologiei şi cunoaşterii comune; 
distanţa de la centru la această „periferie” nu are însă un sens 
axiologic, ci unul ce vizează dozajul influențelor străine (în ceea 
ce priveşte limbajul, metodele, stilul) în substanța discursului 
filosofic. Această distanţă este un continuum, cu zona lui mediană 
de indeterminare şi cu extremele sale, reprezentate de o zonă 
neambiguu „filosofică”, respectiv de una neambiguu „non-filoso- 
fică”. Nimeni nu va contesta, bunăoară, că „Luceafărul” lui 
Eminescu e o operă literară, nu filosofică, după cum Estetica lui 
Croce nu e operă literară, ci filosofică. A nu recunoaşte aceasta 
înseamnă a friza excentricul şi neseriozitatea. Operele aparţinând 
diferitelor macro-curente filosofice sunt mai mult sau mai puţin 
apropiate - ca stil, limbaj, metode, tip de sensibilitate intelectuală, 
chiar tematică — de cei patru poli non-filosofici menţionaţi. Derrida 
şi deconstructivismul se plasează, în mod programatic, în 
preajma polului literar. Cartea lui Catherine Clement La putain du 
Diable e considerată un „roman filosofic”, în care „«personajele» 
sunt mai ales idei”, o carte „cu certuri, reconcilieri, iubiri 
intelectuale la prima vedere, incidente şi chiar accidente ale 
gândirii” (Magazine littéraire, 339/1996); ea se află şi mai aproape 

de polul literar, poate chiar în acesta şi, deci, în afara ariei 
filosofiei. Eseurile filosofice ale lui Pascal sau Genealogia moralei 
a lui Nietzsche se află, oricum, la o distanţă comparativ mai mare 
de polul literaturii decât romanul menţionat. În general, genul de 
scriitură filosofică pe care profesorul Flonta o numeşte „reflecţie 
liberă” se situează în apropierea polului artistic. Prin contrast, 
„filosofia formală” a lui R. Montague, „etica formală” a lui H. 
Gensler, lucrările unor Carnap, Kripke sau Stegmuller, îmbracă 
haina limbajului ştiinţific şi utilizează metode împrumutate de la 
diverse ştiinţe (mai ales cele logico-matematice). Va exista, 
inevitabil, şi o zonă intermediară (în care aş situa lucrări cum sunt 
Critica rațiunii pure sau Cuvânt şi obiect), unde filosofii au creat 
propriul lor limbaj şi au inventat metode sui generis (e.g. metoda 
deducţiei transcendentale, metoda traducerii radicale). Această 
plasare diferită pe axele (ce pot fi privite ca intersectate, 
intersecţia lor fiind nucleul tare al filosofiei) artei-ştiinţei, 
respectiv teologiei-cunoaşterii comune nu semnifică o ierarhizare 
valorică. Nu vom spune că prima Critică a lui Kant e „mai autentic 
filosofică” decât Genealogia moralei ori Zarathustra lui Nietzsche. 
Ceea ce putem spune, într-adevăr, e că ea e mai neambiguu (mai 
indiscutabil şi indisputabil) filosofică decât Zarathustra - a cărei 
apartenenţă la sfera filosofiei a fost nu o dată contestată, ea fiind 
considerată, mai degrabă, o operă literară. O evaluare nuanţată ar 
plasa-o, probabil, undeva la jumătatea distanţei dintre filosofie şi 
literatură, într-un gen filosofic „impur”, construit de un filolog pe 
gustul literaţilor. Acestui gen îi poate fi acordată o egală 
respectabilitate cu celelalte genuri filosofice, dar nu centralitatea 
pe care o pretinde. 

Acceptarea unui continuum între un centru filosofic 
paradigmatic şi o periferie non-filosofică nu are, în acest caz, 
decât semnificaţia unei treceri continue dinspre domeniul 
pluriform al filosofiei spre un alt teritoriu, non-filosofic, fără a 
putea fixa exact (cu ajutorul unor criterii necesare şi suficiente) 
momentul trecerii. 

O filosofie de graniţă - cum e cea a lui Nietzsche sau Cioran 
(la graniţa cu literatura) - nu e inferioară filosofiei lui Kant sau 
Hume, plasate, eventual, mai la centru (dar nici superioară 
acestora, cum pretindea arogant Nietzsche”); ea e la fel de 
îndreptățită ca şi aceasta din urmă, fiind un mod sui generis (căci 
de graniţă) de a practica filosofia (tot aşa cum „de graniţă” - 
graniţa cu ştiinţa, de data aceasta - e şi o specie interesantă de 
filosofie pe care cu greu am putea-o considera „inferioară”: 
epistemologia scrisă de oamenii de ştiinţă. În zonele de graniţă 
vom întâlni, de regulă, creaţii ambigue, clasabile, mai uşor sau 
mai greu, atât în domeniul filosofiei cât şi al non-filosofiei. 


lată acum şi câteva dintre consecinţele acceptării 
monocentrismului neierarhic. El sugerează, în primul rând, că 
diferenţele dintre variatele tradiţii filosofice nu sunt atât de 
radicale precum ne îndemna să credem viziunea alternativă. Ideea 
de continuum filosofie -  non-filosofie ne duce cu gândul la o 
imagine în care diversele „cartiere” filosofice şi non-filosofice se 
continuă unul pe altul, se întrepătrund, au loc între ele împrumu- 
turi stilistice şi de tehnici „arhitecturale”, chiar dacă există în 
fiecare voci extremiste ce clamează puritatea şi separarea. Între 
Kant (aparţinând tradiţiei „metafizicii clasice revizuite”) şi R. Hare 
(aparţinând tradiţiei „analitice”) diferenţele nu sunt de natură, ci 
de grad: se reiau teme, se discută metode, se rafinează soluţii. 
Existenţa dialogului şi continuităților probează această întrepă- 
trundere. A devenit un loc comun în universităţile engleze ca 
Platon şi Aristotel să fie consideraţi maeștri ai... analizei! „Analiza 
lingvistică” actuală e adesea exemplificată cu performanţe 
aparţinând textelor lui Aristotel sau Toma. 

Ideea pe care aş vrea să o acreditez e că există o 
surprinzătoare continuitate şi la nivelul obiectului filosofiei. 

Profesorul Flonta susţine contrariul: ar exista diferenţe radicale la 
acest nivel între diferitele tradiţii filosofice. Obiectul filosofiei în 
„tradiţia metafizicii clasice” e „lumea suprasensibilă, lumea 
esențelor pure, accesibilă doar raţiunii despărțite de simţuri”. 
„Tradiţia transcendentală” ia ca obiect „raţiunea pură sau conşti- 
inţa pură... un obiect principial inaccesibil experienței” („Filosofia 
transcendentală marchează o ruptură clară cu tradiţia metafizică 
ataşată modelului ontologic al filosofării deoarece instituie ca 
obiect al filosofiei nu realitatea transcendentă ci formele 
constitutive pure ale raţiunii şi conştiinţei în genere”). „Tradiţia 
filosofiei constructive de sistem” are ca obiect nu o lume dată, 
internă sau externă, ci o plăsmuire, o viziune, o „lume construită” 
de filosoful însuşi („Câte genii metafizice, atâtea sisteme metafizi- 
ce”). În fine, în „tradiţia analizei” obiectul filosofiei nu e nici 
lumea, nici conştiinţa ori o viziune personală, ci limbajul. Aşa de- 
scriind lucrurile - şi acest mod de descriere e foarte răspândit - 
ipoteza rupturilor radicale la nivelul obiectului ar părea asigurată. 
Punctul meu de vedere e că în spatele acestor diferenţe, mai 
mult sau mai puţin aparente, există o unitate de obiect mascată: 
presupoziţiile tacite (de natură ontologică, gnoseologico-meto- 
dologică şi axiologică) ale tuturor experienţelor umane relevante 
(şi am exemplificat mereu cu patru asemenea experienţe 
cardinale: experienţa artistică, ştiinţifică, religioasă şi a 
cunoaşterii comune). Ceea ce e interesant e că acest punct de 
vedere mi-a fost sugerat şi ferm inoculat de excelenta argumen- 
tare pe care am găsit-o tot într-o lucrare, ceva mai veche, a 
profesorului Flonta:  Perspectivă filosofică şi rațiune ştiinţifică 
(tema a fost reluată monografic într-o extrem de convingătoare 
carte scrisă de  Adrian-Paul Iliescu). În această lucrare se 
analizează „cadrele filosofice” ale diferitelor teorii fizice, autorul 
redescoperind marile teme ontologice şi gnoseologice ale 
filosofiei în ipostaza unor „supoziţii fundamentale ale cercetării 
ştiinţifice” (esenţialismul, atomismul, realismul, fenomenalismul, 
determinismul etc.), supoziţii având asemenea caracteristici: i) ele 

sunt „condiţiile-cadru” a priori pe care sunt ţinute să le satisfacă 
ipotezele ştiinţifice; ii) ele funcţionează ca supoziţii directoare ale 
cercetării, de cele mai multe ori tacit; iii) ele nu se află sub 
controlul experienţei. Această primă tentativă de caracterizare a 
fost amplu articulată, până la nivelul unei viziuni despre natura 
reflecţiei filosofice în genere, de A.-P. Iliescu, în cartea citată. 

E, într-adevăr, uşor de observat că aceleaşi „supoziţii-cadru” 
pot fi descoperite în fundamentele artei, practicilor religioase şi 
teologiei, moralei ori politicii, ale tuturor experienţelor umane 
relevante. Ideea pe care mi-au sugerat-o cărţile amintite a fost că 
exerciţiul particular al developării supoziţiilor filosofice întreprins 
de epistemolog ar putea fi generalizat şi că filosofii s-au ocupat 
întotdeauna de acest lucru: să aducă la lumină, să articuleze critic 
cu metode specifice, să apere sau să disloce asemenea 
presupoziţii latente care dau direcţiile mari ale tipului de 
raționalitate dominant într-o anumită epocă’. 

luzia de „ruptură totală” la nivelul obiectului provine din 
aceea că întotdeauna „obiectul” reflecţiei filosofice e impregnat 
de metoda utilizată şi de limbajul folosit. Când Platon vorbeşte, 
bunăoară, ontologizând, de „tărâmul Ideilor”, el atinge, de fapt, în 
„epistemologia sa metafizică” (N. White), presupoziţia filosofică 
(gnoseologică, în esenţă, deşi cu o componentă ontologică) a 
realismului, opusă de el fenomenalismului dominant al sofiştilor. 
Aceeaşi supoziţie e discutată azi, în alte carcase lingvistice decât 
„analogia peşterii”, de un Putnam ori un David Brink. Când 
Nietzsche evocă liric „eterna reîntoacere”, are oare el un alt 
„Obiect? decât cei ce elaborează sistematic, statistic-sociologic, 
de pildă, supoziţia „circularităţii istoriei” (J. Gimpel), sau cu 
mijloace logico-semantice ideea de „timp circular” (N. Rescher), 
sau cu mijloace matematic-cosmologice ideea de „timp cosmic 
circular” (K. Gödel)? Nu cred. Cred că toţi articulează şi 
aprofundează aceeaşi  presupoziţie filosofică  (circularitatea 
timpului: subiectiv, fizic ori istoric) cu metode şi în limbaje 
diferite. 

În fine, monocentrismul neierarhic are drept consecinţă 
veritabilul pluralism filosofic, adică acceptarea ca la fel de 
îndreptăţite din punct de vedere axiologic a diferitelor tradiţii 
filosofice, cu toate că ele pot fi inegal  distanţate de polii 
non-filosofici şi, prin urmare, inegal de  filosofic-,pure”. Dozajul 
„influențelor străine” în operele filosofice reprezintă marca 
„centralităţii” sau -„necentralităţii” lor. Centrală sau periferică, 
fiecare tradiţie sau operă filosofică îşi are valoarea sa proprie şi 
puterea sa de seducţie. 

Ceea ce sugerează însă acest tablou e că dincolo de o 
anumită limită (ce nu poate fi, totuşi, precizată prin criterii 
absolute) se iese fără ambiguitate din tărâmul filosofiei. Filosofia 
poate fi de mai multe feluri, dar nu de orice fel. 

De aceea mi se pare că starea actuală a filosofiei e mai bine 
descrisă de următoarea metaforă revizuită: domeniul filosofiei 
seamănă cu un oraş format din cartiere diferite, construite în jurul 
unei mulţimi de pieţe, dar care are totuşi o „piaţă mai centrală 
decât celelalte”. Acest oraş e înconjurat de alte oraşe, cu 
arhitecturi şi „culturi” complet diferite (dar oraşe, nu platforme 
industriale sau lanuri de grâu). Nu există ziduri între oraşul 
filosofic şi celelalte oraşe (al artei, ştiinţei, teologiei, cunoaşterii 
comune), ci o întrepătrundere reciprocă a caselor şi stilurilor 
arhitectonice. Cartierele filosofilor mai apropiate de oraşul ştiinţei 
vor fi mai influențate de arhitectura acestuia, cele mai apropiate 
de oraşul artei se vor resimţi de această apropiere etc. „Piaţa 
centrală” are drept caracteristică distinctivă o arhitectură 
sui-generis în raport cu cea a vecinilor, având un procent minim 
(chiar dacă nenul) de influenţe stilistice străine. Numai în acest 
sens, al dozajului influențelor exterioare, e ea „mai filosofică” 
decât celelalte pieţe. De ce se cheamă acest oraş „filosofic” şi nu 
altfel? Pentru că a existat o tradiţie istorică în care preocupările de 
genul cercetării cu mijloace originale sau împrumutate a presupo- 
ziţiilor tacite ale vieţii oraşelor înconjurătoare a purtat acest nume. 

De fapt, cred că oraşele reale au o structură de acest tip, nu 
una de tipul unei mulţimi de pieţe „la fel de centrale”: ele pot avea 
„centre” diferite, dar există de regulă o „vatră istorică” de unde a 
luat naştere şi a iradiat oraşul. Legăturile cu această vatră 
comună nu pot dispărea complet dacă vrem să vorbim de „oraş” 
şi nu de cu totul altceva. 


Este oare posibil să determinăm efectiv „locuitorii” pieţei 
centrale şi ai celorlalte cartiere, mergând până la periferia cea mai 
ne-filosofică ? Voi schiţa, în continuare, o metodă de identificare a 
unui răspuns pozitiv. Înainte de aceasta sunt necesare, însă, 
câteva precizări. 

Întrebarea „Ce este filosofia?” nu mai vizează aici desco- 
perirea „esenței unice” desemnate de acest concept, a trăsăturilor 
esenţiale comune tuturor operelor filosofice. Termenul „filosofie” 
e un termen fuzzy şi deci nu poate fi definit prin condiţii necesare 
şi suficiente de apartenenţă. 

În loc de vagul termen „filosofie”, prefer termenul, mai 
circumscris, de „operă filosofică”, adică un anume studiu sau o 
anume carte (Fenomenologia spiritului, Republica etc.), în nici un 
caz ceva inform de genul „opera lui Hegel” sau „opera lui 
Heidegger”. 

În fine, prin întrebarea „Ce este o operă filosofică?” voi 
încerca să determin nu un „concept esenţial” semnificat de acest 
termen, ci referința lui. Ce obiecte intră şi ce obiecte nu intră sub 
conceptul de „operă filosofică”. Aceasta poate determina şi 
înțelesul, adică regulile de utilizare ale termenului în limbă. 

Pentru a-mi atinge scopul, voi apela la metoda de identificare 
extensională a unui cuvânt pe care o propune Stegmiller 
(„metoda exemplelor paradigmatice”)', inspirat de discuţia lui 
Wittgenstein a înţelesului cuvântului „joc” (Cercetări filosofice, 

secţ. 66 şi urm.), discuţie menită să elimine opinia că atunci când 
e dat un concept, trebuie să existe şi o proprietate care e comună 
acelor şi numai acelor lucruri care cad în extensiunea cuvântului 
în cauză (i.e. posedarea acelui/acelor) proprietăţi e o condiţie 
necesară şi suficientă de apartenenţă la extensiunea cuvântului 
„joc”!!). Stegmiiller a utilizat această metodă pentru a determina 
mulţimea aplicaţiilor intenţionate ale unei teorii fizice şi nu văd de 
ce, dacă se acceptă că ea funcţionează în astfel de cazuri, nu s-ar 
putea accepta că ea ar putea funcţiona şi pentru determinarea 
extensiunii cuvântului „filosofie” (sau, mai exact, „operă 
filosofică”). Voi cita pe larg textul lui Stegmiiller în care voi 
înlocui cuvântul „joc” cu cuvântul „operă filosofică”: 

„Încercând să izolăm noţiunea de operă filosofică vom 
încerca, mai întâi, să listăm cazuri tipice. Pe parcursul unei 
«perioade de incertitudine» iniţiale, această listă va fi modificată 
printr-o suită de adăugiri şi eliminări. Experienţe noi, personale 
sau altfel, avute, de pildă, cu ocazia «unor discuţii» sau citind 
«istorii ale filosofiei», vor servi pentru a extinde lista. Unele 
opere, incluse iniţial, vor fi eliminate după o cercetare mai 
amănunţită.... Faza de incertitudine poate fi totuşi finalizată numai 
într-o anumită direcţie, dacă se poate spune aşa. După dezbaterile 
preliminare se va ajunge la o «listă minimală». Alte şi alte opere 
filosofice vor pulea fi adăugate acestei liste pe baza unei 
cunoaşteri îmbunătăţite, dar se va refuza reducerea ei. Fie S 
extensiunea cuvântului «operă filosofică» şi Sọ lista minimală. 
Această listă S$, satisfăcând condiţia Sọ c S$?, va fi numită lista 
paradigmelor de operă filosofică. Metoda bazată pe specificarea 
unei asemenea liste va fi numită metoda exemplelor paradig- 
matice. Relaţia dintre S, şi S e supusă următoarelor condiţii: 

(1) S, este efectiv dată în sens extensional, i.e. elementele 
acestei mulţimi sunt enumerate într-o listă; 

2) Se decide să nu se elimine niciodată vreun element din Sọ, 
i.e. să nu se conteste niciodată vreunui element al acestei mulţimi 
atributul de a fi o operă filosofică; 

(3) Elementele lui Sọ pot avea proprietăţi comune. În acest 
caz, de pildă, ele pot împărtăşi proprietatea de a fi un produs 
intelectual scris. (Ceea ce, în treacăt fie spus, arată că nu e corect 
să se presupună că nu se poate identifica nici o «continuitate» 
între exemplele paradigmatice, aşa cum par a sugera remarcile lui 
Wittgenstein. Elementul crucial aici e că aceste proprietăţi, dacă 
sunt cunoscute, reprezintă numai condiţii necesare, nu suficiente 
pentru a asigura includerea în clasa operelor filosofice). Aceste 
proprietăţi sunt în cel mai bun caz necesare, dar nu suficiente 
pentru a asigura apartenenţa la S. În general, elementele dintr-o 
listă de exemple paradigmatice pot avea una sau mai multe, chiar 
infinit de multe proprietăţi comune. Dar indiferent de cât de multe 
sunt şi de cât de multe dintre ele sunt privite drept condiţii 
necesare de apartenenţă la clasa mai mare, nu putem deriva din 
ele o condiție suficientă de apartenență. 

(4) O condiţie suficientă de apartenenţă la S implică o 
vaguitate ineradicabilă. Dacă un individ care nu aparţine lui Sọ e 
să fie considerat un membru al lui S, atunci el trebuie să 
împărtăşească cu toate sau «aproape toate» elementele lui Sọ un 
număr «considerabil» sau «semnificativ» de proprietăţi. 

(5) Sensul în care este ineradicabilă vaguitatea menţionată în 
(4) - chiar şi pentru cazul când «aproape toate» e specificat 
neambiguu prin convenţie - poate fi dat într-un sens precis 
(făcând astfel un pas înainte faţă de Wittgenstein). Pentru fiecare 
element individual din S - S, trebuie să fim în stare să dăm o listă 
de proprietăţi pe care acest element le are în comun cu toţi sau 
«aproape toţi» indivizii din Sg. Prin opoziţie cu aceasta, totuşi, nu 
putem prezenta nici o listă finită de proprietăţi care să asigure 
apartenenţa la S. Putem face un pas înainte şi să spunem că nu 
există nici măcar o listă finită de liste de proprietăți astfel încât 
apartenența la S să fie garantată unui individ care posedă toate 
proprietăţile enumerate în una din aceste liste. Vorbind în 
termenii teoriei mulțimilor: nici măcar o clasă finită de mulţimi de 

proprietăţi nu e suficientă pentru a garanta apartenenţa la S a 
unor obiecte care nu sunt deja în Sp Astfel avem aici o combinare 
între precizia privitoare la o condiţie necesară şi lipsa preciziei 
privitoare la o condiţie suficientă de apartenenţă la S”. 

A identifica S, pentru conceptul de „operă fiolosofică” e o 
întreprindere empirică pe care nu am făcut-o. Dar ea mi se pare 
fezabilă iar rezultatele ei îmi apar, în linii mari, previzibile. Va 
exista un nucleu paradigmatic de opere filosofice selectate, după 
discuţii preliminare în contradictoriu, de mai mulţi experţi în 
filosofie, consultând propriile lor opţiuni profesionale, ca şi 
istoriile filosofiei (adică părerile unor experţi dispăruţi). Acestea 
vor fi un număr de opere clasice cu un statut filosofic nedisputat. 
Extinderea lui S, spre S se va face adăugând opere care au „ase- 
mănări de familie” mai mari sau mai mici cu operele paradig- 
matice. Aici vor intra, pe un continuum fără linii de demarcaţie 
nete, opere cu un statut filosofic disputat (De rerum natura, Aşa 
grăit-a Zarathustra, Formal Philosophy etc.), mergând până la 
opere cu un statut indiscutabil non-filosofic (Principia lui Newton, 
Greaţa lui Sartre etc.). 

O asemenea manieră de a răspunde la întrebarea „Ce este 
filosofia?” evită acuza de esenţialism şi demarcă mulţimea fuzzy a 
„operelor filosofice”. În plus, ea sugerează că există o varietate de 
stiluri de filosofare aflate în jurul unui nucleu de „opere 
paradigmatice” dar că, recunoscând această diversitate, nu orice 
operă îşi poate aroga, în mod arbitrar, centralitatea. 


Note 


l. „Stiluri de filosofare şi tradiţii filosofice”, conferinţă susţinută la 
Academia Română, 1995. 

2. Perspectivă filosofică şi rațiune ştiinţifică, Editura Ştiinţifică şi 
Enciclopedică, Bucureşti, 1985. 

3. „Ideea că un concept general este o însușire comună a instanţelor sale 
particulare este legată de alte idei primitive, prea simple, despre 

structura limbajului. Ea este comparabilă cu ideea că însuşirile sunt 
ingrediente ale lucrurilor care au acele însuşiri; de exemplu, că 
frumuseţea este un ingredient al tuturor lucrurilor frumoase tot aşa cum 
alcoolul este un ingredient al berii şi vinului...” (Caietul albastru). 

4. Toate aceste excentricităţi terminologice îmi aparţin (V.M.). 

5. Citesc, bunăoară, într-un ziar recent: „....generaţiile de excepţie 
Eminescu, Caragiale, Creangă, Slavici - pe de o parte, în literatură - sau 
Nae Ionescu, Noica, Ţuţea, Cioran - pe de alta, în filosofie” (29 martie 
1997). Şi chiar dacă această paralelă amatoare va fi considerată 
nerelevantă deoarece autorul ei nu e decât un ziarist oarecare, ea 
exprimă, totuşi, cu exactitate, o anume mentalitate confuză cu privire 
la valorile filosofiei româneşti ce domină în mediile noastre culturale. 

6. „Filosofii sunt la noi mai ales oameni cu pregătire literară.” (Mircea 
Vulcănescu, 1931). 

7. „Ce rasă nelilosofică aceşti englezi! Bacon reprezintă un atentat 
contra filosofiei în general; Hobbes, Hume şi Locke au înjosit şi 
degradat pentru un secol şi mai bine conceptul de filosofie. Să nu uităm 
că englezii, odată ajunşi în istorie, au fost cauza unei adânci degradări 
generale a nivelului spiritului european, din cauza mediocrităţii lor 
profunde” (F. Nietzsche). A se compara cu Noica: „Cultura anglo-saxonă, 
cu empirismul său rudimentar, cu neopozitivismul său şi filosofia sa 
analitică, a batjocorit filosofia, neavând nici o înclinaţie pentru ideile 
superioare”. E drept că etichetări similare - deşi, de regulă, nu atât de 
bombastice - vin şi din tabăra cealaltă. 

8. Filosofia limbajului şi limbajul filosofiei, Editura Ştiinţifică şi 
Enciclopedică, Bucureşti 1989. 

9 Am dezvoltat acest subiect în Apusul unei filosofii, Alternative, 
Bucureşti, 1995. 

10. W. Stegmiiller, The Structure and Dynamics of Theories, Springer- 
Verlag, 1976, p.171 şi urm. 

1]. „Să considerăm, de exemplu, activităţile pe care le numim «jocuri». 
Mă refer la jocurile de masă, la jocurile de cărţi, la jocurile cu mingea, la 
jocurile olimpice ş.a.m.d. Ce au toate acestea în comun ? - Nu spune: 
«Trebuie să existe ceva în comun sau, altfel, ele nu ar fi numite 
«jocuri», ci priveşte şi vezi dacă există ceva comun tuturor. - Căci dacă 
le vei privi, nu vei vedea ceva ce să fie comun tuturor, ci doar 
similarități, corelări ... lar rezultatul acestei examinări este: vedem o 

reţea complicată de similarități ce se suprapun şi se intersectează: 
uneori similarități globale, alteori similarități de detaliu. Nu pot găsi o 
expresie mai bună pentru a caracteriza aceste similarități decât 
«asemănări de familie»; căci variatele asemănări dintre membrii unei 
familii: statura, trăsăturile, culoarea ochilor, mersul, temperamentul etc. 
etc., se suprapun şi se intersectează în acelaşi fel. - Şi atunci voi spune: 


«jocurile» formează o familie” (66-67). 
„Cum să explicăm cuiva ce este un joc ? Imi imaginez că îi vom descrie 


jocuri şi că vom adăuga : «Acesta şi alte lucruri asemănătoare sunt 
numite «jocuri»” (69). 
„Se poate spune că conceptul «joc» e un concept cu limite neclare. 


«Dar mai este oare concept un concept neclar?»... Frege compară un 
concepl cu o arie şi spune că o arie cu graniţele vagi nu poate fi numită 
arie. ... - Dar este oare fără sens să spui: «Stai cam acolo»?... Când spun 
aceasta nu trasez nici un fel de graniţe, ci eventual arăt cu mâna - ca şi 
cum aş indica un loc anume. Chiar acesta e modul în care se poate 
explica unei persoane ce este un joc. Se dau exemple şi se urmăreşte ca 
ele să fie luate într-un anume fel. - Nu vreau să spun, totuşi, prin 
aceasta, că el ar vedea în acele exemple acel lucru comun pe care eu - 
dintr-un motiv anume - am fost incapabil să-l exprim; ci vreau să spun 
că el poate utiliza acele exemple într-un anume fel. În acest caz, a da 
exemple nu e un mijloc indirect de a explica - în lipsa altuia mai bun. 
Căci orice definiţie generală poate fi şi ea greşit înţeleasă. Ideea e că 
acesta e modul în care noi jucăm jocul. (Mă refer la jocul de limbaj al 
cuvântului «joc»)” (71). (L.Wittgenstein, Philosophical Investigations, 
Blackwell, 1992). 


MIRCEA FLONTA 


RĂSPUNSURI 


Studiile colegilor mei îmi oferă ocazia privilegiată de a discuta 
cu spirite exersate în jurul unor teme care m-au preocupat şi mă 
preocupă. Discuţia şi controversa este în viaţa noastră filosofică 
mai degrabă excepţia decât regula. Faptul are multe explicaţii, 
prima dintre ele fiind dată de numărul restrâns de persoane cu 
interese şi preocupări convergente. Din păcate, o interacţiune 
profesională vie şi susţinută lipseşte adesea chiar şi înăuntrul 
acestor grupuri mici. Se acceptă prea uşor şi fără necesare 
diferențieri supoziţia că ceea ce se întâmplă la noi este doar un 
ecou întârziat şi adesea infidel a ceea ce se petrece în lumea 
mare, într-un câmp sau altul al literaturii filosofice internaţionale. 
Pot fi întâlnite, desigur, destule menţiuni şi citări de circumstanţă. 
Dacă facem însă abstracţie de câteva nume cunoscute - un Noica, 
un Cioran şi alte câteva - puţini tineri interesaţi de filosofie, 
dornici să se formeze şi să lucreze în domeniu, cred, astăzi, că pot 
câştiga ceva substanţial studiind scrieri ale autorilor români şi 
încercând să se confrunte cu ei. Tentaţia de a discuta cu şi despre 
autori ca Derrida, Gadamer, Habermas sau Rorty poate fi înţeleasă 
cu uşurinţă. Cei ce îi dau curs ştiu însă prea bine că evaluările şi 
observaţiile lor vor rămâne fără replică. Ei nu participă la discuţia 
filosofică planetară. Sugestia mea este că am putea beneficia de 
multe din cele pe care le oferă o controversă filosofică autentică 
discutând între noi, evident în măsura în care şi atunci când este 
cazul. Mai mult interes şi o sporită receptivitate pentru ceea ce nu 
este neapărat spectaculos şi la modă, disponibilitatea de a folosi 
oportunităţi reale pentru confruntarea ideilor ne-ar putea ajuta să 
ieşim din starea de provincialism filosofic în care ne complacem. 
Puţinul ce se încearcă în această carte ar putea, totuşi, arăta că 

activităţi de acest fel sunt profitabile pentru toţi, pentru 
participanţi în primul rând, dar şi pentru public. Nimic nu poate fi 
mai important pentru cel ce acceptă discuţia şi crede că are ceva 
de învăţat din ea decât comentariile analitice şi critice calificate şi 
bine intenţionate ale unora din punctele de vedere pe care le 
propune. Asemenea reacţii îl ajută nu numai să descopere ceea ce 
este îndoielnic, vulnerabil sau pur şi simplu greşit în supoziţiile de 
la care porneşte şi în raţionamentele pe care se sprijină, dar şi să 
privească lucrurile dintr-o altă perspectivă, să-şi pună noi 
întrebări, să-şi clarifice şi să-şi amendeze ideile. 

Intenţia mea în cele ce urmează nu va fi să apăr cu orice preţ 
o poziţie sau alta, ci să profit de observaţiile colegilor, îndeosebi 
atunci când ele sunt în măsură să provoace reconsiderări şi 
precizări, precum şi să favorizeze clarificări. Fără îndoială că 
unele din aceste observaţii mi-au permis să constat încă o dată cât 
de dificilă este comunicarea în materie filosofică. Şi chiar dacă 
uneori voi fi condus spre concluzia că anumite judecăţi se sprijină 
pe o înţelegere şi prezentare inadecvată a ceea ce cred că am 
susţinut, înclin totuşi să socotesc consideraţiile de acest fel drept 
un produs secundar al intenţiei de a clarifica mai bine şi de a 
exprima mai limpede modul în care văd, astăzi, lucrurile. Ceea ce 
voi spune nu trebuie să fie neapărat în acord cu ceea ce am 
afirmat în textele asupra cărora se apleacă colegii. 

Voi urma în răspunsurile mele o anumită ordine. Voi începe 
cu acele contribuţii ce discută probleme mai uşor de delimitat 
pentru a încheia cu cele ce abordează teme deosebit de 
cuprinzătoare, cum este cea a caracterizării naturii activităţii şi 
creaţiei filosofice. 

Discuţie cu Adrian Miroiu despre relaţia dintre prescriptiv 
şi descriptiv în teoria cunoaşterii ştiinţifice 


Controversele în jurul acestui subiect au fost mai intense în 
anii '50 şi '60. Impresia mea este că aceasta s-a întâmplat nu atât 
deoarece clarificările obţinute au fost socotite pe deplin 
satisfăcătoare, cât datorită unei deplasări vizibile a preocupărilor 
de la problematica filosofiei generale a ştiinţei spre cercetări de 
fundamente şi metodologie ale marilor ramuri ale ştiinţelor, cum 
ar fi disciplinele matematice, fizice, biologice şi sociale. Totodată, 
în măsura în care problematica unei teorii generale a cunoaşterii 
ştiinţifice rămâne în discuţie, în literatura internaţională se 
constată o deplasare spre teme ce nu se plasează pe axa relaţiei 
prescriptiv-descriptiv. Cu toate acestea, o revenire la problematica 
complexă, plină de nuanţe şi subtilităţi, pe care o ridică 
examinarea acestei corelaţii nu va fi, în mod sigur, lipsită de 
interes. 

Preocuparea mea pentru temă s-a dezvoltat în mare măsură 
ca o reacţie la punctul de vedere pronunţat normativist sau pres- 
criptivist, formulat de Karl Popper şi de autori reprezentativi 
pentru tradiţiile convenţionaliste din cadrul Cercului de la Viena. 
Admit cu plăcere că poziţia pe care o conturează propriile mele 
consideraţii este una descriptivistă, aşa cum remarcă de altfel şi 
Adrian Miroiu. Mai mult, mă întreb dacă o altă poziţie poate fi 
susținută din perspectiva acelui tip de abordare pe care voi 
încerca să-l schițez în cele ce urmează. 

Teoriile cunoaşterii ştiinţifice pot fi caracterizate drept 
încercări de a formula şi întemeia criterii de evaluare a excelenţei 
ştiinţifice, criterii după care se conduc sau în acord cu care se află 
judecăţile celor ce practică cercetarea. Cum pot fi formulate şi 
întemeiate asemenea criterii de evaluare a ipotezelor teoretice şi 
a teoriilor concurente cum ar fi adecvarea empirică, succesul 
predicţiilor, puterea explicativă, consistenţa, coerenţa, simplitatea 
sau fertilitatea? Răspunsul pare să fie nu numai simplu, dar şi de 

neocolit: se consideră că observarea unor asemenea cerințe ne 
oleră mijloacele cele mai potrivite pentru atingerea unui anumit 
obiectiv socotit a fi scopul central sau țelul ultim al cunoaşterii 
ştiinţifice. Să presupunem, bunăoară, că adoptăm punctul de 
vedere al lui Popper potrivit căruia țelul ultim al cunoaşterii 
ştiinţifice îl reprezintă formularea unor teorii ce oferă o descriere 
tot mai adecvată caracteristicilor structurale ale lumii, a unor 
teorii tot mai adevărate în sensul corespondenței lor cu stările 
reale. Dacă adoptăm acest punct de vedere, desemnat în mod 
curent prin expresia realism ştiinţific, atunci atât experienţa 
istorică a dezvoltării ştiinţei, cât şi o reflecţie de principiu ne vor 
indica drept mijloace potrivite pentru apropierea de țelul propus 
formularea unor ipoteze cât mai îndrăzneţe, mai riscante, cât mai 
bogate în conţinutul informativ şi cu o probabilitate mică în 
lumina cunoaşterii noastre prealabile, precum şi conceperea şi 
realizarea unor teste cât mai severe menite să infirme aceste 
ipoteze. Asemenea deziderate, formulate şi întemeiate prin rapor- 
tare la o anumită reprezentare despre țelul central al cunoaşterii 
ştiinţifice, au fost caracterizate, cum se ştie, de către Popper şi alţi 
autori drept reguli ale metodei generale ale ştiinţei. Să admitem 
însă că ne însuşim punctul de vedere empirist-constructivist al lui 
Bas van Fraassen, punctul de vedere potrivit căruia ştiinţa 
teoretică urmăreşte - prin formularea unor modele succesive - o 
descriere şi o sistematizare cât mai reuşită a faptelor ştiinţifice, a 
datelor observaţiei şi experimentului, cu alte cuvinte, elaborarea 
unor teorii empiric adecvate. Capacitatea de a cuprinde şi unifica 
faptele şi îndeosebi succesul predictiv al acestor modele vor 
constitui, din perspectiva empirist-constructivistă, indicaţiile cele 
mai semnificative privitoare la măsura în care ele contribuie la 
realizarea ţelului central al ştiinţei. Cerinţele sau criteriile de 
excelenţă ce pot fi întemeiate prin raportarea la acest ţel vor fi 
caracterizate drept deziderate recunoscule ca atare sau adoptate 
în mod tacit de către cercetători competenţi şi oneşti ce situează 

interesele promovării cunoaşterii cu valoare obiectivă deasupra 
oricăror altor consideraţii. 

Prin urmare, în cercetarea ştiinţifică, la fel ca şi în orice altă 
activitate omenească, dezideratele care îi orientează pe 
practicieni vor fi întemeiate prin raportare la o anumită repre- 
zentare despre telul central sau suprem al activităţii în cauză. 
Dacă şi atât timp cât oamenii sunt raţionali ei vor trebui să 
observe acele deziderate pe care au bune motive să le socotească 
drept mijloacele cel mai potrivite pentru realizarea scopului pe 
care îl urmăresc. Raţionalitatea acţiunii se exprimă tocmai în 
adoptarea cât mai bună a mijloacelor scopului propus. De câte ori 
există o ierarhie a scopurilor, termenul de referinţă în evaluarea 
raţionalităţii acţiunii îl va constitui ceea ce vom socoti drept telul 
ultim, telul suprem al unei activităţi. Dacă ne întrebăm acum: 
„Care este țelul central! al cunoaşterii ştiinţifice?”, primul care ne 
vine în minte este că filosofii au propus răspunsuri diferite, incom- 
patibile unele cu altele, la această întrebare. Din punctul de 
vedere al problemei ce ne interesează pare instructiv să reformu- 
lăm această întrebare în forma unei interogaţii de principiu: „Cum 
am putea determina, în cele din urmă, care este scopul 
cunoaşterii ştiinţifice şi arbitra în acest fel controversele dintre 
filosofi?” La o întrebare formulată în acest fel nu pare să existe 
decât un singur răspuns: învățând din experienţa de până acum şi 
din experienţa viitoare a cunoaşterii ştiinţifice. Nu putem prescrie 
pur şi simplu ştiinţei un anumit ţel, făcând abstracţie de ceea ce 
şi-au propus şi au realizat cei ce au personificat-o, marii oameni 
de ştiinţă. Problema ţelului cunoaşterii ştiinţifice este,.până la 
urmă, o problemă de fapt, o questio facti. Filosofii sunt, desigur, 
liberi să propună o reprezentare sau alta asupra ţelului cercetării 
ştiinţifice. Vom fi însă de acord că aici nu poate fi vorba de o 
decizie arbitrară, că aceste propuneri pot fi discutate critic. Iar 
termenul de referință în asemenea discuţii vor fi realităţile vieţii 
ştiinţifice. O teorie a cunoaşterii ştiinţifice se susţine în măsura în 
care se construieşte pornind de la o reprezentare cu privire la 

scopul central al cercetării care este în linii mari de acord cu ceea 
ce ne poate indica o cunoaştere cât mai bună a realităţilor ştiinţei, 
cu ceea ce constituie elemente minime de consens în reprezen- 
tările spontane ale unor oameni de ştiinţă reprezentativi cu privire 
la sensul şi țelul final al activităţii lor creatoare. Oricâte deosebiri 
de păreri şi controverse au existat şi vor exista în această privinţă, 
nu numai între filosofi, dar şi între cercetătorii activi, cu greu s-ar 
putea contesta, cel puţin în principiu, că stabilirea ţelului central 
al cercetării ştiinţifice este o chestiune în care va trebui să ţinem 
seama în primul rând de fapte şi să învăţăm din experienţă. Dacă 
cădem de acord în această privinţă, şi mi se pare că trebuie să 
cădem de acord, va fi potrivit să ne punem o a doua întrebare: 
„Cum am putea afla căile cele mai potrivite pentru realizarea 
țelului propus, cum am putea stabili dezideratele pe care trebuie 
să le observe cercetătorii?” Această întrebare priveşte, aşadar, 
modul cum sunt stabilite mijloacele potrivite pentru atingerea 
scopului. În viaţa de fiecare zi, ca şi în activităţi omeneşti 
specializate, alegerea mijloacelor potrivite pentru înfăptuirea anu- 
mitor scopuri se realizează adesea printr-o reflecţie destul de 
sumară. S-ar putea de aceea crea impresia că mijloacele adecvate 
scopului poi fi stabilite prin simplă analiză. Impresia că găsirea 
mijloacelor şi căilor celor mai potrivite pentru atingerea unui scop 
are loc a priori, independent de experienţă, este însă înşelătoare. 
Ştim astăzi, de pildă, multe despre mijloacele ce servesc menti- 
nerii şi consolidării sănătăţii sau prelungirii vieţii, dar nimeni nu va 
susține că ceea ce ştim este rezultatul unei analize pur 
conceptuale. Am învăţat multe în această privinţă din experienţa 
comună şi ştiinţifică. Învăţămintele s-au sedimentat în consideraţii 
ce pot apărea adesea drept lucruri de la sine înţelese. Ştiinţa nu 
face excepţie în această privinţă. O formulare menită să accen- 
tueze ideea ar fi aceea că raționalitatea unor criterii de evaluare, 
ca prescripţii metodologice, va depinde de adevărul enunţurilor 
despre relaţia dintre ţel şi mijloacele cele mai potrivite pentru 
atingerea lui. lar dacă ţinem seama de împrejurare, că tocmai o 

anumită reprezentare despre țelul cunoaşterii ştiinţifice şi cu 
privire la dezideratele ce rezultă din adoptarea acestei reprezen- 
tări constituie pilonii de susţinere a oricărei teorii a cunoaşterii, 
cum am putea contesta, oare, ponderea hotărâtoare a compo- 
nentei descriptive în construcţia unei teorii viabile? 

Doresc să întregesc aceste consideraţii de ordin principial cu 
o nuanțare ce mi se pare deosebit de oportună. Cercetări istoric 
orientate în filosofia ştiinţei, îndeosebi în ultimele decenii, conduc 
spre concluzia că s-ar putea greu vorbi de ceva de felul unui ţel 
fundamental sau central al cercetării comun oamenilor de ştiinţă 
în toate epocile şi în toate disciplinele ştiinţifice. Evoluţia în timp a 
practicii cercetării naturii a acţionat retrospectiv asupra 
reprezentărilor privitoare la finalitatea cunoaşterii ştiinţifice 
modificând aceste reprezentări şi determinând deplasări ale 
graniței dintre ştiinţific şi nonştiinţific. Pentru a judeca raţionali- 
tatea evaluărilor şi deciziilor oamenilor de ştiinţă din diferite epoci 
va trebui, aşadar, să aflăm care au fost ţelurile cărora le-au 
acordat ei prioritate şi care a fost cunoaşterea lor prealabilă cu 
privire la căile cele mai potrivite pentru atingerea acestor țeluri. 
Nu vom putea discuta raționalitatea evaluărilor şi deciziilor 
cercetătorilor din epoci mai îndepărtate prin raportare la repre- 
zentările dominante astăzi cu privire la țelul central al cercetării 
ştiinţifice sau, ceea ce este până la urmă acelaşi lucru, pe baza 
analizei a ceea ce ne-ar putea apărea nouă drept conceptul 
generic al ştiinţei. Din această perspectivă, pare recomandabilă 
detaşarea nu numai de acele concepţii convenţionaliste ce carac- 
terizează stabilirea ţelului suprem al cercetării drept o decizie 
liberă a filosofului, ci şi de concepţiile apriorice care pornesc de la 
supoziţia că regulile metodei ştiinţifice ar putea fi fixate o dată 
pentru totdeauna prin analiza unui concept generic al ştiinţei. 

Voi încerca, în continuare, pe fundalul acestor precizări ce 
lipsesc, este adevărat, în mare măsură în textele pe care le are în 
vedere Adrian Miroiu, să discut câteva din observaţiile şi remarcile 
sale critice atât de interesante şi de provocatoare. 

Mă voi opri, mai întâi, asupra caracterizării pe care o dă el 
opoziţiei dintre orientarea prescriptivistă şi orientarea descrip- 
tivistă în teoria cunoaşterii ştiinţifice. Accentul cade, aici, pe 
distincţia dintre teorii care îşi propun să schițeze un model ideal al 
cunoaşterii ştiinţifice, să formuleze pe baza acestui model criterii 
ale excelentei ştiinţifice, şi teorii al căror nucleu îl constituie 
generalizări descriptive desprinse prin studiul istoric al ştiinţei şi al 
practicii ştiinţifice actuale. O asemenea caracterizare conţine, mi 
se pare, o sursă de ambiguitate reprezentată de modurile diferite 
în care poate fi înţeleasă expresia „model ideal al cunoaşterii”, o 
expresie ce survine şi în textele mele. Există cel puţin două 
sensuri sensibil diferite ce pot fi conferite acestei expresii. Într-un 
prim sens, un model ideal al cunoaşterii este rezultatul activităţii 
de idealizare, purificare şi simplificare pe care o realizează 
teoreticianul. Modelele pe care le propune el vor reţine doar unele 
caracteristici ale activităţii ştiinţifice şi ale producţiilor ei. Dacă 
acceptăm că cerințele clarităţii şi preciziei conceptuale, pe de o 
parte, şi cele ale realismului reprezentării realităţilor vieţii ştiinţifi- 
ce, pe de altă parte, stau una în calea alteia şi nu vor putea fi 
satisfăcute decât una pe socoteala celeilalte, atunci „modelele 
ideale” vor fi cele ce acordă preferinţă cerinţelor de primul tip. 
Distincția dintre ele şi teorii mai realiste ale ştiinţei va fi una 
graduală. (Mă grăbesc să adaug că multe din consideraţiile 
cuprinse în textele la care se referă Adrian Miroiu conturează 
opoziţia dintre orientarea prescriptivistă şi orientarea descripti- 
vistă pe această axă.) Este opoziţia prescriptivism-descriptivism 
într-o variantă slabă. 

Expresia „model ideal al cunoaşterii ştiinţifice” poate însă să 
primească şi un alt sens, un sens ce ne conduce spre o variantă 
mai tare a opoziţiei prescriptivism-descriptivism. Modelul va fi, în 
acest caz, un „model idea!” în sensul că telul suprem al cunoaş- 
terii ştiinţifice va fi stabilit printr-o decizie liberă a filosofului. 
Acest tel va fi afirmat de către filosoful ştiinţei chiar şi atunci când 
studiul realităţilor vieţii ştiinţifice arată că în multe epoci 

majoritatea oamenilor de ştiinţă nu şi-au orientat eforturile spre 
realizarea lui. Reacţia autorilor reprezentativi pentru orientarea 
prescriptivistă faţă de acest contrast dintre normă şi fapte va putea 
fi cel mai bine exprimată prin parafrazarea unei celebre formulări 
a lui Hegel: dacă practica ştiinţifică nu se conformează modelului, 
atunci cu atât mai rău pentru ştiinţă şi pentru cei numiţi „oameni 
de ştiinţă”. Karl Popper nu ezită să afirme făţiş acest punct de 
vedere deosebit de radical. lată doar câteva pasaje din Logica 
cercetării care sunt pe deplin concludente în acest sens. Repli- 
când celor ce subliniază că demersurile inductive intervin în mod. 
constant în practica cercetării, Popper observă: „... dar chiar dacă 
ar Îi aşa - şi «întreaga ştiinţă» se poate la urma urmei înşela - şi 
atunci aş susţine punctul de vedere că introducerea unui principiu 
al inductiei este inutil şi trebuie să ducă la contradicţie logică“ (p. 
74). Şi mai departe: „Criteriul meu de demarcaţie trebuie deci 
considerat ca o propunere pentru o convenţie. Cu privire la 
utilitatea unei convenţii pot exista păreri diferite; o luptă de opinii 
raţională, bazată pe argumente, poate avea însă loc numai între 
cei ce urmăresc acelaşi scop; alegerea scopului este o chestiune 
de opţiune, opţiune asupra căreia nu poate exista o discuţie cu 
argumente.” (pp. 80-81) În sfârşit, respingând punctul de vedere 
„naturalist” asupra metodologiei, Popper conchide că „este o 
chestiune pe de-a-ntregul de convenţie sau de decizie ce anume 
recunoaştem ca ştiinţă şi pe cine recunoaştem ca om de ştiinţă.” 
(p. 91) În opoziţie cu orientarea normativistă, caracterizată în 
acest fel, o orientare în teoria cunoaşterii ştiinţifice va fi 
descriptivistă dacă porneşte de la recunoaşterea faptului că țelul 
central al cercetării ştiinţifice va trebui să fie stabilit pornind de la 
rezultatele studiului unor realităţi reprezentative ale vieţii 
ştiinţifice. Criteriile de evaluare ale excelenţei ştiinţifice larg 
împărtăşite într-o comunitate de cercetători vor fi socotite drept 
mijloace a căror adecvare pentru apropierea de înfăptuirea 
scopului propus este probată de experienţă. Aceste criterii vor fi 
înţelese drept deziderate de care va trebui să ţină seama în luarea 

deciziilor ştiinţifice, dacă este vorba ca ele să contribuie la 
atingerea scopului. Thomas Kuhn a afirmat în mod programatic 
acest punct de vedere. El a scris în Postscriptum-ul din 1970 al 
Structurii revoluțiilor ştiinţifice: „Paginile anterioare prezintă o 
concepţie sau o teorie despre natura ştiinţei şi, ca alte filosofii ale 
ştiinţei, teoria are consecinţe pentru modul în care oamenii de 
ştiinţă trebuie să acţioneze pentru ca întreprinderea lor să 
reuşească. Deşi poate să nu fie corectă, nu mai mult decât oricare 
altă teorie, ea oferă o bază legitimă pentru repetatele «trebuie» şi 
«ar trebui». Reciproc, o parte din motivele pentru a lua în serios 
teoria este că oamenii de ştiinţă, ale căror metode au fost 
elaborate şi selectate pentru succesul lor, se comportă de fapt aşa 
cum spune teoria că ar trebui să o facă. Generalizările mele 
descriptive sunt dovezi în favoarea teoriei tocmai pentru că ele pot 
fi de asemenea derivate din teorie...” (p. 253) În această variantă 
tare, opoziţia dintre orientarea prescriptivistă şi orientarea 
descriptivistă ar putea fi caracterizată în termenii următori: Pentru 
prescriptivist tensiunea dintre ceea ce trebuie să fie, potrivit 
reprezentării sale despre telul ştiinţei şi a normelor metodologice 
pe care le propune, şi ceea ce este - ştiinţa ca realitate istorică - 
este acută. Ea constituie o tensiune analoagă celei pe care o 
constatăm în mod curent în relaţiile dintre idealurile morale şi 
normele morale acceptate de membrii unei comunităţi şi 
realităţile empirice ale relaţiilor dintre oameni. În cazul autorilor 
ce propun teorii ale ştiinţei de orientare descriptivistă o asemenea 
tensiune nu poate avea, dimpotrivă, o semnificaţie principială, aşa 
cum cred că rezultă clar din consideraţiile de mai sus. Din această 
perspectivă, oamenii de ştiinţă, în măsura în care acţionează în 
mod raţional, acţionează aşa cum ar trebui să acţioneze. Există 
desigur abateri de la norme şi standarde general împărtăşite ori de 
câte ori cercetători individuali sau grupuri de cercetători nu 
procedează aşa cum ar trebui să procedeze dacă ar fi acordat 
prioritate intereselor promovării cunoaşterii cu valoare obiectivă. 
A constata asemenea abateri înseamnă însă, pur şi simplu, a 

recunoaşte că persoane ce sunt în mod instituţional oameni de 
ştiinţă pot să acţioneze, nu numai în viaţa de fiecare zi, ci şi în 
calitatea lor de cercetători, conduşi de interese extraştiinţifice. 

Adrian Miroiu relevă şi formulează cu multă claritate o 
supoziţie care structurează şi orientează toate analizele şi evaluă- 
rile mele asupra diferitelor teorii ale raţionalităţii ştiinţifice. Este 
supoziţia că relaţia dintre ştiinţa teoretică şi teorii ale cunoaşterii 
ştiinţifice elaborate de filosofi nu este o relaţie directă, nemijlo- 
cită, în sensul că filosofii nu pornesc atât de la realitatea ştiinţifică 
ca atare, cât de la ceea ce eu am numit imagini ale ştiinţei. Totuşi, 
Adrian Miroiu nu consideră că argumentarea mea în sprijinul 
acestei supoziţii este convingătoare, formulând câteva din 
rezervele sale în prima secţiune intitulată Stiința, imaginile ei şi 
teoriile acestora. Ar fi trebuit să se arate că deosebiri semnificative 
dintre diferitele teorii ale cunoaşterii ştiinţifice pot fi atribuite 
raportării autorilor acestor teorii la imagini distincte ale ştiinţei. 
Adrian Miroiu nu crede că acest lucru a fost făcut. Voi sugera doar 
sensul în care cred că el poate fi, totuşi, arătat. 

În cartea mea consacrată analizei rolului presupoziţiilor 
filosofice în ştiinţa exactă am încercat să explic poziţiile opuse ale 
lui Albert Einstein şi Niels Bohr, fără îndoială cei mai de seamă 
fizicieni teoreticieni ai primei jumătăţi a secolului, faţă de noua 
mecanică cuantică, conturând ceea ce am socotit a fi imaginile 
lor, în mod esenţial diferite, asupra ştiinţei. Einstein a subliniat cu 
insistenţă că țelul suprem al construcţiei teoretice în fizică este 
obţinerea unei descrieri tot mai adecvate a caracteristicilor 
structurale ale realităţii fizice şi că interesul său pentru fizica 
teoretică este în întregime motivat de adeziunea la această 
înțelegere a scopului ştiinţei. Bohr, la rândul său, a afirmat fără 
echivoc că teoria fizică are drept obiect nu realitatea fizică, ci 
experienţa fizică, şi că singurul ţel al teoriei este coordonarea 
economică a unei mase şi diversităţi cât mai mari de date ale 
experienţei fizice. Asemenea reprezentări ireconciliabile asupra 
țelului fizicii teoretice - descriere a realităţii fizice versus corela- 

rea experiențelor - ilustrează bine ceea ce desemnez prin 
expresia imagini ale ştiinţei. În favoarea unor asemenea 
reprezentări se poate argumenta prin raportare la evoluţia istorică 
a cunoaşterii fizice şi la experienţa deciziilor ce survin în cariera 
unui om de ştiinţă creator. Argumentele produse în favoarea 
diferitelor imagini ale ştiinţei nu sunt, desigur, constrângătoare. 
Ele pot apărea însă drept plauzibile pentru cercetători ai naturii 
sau filosofi ai ştiinţei cu un anumit tip de experienţe, înclinații 
spontane şi prejudecăţi. Este, pe de altă parte, greu de întrevăzut 
în ce fel ar putea o teorie a cunoaşterii ştiinţifice să coordoneze 
imagini ale ştiinţei, cum sunt cele care au orientat gândirea lui 
Finstein şi Bohr, într-o reprezentare unitară, mai cuprinzătoare, o 
evoluţie pe care Adrian Miroiu pare să o considere, cel puţin în 
principiu, drept posibilă. Cele două imagini sunt opuse: imaginea 
lui Einstein este una realistă, iar cea a lui Bohr, antirealistă. Este 
adevărat că poate fi gândită o imagine a ştiinţei care nu este nici 
realistă, nici antirealistă - mai mult, recent, s-au înregistrat chiar 
încercări de a schiţa o asemenea imagine, aşa-numita atitudine 
ontologică naturală - dar aceasta constituie o alternativă ce nu 
anulează opoziţia dintre o reprezentare realistă şi una antirealistă 
asupra ţelului ştiinţei. În sfârşit, doresc să observ că teoriile 
cunoaşterii ştiinţifice nu par să poată fi caracterizate în mod 
potrivit prin atribute cum sunt corect sau incorect. Faptul.că în 
favoarea unei teorii a cunoaşterii ştiinţifice nu se poate argumenta 
constrângător şi, prin urmare, competiţia dintre teorii opuse, 
ireconciliabile nu poate fi suprimată, nici măcar pe termen lung, 
se explică între altele tocmai prin împrejurarea că între aceste 
construcţii ale filosofilor şi teoriile ştiinţifice propriu-zise se 
interpun acele opţiuni ce dau contur unei imagini a ştiinţei. În 
calitatea lor de perspective, imaginile ştiinţei sunt interpretări ale 
faptelor vieţii ştiinţifice. Despre ele s-ar pulea cu greu spune că 
sunt corecte sau incorecte, cel puţin atât timp cât faptele nu sunt 
nesocotite sau deformate într-un mod vizibil. Despre o interpretare 
a faptelor vieţii ştiinţifice s-ar putea afirma, cel mult, că este mai 

plauzibilă decât altele pentru oameni cu înclinații şi aşteptări 
structurate de o anumită educaţie şi de experienţe specifice. Dacă 
acceptăm că până şi teoriile ştiinţei exacte sunt subdeterminate 
de fapte, atunci acest lucru va fi valabil într-o măsură incompa- 
rabil mai mare pentru teorii ale cunoaşterii ştiinţifice. Tocmai 
faptul că filosofii ce propun asemenea teorii se raportează la 
realităţile practicii ştiinţifice şi ale istoriei ştiinţei din acea 
perspectivă pe care o oferă o imagine a ştiinţei ne poate face mai 
clar de ce raportarea la fapte poate arbitra într-o măsură atât de 
mică competiţia dintre teorii rivale ale cunoaşterii ştiinţifice. Nu 
pot, prin urmare, decât să confirm impresia lui Adrian Miroiu că 
abordarea mea este binivelară în măsura în care insistă asupra 
distincţiei dintre nivelul ştiinţei teoretice şi nivelul imaginilor 
ştiinţei şi subliniază că în discuţia şi în evaluarea teoriilor 
cunoaşterii ştiinţifice va trebui să ţinem seama de faptul că ele se 
raportează la nivelul de bază, nivelul ştiinţei teoretice, prin filtrul 
selectiv pe care îl reprezintă diferitele imagini ale ştiinţei. Este 
greu de presupus însă că opţiunile prealabile ce intervin în 
constituirea unei anumite imagini a ştiinţei ar putea constitui 
obiectul unei analize teoretice. În calitatea lor de supoziţii de cele 
mai multe ori tacite, aceste opţiuni pot fi în cel mai bun caz 
scoase la iveală, puse în evidenţă, formulate în mod explicit. 

Mă voi opri, mai departe asupra observaţiilor lui Adrian Miroiu 
privitoare la ambiguităţile pe care le acoperă şi le ascund 
expresiile teorie descriptivă a ştiinţei şi respectiv teorie prescripti- 
vă a ştiinţei, observaţii cuprinse în cea de a doua parte a secțiunii 
Ştiinţa, imaginile ei şi teoriile acestora. 

Evident, orientarea descriptivă sau prescriptivă a unei teorii a 
cunoaşterii ştiinţifice nu se sprijină pe considerarea unor fapte 
general recunoscute. Aşa cum arătam mai sus, eu cred că această 
orientare derivă dintr-o reflecţie de principiu cu privire la modul 
cum poate fi validat un anumit punct de vedere cu privire la țelul 
central al cunoaşterii ştiinţifice. Altfel spus, ceea ce desparte 
teoriile ştiinţei cu intenţie descriptivă de cele cu intenţie prescrip- 

tivă nu este aderenţa la imagini diferite ale ştiinţei, ci modalităţi 
distincte, incompatibile, de a valida o reprezentare asupra 
finalităţii ultime a cunoaşterii ştiinţifice, reprezentare ce constituie 
un ingredient esenţial al unei imagini a ştiinţei. Teoriile orientate 
descriptiv pornesc de la supoziţia că în determinarea ţelului 
central al cunoaşterii ştiinţifice va trebui să ne raportăm la 
realităţile vieţii ştiinţifice, la acele realităţi pe care le dezvăluie 
studiul istoric al ştiinţei şi al practicii ştiinţifice actuale. Teoriile 
orientate prescriptiv se construiesc, dimpotrivă, pornind de la 
premisa că determinarea acestui ţel este rezultatul unei decizii, o 
decizie ce nu trebuie să ţină seama de ceea ce fac în mod obişnuit 
oamenii de ştiinţă şi va putea fi, eventual, justificată prin 
fertilitatea ei. Aşa cum subliniam, există bune temeiuri pentru a 
susţine că reprezentările cu privire la ţelurile ştiinţei sunt, princi- 
pial vorbind, sub controlul faptelor. Cel puţin marii oameni de 
ştiinţă creatori, care s-au exprimat asupra unor asemenea subi- 
ecte de natură filosofică, nu au avut îndoieli în această privinţă. 
Amintesc doar de o relatare a lui Arthur Komar cu privire la o 
luare de poziţie a lui Einstein. Într-o conferinţă susținută la 
Palmer Physical Laboratory, în ultimii ani ai vieţii sale, Einstein a 
făcut la un moment dat remarca că legile fundamentale ale naturii 
trebuie să fie simple din punct de vedere matematic. O asemenea 
cerinţă exprima foarte bine idealul său ştiinţific: descrierea unor 
structuri tot mai profunde ale realităţii fizice prin ecuaţii frumoase 
din punct de vedere matematic. La întrebarea unui ascultător „Dar 
dacă ele nu sunt simple?”, Einstein a replicat: „Atunci nu mă vor 
interesa”. (Vezi Mercer Street und andere Errinerungen în (Hrsg.) 
P.C. Eichelburg, R.S. Sexl, Albert Einstein. Sein Einfluss auf Physik 
Philosophie und Politik, Friedr. Viewg & Sohn, Braunschweig/ 
Wiesbaden, 1979, p. 214). Morala acestei istorii: pentru bătrânul 
Einstein cercetarea naturii prezenta interes numai prin raportare 
la un ţel pe care el l-a socotit realist, adică l-a văzut drept un 
obiectiv principial realizabil. De îndată ce ar fi acceptat sugestia 
că acest țel nu este realist, cercetarea naturii şi-ar fi pierdut pentru 

el orice putere de atracţie. Acest mod de a gândi aruncă o lumină 
vie asupra consideraţiilor de la care pornesc filosofii de orientare 
descriptivistă şi ne ajută să clarificăm logica poziţiei lor. Aidoma 
marilor oameni de ştiinţă care se pronunţă într-o asemenea 
materie, aceşti filosofi nu vor ascunde că reprezentarea lor asupra 
țelului ştiinţei vine în întâmpinarea unor înclinații şi preferinţe 
personale. Ei vor considera, totuşi, că un ideal de cunoaştere nu 
poate fi legitimat decât prin raportare la realităţile vieţii ştiinţifice. 
Căci numai examinarea acestor realităţi poate arăta dacă idealul 
este realist, dacă cercetarea ştiinţifică a înaintat efectiv în direcţia 
înfăptuirii lui şi o va putea face şi pe mai departe. Atunci când un 
filosof de orientare descriptivistă va afirma, bunăoară, că telul 
cunoaşterii ştiinţifice este de a formula teorii cu o capacitate tot 
mai mare de soluţionare a problemelor recunoscute într-o 
disciplină sau alta, într-o anumită etapă a evoluţiei cercetării, el o 
va face pe temeiul aprecierii că cercetătorii au acordat şi acordă 
efectiv o mare pondere capacităţii de a rezolva probleme în 
evaluarea comparativă a teoriilor ştiinţifice şi că deciziile 
întemeiate pe asemenea considerente au favorizat înaintarea 
cunoaşterii. lar dacă el acceptă recomandări metodologice cum ar 
fi: formulează teorii principial falsificabile, preferă teorii ce fac 
predicții surprinzătoare în raport cu teorii ce explică doar ceea ce 
este deja cunoscut, acceptă teorii ce explică succesul teoriilor 
precedente, preferă teorii mai simple celor mai complicate 
ş.a.m.d. el o va face pe temeiul că mult din ceea ce s-a putut 
învăţa din experienţa evoluţiei istorice a ştiinţei probează că 
observarea unor asemenea recomandări contribuie la înfăptuirea 
a ceea ce recunoaşte drept ţel suprem al cunoaşterii ştiinţifice. 
Modul cum caracterizează Adrian Miroiu opoziţia dintre teorii 
descriptive şi prescriptive ale cunoaşterii ştiinţifice mă conduce şi 
spre o altă precizare. Eu văd distincţia dintre teorii ale ştiinţei care 
se întemeiază în mod preponderent pe generalizări descriptive ale 
realităţilor vieţii ştiinţifice (historical philosophies of science) şi 
teoria ştiinţei practicată ca reconstrucţie raţională a acestor 

realităţi ca fiind situată pe alt plan, pe altă axă, decât cea pe care 
se plasează distincţia dintre teorii cu intenţie descriptivă şi 
respectiv prescriptivă sau normativă. Dacă acest lucru nu a fost 
clar unui cititor atât de atent şi perspicace cum este Adrian Miroiu 
nu pot să cred decât că vina îmi aparţine în cea mai mare măsură. 
Aş caracteriza, acum, distincţia dintre aceste două planuri sau axe 
în termenii următori. Ceea ce desparte, în ultimă instanţă, teoriile 
cunoaşterii ştiinţifice cu intenţie descriptivă sau prescriptivă sunt 
opţiuni pentru modalităţi esenţial diferite de validare a unei 
reprezentări asupra ţelului central al cunoaşterii ştiinţifice. În 
această accepţie, distincţia nu este una de grad, de accent. 
Dimpotrivă, distincţia dintre teorii ale ştiinţei orientate istoric şi 
respectiv formal se conturează prin raportare la tensiunea ce 
există între cerința ca teoria să oglindească cât mai fidel şi mai 
nuanţat aspectele esenţiale ale vieţii şi activităţii ştiinţifice, pe de 
o parte, şi exigenţe severe ale preciziei conceptuale şi ale rigorii 
argumentative, exigente ce prezidează construcţia modelelor 
formale ale raţionalităţii ştiinţifice, pe de altă parte. Aceste două 
tipuri de cerinţe sau exigenţe stau, în multe cazuri, una în calea 
celeilalte. Teoriile orientate istoric şi respectiv formal se disting şi 
se opun prin prioritatea pe care o acordă unui tip de exigente în 
detrimentul satisfacerii celor de al doilea tip. ldeală ar fi o teorie a 
ştiinţei elaborată în termenii unor concepte cât mai precise, care 
ar favoriza argumentări constrângătoare, teorie în măsură să dea 
socoteală, totodată, de marea complexitate şi varietate a 
realităţilor vieţii şi activităţii ştiinţifice. În ciuda unor declaraţii 
programatice, cele mai reprezentative teorii ale cunoaşterii 
ştiinţifice au eşuat până acum în intenţia de a satisface, în egală 
măsură, ambele tipuri de cerinţe. Concilierea acestor exigente 
rămâne însă pe mai departe un obiectiv de care filosofii ştiinţei se 
străduiesc să se apropie cât mai mult. A practica astăzi o filosofie 
a ştiinţei orientată istoric înseamnă a reacţiona cu precădere faţă 
de simplificările, resimţite drept excesive, caracteristice pentru 
modelele formale ale raţionalităţii ştiinţifice ce au fost propuse 

până acum. A fi ataşat unei filosofii a ştiinţei de orientare formală 
înseamnă a privi lucrurile sub impresia dominantă a insatisfacţiei 
pe care o pot produce ambiguităţile conceptuale şi caracterul 
neconcludent al acelor argumente ce pot fi întâlnite în scrierile 
filosofilor ştiinţei de orientare istorică. Şi totuşi, fiecare parte 
recunoaşte valorile pe care le afirmă cealaltă precum şi 
dezirabilitatea unei teorii a ştiinţei care să fie cât mai riguroasă şi, 
totodată, cât mai comprehensivă. Distincția este, până la urmă, 
una de grad, de accent. 

Relaţia dintre descriptiv şi normativ în teoriile cunoaşterii 
ştiinţifice se subsumează unei teme mai generale, cea a relaţiei 
dintre fapte şi norme. Traseul pe care îl parcurge cel care se anga- 
jează în discuţia acestei teme este presărat, la tot pasul, cu 
capcane. Unele din observaţiile critice ale lui Adrian Miroiu relevă 
când şi în ce fel am căzut eu în unele din aceste capcane. 
Important mi se pare însă nu faptul ca atare, ci ceea ce putem 
învăţa cu acest prilej. 

Din punct de vedere logic, distincţia dintre enunţuri 
prescriptive, enunţuri ce formulează imperative, şi enunţuri ce 
descriu fapte, dintre enunţuri ce indică ceea ce trebuie să fie şi 
respectiv ceea ce este, este clară. Nu voi discuta încercările acelor 
filosofi la care se referă Adrian Miroiu de a arăta că enunţurile 
prescriptive pol fi reduse la enunţuri descriptive sau, cel puţin, 
derivate din acestea. Ele nu au nici un rol în argumentarea mea. 
Accept drept neproblematică distincţia intuitivă dintre prescriptiv 
şi descriptiv. Importantă mi se pare, pentru tema ce ne 
interesează, clarificarea statutului normelor. Normele au semnifi- 
caţie numai prin raportare la țeluri declarate sau acceptate în mod 
tacit. Un om rațional îşi va însuşi anumite norme, fie ele norme 
morale, norme tehnice sau norme ale cercetării ştiinţifice, dacă şi 
numai atunci când: (1) se va putea arăta că aceste norme sunt 
subordonate înfăptuirii unui scop pe care el îl va recunoaşte drept 
legitim şi dezirabil; (2) se va putea arăta că ele stabilesc căile cele 
mai potrivite şi eficiente de acţiune pentru realizarea acestui scop. 


204 Cunoaştere şi analiză 


M-am străduit să arăt că scopurile, în particular țelul central al 
cunoaşterii ştiinţifice, nu pot fi validate făcând abstracţie de fapte, 
în principal de ceea ce ne învaţă istoria. (O reflecţie minimă ne va 
conduce la concluzia că nici chiar valori cum ar fi binele, 
frumosul şi adevărul nu ni s-ar impune dacă lumea ar fi cu totul 
alta, dacă noi oamenii am fi ființe cu totul diferite de cele ce 
suntem şi toate experienţele noastre ar fi fundamental diferite.) 
Am subliniat de asemenea că identificarea normelor celor mai 
adecvate pentru atingerea unui scop acceptat şi, prin urmare, 
legitimarea normelor, nu are loc într-un mod pur analitic, 
deductiv, ci întotdeauna prin punerea în valoare a ceea ce am 
învăţat din experienţă. Adrian Miroiu are perfectă dreptate atunci 
când observă că modul cum am argumentat dependenţa normelor 
de fapte, în discuţia critică a punctului de vedere al lui C.U. 
Moulines, nu se susţine. Căci o normă este validată în măsura în 
care se poate arăta că ea este adecvată pentru atingerea unui tel 
acceptat, pentru a promova o valoare recunoscută. Într-o comuni- 
tate omenească ipotetică, comunitate în care fiinţa omenească nu 
ar fi recunoscută ca scop, ca valoare, ci doar ca mijloc pentru 
înfăptuirea altor scopuri, norma morală ce se exprimă în 
interdicţia „Să nu ucizi” nu va fi validată. În măsura în care viaţa 
omenească va fi recunoscută însă drept o valoare intangibilă, o 
încălcare cât de frecventă a interdicţiei „Să nu ucizi” nu va aduce 
nici o atingere validității acestei interdicții. Normele nu sunt, 
aşadar, sub controlul faptelor în sensul că nesocotirea lor 
cvasigenerale le suspendă ca norme. În măsura în care 
conservarea şi consolidarea sănătăţii vor fi recunoscute ca țeluri, 
anumite norme igienice ar fi valide, chiar şi în cazul în care ele ar 
fi sistematic încălcate. Tot ceea ce vom putea spune va fi că 
membrii acelei comunităţi nu sunt oameni raţionali deoarece nu 
țin seama de ceea ce implică acceptarea anumitor țeluri şi valori, 
în lumina a tot ceea ce ne învaţă experiența. Asemenea supoziţii 
sunt totuşi contrafactuale. Căci oamenii nu sunt nicicând şi 
niciunde în mod deplin iraţionali. În măsura în care un ţel este 

recunoscut şi chiar afirmat ca valoare, normele corelate cu acest 
tel nu vor fi în mod sistematic nesocotite. Căci iraţionalitatea şi 
arbitrarul nu sunt niciodată depline. Oricât de represiv ar fi un 
sistem social şi politic, el nu va nesocoti în mod consecvent nu 
numai interdicţia „Să nu ucizi”, dar nici acea normă care cere 
respectarea libertăţii opiniei. Una, ca şi cealaltă, vor fi desigur, 
încălcate ori de câte ori observarea lor ar pune în mod serios în 
pericol menţinerea unei autorităţi nepopulare şi detestate. Mi se 
pare, aşadar, că nu există, din această perspectivă, nici o 
deosebire între legitimarea normelor metodologice şi cea a 
normelor morale. Dacă acceptăm supoziţia că oamenii de ştiinţă 
reprezentativi se comportă, de regulă, în mod raţional, atunci 
dezacordul sistematic dintre normele metodologice propuse de un 
filosof al ştiinţei şi logica comportării acestor oameni va indica fie 
că reprezentarea lui despre țelul central al cunoaşterii ştiinţifice 
nu este adecvală, fie că normele pe care le propune nu prescriu 
căi de acţiune potrivite pentru realizarea acestui scop, fie şi una, 
şi alta. Fără îndoială, este mai greu să-ţi armonizezi comportarea, 
acțiunile cotidiene cu norme morale pe care le accepti şi le 
doreşti universal respectate decât să observi ca cercetător norme 
metodologice ce prescriu acţiuni pe care experienţa le indică 
drept cele mai potrivite pentru realizarea ţelului urmărit în 
cunoaşterea ştiinţifică. Din multe motive, deosebirea dintre actiu- 
nile elective şi imperativele recunoscute este mai puţin acută în 
viața ştiinţifică decât în cea morală. Dar această deosebire nu are, 
totuşi, cred eu, o semnificaţie principială. 

Paralelismul dintre normele ştiinţifice -şi normele morale 
poate fi urmărit şi pe un alt plan. Şi unele, şi celelalte funcţionează 
de multe ori ca deziderate, ca maxime ce orientează acţiunea, şi 
nu ca reguli rigide de comportare. Dezideratele sunt imperative de 
care trebuie să ținem seama; în multe situaţii, ele nu pot dicta însă 
o decizie. Mă voi opri puţin asupra acestui punct pentru a clarifica 
mai bine distincţia dintre o raționalitate prospectivă, instantanee, 

şi una retrospectivă, o distincţie la care se referă, în treacăt, şi 
Adrian Miroiu. 

Se admite, bunăoară, că precizia predicţiilor este un criteriu 
de excelenţă în evaluarea teoriilor ştiinţelor numite exacte. Ce 
înseamnă însă a spune că un asemenea criteriu reprezintă un 
deziderat care nu poate fi nesocotit? Aceasta înseamnă, de pildă, 
că a prefera o teorie cu predicții mai puţin precise unei teorii cu 
predicții mai precise, atunci când o asemenea decizie nu va putea 
fi justificată prin faptul că teoria cu prestații predicative mai 
modeste satisface în măsură incomparabil mai mare alte dezide- 
rate (putere explicativă, simplitate, valoare euristică) echivalează 
cu a te comporta irațional. Un om a cărui poziţie instituţională 
este cea de cercetător va plăti o asemenea comportare cu preţul 
izolării sale în comunitatea ştiinţifică. 

De multe ori lucrurile nu sunt încă nici pe departe atât de 
simple. Am în vedere îndeosebi situaţiile în care comunitatea 
disciplinară va avea de evaluat ipoteze de un nivel înalt de 
generalitate ce sunt în competiţie. Raportarea la norme recunos- 
cute nu va putea oferi, în asemenea cazuri, răspunsuri clare, 
lipsite de echivoc. Dimpotrivă, invocarea normelor general 
acceptate va putea justifica, aşa cum ne previn multe studii de caz 
realizate de istorici contemporani ai ştiinţei, alegeri şi decizii din 
cele mai diferite. Normele metodologice nu vor putea fi, aşadar, 
aplicate ca reguli algoritmice. Situaţia este cu totul analoagă celei 
ce survine în împrejurări complicate ale vieţii curente, împrejurări 
în care raportarea la o normă morală sau alta nu poate oferi, cum 
bine ştim, recomandări univoce. (Va trebui, bunăoară, să dăm 
oare prioritate normei de a spune adevărul sau de a ne ajuta 
semenul atunci când spunerea adevărului nu-l ajută?) În calitatea 
lor de deziderate, standardele metodologice recunoscute, a căror 
autoritate este asigurată prin educaţia ştiinţifică, limitează sfera 
deciziilor posibile ale cercetătorilor dar nu impun, totuşi, o decizie 
sau alta. Se ştie că, intervenind în controversa asupra sistemului 
copernican, Kepler a argumentat că noul sistem ar trebui preferat 

celui ptolemaic nu fiindcă conduce la predicții mai precise, ci 
deoarece explică mai bine fapte şi regularităţi cunoscute. Kepler 
propunea, prin urmare, să se dea preferinţă puterii explicative în 
raport cu puterea predictivă şi precizia predicţiilor în evaluarea 
celor două sisteme ale lumii, pe atunci în competiţie. În mod 
firesc, comunitatea astronomilor din epocă a fost împărţită în ceea 
ce priveşte acordarea întâietăţii unuia sau altuia dintre aceste 
deziderate metodologice. Un episod istoric mai recent pare să 
ilustreze mai bine incapacitatea unor deziderate metodologice 
general acceptate de a asigura evaluări şi decizii unanime ale 
comunităţii cercetătorilor. La începutul anului 1906, Walter 
Kaufmann, un experimentator cu o bună reputaţie, a comunicat 
rezultatele unor măsurători pe care le-a considerat incompatibile 
cu consecințe derivate din principiul relativităţii al lui Einstein. 
Comunitatea fizicienilor germani a fost divizată în ceea ce priveşte 
aprecierea semnificației măsurătorilor lui Kaufmann, a căror 
corectitudine nu era pusă la îndoială în acel moment. Punctul de 
vedere exprimat public de Max Planck era că, dată fiind 
simplitatea şi generalitatea principiului propus de Einstein, acest 
principiu ar trebui evaluat prin raportare la o bază experimentală 
mai largă şi nu ar putea fi respins pe baza rezultatelor negative ale 
unui singur test experimental. Alţi fizicieni au apreciat, dimpotrivă, 
că măsurătorile lui Kaufmann favorizează o ipoteză teoretică 
rivală, ipoteză ce fusese formulată de cunoscutul fizician teoreti- 
cian Max Abraham. Această ipoteză, care se baza pe teoria 
eterului şi a electronului rigid, era incompatibilă cu principiul 
relativităţii. O discuţie vie între apărătorii şi criticii principiului 
relativităţii a avut loc la o adunare generală a naturaliştilor 
germani din septembrie 1906. Max Abraham a spus, cu această 
ocazie, în hohotele de râs ale asistenţei, că dacă predicțiile teoriei 
lui Lorentz-Einstein se abat de la valorile măsurate de Kaufmann 
de două ori mai mult decât cele ale teoriei sale, rezultă că teoria 
sa este de două ori mai bună decât cea a lui Lorentz-Einstein. În 
replică, Planck a prezentat unele consideraţii de natură teoretică 

care îl determinau să acorde preferinţă teoriei lui Lorentz-Finstein. 
El nu a negat, totuşi, însemnătatea testelor experimentale în 
arbitrarea competiţiei dintre ipoteze teoretice incompatibile, 
declarând: „Va fi cel mai bine dacă ambele domenii (teorii - n.m. 
M.F.) vor fi mai departe dezvoltate iar experimentul va decide în 
cele din urmă.” Un alt reputat fizician care a intervenit în discuţie, 
Arnold Sommerfeld, a susţinut că nu ar trebui acordată o greutate 
prea mare rezultatelor lui Kaufmann datorită „dificultăţilor 
extraordinare ale măsurării” şi a apreciat că decizia va fi, în cele 
din urmă, dependentă de disponibilitatea fizicienilor teoreticieni 
de a susține mai departe sau de a abandona teoria eterului. 
Sommerfeld a stârnit şi el hazul distinsei asistenţe spunând că 
fizicienii trecuţi de patruzeci de ani vor fi înclinați să menţină 
teoria eterului, în timp ce cei sub patruzeci de ani ar fi pregătiţi să 
o abandoneze. Autorul acestui foarte instructiv studiu de caz 
subliniază că în anii următori nu s-a întâmplat nimic de natură să 
forțeze fizicieni cu înclinații diferite să-şi schimbe aprecierea cu 
privire la cele două teorii rivale, teorii care erau asociate unor 
imagini diferite asupra realităţii fizice. Deziderate metodologice 
general recunoscute nu au putut asigura convergenţa judecăților 
şi evaluărilor unor cercetători competenţi şi de bună credinţă. 
Controversa nu a putut fi arbitrată într-un mod concludent până în 
1916, când s-a descoperit o sursă sistematică de eroare în 
experimentul lui Kaufmann. (Vezi G. Holton, Quanta, Relativity, 
and Rethoric, în (eds.), M. Pera, W. Shea, Persuading Science. The 
Art of Scientific Rethoric, Science History Publications, U.S.A., 
1991, îndeosebi pp. 191-195) 

Ar mai fi de adăugat că de multe ori consensul ştiinţific este 
susținut în mare măsură de experienţe comune, de ceea ce se 
învaţă din precedente, din situaţii exemplare. lată de ce oamenii 
care practică cu succes cercetarea nu cred că au ceva de învăţat 
de la filosofii ştiinţei, preocupaţi să formuleze şi să justifice norme 
metodologice, înţelese ca reguli ale evaluării şi deciziei ştiinţifice. 
Cercetătorii nu invocă de obicei standardele metodologice pe care 

le formulează filosofii pentru a apăra raționalitatea evaluărilor şi 
deciziilor lor. Elita ştiinţifică are bune motive să creadă că posedă 
o bună înţelegere a ţelurilor activităţii sale precum şi a relaţiilor 
dintre țeluri şi mijloace. Ceea ce nu exclude că alegeri făcute în 
primul rând pe temeiul unor experienţe împărtăşite în comun să 
fie justificate, uneori, prin raportare la acele norme metodologice 
despre care vorbesc filosofii. Asemenea consideraţii se corelează 
în mod firesc cu tema foarte interesantă a auditoriului teoriilor 
cunoaşterii ştiinţifice, o temă pe care o pune în discuţie Adrian 
Miroiu în partea finală a celei de a doua secţiuni a comentariului 
său, intitulată Lumea prescriptivului. Părerea mea este că 
auditoriul care receptează şi discută aceste teorii este constituit, 
în principal, din locuitorii lumii filosofice. Pentru cercetătorii 
activi, chiar şi pentru cei de primă mărime, lectura unor scrieri de 
filosofie a ştiinţei va fi cel mult un hobby, o îndeletnicire în timpul 
liber, ca şi muzica, citirea cărţilor de călătorii sau excursiile la 
munte. Ei nu speră să înveţe din ele cum să lucreze şi cum să 
decidă ca practicieni ai ştiinţei, chiar dacă asemenea lecturi le pot 
oferi, la fel ca şi alte ocupaţii în timpul liber, un rezervor util de 
analogii şi asociaţii. Ceea ce nu înseamnă, totuşi, a spune că 
marile personalităţi ştiinţifice nu reflectează asupra experienţelor 
muncii lor într-un orizont filosofic. Ele o fac însă conduse de alte 
interese decât cele ale filosofului profesionist al ştiinţei. În 
reflecţiile sale filosofice, cercetătorul va urmări în primul rând 
legitimarea unei anumite orientări strategice şi nu înţelegerea 
principiilor cunoaşterii ştiinţifice, o înţelegere doar de dragul 
înţelegerii. (Unul din proiectele mele nerealizate este scrierea 
unei cărţi cu această temă, al cărei titlu ar putea fi Filosofia 
cercetătorului.) În acest sens, o teorie a cunoaşterii ştiinţifice nu-l 
va interesa prea mult pe omul de ştiinţă, ca om de ştiinţă. 

O ultimă observaţie. A susţine că teoriile cunoaşterii ştiinţifice 
pot fi caracterizate pe axa descriptiv-prescriptiv nu este totuna cu 
a pretinde că finalitatea unei teorii a cunoaşterii ştiinţifice ar 
consta în primul rând în formularea unor norme metodologice sau 

a unor generalizări descriptive privitoare la viaţa şi activitatea 
ştiinţifică. (Fără îndoială că asemenea generalizări rămân 
esenţiale ca punct de plecare şi bază de susţinere în elaborarea 
unei teorii a cunoaşterii ştiinţifice.) Sunt cu totul de acord cu 
Adrian Miroiu că filosofii ştiinţei urmăresc adesea să formuleze 
modele ce clarifică şi teorii ce explică. Recunoaşterea acestui fapt 
nu lipseşte însă distincţia  descriptiv-prescriptiv de orice 
semnificaţie. Ceea ce încearcă filosofii să clarifice prin modelele 
lor sunt atât fapte, cât şi norme ale vieţii ştiinţifice. Şi rămâne o 
problemă a filosofiei ştiinţei să explice nu numai de ce oamenii de 
ştiinţă acţionează de regulă într-un anumit fel, ci şi de ce se 
consideră ei obligaţi să acţioneze în acest fel. 


Trebuie, oare, să alegem între raționalitate 
şi relativism epistemologic? 


Putem distinge, cu destulă uşurinţă, două modalităţi de a 
prezenta, discuta şi evalua poziţia unui autor, cel puţin în 
perimetrul literaturii umaniste. Prima dintre ele, mult solicitată la 
noi, constă în parafrazarea pe un ton aprobator a locurilor socotite 
esenţiale din textele sale, însoţite de citate abundente, precum şi 
în sublinierea insistentă a excelenţei vederilor sale, de multe ori 
prin asocierea lor cu cele avansate de către nume consacrate. O a 
doua modalitate ar putea fi caracterizată drept încercarea de a 
realiza o proiecţie a unora dintre interogaţiile şi susţinerile 
autorului în cauză, într-un cadru pe care îl schiţează cel ce le 
disculă, ceea ce le pune într-o anumită lumină şi le conferă noi 
semnificaţii. Este ceea ce face Mihail Radu Solcan în contribuţia sa 
pe care o numeşte, pe drept cuvânt, o reconstrucție. 

Încercările de acest tip nu sunt doar singurele interesante 
pentru cel ce a citit deja textele ce constituie obiectul 
comentariului, dar sunt, totodată, cele cu adevărat incitatoare şi 
provocatoare pentru autorul discutat. Ele mai sunt şi pretenţioase, 

în măsura în care pretind identificarea lucrărilor sale mai repre- 
zentative pentru tema supusă discuţiei, precum şi cunoaşterea lor 
temeinică. 

Problematica relativismului este una dintre cele intens 
discutate, astăzi, din perspective diverse şi în medii filosofice din 
cele mai diferite, de la postmodernism la fenomenologie şi la 
filosofia analitică a cunoaşterii şi a ştiinţei. Propunându-şi o 
caracterizare şi o evaluare a poziţiei mele în teoria cunoaşterii 
ştiinţifice, Radu Solcan găseşte că aceasta este una relativistă. 
Întrebarea pe care şi-o pune este dacă şi în ce măsură o 
asemenea poziţie poate fi conciliată cu înțelegerea curentă a 
ştiinţei teoretice moderne drept încorporare exemplară a 
raţionalităţii analitice şi discursive. Din această perspectivă, el 
încearcă să reconstruiască şi să confere semnificaţie unora dintre 
temele şi punctele de vedere pe care le propun şi să evalueze 
buna lor întemeiere. 

Presupunând că am înţeles bine intenţiile colegului meu, 
doresc să fac, mai întâi, două observaţii de ordin general. Prima 
este aceea că în anumite medii filosofice pare să existe fobia unor 
cuvinte. Unul dintre acestea este, astăzi, în filosofia teoretică de 
orientare analitică, cuvântul relativism. Relativismul este un 
termen asociat adesea cu iraționalismul, şi utilizat cu pronunţate 
nuanţe depreciative. Totodată, termenul relativism este folosit 
pentru a desemna o varietate de poziţii general filosofice şi 
epistemologice. Acestea sunt doar unele din motivele pentru care 
am preferat să vorbesc, de cele mai multe ori, în lucrările mele, 
nu despre relativism pur şi simplu, ci despre caracterul istoric al 
infrastructurilor gândirii ştiinţifice, despre relativitatea standar- 
delor raţionalității ştiinţifice în diferite forme istorice de viaţă 
ştiinţifică, precum şi despre iînrădăcinarea culturală a cunoaşterii 
ştiinţifice. A doua observaţie este că, acceptând calificarea poziţiei 
mele drept relativistă ca una corectă, cred, împreună cu Radu 
Solcan, că cel ce propune sau susţine un punct de vedere relativist 
în teoria cunoaşterii ştiinţifice va trebui să fie gata să răspundă la 

întrebarea dacă şi în ce fel un asemenea punct de vedere poate fi 
conciliat cu afirmarea raţionalităţii cunoaşterii ştiinţifice. Contribu- 
ţia lui Radu Solcan îmi oferă prilejul bine venit de a discuta 
această temă, în lumina propriilor mele încercări şi experienţe. 
Voi începe prin a relua şi comenta distincţia pe care o 
schiţează Radu Solcan între raționalitatea cunoaşterii ştiinţifice 
într-un sens atemporal şi universal (ceea ce el numeşte 
raționalitate externă) şi raționalitatea într-un context istoric sau 
local (respectiv raționalitate internă). Înțelegerea tradițională a 
raţionalităţii ştiinţifice ar putea fi redată schematic astfel: Există, 
pe de o parte, faptele particulare ce constituie obiectul cercetării 
ştiinţifice, iar pe de altă parte, limbajul ştiinţific şi logica, mediul 
în care devine posibilă formularea unor enunţuri generale şi 
sisteme de enunţuri generale cu funcţii descriptive, predictive şi 
explicative. Ipotezele/teoriile ştiinţifice, imaginate pentru a siste- 
matiza şi a explica faptele, vor fi confruntate cu observaţii 
reproductibile şi controlabile despre aceste fapte. Ceea ce rezultă 
este o evaluare comparativă a ipotezelor/teoriilor pe temeiul 
confirmării sau infirmării consecințelor lor de către datele de 
observaţie. Viziunea contextualistă asupra raţionalităţii ştiinţifice 
complică această ecuaţie introducând un termen nou: reprezen- 
tări, de cele mai multe ori nedeclarate, dar active, cu caracter 
istoric şi, ca atare, cu o înrădăcinare culturală vizibilă, cu privire la 
condiţii pe care trebuie să le satisfacă descrierea şi explicaţia 
ştiinţifică. Asemenea reprezentări fixează contururile unor mari 
tradiţii de cercetare. Ele acţiomează ca imperative ce orientează 
judecata membrilor unei comunităţi ştiinţifice, căpătând astfel 
statutul unor standarde sau criterii ale raţionalităţii ştiinţifice. 
Câteva exemple: cartea naturii este scrisă în caractere matematice 
şi, prin urmare, legile ştiinţei trebuie să primească o formulare 
matematică; explicaţiile fenomenelor şi proceselor naturii trebuie 
să fie date în termenii unor concepte mecanice; explicaţiile 
trebuie să fie simetrice cu predicțiile ş.a.m.d. Din perspectiva pe 
care Radu Solcan propune să o numim contextualistă există cel 

puțin trei niveluri de evaluare şi validare a ideilor ştiinţifice. La 
primul nivel, aceste idei sunt examinate din punctul de vedere al 
satisfacerii unor cerinţe universale de coerenţă a discursului şi de 
validitate a inferențelor. La cel de al doilea nivel, calitatea 
ştiinţifică a descrierilor şi explicaţiilor pe care le propun cercetă- 
torii este evaluată prin raportare la criterii de excelenţă susţinute 
de reprezentări cu privire la natura obiectelor cercetării şi la 
obiectivele cercetării, la anumite idealuri de cunoaştere şi 
explicative. La fel ca şi criteriile logice cu caracter universal, 
aceste criterii au un caracter formal, în sensul că vizează forma, şi 
nu conţinutul descrierilor şi explicaţiilor ştiinţifice. Spre deosebire 
de primele ele constituie însă standarde istorice ale raţionalităţii. 
Aplicarea lor face posibilă distincţia dintre descrieri şi explicaţii 
formal acceptabile sau inacceptabile, cu sens sau fără sens pentru 
cercetătorii ce aparţin unei anumite tradiţii ştiinţifice. În sfârşit, la 
un al treilea nivel, enunţurile şi sistemele de enunţuri generale 
sunt evaluate din punctul de vedere al acordului cu faptele 
particulare. Ele vor fi caracterizate drept confirmate sau infirmate 
şi vor fi declarate, în acest sens, drept adevărate sau false. Am 
putea spune că evaluarea la primul nivel este realizată prin 
raportare la norme logice universale, la cel de al doilea nivel prin 
raportare la condiţii ale posibilităţii experienţei, iar la cel de-al 
treilea nivel prin raportare la cerinţe ale adecvării empirice. 
Standardele sunt standarde universale ale consistenței şi 
coerentei logice, standarde istorice ce privesc forma generală a 
descrierilor şi explicaţiilor ştiinţifice şi standarde specifice ale 
adecvării empirice. 

În studiile istorice de caz pe care le-am întreprins mi-am 
propus să pun în evidenţă prezenţa şi acţiunea unor standarde ale 
judecății şi evaluării ştiinţifice curente ce disting şi opun mari 
tradiţii de cercetare. Căutările mele m-au condus la concluzia că 
tocmai controversele între mari tradiţii ştiinţifice, controverse 
susţinute de către cercetători de cel mai înalt rang, constituie 
locul privilegiat pentru evidenţierea prezenţei şi acţiunii unor 

reprezentări de excelenţă şi a unor imperative ce privesc forma 
descrierii şi explicaţiei ştiinţifice. Că asemenea reprezentări, 
deziderate şi imperative, active în evaluarea ideilor ştiinţifice, nu 
au o valabilitate universală o indică o observaţie, confirmată de 
numeroase studii istorice de caz. În confruntările dintre tradiţii de 
cercetare orientate de idealuri de cunoaştere incompatibile, 
fiecare parte tinde să reclame pentru dezideratele pe care le 
promovează o valabilitate universală şi să respingă judecăţile şi 
evaluările celeilalte părţi drept ştiinţific inacceptabile sau chiar 
drept neinteligibile. Or, ceea ce o parte resimte şi acuză drept 
„Surpare a fundamentelor gândirii ştiinţifice” se poate dovedi, 
totuşi, un cadru ce face posibile cercetări ştiinţifice încununate de 
succes. Ruptura de comunicaţie ce poate fi constatată în 
controverse dintre reprezentanţii unor mari tradiţii de cercetare 
probează nu numai posibilitatea, ci şi existenţa efectivă a unor 
forme de viaţă ştiinţifică distincte, caracterizate prin criterii 
proprii, specifice de raționalitate. Concluzia spre care am fost 
astfel condus este că nu puţine dintre argumentele avansate 
împotriva relativismului în scrieri de filosofia ştiinţei din ultimele 
decenii îşi pierd incisivitatea pe măsură ce se înaintează în 
elaborarea unei asemenea înţelegeri contextualiste a raţionalităţii 
ştiinţifice. O asemenea înțelegere denunţă şi respinge mitul 
absolutist al unei raţionalităţi universale, atemporale, dar indică, 
totodată, condiţiile şi limitele în care reprezentările curente 
asupra raţionalităţii ştiinţifice vor rămâne îndreptăţite şi legitime. 
În acest sens, o formulare a lui Radu Solcan potrivit căreia mesajul 
pe care îl transmit analizele pe care le-am întreprins ar putea fi 
calificat „o pledoarie raţională în favoarea relativismului” îmi 
apare drept o exprimare adecvată a semnificației poziţiei pe care 
mă situez. 

Doresc să subliniez de asemenea că am încercat să întreprind 
o analiză contextuală a raţionalităţii ştiinţifice pe două planuri 
distincte, aşa cum observă şi Radu Solcan. Primul plan, cel la care 
m-am referit până acum, îl constituie analiza confruntării dintre 


Cunoaştere şi analiză 215 


mari orientări strategice ale cercetării susţinute de reprezentări 
divergente, incompatibile cu privire la cerințele ce privesc forma 
descrierii şi explicaţiei ştiinţifice, cerinţe ale căror relaţii cu 
reprezentări de excelenţă de natură filosofică pare să fie evidentă. 
Pe un al doilea plan, am încercat să arbitrez conflictul dintre 
anumite orientări în teoria cunoaşterii ştiinţifice arătând că ele 
sunt centrate pe ceea ce am numit „imagini diferite ale ştiinţei”. 
Lucrarea mea Imagini ale ştiinţei, publicată recent, reia idei ale 
unei cărţi mai vechi despre presupoziţii filosofice în ştiinţa exactă, 
carte consacrată primei teme, deplasând însă accentul asupra 
celei de a doua. În acest sens, aş aprecia cartea din urmă drept o 
prelungire şi dezvoltare într-o direcţie nouă a temelor celei mai 
timpurii. 

Sunt de acord cu. Radu Solcan în linii mari şi în multe din 
detaliile dezvoltărilor sale. Partea finală a contribuţiei sale oferă 
însă şi prilejul unei confruntări ce poate conduce la clarificări 
utile. 

Radu Solcan insistă asupra unei observaţii ce mi se pare 
importantă, observaţia că acţiunea desfăşurată într-un anumit 
cadru de presupoziţii, pe de o parte, dezvăluirea, explicitarea şi 
analiza  presupoziţiilor, pe de altă parte, sunt activităţi 
complementare, în acel sens al cuvântului pe care l-a consacrat 
Niels Bohr, adică activităţi ce se completează reciproc şi, totodată, 
se exclud reciproc. Într-un caz se acţionează, în celălalt se 
reflectează asupra condiţiilor ce fac posibilă acţiunea. (Ilustrări 
exemplare ale unei îndeletniciri de al doilea fel sunt analizele 
orientate de interogaţiile kantiene „Cum este posibilă experienţa 
în genere?”, „Cum sunt posibile judecăţile sintetice a priori?”) 
Relativismul, ca poziție în teoria cunoaşterii ştiinţifice, poate 
deveni, desigur, şi el, obiectul unei activităţi reflexive. Înţeleg că 
ceea ce recomandă Radu Solcan este o cercetare critică a 
condiţiilor de posibilitate ale argumentelor relativiste, şi sunt 
înclinat să cred că o asemenea cercetare ar putea semnala 
dificultăţi demne de luat în seamă ale poziţiei relativiste. 

, Sugestia lui Radu Solcan pare să fie că este întotdeauna 
posibilă examinarea critică a unui cadru de gândire, bunăoară a 
contextului pe care îl conturează reprezentări de excelenţă ce 
orientează cercetarea, prin raportare la criterii exterioare acestui 
cadru. Imperativele şi normele ce constituie elemente ale unui 
asemenea context, bunăoară ale unei forme de viață ştiinţifică, ar 
putea fi evaluate pe temeiul examinării consecinţelor la care 
conduce observarea sau încălcarea lor. Ceea ce este valabil 
pentru norma „Să nu ucizi!” într-o anumită comunitate omenească 
ar fi valabil şi pentru imperative ce disting şi opun mari tradiţii de 
cercetare ştiinţifică. Aceste imperative sau norme ar putea fi 
evaluate comparativ examinând efectele aplicării lor şi 
constatând, în acest fel, eficacitatea lor relativă. Un exemplu ar fi 
eficacitatea superioară a unei explicaţii a eclipselor de lună prin 
mişcarea corpurilor cereşti în raport cu cea a explicaţiei lor prin 
acţiunea unor demoni. Toate exemplele de acest fel se sprijină pe 
o supoziţie nedeclarată. Se presupune că atât comunităţile 
omeneşti care respectă sau încalcă norma „Să nu ucizi!”, ca şi 
comunităţile de cercetători care acceptă explicaţii animiste sau 
mecanice ale eclipselor de lună împărtăşesc aceleaşi scopuri, 
aceleaşi obiective supreme. Dacă lucrurile stau într-adevăr aşa, 
atunci posibilitatea evaluării comparative a normelor pe baza unor 
criterii invariante în trecerea de la un context la altul va fi 
neproblematică. Vom urma normele, imperativele pe care 
experienţa le indică drept potrivite pentru promovarea ţelurilor 
propuse. (Nu reiau aici consideraţiile pe care le-am dezvoltat în 
discuţia cu Adrian Miroiu.) Or, ceea ce distinge şi opune mari 
tradiții de cercetare par să fie tocmai reprezentări diferite, 
ireconciliabile cu privire la țelul suprem al cunoaşterii ştiinţifice. 
În măsura în care aceste reprezentări privesc telul central al 
cunoaşterii ştiinţifice, ele nu vor putea fi judecate dintr-un punct 
de vedere exterior, neutru. Este ceea ce se poate vedea foarte 
bine, de exemplu, în cazul conflictului dintre tradiţia filosofiei 
naturale aristotelice şi cea a ştiinţei matematice moderne a 


Cunoaştere şi analiză 217 


naturii. Experienţa nu va putea arbitra conflictul dintre imperati- 
vele metodologice ce opun aceste tradiţii în măsura în care aceste 
imperative sunt susţinute de reprezentări diferite cu privire la țelul 
central al cercetării naturii. Dimpotrivă, experienţa va putea 
indica, atât în cazul unei tradiţii, cât şi a celeilalte, că asemenea 
imperative sau deziderate constituie mijloace adecvate scopului. 
Fără îndoială că cel ce va adopta reprezentările moderne cu 
privire la obiectivele cercetării naturii va aprecia că normele 
metodologice specifice tradiţiei aristotelice sunt de nesusţinut. 
Aceeaşi va fi însă şi atitudinea cercetătorului care aderă în mod 
ferm la reprezentările tradiţiei aristotelice privitoare la ţelurile 
cercetării naturii. (Unii dintre contemporanii lui Galilei, cercetători 
oneşti, devotați cunoaşterii adevărului, o ilustrează foarte bine.) 
Argumentele relativiste stau sau cad, aşadar, în funcţie de 
posibilitatea de a proba existenţa unor tradiţii ştiinţifice despărțite 
de reprezentări incompatibile cu privire la țelul central al cerce- 
tării. 

Aceste precizări pot arunca o lumină şi asupra unei observaţii 
finale a lui Radu Solcan. Sunt cu totul de acord cu distincţia pe 
care o face el între activitatea cercetătorului care lucrează într-un 
anumit context, pe care îl asumă drept neproblematic, şi 
activitatea istoricului şi filosofului ştiinţei care se concentrează 
asupra analizei acestui context. Cu referire la istoricul şi filosoful 
ştiinţei, Radu Solcan notează: „Tocmai existența unui ideal al 
ştiinţei îi facilitează pătrunderea în lumi foarte diverse”. Întrebarea 
care se pune este dacă această formulare implică existenţa unui 
ideal universal, atemporal al ştiinţei sau, dimpotrivă, lasă des- 
chisă posibilitatea existenţei unor forme de viaţă ştiinţifică 
caracterizată prin idealuri de cunoaştere distincte şi 
incompatibile. Dacă acceptăm prima supoziţie, atunci marile 
tradiţii de cercetare vor putea fi evaluate şi ierarhizate prin 
dihotomii cum sunt cele conservator-progresiv, inferior-superior, 
iar ideea progresului în dezvoltarea istorică a ştiinţei va deveni tot 
atât de neproblematică ca şi cea a progresului tehnic. Dacă nu 

există însă un ideal de cunoaştere valabil pentru cercetarea 
ştiinţifică în genere, aşa cum par să indice unele studii de caz, 
atunci o asemenea evaluare şi ierarhizare nu va mai fi posibilă. În 
acest caz, îndatorirea istoricului ştiinţei cu interese filosofice, 
precum şi a filosofului ştiinţei cu orientare istorică va fi să scoată 
la iveală şi să examineze deosebirile dintre contextele în care se 
dezvoltă mari forme istorice de viaţă ştiinţifică. Desigur că istoricul 
şi filosoful ştiinţei vor putea, vor avea chiar datoria să facă ceea ce 
nu face de obicei cercetătorul integrat într-o anumită tradiţie: să 
treacă de la un context la altul. Şi vor reuşi dacă vor fi în stare 
să-şi schimbe „ochelarii gândirii”. 


Consens şi creaţie 


Contribuţia lui Romulus Brâncoveanu îmi apare drept un 
comentariu analitic al acelor texte ale mele în care se încearcă 
caracterizarea ştiinţei moderne sub un aspect bine determinat, şi 
anume ca o activitate bazată pe consens. Apreciez această 
contribuţie şi pentru că ea atrage atenţia asupra unor preocupări 
puţin remarcate la noi. Am în vedere cercetarea specificităţii 
cunoaşterii ştiinţifice dintr-o perspectivă în care accentul cade pe 
dimensiunea ei psiho-sociologică. Este o temă ce m-a urmărit 
continuu de când l-am citit pentru prima dată pe Thomas Kuhn, o 
temă ce îmi stă, pentru a spune aşa, la inimă. Nu-mi propun să 
discut acest instructiv comentariu, care reuşeşte în multe privinţe 
să prezinte lucrurile mai limpede şi mai sugestiv decât îmi stă mie 
în putinţă. Doresc mai degrabă să folosesc prilejul pe care mi-l 
oferă pentru a face unele precizări, sublinieri şi nuanţări. 

Ştiinţa modernă a naturii va putea fi caracterizată, din 
anumite puncte de vedere, drept succesoarea mai vechii filosofii a 
naturii. Tranziţia de la una la cealaltă a fost analizată în multe 
feluri şi sub aspecte diferite de către istoricii ştiinţei şi ai culturii. 
Desprinderea ştiinţei matematice a naturii de filosofia naturală 

medievală şi renascentistă poate fi descrisă, între altele, drept 
procesul prin care competiţia sistemelor şi chiar a unor mari 
tradiţii filosofice - bunăoară cea aristotelică şi cea platonică - a 
fost înlocuită cu consensul disciplinar al unor comunităţi mai 
cuprinzătoare sau mai restrânse de cercetători. Istoria îndelungată 
a cercetării naturii, de la ionieni şi până în secolul al XVII-lea, o 
istorie în care cercetarea a fost orientată uneori pronunţat 
speculativ, alteori mai mult spre studiul faptelor, ar putea fi scrisă 
şi ca o istorie a tensiunii dintre năzuinţa în esenţă filosofică spre 
explicaţii cât mai cuprinzătoare şi aspiraţia spre descoperirea unor 
corelaţii obiective, intersubiectiv controlabile între fapte. Şi ea ar 
putea fi scrisă şi drept o istorie a încercărilor de a armoniza aceste 
valori. Marea revoluţie ştiinţifică modernă ni se înfăţişează drept o 
reformulare radicală a întrebărilor ce au condus până atunci 
cercelarea naturii, o reformulare orientată şi impulsionată în mare 
măsură de înţelegerea faptului că preţul care trebuie plătit pentru 
descoperirea unor corelaţii obiective între fapte este o autolimi- 
tare drastică a intereselor de cunoaştere. Noua ştiinţă a naturii nu 
a dat atât răspunsuri diferite întrebărilor formulate în tradiţia 
filosofică, cât a propus noi interogaţii şi probleme. Prioritate 
primesc acum nu acele interogaţii ce satisfac în cea mai mare 
măsură nevoile de înţelegere în orizontul tradiţiei filosofice, ci 
întrebări susceptibile să primească răspunsuri controlabile prin 
observaţie, prin experiment, precum şi prin raționamente 
figuroase, de preferință matematice. Cum s-a observat adesea, 
ştiinţa galileană a mişcării este exemplară în această privinţă. 
Galilei a încetat să cerceteze, pe urmele unei tradiţii venerabile, 
cauzele mişcării, şi şi-a propus să dea doar o descriere 
matematică a felului în care are loc mişcarea, formulând modele 
geometrice ce pot fi articulate univoc cu situaţii reale accesibile 
observaţiei. Tocmai o asemenea autolimitare a făcut cu putinţă 
formularea acelui nucleu de interogaţii, concepte, modele, 
metode şi tehnici de cercetare specifice care delimitează o 
disciplină ştiinţifică. Închiderea disciplinară a cercetării moderne 

a naturii este consecinţa cea mai de seamă a efortului de a 
asigura consensul tuturor celor avizaţi şi de bună credinţă. Acest 
consens va putea fi câştigat şi consolidat prin interogaţii cât mai 
univoce, concepte bine delimitate, metode şi tehnici a căror 
mânuire corectă poate fi controlată, precum şi prin raționamente 
ce pot fi în mod sistematic reproduse. Tocmai în virtutea acestei 
autolimitări, nu numai liber consimțţite, ci şi în mod sistematic 
urmărite, poate fiecare cercetător înzestrat cu pregătirea necesară 
să reproducă şi să controleze toate acele fapte şi corelaţii ce 
constituie zestrea unei discipline ştiinţifice. El nu o va face în 
practică, acordând în multe privințe încredere elitei domeniului. 
Dar aptitudinile şi înclinațiile pe care le formează şi le dezvoltă 
educaţia şi comunicarea ştiinţifică îl pregătesc pentru a o face. 
Tocmai organizării disciplinare şi specializării crescânde îi 
datorează ştiinţa modernă una din particularităţile ei remarcabile, 
dar, totodată, puţin percepute de publicul mai larg, şi anume 
atingerea într-o activitate prin excelenţă creatoare - se vorbeşte 
nu fără temei de „arta cercetării ştiinţifice” - a unui nivel al 
consensului ce este în mod tradiţional caracteristic activităţilor 
preponderent de rutină. Comentariul lui Romulus Brâncoveanu 
evidenţiază şi subliniază diferitele nuanţe ale acestei corelaţii 
dintre activităţi pregnant creatoare şi consens, o corelaţie ce 
defineşte, mi se pare, cel mai bine ştiinţa modernă. Portretul pe 
care-l fac cercetării ştiinţifice mature, ca activitate inventivă 
bazată pe consens, nu este însă fructul unei idei proprii. 
Contururile sale mari pot fi desprinse deja destul de clar din 
scrieri ale unor autori contemporani ca Michael Polanyi, Thomas 
Kuhn sau John Ziman. Am încercat însă, îndeosebi în studiile mele 
consacrate problematicii  consensului ştiinţific, să  integrez 
numeroasele sugestii pe care mi le-au oferit asemenea scrieri 
într-o reprezentare mai elaborată, cu accente personale. 

Merită, cred, să insist puţin asupra modului cum văd eu 
interesul acestei teme într-un context mai larg. Mulţi oameni care 
nu au practicat cercetarea ştiinţifică şi nici nu s-au apropiat mai 

mult de lumea cercetării nu au o reprezentare cât de cât clară cu 
privire la ceea ce o deosebeşte de alte domenii de exercitare a 
geniului creator, cum sunt artele şi filosofia, dacă facem abstrac- 
tie, desigur, de faptul că rezultatele cercetării moderne sunt mai 
puțin accesibile oamenilor instruiți care nu au beneficiat de o 
formaţie specială. Tocmai din această perspectivă merită tema 
consensului ştiinţific o atenţie deosebită. În universul artelor, ca şi 
în multe tradiţii filosofice care nu şi-au pierdut până astăzi puterea 
de atracţie, întâlnim nu numai o distincţie clară, netă, dar şi o 
ierarhie valorică, insistent subliniată, între creație şi critică. 
Creaţia este socotită îndeobşte drept o activitate majoră, iar critica 
este privită, în cel mai bun caz, drept o îndeletnicire secundă şi, în 
acest sens, minoră. Nu puţini scriitori şi artişti de cel mai înalt 
rang i-au socotit pe criticii literari şi pe criticii de artă drept erudiţi 
lipsiţi de vocaţie creatoare, ba chiar uneori drept artişti rataţi. 
Aceasta în sensul că mulţi s-ar fi resemnat să facă critică sau 
istorie deoarece nu au reuşit să se realizeze şi să se impună ca 
personalităţi creatoare. Lucruri asemănătoare se cred despre cei 
ce practică, într-o manieră convenţională, istoria filosofiei sau 
critica filosofică. Deprecierea activității critice merge uneori, în 
asemenea domenii, chiar mai departe: oamenii ce se consacră 
discuţiei şi evaluării operei altora sunt comparati cu paraziţii. 
Într-o lume ce se înclină în faţa a tot ceea ce trece drept 
originalitate nu ne întrebăm adesea nici măcar care sunt 
consideraţiile ce susţin valorizări şi deprecieri atât de brutale. 
Dacă ne vom pune, totuşi, această întrebare, vom cădea peste o 
observaţie ce mi se pare interesantă. Ceea ce distinge clar 
domenii creatoare cum sunt artele şi multe tradiţii filosofice este 
puținătatea şi subţirimea reprezentărilor de excelenţă ce întrunesc 
consensul şi, prin urmare, baza foarte îngustă pentru o evaluare şi 
o critică cu o semnificaţie accentuat impersonală. Căci ceea ce 
distinge clar o asemenea evaluare de o impresie este faptul că 
prima va fi sprijinită pe un strat dens de experienţe şi valori 
împărtăşite în comun. Tocmai asemenea experienţe şi valori îi 

transformă pe cei ce practică un anumit gen de activitate 
creatoare în membri ai unei comunităţi profesionale şi face ca 
judecăţile lor să fie, într-o măsură tot mai mare, obiectiv 
controlabile. Scriitorii, artiştii, precum şi filosofii ce propun viziuni 
pronunţat personale se adresează publicului cult. Ei sunt înclinați 
să socotească judecăţile criticilor profesionişti drept simple 
impresii personale - câte capete, atâtea păreri - impresii ce ar 
putea în cel mai bun caz să favorizeze o receptare mai largă şi mai 
adecvată a operei lor de către o audienţă cuprinzătoare. 
Dimpotrivă, pentru cei ce lucrează într-un domeniu specializat al 
cercetării, publicul, singurul lor public, îl reprezintă colegii. Ei ştiu 
că sunt cercetători în primul rând prin calitatea lor de membri ai 
unei comunităţi profesionale. Cercetătorii sunt simultan, chiar 
dacă la cote diferite şi în proporţii diferite, creatori şi judecători 
critici ai rezultatelor pe care le comunică colegii. Numai cei ce 
lucrează cât de cât creator pot fi buni judecători. Iniţiativa 
personală şi activităţile de evaluare critică nu se mai opun drept 
roluri distincte, unul rezervat celor aleşi, eroilor spiritului, iar 
celălalt minţilor de rând. Distanţarea de acele experienţe comune 
şi modele de realizări ştiinţifice exemplare, care asigură fluenţa 
comunicării precum şi convergenta evaluărilor, înseamnă sfârşitul 
carierei unui cercetător. Indiferenţa, nepăsarea sau atitudinea 
condescendentă faţă de judecata colegilor sunt, aici, de necon- 
ceput. Pe măsură ce nucleul de experienţe, modele şi convingeri 
comune devine mai dens şi mai compact, prin acţiunea 
convergentă a educației ştiinţifice, a unei comunicări şi 
interacțiuni profesionale deosebit de intense, caracteristice 
îndeosebi pentru grupurile ştiinţifice mai mici, critica ştiinţifică se 
înfăţişează în măsură tot mai mare drept emanaţia unei autorităţi 
impersonale căreia nu te poţi sustrage fără riscul de a-ţi pierde 
identitatea profesională. Grupurile ştiinţifice sunt comunităţi 
profesionale, aşa cum nu sunt niciodată grupurile de artişti şi 
scriitori, pentru a nu vorbi de numeroasele asociaţii ale artiştilor şi 
scriitorilor. Lumea cercetării recunoaşte şi reține, de regulă, doar 

iniţiative care sunt validate prin consensul grupului disciplinar. 
Acele inovaţii ce nu beneficiază de o asemenea sancţiune trec mai 
degrabă drept extravaganțe, decât drept originalitate. Cu totul 
altfel stau lucrurile în universul literelor şi artelor, unde autorii 
unor opere ce nu au fost semnalate de critici şi nu au trezit 
interesul publicului larg se pot socoti genii singuratice, 
îndreptăţite să aştepte o recunoaştere cât de târzie a posterităţii. 
Spre deosebire de alte iniţiative creatoare de cultură, cercetarea 
ştiinţifică matură, cu profil disciplinar sau interdisciplinar, este o 
activitate bazată pe şi controlată de consensul cuprinzător al celor 
ce o practică. Tema merită, cred, atenţie cu atât mai mult cu cât 
ea nu transpare în acea reprezentare asupra ştiinţei a publicului 
instruit, care, cu deosebire la noi, este puternic impregnată de un 
tip de receptare caracteristic pentru mediile literar-artistice. Am în 
vedere îndeosebi reprezentarea ştiinţei moderne drept un lanus, o 
figură cu faţă dublă, ştiinţa pură şi ştiinţa aplicată. Ştiinţa pură este 
socotită faţa nobilă a ştiinţei în măsura în care ea este solidară cu 
idealul clasic al cunoaşterii, idealul cunoaşterii contemplative. În 
calitatea ei de succesoare legitimă a  cosmogoniilor şi 
cosmologiilor filosofice, adică de producătoare de imagini ale 
lumii, ştiinţei pure îi va fi conferită o semnificaţie culturală 
eminentă. Într-o opoziţie cu nete nuanţe valorizatoare este situată 
ştiinţa aplicată, cunoaşterea instrumentală, privită cu multă 
suspiciune drept generatoare a civilizaţiei tehnice moderne, cu 
păcatele şi primejdiile ei atât de mult acuzate. Această antiteză 
acoperă întreg orizontul şi ascunde privirii trăsături ce 
singularizează ştiinţa, în întregul ei, în raport cu alte mari 
configurații ale culturii. La fel ca şi filosofia sau artele, ştiinţa este 
produsul exersării unor facultăţi pronunțat imaginative ale 
spiritului. În opoziție însă cu creaţia filosofică şi artistică, opera 
ştiinţifică urmăreşte să dezvăluie corelaţii ce preexistă actului 
creator. Rezultaiele ei sunt, în acest sens, simultan invenţie şi 
descoperire. Descoperirea este rezultatul unor demersuri pronun- 
tat imaginative, iar plăsmuirile spiritului creator pretind o 

valabilitate ce transcende nu numai preferințe şi înclinații 
personale, dar şi îngust culturale. Pretenţia de validitate universală 
asociată descoperirii ştiinţifice este ferm susținută de consensul 
tuturor celor competenţi. Înainte de a fi şi pentru a se constitui 
într-o imagine asupra lumii sau într-o sursă de putere şi domi- 
nație, ştiinţa modernă este un ansamblu de activităţi esoterice - 
formulări şi rezolvări de probleme - activităţi în care iniţiativele 
individuale sunt orientate şi controlate de instanțe impersonale. 
Instante ce constituie, în afara unor cazuri excepţionale, nu 
obiectul, ci suportul aprecierilor valorizatoare şi a judecăților 
critice. 

Cum se face că uniformitatea pronunţată a judecății 
profesionale, caracteristică altminteri activităţilor de rutină, nu 
blochează inovaţia, aidoma reglementărilor breslelor odinioară? 
Multe dintre precizările şi sublinierile lui Romulus Brâncoveanu 
au, mi se pare, meritul de a sugera răspunsul la o asemenea 
întrebare. De reţinut este, mai întâi, faptul că aşa-numitul consens 
disciplinar, consensul cercetătorilor activi într-o disciplină ştiinţi- 
fică matură, nu se sprijină în mare măsură pe criterii generale, 
formulate ca alare şi aplicate situaţiilor particulare, ci pe 
experienţe comune, pe raportări tacite la situaţii problematice şi la 
realizări ştiinţifice concrete, considerate exemplare, la ceea ce 
Kuhn a numit paradigme. Cercetătorii seamănă, sub acest aspect, 
mai mult cu magistraţii care judecă şi decid conducându-se după 
precedente decât aplicând într-o situaţie particulară prevederi 
generale ale codului penal. Or, este evident că judecăţi şi evaluări 
ce se sprijină în principal pe interpretarea unor precedente lasă 
incomparabil mai mult loc pentru inovaţie decât cele ce se 
întemeiază pe aplicarea unor reguli rigide. Nu întâmplător o 
modalitate larg uzitată de cercetători pentru a-şi apăra ideile şi 
soluțiile este invocarea de analogii, semnalarea unor apropieri 
între demersurile lor şi strategii ce au condus la succese ştiinţifice 
remarcabile. Mai importantă încă pentru a înţelege de ce un 
consens disciplinar cuprinzător nu împiedică, totuşi, inovaţii 

majore, este împrejurarea că acest consens se structurează pe 
mai multe paliere. Este, bunăoară, o realitate curentă a vieţii 
ştiinţifice că noi date de observaţie experimentală, ce se impun 
printr-un consens compact la nivel instrumental, date ce se 
dovedesc a fi incompatibile cu o teorie până atunci general 
acceptată, reprezintă premise necesare, dar nu întotdeauna 
suficiente pentru acceptarea unor inovaţii teoretice. În mod 
excepţional, istoria ştiinţei înregistrează situaţii în care un consens 
disciplinar la nivelul mai multor paliere poate susţine oportuni- 
tatea unei mutații tocmai la acel nivel la care consensul ştiinţific 
ni se înfăţişează drept unul mai cuprinzător şi mai statornic, 
nivelul idealurilor de cunoaştere, a reprezentărilor celor mai 
generale privitoare la condiţiile pe care trebuie să le satisfacă o 
descriere şi o explicaţie ştiinţifică. Exemplară rămâne în această 
privinţă propunerea liderilor Şcolii de la Copenhaga - propunere 
care a fost în măsură să câştige adeziunea comunităţii fizicienilor 
teoreticieni, în ciuda opoziţiei îndârjite a unor personalităţi 
ştiinţifice ca Einstein, Schrödinger sau de Broglie - de a revizui 
cerinţe consacrate ale descrierii teoretice a realităţii fizice, 
abandonând principiul clasic al determinismului. Controversa 
asupra fundamentelor mecanicii cuantice, o controversă ce s-a 
întins pe durata mai multor decenii, ilustrează, cred, foarte bine 
cum poate fi realizat un nou consens, chiar şi pe un palier în care 
vechiul consens a apărut mult timp intangibil, printr-o evaluare pe 
care o face posibilă consensul în alte regiuni, la alte niveluri, a 
propunerilor alternative de depăşire a unei situaţii problematice 
acute. (Einstein a propus, cum se ştie, menţinerea idealului clasic 
al descrierii ştiinţifice, cu preţul unor reconsiderări la nivelul 
conceptelor de bază, în timp ce Bohr a recomandat menţinerea 
conceptelor clasice sacrificând idealuri de cunoaştere care 
fuseseră impuse mult timp printr-un consens ferm al comunităţii 
ştiinţifice.) 

Caracterizarea consensului disciplinar drept o configuraţie 
complexă, structurată pe mai multe paliere, are consecinţe 

semnificative asupra percepţiei raţionalităţii ştiinţifice. Din acea 
perspectivă pe care am putea-o califica drept metodologică, 
judecata şi evaluarea ştiinţifică survin prin aplicarea acelor reguli 
şi criterii generale ce conferă substanţă unei prelinse metode 
universale a cunoaşterii ştiinţifice. Am încercat să arăt în lucrări 
mai vechi şi mai recente că această perspectivă nu pare să ofere 
cadrul necesar pentru înţelegerea unor controverse ştiinţifice. 
Dintr-o perspectivă diferită de cea metodologică, o perspectivă pe 
care am putea-o numi dialogală, controverse ştiinţifice din cele 
mai semnificative pot fi caracterizate drept confruntarea unor 
încercări alternative de a restabili consensul grupului disciplinar 
într-o anumită zonă, încercări sprijinite pe resursele argumen- 
tative furnizate de consensul existent în alte zone. Cu cât aceste 
zone sunt mai întinse, cu atât şansele de a pune capăt unei 
controverse ştiinţifice prin convingerea oponenților vor fi mai 
considerabile. Tocmai în acest sens, în controversele ştiinţifice pot 
fi produse adesea temeiuri bune, chiar dacă nu întotdeauna 
constrângătoare. 


O observaţie cu privire la retorica 
discursului filosofic 


Colegul Gheorghe Mihai îmi aduce elogii ce mi se par, în 
bună parte, nemeritate. Obiectul aprecierilor sale laudative îl 
constituie calitatea retorică a demersurilor mele. Nefiind umblat la 
şcoala retoricii nu-mi rămâne decât să accept că am făcut retorică 
fără să ştiu. Nu cred că sunt pregătit să discut în mod competent şi 
cu folos pentru cititor multe din temele pe care le pune în discuţie 
contribuţia colegului Mihai. Căci nu m-am confruntat niciodată cu 
problematica care îl întâmpină pe cel ce intră pe poarta cea mare 
a retoricii filosofice. Şi nu mă încumet să intru în discuţie cu un 
interlocutor exersat! în ale retoricii pe propriul său teren. Analizele 
pe care le-am întreprins asupra unor controverse filosofice m-au 

condus însă spre unele constatări şi învăţăminte ce pot fi 
semnificative şi din perspectiva retoricii. Despre ele va fi vorba în 
cele ce urmează. 

Câteva remarci cu caracter introductiv, Examinarea unui lung 
lanţ al istoriei gândirii, ce se întinde de la Aristotel la Toma din 
Aquino, de la Toma la Descartes, de la Descartes la Kant, de la 
Kant la Husserl, precum şi la mari nume ale filosofiei analitice a 
secolului nostru, ne sugerează că excelența unui discurs filosofic 
se exprimă în primul rând în rigoarea lui argumentativă. A filosofa 
bine înseamnă a propune teze clar formulate şi a le argumenta cât 
mai convingător. Cum se împacă însă angajarea fermă a atâtor 
filosofi reprezentativi faţă de acea valoare care este rigoarea 
argumentativă a discursului cu constatarea că dezacorduri 
fundamentale între filosofi pot persista la capătul eforturilor 
stăruitoare ale părţilor în dispulă de a le înlătura prin producerea 
de argumente şi contraargumente? Răspunsul ar fi că argumentele 
filosofilor sunt, în general, neconstrângătoare. Colegul Mihai reia 
această temă. El remarcă, între altele, că există o deosebire 
semnificativă, din acest punct de vedere, între discursuri filosofice 
cu o structură argumentativă pregnantă şi discursul ştiinţific. Într-o 
controversă ce opune filosofi cu cea mai bună reputaţie, partenerii 
de discuţie pot rămâne pe poziţiile iniţiale chiar şi după un lung 
schimb de argumente, fără riscul de a se compromite. În viaţa 
ştiinţifică curentă, pe fundalul acelui consens pe care îl asigură 
educaţia ştiinţifică şi îl consolidează comunicarea profesională, 
multe fapte şi idei ştiinţifice se impun, dimpotrivă, în mod 
consirângător. Cel care nu le acceptă se descalifică ca om de 
ştiinţă. Distincția este, totuşi, una relativă, graduală. În contrast cu 
o reprezentare idilizantă asupra obiectivităţii cunoaşterii ştiinţifice, 
s-a putut arăta că în discuţii ştiinţifice intervin adesea şi 
argumente neconstrângătoare şi că rolul acestora nu poale să fie 
subapreciat. Altfel spus, între o argumentare constrângătoare şi 
ceea ce am putea numi „aruncarea prafului în ochi” există un 
spectru continuu. Cercetări mai recente ale istoricilor şi 

sociologilor ştiinţei sprijină concluzia că ştiinţa nu este, sub 
aspecte semnificative, o întreprindere pur demonstrativă. Ceea ce 
nu înseamnă a nega că argumentele produse în discuţiile 
ştiinţifice sunt susceptibile să conducă spre consens într-o măsură 
considerabil mai mare decât cele ce intervin în controversele din 
filosofia teoretică, din etică sau din politică. Una din observaţiile 
ce pot fi desprinse din aceste cercetări este că arta retorică a 
oamenilor de ştiinţă poate crea aparenţa unor argumente 
constrângătoare şi acolo unde ele nu sunt de fapt constrângă- 
toare. Mi se pare că şi retorica discursului filosofic ar putea fi 
examinată din perspectiva acestei observaţii. 

Doresc să remarc, de la început, că o discuţie asupra 
argumentării filosofice şi a caracteristicilor argumentării filosofice 
în genere nu mi se pare promițătoare. Aserţiuni de tipul - în 
filosofie se argumentează, în filosofie nu se argumentează, în 
filosofie se poate argumenta constrângător, în filosofie nu se poate 
argumenta constrângător - sunt confruntate cu contraexemple 
demne de luat în seamă. Ceea ce s-ar putea susţine, cel mult, este 
că toate acele texte ce vor fi recunoscute drept discursuri 
filosofice îşi propun să influenţeze într-un anumit fel orientarea 
gândirii celor ce le receptează. În lipsa unei asemenea intenţii 
până şi punerea în circulaţie a unui text rămâne un act lipsit de 
sens. Există, totuşi, discursuri recunoscute drept filosofice în care 
argumentarea ocupă un loc nesemnificativ. Mai mult, ele pot fi în 
mod programatic neargumentative în măsura în care nu se 
adresează raţiunii, ca instanţă rece, impersonală, ci mai degrabă 
facultăţilor reflexive şi sensibilităţii receptorului. Să ne gândim la 
filosofia saloanelor, la moralişti, la un Kierkegaard sau la un 
Nietzsche. La extrema opusă se vor situa texte filosofice în care 
dimensiunea argumentativă este evident dominantă şi transpare 
deja în structura formală a discursului, care ni se înfăţişează ca o 
succesiune de teze, argumente şi contraargumente. Gânditori ce 
au conturat profilul raționalismului modern şi şi-au propus să 
confere filosofiei acea stringenţă care este proprie gândirii 

matematice sunt exemplari în această privinţă. Descartes 
urmărea, bunăoară, să înfăptuiască proiectul „filosofiei ştiinţifice” 
construind, pe temelia unor premise presupuse indubilabile, 
raționamente riguroase, strict controlabile. El socotea că toate 
concluziile la care a ajuns pe această cale s-ar impune oricărui 
om înzestrat cu rațiune şi capabil să facă uz de ea. Însufleţit de 
acelaşi optimism, Spinoza îşi structura cea mai cunoscută dintre 
scrierile sale, Etica, după modelul demonstrativ pe care îl oferea 
geometria. Propoziţiile cărţii sale sunt axiome, teoreme, scolii, 
corolare sau leme. În sfârşit, Kant credea că a descoperit pentru 
prima dată sursa dezacordurilor dintre metafizicieni într-o 
tendinţă spontană, care nu a fost supravegheată şi sancţionată 
printr-o examinare critică sistematică a limitelor facultăţilor 
noastre, tendința de a atribui raţiunii o funcţie constitutivă în 
cunoaştere. Ştim astăzi prea bine că atât sistemele clasice de 
metafizică raţionalistă, cât şi încercarea lui Kant de a pune 
metafizica pe baze noi au eşuat în una din intenţiile lor 
fundamentale, aceea de a realiza consensul spiritelor avertizate. 
Se poate presupune că tocmai sentimentele profunde de frustrare, 
şi chiar exasperarea generată de controversele interminabile şi 
neconcludente dintre metafizicieni, explică, chiar dacă nu 
legitimează, alte reacţii, deosebit de radicale. Am în vedere poziţia 
unor filosofi de orientare empiristă, în primul a celor din Cercul de 
la Viena, care pe urmele Tractatus-ului lui Wittgenstein, au 
calificat toate enunţurile ce nu sunt în principiu demonstrabile sau 
empiric verificabile drept enunţuri lipsite de sens. Foarte curând a 
ieşit însă la iveală că încercările de a caracteriza în mod univoc 
conceptul semnificației cognitive a enunţurilor au generat, la 
rândul lor, discuţii şi controverse nesfârşite. Ceea ce a arătat, încă 
o dată, că proiectele ambiţioase de a realiza în filosofie idealul 
unanimităţii, a unui acord bazat pe argumente constrângătoare, 
sunt lipsite de perspectivă. 

Pentru a surprinde însă dimensiuni retorice ale discursului 
filosofic, mi se pare deosebit de promițătoare examinarea acelor 

controverse filosofice în care nu există doar aşteptări îndreptăţite 
cu privire la posibilitatea de a produce argumente pe deplin 
concludente, dar se şi creează impresia că argumentele ar fi 
constrângătoare. Cei ce s-au aplecat cu atenţie asupra unor 
asemenea controverse au avut nu o dată impresia că partenerii 
angajaţi în discuţie propun şi susţin răspunsuri diferite la una şi 
aceeaşi întrebare. Pare de aceea rezonabil să se presupună că o 
parte greşeşte şi cealaltă are dreptate. Îmi propun să semnalez 
una dintre sursele posibile ale unei asemenea impresii cu referire 
la o dispută între autori ce utilizează instrumente asemănătoare 
de analiză şi împărtăşesc criterii comune de excelenţă filosofică. 
Este disputa care s-a desfăşurat cu deosebită intensitate în anii 
'50 şi '60 între filosofi ce susțineau existenţa unei distincţii de 
natură între adevăruri analitice, necesare, şi adevăruri sintetice, 
contingente, pe temeiul aşa-numitei teorii lingvistice a adevăru- 
rilor necesare, şi criticii acestei teorii. Disputa a prilejuit o 
înfruntare între două mari personalităţi ale filosofiei analitice 
americane, Rudolf Carnap şi Willard Quine. Am analizat această 
controversă într-o lucrare mai veche (Adevăruri necesare? Studiu 
monografic asupra analiticităţii, 1975.) 

Se poate arăta că apărătorii teoriei lingvistice a adevărurilor 
necesare se raportează, tacit sau explicit, la un context, contextul 
în care opoziţia dintre adevărurile analilice şi sintetice se 
înfăţişează drept nelă şi neproblematică. Această opoziţie apare 
drept o consecinţă a acceptării unei supoziţii fireşti, supoziţia că 
adevărul enunţurilor poale fi întemeiat în două feluri: prin 
raportare la reguli ce stabilesc semnificaţia expresiilor într-un 
anumit limbaj şi prin raportare la rezultatele confruntării 
consecinţelor ce rezultă din enunţuri date şi constatări făcute prin 
observaţie şi experiment. Pe scurt, supoziţia este că un enunţ 
poate fi adevărat pe temeiul înțelesului expresiilor pe care le 
conţine sau pe temeiul faptelor. Adevăruri analitice, necesare, 
sunt acele enunţuri a căror validitate poate fi stabilită exclusiv prin 
raportare la convențiile ce stabilesc înţelesul acordat cuvintelor 


Cunoaştere şi analiză 231 


într-un anumit limbaj, adică în mod a priori. Dimpotrivă, sunt 
socotite adevăruri sintetice, contingente, acele enunţuri ipotetice 
cu privire la fapte care au fost testate în mod concludent de datele 
experienței comune şi ştiinţifice. În opoziţie cu adevărurile 
necesare, aceste enunţuri sunt întemeiate în mod a posteriori. 
Distincția este formulată cu referire la limbaje a căror structură 
semantică este dată fie de reguli formulate explicit - limbajele 
formalizate -, fie pentru limbaje a căror structură semantică este 
cuprinsă în convenţii implicite ce pot fi însă explicitate ori de câte 
ori va fi nevoie, prin formularea unor reguli de semnificaţie 
recunoscule de către vorbitorii competenţi - limbajele naturale. 
Prin raportare la reguli explicite sau ia convenţii general accep- 
tate, susceptibile să fie explicitate, poate fi trasată o distincţie netă 
între enunţuri ce sunt adevărate doar pe temeiul semnificaţiilor 
expresiei limbajului şi enunţuri ce sunt adevărate nu numai pe 
temeiul convențiilor lingvistice, ci şi pe temeiul faptelor. O 
distincţie de natură între adevăruri necesare şi adevăruri contin- 
gente se susţine bine într-un asemenea context, pe care l-am 
numit în mod convenţional contextul lui Carnap. 

Este interesant de arătat că teoria lingvistică a adevărurilor 
necesare a fost criticată de Quine într-un alt context, un context în 
care contururile distincţiei dintre enunţuri adevărate pe temeiul 
semnificației expresiilor limbajului şi enunţuri adevărate pe 
temeiul datelor experienţei se şterge în bună măsură. În acest 
context, în prim-plan apare corelaţia dintre schimbările ce au loc 
în sfera cunoştinţelor noastre despre lume şi schimbări ale 
semnificației unor expresii din limbajele naturale. Pentru acele 
comunităţi ce vor considera enunţul „Toate lebedele sunt albe” 
drept o regularitate cu valabilitate universală, atributul „pene de 
culoare albă” va intra în semnificaţia cuvântului lebădă. Dacă 
membrii unei comunităţi ar trebui să accepte, pe temeiul 
experiențelor noi, enunţul „Există lebede cu pene de culoare 
neagră” aceasta ar atrage după sine o schimbare în semnificaţia 
cuvântului lebădă. Atributul „pene de culoare albă” ar înceta 

acum să facă parte din semnificaţia cuvântului. Granița dintre 
enunţuri a priori şi necesare, enunţuri adevărate pe temeiul 
semnificaţiilor expresiilor unui limbaj, şi enunţuri a posteriori, 
contingente, enunţuri adevărate pe temeiul datelor experienţei, ni 
se va înfăţişa, în acest context, drept relativă şi mobilă. 
Într-adevăr, atenţia noastră va fi atrasă de faptul că cel puţin unele 
cunoştinţe despre lume apreciate drept foarte bine confirmate 
intră în semnificaţia expresiilor limbajului şi că reconsiderarea 
unor asemenea cunoştinţe va atrage după sine modificări ale 
semnificaţiilor expresiilor. 

Se poate, prin urmare, arăta că teoria lingvistică a 
adevărurilor necesare a fost formulată cu referire la limbaje care, 
chiar dacă nu sunt artificiale, formalizate, vor fi considerate după 
modelul limbajelor formalizate. Sunt limbajele în care distincţia 
dintre enunţuri lipsite de conţinut informativ cu privire la semni- 
ficaţia expresiilor şi enunţuri de ordin factual este trasată cu 
referire la reguli de semnificaţie sau la convenţii acceptate tacit, 
care pot fi explicitate drept reguli de acest fel. Contextul lui 
Carnap se constituie prin adoptarea nedeclarată a unui asemenea 
mod de a considera limbajul. Atâta timp cât ne situăm în acest 
context vom caracteriza un enunţ cum ar fi „Persoanele 
performante acceptă competiţia” drept un adevăr necesar, în 
măsura în care studiul comportării lingvistice a vorbitorilor în 
cauză ne indică că ei consideră drept neproblematic, în virtutea 
unui acord tacit, că acceptarea competiţiei este o notă a semnifi- 
caţiei expresiei „persoană performantă”. Atenţia noastră va fi 
atrasă, în acest caz, de faptul că nu este necesar să facem 
cercetări empirice pentru a şti că persoanele performante vor 
accepta competiţia. Dacă ne vom plasa, dimpotrivă, în contextul 
pe care îl conturează critica lui Quine la adresa teoriei lingvistice a 
adevărurilor necesare, atunci afirmaţia că orice persoană 
performantă acceptă competiţia va fi pusă în relaţie cu faptul că o 
regularitate cunoscută prin experienţă s-a fixat în semnificaţia 
expresiei „persoană performantă”. Şi, în acest caz, nu va mai fi 

necesar să cercetăm faptele pentru a şti că persoanele calificate 
drept performante vor accepta competiţia. Căci tocmai acceptarea 
competiţiei este un criteriu pentru a aplica unei anumite persoane 
atributul performantă. În contextul lui Carnap noi considerăm 
semnificaţia expresiilor limbajului ca fiind dată şi ne întrebăm, 
apoi, dacă informaţia despre fapte cuprinsă în enunţurile 
formulate prin utilizarea acestor expresii concordă sau nu cu 
faptele. În acest context problema semnificației expresiilor ce 
intervin într-un anunţ se înfăţişează, aşadar, drept o chestiune 
preliminară, o chestiune ce va trebui să fie clarificată înainte de a 
ne întreba dacă enunţurile în care intervin asemenea expresii sunt 
adevărate din punct de vedere factual. Stabilirea adevărului 
factual al enunţului depinde de fixarea în prealabil a semnificației 
sale, dar nu şi viceversa. În contextul lui Quine, relaţia dintre 
factual şi semantic ne apare, dimpotrivă, drept una reciprocă. Căci 
tocmai corelaţia dintre anumite enunţuri factuale acceptate în 
mod neproblematic ca adevărate şi semnificaţia anumitor expresii 
ale limbajului devine, aici, temă de analiză şi reflecţie. În primul 
context adevărurile analitice ne spun ceva despre limbaj, iar 
adevărurile sintetice ceva despre lume. De aceea primele sunt 
considerate necesare, iar celelalte contingente. Distincția va fi una 
de natură, o distincţie ce poate fi trasată cu toată claritatea într-un 
limbaj dat, într-un anumit moment al timpului. În al doilea context 
- un context în care cunoaşterea noastră despre lume şi limbajul 
sunt considerate în perspectiva evoluţiei lor, iar atenţia se fixează 
asupra corelaţiei dintre creşterea cunoaşterii şi schimbarea 
semnificației unor expresii ale limbajului - adevărurile analitice ne 
spun ceva şi despre limbaj şi despre lume, deoarece ştim că 
anumite schimbări ale cunoştinţelor despre lume afectează 
înţelesul unor expresii ale limbajului. (Noul orizont de cunoaştere 
pe care îl deschide teoria relativităţii schimbă semnificaţia 
termenilor spațiu şi timp, iar mecanica cuantică conferă un înţeles 
nou expresiei particulă elementară.) În acest context, distincţia 
dintre adevărurile analitice şi sintetice ne apare drept o distincţie 


234 Cunoaştere şi analiză 


graduală. Opoziția rigidă dintre adevăruri necesare şi contingente, 
respectiv a priori şi a posteriori va fi în acest fel considerabil 
atenuată. În primul context semnificaţia enunţurilor şi valoarea lor 
de adevăr ni se înfăţişează drept două probleme net distincte, în 
timp ce în cel de al doilea context ni se impune atenţiei tocmai 
dependența semnificației expresiilor unui limbaj de evoluţia 
cunoaşterii despre lume a comunităţii care vorbeşte acest limbaj. 

Argumentele în favoarea unei distincţii de natură între 
adevăruri analitice şi sintetice, necesare şi contingente capătă, 
aşadar, greutate şi putere de convingere în primul context, în timp 
ce constatarea unei asemenea distincţii, ca distincţie de natură, 
ne apare cu totul plauzibilă în cel de al doilea context. Arta 
retorică a filosofului, aşa cum se exprimă ea în controverse de 
acest fel, ar consta tocmai în favorizarea centrării atenţiei asupra 
acelui context ce conferă cea mai mare putere de convingere 
argumentelor sale. Este un sens în care perspectiva retorică poate 
să arunce o lumină interesantă asupra controverselor filosofice. 


Analiza filosofică: o încercare de 
portretizare pe fundal contrastant 


Textul lui Adrian-Paul lliescu debutează cu o profesiune de 
credinţă filosofică şi ilustrează foarte bine, în substanţa lui, un 
anumit mod de a concepe şi de a practica filosofia. Caracterul 
polemic al observaţiilor sale introductive nu poate scăpa cititorului 
avizat. Sunt puse în discuţie o reprezentare asupra filosofiei şi o 
practică filosofică cu tradiţie în cultura românească şi se pledează 
pentru o alternativă. Tema este deosebit de actuală, iar evitarea 
discutării ei nu mi se pare recomandabilă. Cu greu s-ar putea 
contesta că în ultimii ani acea parte a publicului nostru interesat 
de filosofie, dar neangajai prin opţiuni ferme, aşadar receptiv, 
dornic să primească o îndrumare, a fost confruntat cu reprezentări 
de excelenţă foarte diferite, care se plasează, din multe puncte de 

vedere, la extremele spectrului filosofic. Una dintre acestea este 
promovată de intelectuali formaţi în tradiţia umanistă clasică, 
autori care mânuiesc adesea cu virtuozitate un limbaj cu 
accentuate valenţe expresive. Cealaltă este susţinută de filosofi 
profesionişti sobri, modelaţi de acel stil de gândire pe care l-a 
consacrat filosofia analitică anglo-saxonă. Sunt două reprezentări 
asupra excelentei filosofice care ar putea fi desemnate în mod 
convenţional prin sintagmele reflecţie liberă şi analiză 
conceptuală. Voi încerca să schiţez, prin câteva trăsături, contras- 
tul dintre aceste reprezentări, pe care îmi îngădui să le stilizez 
într-o manieră ideal-tipică. Fără îndoială că nici o configuraţie 
reală din perimetrul gândirii nu ilustrează pe deplin scheme a 
căror puritate exprimă deplina consecvență în raport cu o opţiune. 

Operele în cel mai înalt grad reprezentative pentru reflecţia 
liberă, ca gen filosofic, se originează în înclinațiile spontane, 
aversiunile, idiosincrasiile şi tensiunile ce fixează contururile unei 
viguroase şi pregnante individualităţi. Convingerile personale sunt 
esenţiale şi ele primesc, de multe ori, statutul unor postulate 
sustrase discuţiei critice. Totodată, limitele demersului raţional 
sunt afirmate fără reţineri. Există adevăruri supreme, adevăruri ce 
privesc sensurile ultime. Ele sunt afirmate drept „adevăruri 
subiective”, adevăruri spre care nu ne conduce raţiunea, ci acea 
sensibilitate prin care o individualitate mărginită se deschide spre 
necondiţionat, spre absolut. Numai graţie receptivităţii şi sponta- 
neităţii subiectivităţii devine cu putință accesul spre certitudini 
supreme, certitudini ce trasează cadrul şi, totodată, limitele 
exerciţiului raţional al gândirii. Sqren Kierkegaard, unul dintre 
autorii care au ilustrat în mod paradigmatic o asemenea situare, 
afirma caracterul subiectiv al adevărurilor supreme scriind că 
omul nu poate fi constrâns să adopte convingeri şi credinţe 
generatoare de sensuri; el poate fi doar ajutat să devină atent, 
adică să descopere şi să potenţeze dimensiunea spirituală a 
subiectivităţii sale. 

Într-o opoziţie subliniată cu toţi aceia pentru care gândul 
filosofic îşi câştigă demnitatea sa distinctivă prin propensiunea 
spre absolut şi necondiţionat, se situează filosofii înclinați să 
perceapă „adevărurile subiective” drept nu mai mult decât opţiuni 
personale şi, în acest sens, arbitrare. Pentru ei, filosoful nu 
beneficiază de alte facultăţi decât cele ale omului de rând. Dacă 
analiza filosofică depăşeşte adesea orizontul simțului comun şi 
pune în discuţie deprinderi de gândire adânc înrădăcinalte, ea 
datorează asemenea performanţe exclusiv punerii în valoare şi 
exploatării unor resurse latente ale aceleiaşi raţiuni care este la 
lucru în viaţa curentă şi în ştiinţă. Se recunoaşte, desigur, cu dragă 
inimă, că obiectivele şi metodele filosofiei se deosebesc în multe 
privinţe de cele ale ştiinţelor. Dar filosoful rămâne angajat faţă de 
raționalismul sever al spiritului ştiinţific în măsura în care 
socoteşte că analizele şi argumentările cu valoare intersubiectivă, 
adică acele analize şi argumente ce pot să forţeze consensul 
tuturor celor avizaţi şi de bună credinţă, închid orizontul gândirii 
filosofice şi îi fixează limitele. 

Antiteza dintre aceste două paradigme filosofice ar putea fi 
fixată spunând că ele reprezintă reacţii diferite faţă de 
recunoaşterea imposibilității de a concilia situarea unui gânditor 
în orizontul absolutului cu acceptarea unor valori cardinale ale 
rationalitătii, cum sunt  controlabilitatea  intersubiectivă şi 
deschiderea fără restricţii la critică. Reacţiile posibile sunt fie 
ancorarea gândului filosofic în certitudini ultime - ultime atât prin 
referinţa lor, absolutul, cât şi prin caracterul lor imuabil - a căror 
condiţie de „adevăruri subiective” va trebui însă să fie recunos- 
cută, fie asigurarea posibilităţii de a reproduce şi controla cât mai 
deplin analizele şi argumentele printr-o limitare liber consimţită a 
ambițiilor gândirii filosofice şi prin acceptarea relativităţii 
iremediabile a rezultatelor ei. În cazul primei opțiuni, resursele 
subiectivităţii, înainte de toate sensibilitatea şi intuiţia supraraţio- 
nală şi transraţională, vor fi mobilizate pentru a asigura şi a 
impune o Viziune, un crez. În cazul celei de a doua, examenul 

critic al poziţiilor gândirii va fi în mod continuu reluat prin 
rafinarea instrumentelor analizei conceptuale, prin demersuri 
niciodată încheiate de dezvăluire ale unor noi presupoziii şi 
implicaţii ale acestor poziţii. 

De aici rezultă interesul şi ponderea sensibil diferite acordate 
acelor preocupări, consacrate încă de Aristotel şi de filosofii stoici, 
preocupări ce ar putea fi caracterizate drept „cercetare a 
instrumentelor gândirii teoretice”. În lumea acelor ce practică 
filosofia ca reflecţie liberă cercetările de acest fel sunt în mare 
măsură neglijate. Maeştrii genului tind să se raporteze în mod 
sceptic la capacităţile raţiunii speculative de a ne asista în 
căutarea „orientării fundamentale” şi se încredinţează necondiţi- 
onat logicii spontane a gândirii. Dimpotrivă, filosofii de orientare 
analitică sunt susținuți în toate străduințele lor de încrederea 
fermă în resursele inepuizabile pe care le deţin clarificările 
conceptuale. Ei cred că dezvăluirea şi analiza presupoziţiilor care 
precizează conturul interogaţiilor şi fixează contextul confrun- 
tărilor de idei vor fi în măsură să arunce o lumină nouă asupra 
oricărei teme filosofice, fie ea şi una cu o considerabilă 
încărcătură existenţială. Este o deosebire de atitudine pe care a 
semnalat-o încă David Hume prin sugestivele sale consideraţii 
asupra contrastului dintre două specii de filosofie - filosofia 
uşoară şi cea exactă. lar realităţile mediului intelectual românesc 
de astăzi confirmă, încă o dată, verdictul lui Hume cu privire la 
popularitatea superioară a celei dintâi. 

Contrastul pe care îl relevă examinarea obiectivelor şi căilor 
legitime pentru atingerea lui este întărit de marcate deosebiri de 
ordin stilistic. Într-o manieră deosebit de solicitată şi agreată la 
noi, reflecţia filosofică tinde să reunească o impozantă erudiție 
clasică cu maximă independenţă de spirit. Discursul filosofic este 
saturat de acumulări culturale şi, totodată, însufleţit de mişcări şi 
reacţii ideatice ce exprimă deplina spontaneitate a unei puternice 
individualităţi. Marea tradiţie filosofică şi culturală este omnipre- 
zentă. Invocarea şi discutarea temelor acestei tradiţii sunt însă 

deosebit de personale şi de libere. Această manieră contrastează 
puternic cu demersurile sobre ale analizei filosofice. Şi în acest 
mediu, cunoaşterea a ceea ce au gândit alţii asupra problemei în 
discuţie este socotită importantă, în primul rând pentru a-i 
înţelege mai bine contururile şi artitulaţiile. Filosoful de orientare 
analitică adoptă, de obicei, atitudinea lipsită de prejudecăţi a 
omului practic, care se întoarce spre realizările trecutului în 
măsura în care acestea îi pot oferi elemente, experienţe şi resurse 
utile pentru realizarea propriului său proiect. În acest spirit, lipsa 
de reverență faţă de nume ale tradiției filosofice, pe care o implică 
acea distanţare critică ce decurge din punerea la lucru fără 
reţineri ale unor noi resurse ale analizei, se împleteşte cu o 
receptivitate selectivă faţă de teme şi puncte de vedere tradiţio- 
nale. Se menţionează autori mari şi se discută cu autori mari nu 
deoarece aceasta ar conferi prestanţă, prestigiu cultural discur- 
sului filosofic, ci, mai degrabă, fiindcă există o şansă rezonabilă 
de a învăţa mai mult de la ei, dar nu în ultimul rând din erorile lor. 
Nu rareori însă şi frecventarea unor autori socotiți obscuri se 
poate dovedi stimulatoare şi generoasă în sugestii. 

Deosebirile ce privesc raportarea la gândirea comună şi la 
ştiinţă sunt de asemenea într-un grad înalt semnificative. Filosoful 
care cultivă în mod suveran reflecţia liberă îşi face un titlu de 
glorie din a contraria şi a brusca reflexe curente ale gândirii, tot 
ceea ce el resimte drept acţiune nivelatoare a exerciţiului 
raţionalităţii curente şi ştiinţifice. Paradoxul va fi cultivat cu 
insistenţă, nu numai datorilă resurselor sale sugestive, dar şi ca 
modalitate predilectă a distanţării ostentative faţă de simţul 
comun şi de consecvenţa liniară specifică gândirii ştiinţifice. 
Există voluptatea amendării sau răsturnării opiniilor curente, în 
primul rând fiindcă sunt curente, larg împărtăşite. Filosoful de 
inspiraţie analitică este, dimpotrivă, străin oricărei forme de 
elitism. O parte considerabilă a eforturilor celor ce se integrează 
acestei tradiții este îndreptat spre o mai bună înţelegere a ceea ce 
ştie toată lumea. Discontinuităţile dintre simţul comun şi iniţiative 

revoluţionare ale gândirii ştiinţifice constituie, şi ele, obiectul unei 
examinări deosebit de atente. lar ori de câte ori analiza filosofică 
pune în cauză şi supune examenului critic raționalitatea unei 
anumite rutine a gândirii, chestionarea şi reconsiderarea pe care o 
înfăptuieşte are un caracter punctual, sprijinindu-se permanent pe 
stratul dens de acumulări ale simțului comun şi al gândirii 
teoretice din ştiinţe. În întreprinderi de acest fel, analiza filosofică 
va arunca, pentru a spune aşa, scara pe care a urcat. 

Există, în sfârşit, deosebiri bătătoare la ochi între felul de a 
scrie al autorilor reprezentativi pentru aceste moduri alât de 
diferite de a concepe şi de a practica filosofia. Conştiinţei limitelor 
de nedepăşi! ale raţiunii în eforturile de pătrundere a sensurilor 
fundamentale, ultime, i se asociază în mod firesc o distanţare 
pronunţată de mijloacele curente de expresie, distanțare ce 
marchează stilul acelor scrieri ce constituie până astăzi modele 
exemplare ale rellecţiei filosofice libere, scrieri cum sunt cele ale 
lui Pascal, Kierkegaard sau Nietzsche. Pentru transmiterea 
adevărului său existenţial, filosoful va recurge la mijloacele a ceea 
ce Kirkegaard a numit „comunicare indirectă”: analogie, parabolă, 
alegorie, ironie, satiră sau comedie. În acest sens el va fi, în 
acelaşi timp, un artist. Şi va socoti că ceea ce îi îndreptățeşte 
opţiunile stilistice nu este atât înclinația spre ermetism a celor 
mai rafinaţi dintre artişti, cât nevoia de a recurge la instrumente 
adecvate pentru a zdruncina conştiinţele, spărgând zidurile pe 
care le ridică raţiunea dornică să-şi apere evidenţele ei liniştitoa- 
re. Stilul scrierilor reprezentative ale tradiţiei analitice se situează 
într-un contrast violent cu cel al autorilor care recurg la mijloace 
excepţionale de expresie, oricare ar fi acestea. Atenţia filosofului 
se concentrează, acum, asupra celor mai elementare mişcări ale 
gândirii. Tocmai acestea constituie obiectul favorit al interogaţiei 
sale problematizante şi ale suspiciunii sale critice. Şi chiar dacă 
unele dintre disocierile şi corelaţiile, adesea surprinzătoare, la 
care pot conduce cercetările analitice nu vor fi întotdeauna uşor 
de prins şi de redat în toate nuanțele şi subtilităţile lor, cel angajat 

în asemenea cercetări se va strădui să le exprime cât mai clar şi 
mai simplu cu putinţă. 

Spre deosebire de observaţiile accentuat polemice ce deschid 
textul lui Adrian-Paul Iliescu, consideraţiile mele îşi propun mai 
degrabă o portretizare. Diferenţa de accent mi se pare explicabilă. 
Observațiile colegului şi prietenului meu sunt în bună măsură 
reacţii fată de forme oarecum epigonice ale unui stil filosofic, 
precum şi faţă de pretenţiile exclusiviste ale unora dintre cei care 
îl reprezintă în România de astăzi. (Citesc în prezentarea unei 
colecţii editoriale: „Filosofia acestui sfârşit de mileniu stă sub 
semnul derizoriului, iar forma ei curentă de manifestare este eseul 
şocant, dar accesibil, menit să răstoarne formele închistate ale 
gândirii, să treacă de bariera fricii, să se apropie în mod firesc de 
problemele Omului sortit să nu se mai afle în centrul 
Universului.”) Eu m-am raportat, dimpotrivă, la unele din întruchi- 
pările sale exemplare. Cred, aşadar, că el va fi de acord cu mine 
că acele forme de viaţă filosofică cărora am încercat să le schiţez 
profilul vin în întâmpinarea unor nevoi şi înclinații divergente ale 
omului evoluat din punct de vedere cultural, şi că, în acest sens, 
ele pot fi înțelese, chiar dacă nu legitimate într-un mod absolut, şi, 
prin urmare, exclusivist. Observaţia mea este că pretentiile 
exclusiviste vor fi favorizate ori de câte ori cei care aderă la unul 
sau altul din aceste idealuri de excelenţă filosofică nu recunosc că 
un maximum de câştiguri în direcţia în care se angajează nu va 
putea fi obținut fără a accepla şi unele pierderi. 

Textul lui Adrian-Paul Iliescu ilustrează, după părerea mea, 
foarte bine virtuțile stilului filosofic analitic. Şi mi-aş îngădui să 
recomand cititorului să-l citească din această perspectivă. O 
poziţie filosofică este descompusă în articulațiile ei conceptuale şi 
argumentative. Fiecare piesă este apoi ciocănită pentru a-i verifica 
existenţa, pentru ca, în cele din urmă, prin recompunerea elemen- 
telor, să putem accede spre o nouă perspectivă asupra problemei 
în discuție. 

Tema pe care o discută Adrian Iliescu, cea a supoziţiilor şi 
implicaţiilor principiului filosofic al determinismului strict, 
laplacean, nu a constituit obiectul preocupărilor mele relativ mai 
vechi sau mai recente. (Este adevărat că una dintre primele mele 
publicaţii prezintă o încercare de interpretare a întâmplării pe 
care el o critică convingător sub titlul Obiecţia intersecţiei 
lanțurilor cauzale. Astăzi nu mai sunt însă în nici un fel angajat în 
apărarea acestui punct de vedere.) Mă voi limita, de aceea, la o 
singură observaţie ce priveşte relaţia gândirii deterministe cu 
gândirea probabilistică. 

Unul dintre punctele ce fac interesul studiului colegului 
Iliescu este reformularea principiului determinismului ca principiu 
regulativ, în sensul kantian al acestei expresii. În formularea lui 
Laplace sau în formulări echivalente, principiul afirmă că dacă 
starea universului într-un moment dat al timpului ar putea fi 
cunoscută în mod deplin, până în cele mai mici detalii, atunci 
legile naturii ne-ar îngădui să postzicem sau să prezicem toate 
stările lui trecute sau viitoare. În această formulare, principiul 
determinismului strict nu este decât principiul cauzalităţii, 
principiul care „afirmă că orice stare de lucruri/evenimen! este 
efectul unei stări de lucruri/unui eveniment anterior care a 
constituit cauza sa suficientă şi care este responsabil(ă) de 
apariţia efectului”. Observăm de îndată că, formulat în acest fel, 
principiul determinismului va fi lipsit de orice conţinut descriptiv; 
el enunţă doar consecinţele acceptării unei ipoteze, ipoteza că o 
cunoaştere perfectă a stării universului la un moment dat este 
posibilă. Structura principiului este cea a unui raţionament 
ipotetic: dacă acceptăm o anumită premisă, atunci rezultă cu 
necesitate o consecinţă determinată. De îndată ce suntem însă de 
acord că principiul determinismului reprezintă un imperativ 
ipotetic urmează că valabilitatea lui nu va fi în nici un fel afectată 
de recunoaşterea caracterului nerealist al premisei: posibilitatea 
cunoaşterii perfecte a stării universului într-un anumit moment al 
timpului. O asemenea recunoaştere va avea, totuşi, o însemnătate 

considerabilă. Căci ea va arăta că principiul nu poate fi aplicat în 
lumea în care trăim. Discuţia asupra valabilităţii universale a 
principiului determinismului/cauzalităţii, o discuţie care a fost 
inaugurată prin interpretarea clasică dată relaţiilor de 
incertitudine sau de imprecizie ale lui Heisenberg, a pornit însă de 
la supoziţia că cei ce adoptă principiul cauzalităţii într-o „formu- 
lare strictă” ar susţine şi caracterul realist al premisei ipotetice, al 
supoziţiei că o recunoaştere completă a stării universului într-un 
anumit moment al timpului ar fi principial posibilă. Relaţiile de 
nedeterminare indică însă că o asemenea cunoaştere nu este 
posibilă din considerente de ordin principial. Prin urmare, această 
descoperire ştiinţifică ar reprezenta o infirmare a principiului 
cauzalităţii. În partea finală a articolului lui Heisenberg, Uber den 
anschaulichen Inhalt der quantentheoretischen Kinematik und 
Mechanik, publicat în anul 1927, citim următoarele propoziţii 
memorabile: „... în formularea strictă a legii cauzale: «Dacă 
cunoaştem precis prezentul, putem calcula viitorul» nu concluzia, 
ci premisa este falsă. Nu putem cunoaşte prezentul în mod 
principial în toate elementele sale. De aceea orice percepţie este 
o selecţie dintr-o mulţime de posibilităţi şi o limitare a ceea ce 
este posibil în viitor. Faptul că natura statistică a mecanicii 
cuantice este atât de strâns legată de imprecizia percepţiei poate 
conduce la presupunerea că în spatele lumii statistice percepute 
se ascunde o lume «reală», în care este valabilă legea cauzală. 
Dar asemenea speculaţii ni se par, aceasta o subliniem cu tărie, 
nefertile şi lipsite de sens... Mai degrabă, adevărata stare de 
lucruri poate fi caracterizată astfel: Fiindcă toate experienţele sunt 
supuse legilor mecanicii cuantice şi deci ecuaţiei (1) (relaţiilor de 
incertitudine - n.m. M.F.), prin mecanica cuantică a fost stabilită 
definitiv lipsa de valabilitate a legii cauzalităţii.” 

Este, prin urmare, deosebit de important să distingem între 
două formulări ale principiului determinismului strict sau ale „legii 
cauzale”, cum spune Heisenberg. Într-o primă formulare, cea mai 
generală, principiul exprimă un imperativ ipotetic: dacă acceptăm 

că o cunoaştere perfectă a stării universului într-un anumit 
momen! al timpului este posibilă, atunci rezultă că pe temeiul 
legilor naturii vom putea calcula cu precizie toate stările lui 
trecute şi viitoare. Într-o a doua formulare, cea restrictivă, se 
porneşte de la presupoziţia că o cunoaştere completă a stării 
universului într-un anumit moment al timpului ar fi principial 
posibilă, că o asemenea cunoaştere ar putea fi realizată de o fiinţă 
cu capacităţi de cunoaştere nelimitate. Doar în cea de a doua 
formulare, şi nu în prima, este principiul determinismului strict 
incompatibil cu gândirea de tip probabilistic care a fost promovată 
într-un mod constrângător de mecanica cuantică. Atunci când un 
autor ca Max Born califică principiul determinismului drept lipsit 
de sens, el nu afirmă mai mult decât că premisa argumentului - 
cunoaşterea perfectă a stării universului într-un moment al 
timpului - nu este principial realizabilă şi, prin urmare, este lipsită 
de sens din punct de vedere fizic. Concluzia complementară este 
că în formularea sa cea mai generală, în formularea pe care o 
propune Adrian Iliescu, principiul cauzalităţii/determinismului nu 
poale fi contestat şi nu a fost contestat de acei teoreticieni care au 
conturat şi consacrat ceea ce el numeşte „paradigma proba- 
bilistă”. Dacă vom înţelege cea de a doua analogie a experienţei a 
lui Kant în sensul acestei formulări, atunci caracterizarea ei drept 
o condiţie a posibilităţii experienței în genere nu pare să fie 
incompatibilă cu concluziile la care suntem conduşi de acele 
evoluţii ştiinţifice ce au schimbat în mod radical, îndeosebi în 
ultimul secol, imaginea noastră asupra lumii. 


Grammatici certant 
Discuţie cu Valentin Mureşan despre 
„monocentrism neierarhic” şi „pluralism filosofic” 


Titlul are o nuanţă ironică şi, în egală măsură, autoironică. Mi 
se pare că într-o discuţie privitoare la identitatea filosofiei s-a 
putut, se poate şi se va putea argumenta cu bună credinţă şi în 

mod convingător în favoarea unor puncte de vedere 
incompatibile. Nu văd cum s-ar putea pune capăt disputelor. 
Cultura filosofică este o realitate de o complexitate excepţională, 
o realitate ce poate fi considerată din unghiuri de vedere şi 
perspective din cele mai diferite. Lipseşte, aici, un nucleu de 
„fapte brute”, fapte relativ invariante în trecerea de la o 
interpretare la alta, care ar putea arbitra confruntarea punctelor 
de vedere. Există, cel mult, posibilitatea de a produce contra- 
exemple bune, de natură să tempereze puterea de atracţie a unor 
propuneri în mod abstract plauzibile. Impresia mea este că ceea 
ce ne face că intrăm în discuţia unei teme atât de „alunecoase” - 
numeroase experienţe ne sugerează că nu există mari şanse de a 
realiza o bună comunicare între cei ce se găsesc în dispută - sunt, 
cu deosebire, frustrări şi idiosincrasii personale. În atmosfera 
filosofică în care trăim există ceva ce ne irită şi ne provoacă. 
Suntem tentaţi să semnalăm publicului ceea ce ni se pare excesiv, 
dacă nu chiar abuziv, în opinii cu circulaţie, opinii ce se bucură 
uneori de o largă audienţă. 

Propriile mele consideraţii pe această temă, consideraţii pe 
care le-am prezentat în mai multe texte reunite acum într-o carte 
(Cum recunoaştem pasărea Minervei? Reflecţii asupra recepției 
filosofiei în cultura românească), constituie în mare măsură o 
reacţie faţă de supoziţia că în lumea culturii am putea identifica 
un etalon universal, un etalon care ne-ar îngădui să evaluăm 
comparativ şi să ierarhizăm o mare diversitate de forme, 
configurații şi structuri ale gândirii din punctul de vedere al 
autenticităţii lor filosofice. Am perceput evaluările susţinute de o 
asemenea supoziţie drept tot atâtea manifestări ale „imperialis- 
mului filosofic”, ale înclinaţiei de a ridica acele modele ce 
instituie o anumită tradiţie filosofică şi conferă prestigiu cultural 
unui mod distinct de a concepe şi de a practica filosofia la rangul 
de criterii universale ale excelenţei filosofice. Ceea ce pare să-l 
irite pe Valentin Mureşan sunt tendinţe, luări de poziţii şi atitudini 
ce par să favorizeze estomparea sau chiar ştergerea distincţiei 

dintre valori şi nonvalori filosofice. Interesul său pentru 
problematica „demarcării” filosofiei în raport cu alte configurații 
ale unei culturi dezvoltate poate fi înţeles drept o reacţie faţă de 
tendinţe de acest fel. Idiosincrasii diferite pot, aşadar, nu numai să 
stimuleze preocupări distincte, dar să şi conducă la perspective 
diferite, adesea incompatibile asupra identităţii filosofiei. 

Criticând punctul de vedere pe care îl propun, un punct de 
vedere pe care îl califică drept „pluricentrism incomensurabilist”, 
Valentin Mureşan îi opune o propunere de demarcare a filosofiei 
pe care o desemnează prin expresia „monocentrism neierarhic”. 
Strategia lui este larg practicată în controversele filosofice. Sunt 
schiţate două puncte de vedere şi se argumentează în favoarea 
unuia dintre ele, evidenţiindu-se consecinţele socotite inaccepla- 
bile ale celuilalt. 

De multe ori răspunsul autorilor ce scriu filosofie la observaţii 
critice este că punctul lor de vedere nu a fost bine înţeles şi corect 
expus. Şi ei pot avea de multe ori dreptate. Eu nu am nimic să-i 
reproşez din acest punct de vedere colegului meu. Cred, 
dimpotrivă, că scurta prezentare pe care o face el punctului de 
vedere „pluralist” este în esenţă corectă, adecvată, şi chiar reuşită, 
sugestivă. Am rezerve, cum se va vedea, doar cu privire la evalua- 
rea pe care o face Valentin Mureşan unora dintre consecinţele pe 
care le implică acceptarea acestui punct de vedere. Susţin, 
aşadar, că termenul filosofie nu desemnează un gen, adică una 
sau mai multe caracteristici ce ar fi proprii tuturor acelor reflecţii 
sau construcţii sistematice recunoscute îndeobşte drept filosofice. 
Afirm că principalele forme de viaţă filosofică - marile tradiţii 
filosofice - propun modele şi criterii distincte ale excelenţei 
filosofice. Cel ce aderă la valorile unei tradiţii filosofice tinde să 
conteste autenticitatea altor modele de gândire, uneori până şi 
calitatea lor de a fi filosofice. Bunăoară cei ce construiesc sisteme 
speculative ce îşi propun să ofere o interpretare categorială 
integratoare şi totalizatoare a faptelor şi experiențelor dintr-o 
perspectivă strict personală vor califica pretenţiile metafizicii 

tradiţionale de a reprezenta o cunoaştere cu valoare obiectivă a 
absolutului drept rezultatul unei înţelegeri fundamental greşite a 
naturii şi obiectivelor activităţii filosofice. lar autorii ce ilustrează 
marea tradiţie a reflecţiei existenţiale vor fi înclinați să refuze 
până şi atributul filosofic unor opere reprezentative pentru tradiţia 
analitică. Invers, filosofi de orientare analitică nu vor accepta că 
scrieri ale unor autori ca Kierkegaard sau Nietzsche ar putea fi 
calificate într-un mod îndreptăţit drept filosofice. Prin urmare, ori 
de câte ori calitatea filosofică a unei creaţii de cultură devine 
obiect al evaluării, această evaluare se face din perspectiva unei 
anumite tradiţii filosofice. Aceasta pare să fie starea de fapt. 
Important de subliniat mi se pare că nimeni nu a formulat 
standarde de excelenţă filosofică care să fie într-adevăr suprapara- 
digmatice, care să ne îngăduie, aşadar, să arbitrăm asemenea 
pretenţii exclusiviste de pe o poziţie neutră. lar în lipsa unor 
standarde susceptibile să ofere un sistem de referinţă unic şi să 
fixeze o identitate monolitică a filosofiei suntem, cred, îndreptăţiţi 
să afirmăm că însuşirea unei opere de a fi în genere filosofică se 
stabileşte întotdeauna prin raportare la tradiţii filosofice recunos- 
cute şi nu la un concept care ar fixa ceva comun luturor acestor 
tradiţii şi esenţial pentru fiecare din ele. Un asemenea concept nu 
ne stă pur şi simplu la dispoziţie şi nu văd pe ce cale am intra în 
posesia lui. Convingerea că ar exista ceva de acest fel este mult 
mai răspândită decât disponibilitatea celor ce o împărtăşesc de a 
oferi indicaţii pozitive. În fapt, ori de câte ori se vorbeşte de 
filosofii „mari”, „majore”, „autentice”, „adevărate” sau se spune că 
o anumită operă este puțin semnificativă din punct de vedere 
filosofic, putem constata că se apelează, de cele mai multe ori în 
mod spontan, inconştient, la modele şi criterii -de excelenţă ale 
unei anumite tradiţii filosofice. Valentin Mureşan caracterizează, 
cum spuneam, în mod adecvat acest fel de a vedea lucrurile. Nu 
doresc să amendez, ci, dimpotrivă, să confirm schiţa lui. Am 
afirmat, într-adevăr, că nu există un singur centru, ci mai multe 
centre ale culturii filosofice, şi am susţinut că posibilităţile de 

comunicare peste granițele ce despart marile tradiţii filosofice 
sunt drastic limitate. Este o perspectivă ce poate fi calificată pe 
bună dreptate ca „pluricentristă”. 

Nu pretind însă că un punct de vedere „pluralist”, formulat în 
acest fel, ar fi lipsit de dificultăţi. Prima şi cea mai serioasă dintre 
ele va putea fi pusă în evidenţă, mi se pare mie, de o întâmpinare 
cât se poate de naturală şi de simplă. „Pluralistul” vorbeşte de 
forme de viaţă filosofică, de moduri distincte de a concepe şi de a 
practica filosofia, de tradiţii filosofice şi de stiluri de filosofare. În 
toate aceste formulări intervine termenul filosofic. Problema lui 
pare să fie tocmai justificarea dreptului de a utiliza un asemenea 
termen. Cuvântul filosofie, ca şi atributul filosofic sunt folosite în 
mod obişnuit ca termeni generici, ceea ce sugerează că ar exista 
cel puţin o singură trăsătură comună luturor activităţilor şi 
operelor desemnate prin aceşti termeni, dincolo de tot ceea ce le 
poate deosebi. Voi cita două pasaje din Cercetările filosofice ale 
lui Ludwig Wittgenstein, care caracterizează în mod sugestiv 
această dificultate şi sugerează, oarecum, felul în care i-am putea 
face faţă: „Aici ne izbim de marea problemă ce stă în spatele 
tuturor acestor consideraţii. Căci mi s-ar putea obiecta, «Îţi faci 
situaţia uşoară. Vorbeşti de tot felul de jocuri de limbaj, dar nu ai 
spus nicăieri care este esenţa jocului de limbaj şi, prin urmare, a 
limbajului. Ce este comun tuturor acestor fenomene şi face din 
ele limbaje sau părţi ale unui limbaj? Te dispensezi, aşadar, 
tocmai de acea parte a cercetării care ţi-a produs odată cea mai 
mare bătaie de cap, anume cea care priveşte forma generală a 
propoziției sau a limbajului.»... ” (paragraf 65) ,... lar tăria 
frânghiei nu stă în faptul că vreun fir străbate toată lungimea ei, ci 
în aceea că multe fire se suprapun unele peste altele. Dacă cineva 
va spune: «Aşadar, în aceste imagini există ceva comun - şi 
anume disjuncţia tuturor acestor trăsături comune» voi răspunde: 
aici te joci doar cu un cuvânt. Am putea tot aşa de bine să 

spunem: există ceva ce străbate întreaga frânghie, şi anume 
suprapunerea continuă a acestor fire.” (paragraful 67). 

Folosirea aceloraşi cuvinte - filosofie, filosofic - pentru tradiţii 
de gândire esenţial diferite ar putea fi justificată cel puţin în două 
feluri. Mai întâi, subliniind că toate acele configurații pe care le 
numim filosofice s-au desprins dintr-o tulpină comună, o tulpină în 
care unele din trăsăturile ce le disting şi le opun, astăzi, existau 
deja într-o stare latentă, embrionară. Se admite că diferite pasaje 
din textele lui Platon pot fi citite şi puse în valoare din perspectiva 
unor tradiţii filosofice distincte cum sunt cele ale melafizicii 
clasice, ale analizei filosofice sau ale filosofiei concepute şi 
practicate ca raţionalizare a mitului. Nu există vreo mare tradiţie 
de gândire care să nu poată fi situată într-un raport de continuitate 
semnificativ cu acele conglomerate relativ neomogene pe care 
le-a desemnat odată cuvântul filosofie. Justificarea cea mai demnă 
de luat în seamă pentru aplicarea aceluiaşi termen unor entităţi ce 
nu pot fi caracterizate drept specii diferite ale unui şi aceluiaşi gen 
mi se pare a fi însă aceea că distanţele dintre ele sunt sensibil mai 
mici decât distanţele ce le despart de configurații cărora nu li se 
aplică termenul filosofie. Sugestia este, aşadar, că acele forme 
culturale pe care convenim să le numim filosofice sunt mai puţin 
distanţate udele de altele decât de alte configurații culturale 
recunoscute drept artistice sau ştiinţifice. Fără îndoială că invoca- 
rea unor distanţe diferite nu este, până la urmă, mai mult decât o 
metaforă spaţială. Impresia mea este că ea poate fi totuşi utilă. 
Mulţimi ce nu sunt specii ale unui anumit gen pot fi distinse 
adesea de alte mulţimi tocmai prin raportări ce privesc distanţele 
relative. Ce caracteristici comune au, de pildă, toate elementele 
acelei mulţimi denumite obiecte de bucătărie? A spune că ele, 
toate, sunt utilizate. pentru realizarea unor activităţi specific 
culinare nu înseamnă a indica un gen proxim, ci, mai degrabă, 
ceea ce le distinge, pe toate împreună, de multe alte categorii de 
obiecte. Pare intuitiv rezonabil să spunem că obiectele de 
bucătărie se situează la distanțe mai mici unele de altele decât 

toate împreună de acele lucruri ce sunt numite obiecte de plajă. 
De ce nu ar fi atunci legitimă delimitarea unei mulțimi de produse 
culturale, ce nu sunt unite prin caracteristici generice, de alte 
mulţimi de produse culturale pe temeiul distanțelor diferite între 
elementele mulţimii şi între elementele diferitelor mulţimi? Sau, 
altfel spus, de ce nu am fi îndreptăţiţi să spunem că tocmai 
distanțele relativ mai mici fac din ele elemente ale uneia şi 
aceleiaşi mulţimi? Să observăm că autori reprezentativi pentru o 
anumită tradiţie de gândire, autori care au tendinţa de a ridica 
modelele şi criteriile de excelenţă ale acestei tradiţii la rangul de 
modele şi criterii ale excelenţei filosofice în genere, refuză 
calitatea de a fi filosofice unor opere reprezentative pentru alte 
tradiții de gândire, calificându-le pe acestea, bunăoară drept 
literatură sau drept ştiinţă. În contrast cu un asemenea 
exclusivism, oamenii de ştiinţă şi literaţii vor sesiza, totuşi, cu 
uşurinţă deosebiri între filosofia cea mai „ştiinţifică” şi ştiinţă, 
precum şi între filosofia cea mai literaturizantă şi literatură. Autori 
de numele cărora sunt legate curente de gândire cum ar fi 
empirismul, pozitivismul, materialismul, fizicalismul sau reducţio- 
nismul vor fi văzuţi de membrii unei comunităţi ştiinţifice sau ai 
alteia drept filosofi, şi nu drept oameni de ştiinţă. Şi chiar dacă 
oamenii de litere vor recunoaşte că scrierile lui Kierkegaard sau 
ale lui Cioran le sunt mult mai la îndemână decât cele ale lui 
Husserl sau Russell, nu cred că ei ar nega că le percep pe primele 
drept mai apropiate de ultimele decât de opere artistice cum sunt 
cele numite „romane filosofice” sau „romane psihologice”. lată 
sensul în care susţin că delimitarea „negativă” a filosofiei este 
relativ neproblematică. 

Mă voi opri în continuare la ceea ce Valentin Mureşan acuză 
drept consecinţe inacceptabile ale punctului de vedere pe care îl 
califică drept „pluricentrism incomensurabilist”. El se teme, dacă 
il înţeleg bine, că de îndată ce vom contesta existenţa unor 
„criterii de delimitare” a filosofiei în întregul ei de formele nonfilo- 
sofice ale culturii, orice reflecţie de principiu ar putea fi declarată 

filosofică şi că veleitari veniţi din toate orizonturile ar putea 
pretinde că oferă „contribuţii filosofice”. Rezultatul inevitabil ar fi 
„banalizarea filosofiei”, „erodarea identităţii sale ca spaţiu sui- 
generis al culturii”, subminarea culturii filosofice prin ştergerea 
distincţiei dintre valori şi nonvalori. În ce mă priveşte, nu cred că 
formularea unor criterii de delimitare a filosofiei, ca gen, ne-ar 
pune la adăpost de o asemenea primejdie sau că primejdia 
imposturii ar putea fi micşorată prin instituirea unor asemenea 
criterii. Căci calitatea unei opere de a fi filosofică, ca şi valoarea 
ei, se stabilesc, de regulă, prin raportare la operele exemplare ce 
constituie paradigmele unei tradiţii filosofice. Şi în lipsa unor 
criterii generale de „demarcaţie a filosofiei” se va putea stabili 
foarte bine că un anumit text nu este filosofie sau că el nu repre- 
zintă mai mult decât mimarea stângace a modelelor unei tradiţii 
filosofice. Cine ar putea lua în serios, pentru a mă referi la o 
situaţie invocată de Valentin Mureşan, pretenţia că textele lui 
Nicolae Ceauşescu conţin contribuţii filosofice? Şi de ce am avea 
nevoie de criterii generale de „demarcaţie a filosofiei” pentru a 
deosebi ceea ce s-a numit „noicăială” şi s-ar putea numi, astăzi, 
„ciorăneală” de texte reprezentative ale lui Noica sau Cioran? 
Aşadar, pentru a distinge opere filosofice de opere artistice, 
ştiinţifice ş.a.m.d., raportarea la marile tradiţii filosofice este pe 
deplin suficientă. Şi tot aşa, pentru a distinge texte filosofice de 
producţii pseudofilosofice ne pot servi foarte bine paradigmele 
uneia sau alteia din tradiţiile filosofice. 

Din această perspectivă, graniţele filosofiei ne apar drept 
mobile. Ele pot fi trasate, la un moment dat, prin raportare la 
tradiţiile filosofice recunoscute. O operă semnificativă ce se 
situează la distanțe mai mari de realizări exemplare pentru alte 
forme majore ale culturii decât de paradigmele tradiţiilor recunos- 
cute drept filosofice, va inaugura o tradiţie pe care o vom putea 
califica, cu bune temeiuri, drept filosofică. Pluralismul filosofic 
încurajează astfel inovaţia majoră, apariţia şi consacrarea unor noi 
tradiţii filosofice. Dimpotrivă, instituirea unor criterii rigide de 

demarcaţie a filosofiei nu ar fi de natură să favorizeze asemenea 
evoluţii. Punctul de vedere pluralist este într-adevăr incompatibil 
cu orice încercare de „delimitare” a conceptului de filosofie. Cred 
însă că adoptarea lui nu prejudiciază în nici un fel delimitarea 
formelor filosofice de alte componente ale unei culturi dezvoltate, 
şi cu atât mai puţin a ceea ce este filosofie autentică de 
nonvaloare şi impostură. O asemenea delimitare nu poate fi reali- 
zată prin aplicarea unor „criterii generale de demarcaţie” din 
simplul motiv că asemenea criterii nu ne stau la îndemână. Ea 
este însă întru totul posibilă prin raportare la modelele pe care le 
oferă acele opere reprezentative care inaugurează şi consacră 
tradiţii filosofice. Nu cred, prin urmare, că acea perspectivă 
pluralistă pe care Valentin Mureşan o numeşte „pluricentrism 
incomensurabilist” ar atrage după sine „anarhismul meta- 
filosofic”. A spune că în lipsa unor criterii generale de demarcaţie 
nu am putea distinge opere filosofice de scrieri cu caracter literar, 
ştiinţific sau ideologic, mi se pare tot'una cu a susţine că în lipsa 
unui criteriu universal de demarcaţie a cunoaşterii ştiinţifice cei 
avizaţi nu ar mai fi în măsură să delimiteze cât de cât clar 
entităţile ce aparţin mulţimii atât de variate, de multiforme a 
lucrărilor ştiinţifice de alte mulţimi de produse culturale. În 
realitate, delimitările între zone culturale despre care obişnuim să 
vorbim ca despre genuri - filosofie, ştiinţă, artă - ca şi înăuntrul 
acestor zone, se realizează prin raportare la modele concrete, la 
realizări exemplare, şi nu la criterii generale. Un critic sau un 
istoric al artei va decide dacă o scriere poetică este operă de artă, 
în speţă o epopee, raportându-se în primul rând la /liada lui 
Homer, tot aşa cum un filosof neokantian va evalua o scriere ce se 
pretinde autentic filosofică în primul rând prin raportare la opera 
lui Kant. Faptul că sistemele de referinţă nu sunt criterii generale, 
ci realizări concrete, recunoscute drept exemplare, este şi mai 
clar pentru cel ce urmăreşte modul cum se stabileşte apartenenţa 
unui text la un domeniu sau altul al ştiinţei, precum şi calitatea 
ştiinţifică a acestui text. (Cititorului dornic să se familiarizeze mai 

bine cu acest fel de a vedea lucrurile sau să se confrunte cu el, 
mi-aş îngădui să-i recomand studiul Despre natura consensului 
ştiinţific, din cartea mea Imagini ale ştiinţei.) 

Propunerea de delimitare a filosofiei de alte zone ale unei 
culturi dezvoltate, pe care o formulează Valentin Mureşan în a 
doua parte a textului său, face şi ea uz de metafora distanțelor 
diferite, la care am recurs mai sus în pledoaria mea pentru 
pluralism filosofic. „Filosofie prin excelenţă”, „nucleul filosofiei” 
sau „centrul filosofic paradigmatic” ar fi reprezentate de opere ce 
se plasează la distanţă egală de zonele nefilosofice ale culturii, 
bunăoară de cele ale ştiinţei, artei sau teologiei. Valentin Mureşan 
nu indică însă opere reprezentative ce constituie un asemenea 
„nucleu” sau „centru”. Mai mult, se poate, cred, argumenta că nu 
există opere filosofice majore care ar satisface această condiţie a 
„echidistanței”. Critica rațiunii pure mi se pare mai aproape de 
ştiinţă decât de artă, iar Logica lui Hegel de teologie decât de 
ştiinţă. Presupusul „centru unic” nu pare să poată fi identificat 
altfel decât prin ridicarea unei anumite tradiţii filosofice la acest 
rang. Exemplele paradigmatice fixează întotdeauna doar tradiţii 
filosofice, şi ele nu pot fi utilizate pentru a delimita filosoficul în 
genere. Pe de altă parte, relaţia centru-periferie îmi apare drept o 
relaţie în mod necesar ierarhică. Ceea ce este mai central va fi 
mai autentic din punct de vedere filosofic. lar un criteriu al 
autenticităţii mi se pare a fi eo ipso un criteriu de valoare. În acest 
sens, „monocentrismul” nu poate fi „neierarhic”. 

În sfârşit, câteva observaţii sumare cu privire la argumentarea 
lui Valentin Mureşan în favoarea apropierilor dintre tradiţii 
filosofice şi cu privire la sugestia că ar exista, totuşi, un obiect 
unic al filosofiei: identificarea, dezvăluirea şi analiza presupozi- 
ţiilor tacite ale tuturor experiențelor umane. Nu se poate, desigur, 
contesta că opere majore ale unor mari tradiţii filosofice sunt 
susceptibile să primească diferite interpretări. Este posibilă o 
lectură analitică, precum şi o lectură metafizică a Criticii rațiunii 
pure. Nu cred însă că recunoaşterea acestei diversităţi de lecturi 

posibile sugerează existenţa unor apropieri semnificative între 
marile tradiţii filosofice. Dimpotrivă, faptul relevă cât de active, în 
tendinţa lor de „asimilare”, sunt acele înclinații stilistice ce 
conturează o mare tradiţie filosofică. Cât despre interesul pentru 
identificarea şi analiza presupoziţiilor tacite ale gândirii şi ale 
discursului teoretic cu greu s-ar putea nega că ea este într-un grad 
înalt caracteristic pentru operele exemplare ale unei anumite 
tradiţii filosofice, tradiţia analitică. iar consideraţiile lui Valentin 
Mureşan asupra acestei teme îl plasează clar în tradiţia analitică. 

